(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡΚΒ΄

Πέμπτη, 22 Μαΐου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας των Βουλευτών κ.κ Θ. Θεοχάρη, Χ. Αλεξοπούλου. , σελ.
3. Ανακοινώνεται ότι τη συνεδρίαση παρακολουθούν μαθήτριες και μαθητές και συνοδοί εκπαιδευτικοί από το Ράλλειο Γυμνάσιο Θηλέων Πειραιά, από το 73ο Δημοτικό Σχολείο της Αθήνας, από το 47ο Δημοτικό Σχολείο Ηρακλείου, από το 9ο Δημοτικό Σχολείο Αιγίου, από το Δημοτικό Σχολείο Αλικιανού Χανίων, από το Δημοτικό Σχολείο Γεωργιούπολης Χανίων, από το 1ο Δημοτικό Σχολείο Ζακύνθου, από το 6ο Δημοτικό Σχολείο Χίου και από το Δημοτικό Σχολείο Βαμβακόπουλου Χανίων., σελ.
4. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Ανακοίνωση του δελτίου επικαίρων ερωτήσεων της Παρασκευής 23 Μαΐου 2025., σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση Εκθέσεως Διαρκούς Επιτροπής: Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την έκθεσή της επί του σχεδίου νόμου του Υπουργείου Εξωτερικών: «Λήψη μέτρων εφαρμογής του Κανονισμού (ΕΕ) 2019/452 για τη θέσπιση πλαισίου ελέγχου άμεσων ξένων επενδύσεων στην Ένωση για λόγους ασφάλειας ή δημόσιας τάξης., σελ.
2. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εξωτερικών «Λήψη μέτρων εφαρμογής του Κανονισμού (ΕΕ) 2019/452 για τη θέσπιση πλαισίου ελέγχου άμεσων ξένων επενδύσεων στην Ένωση για λόγους ασφάλειας ή δημόσιας τάξης»., σελ.

ΠΡΟΕΔΡΕΥΟΝΤΕΣ

ΓΕΡΟΒΑΣΙΛΗ Ο. , σελ.

ΓΕΩΡΓΑΝΤΑΣ Γ. , σελ.

ΛΑΜΠΡΟΥΛΗΣ Γ. , σελ.

ΠΛΑΚΙΩΤΑΚΗΣ Ι. , σελ.

ΟΜΙΛΗΤΕΣ

Α. Επί διαδικαστικού θέματος:

 ΓΕΡΟΒΑΣΙΛΗ Ό. , σελ.
 ΓΕΩΡΓΑΝΤΑΣ Γ. , σελ.
 ΗΛΙΟΠΟΥΛΟΣ Α. , σελ.
 ΛΑΜΠΡΟΥΛΗΣ Γ. , σελ.
 ΠΛΑΚΙΩΤΑΚΗΣ Ι. , σελ.

Β. Επί του σχεδίου νόμου του Υπουργείου Εξωτερικών:

 ΑΠΟΣΤΟΛΑΚΗΣ Ε. , σελ.
 ΒΕΛΟΠΟΥΛΟΣ Κ. , σελ.
 ΓΙΑΝΝΟΥΛΗΣ Χ. , σελ.
 ΔΗΜΟΣΧΑΚΗΣ Α. , σελ.
 ΖΕΡΒΕΑΣ Α. , σελ.
 ΗΛΙΟΠΟΥΛΟΣ Α. , σελ.
 ΚΑΖΑΜΙΑΣ Α. , σελ.
 ΚΑΠΠΑΤΟΣ Π. , σελ.
 ΚΑΡΑΓΕΩΡΓΟΠΟΥΛΟΥ Ε. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΕΦΑΛΑ Γ. , σελ.
 ΚΟΥΚΟΥΛΟΠΟΥΛΟΣ Π. , σελ.
 ΚΤΙΣΤΑΚΗΣ Ε. , σελ.
 ΚΩΝΣΤΑΝΤΙΝΙΔΗΣ Ε. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΑΖΑΡΙΔΗΣ Μ. , σελ.
 ΜΑΝΤΖΟΣ Δ. , σελ.
 ΜΑΝΩΛΑΚΟΥ Δ. , σελ.
 ΜΙΧΑΗΛΙΔΗΣ Σ. , σελ.
 ΝΟΤΟΠΟΥΛΟΥ Α. , σελ.
 ΟΙΚΟΝΟΜΟΠΟΥΛΟΣ Τ. , σελ.
 ΠΑΠΑΔΑΚΗΣ Π. , σελ.
 ΣΠΑΝΙΑΣ Α. , σελ.
 ΣΠΥΡΙΔΑΚΗ Α. , σελ.
 ΣΤΑΜΑΤΗΣ Γ. , σελ.
 ΤΖΑΚΡΗ Θ. , σελ.
 ΤΖΑΝΑΚΟΠΟΥΛΟΣ Δ. , σελ.
 ΥΨΗΛΑΝΤΗΣ Β. , σελ.
 ΦΩΤΟΠΟΥΛΟΣ Σ. , σελ.
 ΧΑΡΙΤΣΗΣ Α. , σελ.
 ΧΑΤΖΗΒΑΣΙΛΕΙΟΥ Α. , σελ.

Γ. ΠΑΡΕΜΒΑΣΕΙΣ:

 ΜΠΑΚΟΓΙΑΝΝΗ Θ. , σελ.
 ΠΛΑΚΙΩΤΑΚΗΣ Ι. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΚΒ΄

Πέμπτη 22 Μαΐου 2025

Αθήνα, σήμερα στις 22 Μαΐου 2025, ημέρα Πέμπτη και ώρα 10.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΓΕΩΡΓΑΝΤΑ.**

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, καλημέρα.

Αρχίζει η συνεδρίαση.

Παρακαλείται ο κύριος Γραμματέας να ανακοινώσει τις αναφορές προς το Σώμα.

Ανακοινώνονται προς το Σώμα από τον Γραμματέα της Βουλής κ. Σπυρίδωνα Κουλκουδίνα, Βουλευτή Πιερίας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το σχετικό e-mail)

B. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το σχετικό e-mail)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την έκθεσή της επί του σχεδίου νόμου του Υπουργείου Εξωτερικών: «Λήψη μέτρων εφαρμογής του Κανονισμού (ΕΕ) 2019/452 για τη θέσπιση πλαισίου ελέγχου άμεσων ξένων επενδύσεων στην Ένωση για λόγους ασφάλειας ή δημόσιας τάξης».

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Λήψη μέτρων εφαρμογής του Κανονισμού (ΕΕ) 2019/452 για τη θέσπιση πλαισίου ελέγχου άμεσων ξένων επενδύσεων στην Ένωση για λόγους ασφάλειας ή δημόσιας τάξης».

Η Διάσκεψη των Προέδρων αποφάσισε στη συνεδρίασή της στις 15 Μαΐου 2025 τη συζήτηση του νομοσχεδίου σε μία συνεδρίαση ενιαία επί της αρχής και επί των άρθρων.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα συνεφώνησε.

Τον λόγο έχει ο εισηγητής της Νέας Δημοκρατίας κ. Ευστάθιος Κωνσταντινίδης για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής.

Κύριε συνάδελφε, έχετε τον λόγο.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, αξιότιμες κυρίες και κύριοι συνάδελφοι, έχω την ιδιαίτερη τιμή να εισηγούμαι για λογαριασμό της Πλειοψηφίας ένα νομοσχέδιο που άπτεται των άμεσων ξένων επενδύσεων στη χώρα και για τον λόγο αυτό είναι ιδιαίτερα σημαντικό, ακόμα και αν δεν αφορά στην παροχή κινήτρων ή ενισχύσεων, αλλά στον έλεγχο που πρέπει να εφαρμόζει η χώρα μας στο πλαίσιο της εναρμόνισης με το κοινοτικό πλαίσιο, στον έλεγχο στις άμεσες ξένες επενδύσεις που διενεργούνται στην πατρίδα μας και πιθανόν να επηρεάζουν ή να απειλούν νευραλγικούς τομείς της λειτουργίας της χώρας.

Βεβαίως, κατά την επεξεργασία του νομοσχεδίου τον ρόλο του εισηγητή είχε ο καλός συνάδελφος, ο Γιάννης Οικονόμου, ο οποίος έκανε μια ενδελεχή και εξαιρετική ανάλυση, επεξεργασία και παρουσίαση του νομοσχεδίου. Πήρα τη σκυτάλη για την Ολομέλεια, δεδομένου ότι ο καλός συνάδελφος απουσιάζει σε κοινοβουλευτική αποστολή στο εξωτερικό.

Δεν θα ήταν εξάλλου, κυρίες και κύριοι συνάδελφοι, απαραίτητο κάποιος συμπολίτης μας να έχει παρακολουθήσει την ουσιαστική συζήτηση που προηγήθηκε και τις τοποθετήσεις των εκπροσώπων των κομμάτων και των φορέων, ώστε να συμφωνήσει ότι οι μείζονες αλλαγές που βιώνουμε στις δομές, στις επικοινωνίες, στις συναλλαγές, στις υπηρεσίες, στα δίκτυα, στην ενέργεια καθιστούν αναγκαία τη λήψη μέτρων προστασίας από απειλές που μπορεί να εκδηλωθούν κατά της ασφάλειας ή της δημόσιας τάξης της χώρας από εξωτερικούς παράγοντες που κατάφεραν να παρεισφρήσουν με το πρόσχημα κάποιας ξένης επένδυσης στην πατρίδα μας. Με απλά λόγια, ο κίνδυνος είναι να επιχειρηθεί μέσα από κάποιο επενδυτικό όχημα ή σχήμα η διασάλευση μιας νευραλγικής λειτουργίας του κράτους με οικονομικές και κοινωνικές προεκτάσεις.

Η Ευρώπη, λοιπόν, διείδε τον κίνδυνο και διαμόρφωσε ένα ρυθμιστικό πλαίσιο για την προστασία της από τέτοιες απειλές και καλεί τα μέλη της να εναρμονιστούν με αυτό, όπως κάνει και το συζητούμενο καθιερώνοντας έναν εθνικό μηχανισμό για τον έλεγχο των άμεσων ξένων επενδύσεων στην Ελλάδα.

Πάμε λίγο στο σχέδιο νόμου και στις ειδικότερες διατάξεις του. Εισαγωγικά αυτό καθορίζει το πεδίο εφαρμογής, ποιες είναι οι άμεσες ξένες επενδύσεις που εμπίπτουν σε αυτό, εκείνες που πραγματοποιούνται από φυσικό ή νομικό πρόσωπο που προέρχεται από τρίτη χώρα ή από κράτος-μέλος της Ευρωπαϊκής Ένωσης εφόσον ελέγχεται άμεσα ή έμμεσα από φυσικό ή νομικό πρόσωπο που προέρχεται από τρίτη χώρα ή από κρατική αρχή ή κυβέρνηση τρίτης χώρας ή από τις Ένοπλες Δυνάμεις της μέσω ιδιοκτησιακής σχέσης ή σημαντικής χρηματοδότησης.

Στη συνέχεια το νομοσχέδιο διακρίνει τις ξένες αυτές επενδύσεις σε δύο βασικές κατηγορίες, αναλόγως του αν απευθύνονται σε ευαίσθητους ή ιδιαίτερα ευαίσθητους τομείς και θέτει τα ανάλογα κριτήρια.

Στην πρώτη περίπτωση, η άμεση ξένη επένδυση ελέγχεται όταν αφορά σε υποδομές, περιουσιακά στοιχεία, αγαθά ή υπηρεσίες που είναι απαραίτητα στους τομείς της ενέργειας, των μεταφορών ή της ψηφιακής υποδομής και η συμμετοχή στην επιχείρηση - στόχο ανέρχεται σε ποσοστό 25% τουλάχιστον και σε περίπτωση αύξησης της συμμετοχής σε ποσοστό 30%, 40%, 50% και 75%.

Στη δεύτερη περίπτωση, όταν πρόκειται για ιδιαίτερα ευαίσθητους τομείς, η άμεση ξένη επένδυση ελέγχεται όταν το ποσοστό συμμετοχής στην επιχείρηση - στόχο ανέρχεται σε 10% τουλάχιστον και η δραστηριότητα της επιχείρησης αυτής αφορά σε υποδομές, περιουσιακά στοιχεία, τεχνολογίες, αγαθά ή υπηρεσίες, συμπεριλαμβανομένης της έρευνας και ανάπτυξης στους τομείς της άμυνας και εθνικής ασφάλειας, της κυβερνοασφάλειας, της τεχνητής νοημοσύνης, σε λιμενικές και κρίσιμες υποθαλάσσιες υποδομές, σε τουριστικές εγκαταστάσεις, όταν γίνονται σε παραμεθόριες περιοχές, ενώ ελέγχεται σε περίπτωση αύξησης της συμμετοχής του ποσοστού στην επιχείρηση - στόχο σε ποσοστό 25%, 30%, 40%, 50%, 60%, 70% και 75%.

Ποια είναι τα όργανα τώρα του μηχανισμού ελέγχου τα ορίζει το άρθρο 5. Είναι η ΔΕΕΑΞΕ, η Διυπουργική Επιτροπή Ελέγχου Άμεσων Ξένων Επενδύσεων και ο Υπουργός Εξωτερικών. Χρέη γραμματείας ασκεί η Διεύθυνση Β1 του Υπουργείου Εξωτερικών, η οποία λειτουργεί και ως συντονιστής στις διάφορες διαδικασίες. Προκειμένου τώρα να διευκολυνθεί ο έλεγχος θεσπίζεται η υποχρέωση υποβολής από τον ξένο επενδυτή φακέλου αιτήσεως με τα απαιτούμενα δικαιολογητικά, ενώ ορίζεται και η προβλεπόμενη διαδικασία ελέγχου και λήψης απόφασης από τον Υπουργό Εξωτερικών για την έγκριση ή την απαγόρευση, την αναστροφή, καθώς και για την επιβολή συγκεκριμένων όρων ή μέτρων, κατόπιν εισήγησης της Διυπουργικής Επιτροπής.

Περαιτέρω παρέχεται η δυνατότητα στην υπηρεσία για αυτεπάγγελτο έλεγχο στην περίπτωση που επενδυτής δεν ακολουθήσει την προηγουμένως λεχθείσα οφειλόμενη διαδικασία, οπότε ενεργοποιείται και το πλαίσιο των προβλεπόμενων διοικητικών κυρώσεων.

Στο επόμενο στάδιο τώρα καθορίζεται ο τρόπος παρακολούθησης της εφαρμογής των μέτρων μετριασμού, απαγόρευσης ή αναστροφής τέτοιων επενδύσεων, καθώς και της εφαρμογής του μηχανισμού συνεργασίας με τα συναρμόδια υπουργεία και τις άλλες υπηρεσίες και αρχές. Προβλέπεται ακόμα η κατ’ έτος υποβολή έκθεσης από την ίδια την υπηρεσία προς την Ευρωπαϊκή Επιτροπή για τις άμεσες ξένες επενδύσεις στην ελληνική επικράτεια, προκειμένου έτσι να επικαιροποιείται συνεχώς ο κατάλογος και τα νέα δεδομένα.

Τέλος, προσδιορίζονται οι συνέπειες της απαγόρευσης, αναστροφής η επιβολής συγκεκριμένων όρων ή μέτρων μετριασμού για την υλοποίηση άμεσης ξένης επένδυσης, που επιβάλλονται με υπουργική απόφαση, καθώς και τα αποτελέσματα της μη συμμόρφωσης, όπως αυτοδίκαιης ακυρότητας σχετικών επενδυτικών συναλλαγών, απαγόρευση ενδεχομένως της επένδυσης και άλλα. Προβλέπονται οι διοικητικές κυρώσεις που επιβάλλονται σε βάρος ξένου επενδυτή σε περιπτώσεις παραβίασης των υποχρεώσεών του, ενώ παρέχονται και οι απαιτούμενες νομοθετικές εξουσιοδοτήσεις για διάφορα λειτουργικά και διαδικαστικά ζητήματα και ορίζεται και η άμεση έναρξη εφαρμογής του νομοσχεδίου από την έκδοση του σχετικού ΦΕΚ.

Διαπιστώνουμε λοιπόν, κυρίες και κύριοι συνάδελφοι, διάφορα επίπεδα ελέγχων και κλιμάκωση των κυρώσεων που αναμένεται να λειτουργήσουν, το μεν γενικοπροληπτικά, το δε κατασταλτικά, εφόσον αυτό απαιτηθεί από τις περιστάσεις. Πρόκειται για ένα τεχνικό νομοσχέδιο με εστιασμένη στόχευση σε κατηγορίες ξένων επενδύσεων, που λόγω αντικειμένου ή ιδιαίτερης σημασίας ενδιαφέροντος χρήζουν αυξημένης μέριμνας από την ελληνική πολιτεία.

Δύσκολα θα διαφωνήσει κανείς στην αναγκαιότητα του νέου ρυθμιστικού πλαισίου που καθιερώνεται για πρώτη φορά στην εθνική έννομη τάξη, όχι μόνο για λόγους εναρμόνισης με το ευρωπαϊκό περιβάλλον, αλλά πρωτίστως διότι το επιβάλλουν οι σύγχρονες συνθήκες. Εξίσου δύσκολα θα υποστηρίξει κάποιος ότι υπάρχει τρόπος που να διασφαλίζει πλήρως την προστασία των νευραλγικών τομέων της κάθε χώρας από τους αναφερόμενους κινδύνους, μάλιστα της ποικιλομορφίας που μπορεί να εμφανίζουν τα επενδυτικά σχήματα και των πολλών παρένθετων φυσικών ή νομικών προσώπων, που μπορεί να μεσολαβούν και να καθιστούν δυσχερή την ιχνηλάτηση της ροής του χρήματος και των πραγματικών ιδιοκτητών. Αναμφίβολα όμως καθιερώνεται, δημιουργείται πλέον ένα ενιαίο ευρωπαϊκό πλέγμα προστασίας που μπορεί να εντοπίσει και να αποτρέψει παρόμοιες απειλές.

Συνολικά τώρα, κυρίες και κύριοι συνάδελφοι, το νομοσχέδιο χαρακτηρίζεται από αρτιότητα, πληρότητα, αλλά και διαδικαστική σαφήνεια. Ακούστηκαν, είναι αλήθεια, κάποιες προτάσεις και παρατηρήσεις. Δεν πρέπει όμως να μας διαφεύγει ότι η τυχόν διεύρυνση του πεδίου εφαρμογής ή η υιοθέτηση αυστηρότερων δικλίδων ενέχουν τον κίνδυνο να δημιουργήσουν αφόρητη γραφειοκρατία και επενδυτική βραδύτητα σε τομείς αυξημένου ενδιαφέροντος.

Ας μην παραβλέπουμε ότι σε μία περίοδο στην οποία η Ελλάδα έχει ξαναμπεί, μετά από παρατεταμένη απουσία - αφάνεια, στον επενδυτικό χάρτη των αναπτυγμένων αγορών, με αναβαθμισμένο το προφίλ και την αξιοπιστία της, δεν θα ήταν καθόλου φρόνιμο να καθιερώσουμε υπέρμετρους παρεμβατισμούς ή προστατευτισμούς που θα ανέκοπταν την αναπτυξιακή μας δυναμική, μία δυναμική που δεν μπορεί να αρνηθεί και ο αυστηρότερος κριτής βλέποντας τις συνεχείς διεθνείς αναβαθμίσεις του αξιόχρεου και των προοπτικών, αλλά και τη σαφή βελτίωση δομικών στοιχείων της ελληνικής οικονομίας, ανάμεσα στα οποία τη μείωση του εξωτερικού χρέους, η διαμόρφωση ενός βιώσιμου προφίλ εξυπηρέτησής του, η πρόβλεψη για διατηρήσιμο υψηλό ρυθμό ανάπτυξης, ακόμα και σε αρνητικές διεθνείς συνθήκες, η κατακόρυφη μείωση της ανεργίας με τη δημιουργία νέων θέσεων -προλαβαίνω προτού κάποιος αντιλέξει- και η θεαματική αύξηση των ημεδαπών και των ξένων επενδύσεων στη χώρα.

Οι ξένες επενδύσεις από 4,15 δισεκατομμύρια δολάρια κατά μέσο όρο στην τριετία 2017-2019 έφτασαν στα 6,7 δισεκατομμύρια δολάρια την τριετία 2021-2023, σημειώνοντας αύξηση 62%, με την εύλογη δικαιολογημένη εξαίρεση του 2020, όταν λόγω του κορωνοϊού παρέλυσαν το εμπόριο και η επιχειρηματικότητα.

Κάπως έτσι φτάσαμε στο υψηλό ιστορικό των 8,4 δισεκατομμυρίων δολαρίων το 2022, για να υποχωρήσουμε είναι η αλήθεια πέρσι στα 5,4 δισεκατομμύρια δολάρια, που όμως παραμένει ένα υψηλό μέγεθος το οποίο αναμφίβολα καλούμαστε κάθε χρονιά να βελτιώνουμε.

Η κριτική τώρα της Αντιπολίτευσης για τα παραπάνω είναι λίγο πολύ γνωστή και προβλέψιμη, αν θέλετε και στη σημερινή διαδικασία. Έχουμε, λέει, αύξηση των επενδύσεων -και πώς βέβαια να το αρνηθεί κάποιος αυτό;- αλλά όχι τα ποιοτικά χαρακτηριστικά που θα θέλαμε. Εντοπίζονται, λέει η ίδια κριτική, οι ξένες επενδύσεις σε συγκεκριμένους τομείς της οικονομικής δραστηριότητας, real estate, τουρισμός και δεν προσδίδουν ανταγωνιστικότητα στην ελληνική οικονομία. Χρειαζόμαστε αλλαγή παραγωγικού μοντέλου, όπως μας λέτε.

Και μπορεί στη γενική της θεώρηση η καταληκτική αυτή θέση να είναι αληθής, γιατί πράγματι χρειαζόμαστε ευρύτερη και ισχυρότερη παραγωγική βάση, όμως δεν μπορεί στην άσκηση αυτή κάποιος να παραβλέπει ότι τούτη η χώρα τα προηγούμενα χρόνια έχασε το 25% του Ακαθάριστου Εθνικού Προϊόντος της, σε αριθμούς δηλαδή περίπου 750 δισεκατομμύρια ευρώ, ότι όχι μόνο βρισκόμασταν εκτός επενδυτικού χάρτη, αλλά είμασταν και προορισμός υψηλού ρίσκου και μάλλον αφιλόξενος στις ξένες επενδύσεις, ότι είχαμε υποστεί τεράστια αφαίμαξη σε ανθρώπινο δυναμικό, ότι δεν διαθέταμε ένα λειτουργούν -για να μην πω υγιές- τραπεζικό σύστημα, αλλά και ότι πλέον καταρρίπτουμε το ένα μετά το άλλο τα ρεκόρ στον τουρισμό, γεγονός που ευλόγως προσελκύει επενδυτές, ότι ξαναβάλαμε σε λειτουργία τομείς παρατημένους για χρόνια, όπως τα Ελληνικά Ναυπηγεία, ότι οι επενδύσεις στο real estate, πέρα από τα όποια αρνητικά τους, προφανώς αυξάνουν τις αξίες και των Ελλήνων ιδιοκτητών και σίγουρα συνιστούν έναν δείκτη εμπιστοσύνης στην ελληνική οικονομία, ότι επιτυγχάνουμε ιστορικά υψηλά στις εξαγωγές μας, ότι επιτέλους έρχονται στη χώρα μας εμβληματικές επενδύσεις και στις νέες τεχνολογίες, ότι χάρη στη δημοσιονομική βελτίωση μπορούμε να υλοποιούμε ένα ευρύτατο πρόγραμμα για την αναβάθμιση των δημόσιων υποδομών και να δίνουμε κίνητρα για νέες επενδύσεις, ότι πλέον αποτελούμε μια χώρα με πολιτική σταθερότητα και οικονομική σταθερότητα, αλλά και ισχυρή αξιοπιστία.

Και όλα αυτά, κυρίες και κύριοι συνάδελφοι, δεν έγιναν μονομιάς, ούτε με τον αυτόματο πιλότο. Απαιτήθηκαν μεταρρυθμίσεις και δύσκολες αποφάσεις, στις οποίες δεν βάλατε πλάτη. Ανέξοδη κριτική, παροχολογία και άφθονος λαϊκισμός! Δεν είναι αυτά τα συστατικά για τη βελτίωση της παραγωγικότητας και της ανταγωνιστικότητας της ελληνικής οικονομίας. Γι’ αυτό δεν είναι πειστική η κριτική σας, γιατί χάνει το δάσος.

Αν θέλετε, αυτό το νομοσχέδιο αποτελεί έναν ακόμα αψευδή μάρτυρα της καλής πορείας και του έντονου επενδυτικού ενδιαφέροντος για άμεσες ξένες επενδύσεις στη χώρα.

Σας καλώ, λοιπόν, λόγω της αρτιότητάς του, της αναγκαιότητάς του, της πληρότητάς του, να το υπερψηφίσετε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, σας ευχαριστώ και για τη συνέπεια στον χρόνο.

Τον λόγο τώρα έχει ο ειδικός εισηγητής από το ΠΑΣΟΚ – Κίνημα Αλλαγής, ο κ. Κουκουλόπουλος.

**ΠΑΡΙΣ ΚΟΥΚΟΥΛΟΠΟΥΛΟΣ:** Κυρίες και κύριοι συνάδελφοι, πριν ξεκινήσω την τοποθέτησή μου επί του νομοσχεδίου, θέλω με τον πιο απόλυτο τρόπο να εκφράσω την καταδίκη μας για το έγκλημα γενοκτονίας που συντελείται στη Γάζα και να καλέσω την Κυβέρνηση να μιλήσει στο φως και όχι ψελλίζοντας και με υπονοούμενα.

Η τοποθέτηση πριν δύο ή τρεις μέρες της κ. Μπακογιάννη, η οποία είναι και παρούσα, στην Ευρώπη, την τιμά. Αλλά, αυτό δεν καλύπτει καθόλου την Κυβέρνηση την ίδια. Η Κυβέρνηση πρέπει να μιλήσει πιο καθαρά, γιατί πρέπει να κατανοήσει ότι το ζήτημα στη Γάζα δεν είναι οι σχέσεις μας με το Ισραήλ.

Είναι γνωστό ότι από το 2010 οι σχέσεις αυτές άρχισαν σταδιακά να οικοδομούνται με την κυβέρνηση του ΠΑΣΟΚ και έχουν αποκτήσει στρατηγικό χαρακτήρα. Δεν είναι αυτό το ζήτημα. Δεν είναι το ζήτημα η Χαμάς και η τρομοκρατία, της οποίας λογικά βλέπουμε να κυοφορείται η επόμενη γενιά με όλα αυτά που γίνονται, με τον εξευτελισμό αυτό. Σωστή η λέξη που χρησιμοποιήσατε!

Δεν είναι αυτό το ζήτημα, ούτε το τι σχέση έχει το Ισραήλ με την Τουρκία αφενός και με την Ελλάδα αφετέρου. Δεν είναι τίποτα από όλα αυτά. Είναι ένα έγκλημα κατά της ανθρωπότητας και πρέπει να πάρουμε καθαρή θέση.

Θα ξαναμιλήσω γι’ αυτό, γιατί θα πρέπει να συνειδητοποιήσουμε, κυρίες και κύριοι συνάδελφοι, και ιδίως η Κυβέρνηση, κύριε Υπουργέ, ότι το δόγμα σας πως είμαστε στην σωστή πλευρά της ιστορίας πρέπει να το ξαναδείτε. Όχι γιατί έχουν αλλάξει κάποια επιμέρους ζητήματα στη μια και στην άλλη πλευρά της ιστορίας. Η ιστορία η ίδια έχει αλλάξει. Κινείται με άλλους ρυθμούς η ανθρωπότητα ολόκληρη. Θα επανέλθω όμως σ’ αυτό στη συνέχεια. Με αυτό θα κλείσω, για την ακρίβεια.

Έρχομαι τώρα στο νομοσχέδιο.

Το παρόν νομοσχέδιο, κυρίες και κύριοι συνάδελφοι, είναι ένα νομοσχέδιο που μοιάζει ρουτίνας, αλλά δεν είναι. Ενσωματώνει στο Εθνικό Δίκαιο τον κανονισμό 452 του 2019, που αφορά τον έλεγχο άμεσων ξένων επενδύσεων σε ευαίσθητους και πολύ ευαίσθητους τομείς, όπως είναι η άμυνα, η ασφάλεια, αλλά και γενικότερα η αυτονομία των εθνικών οικονομιών των κρατών μελών της Ευρώπης και η ενιαία αγορά απώτερα.

Επί της αρχής προφανώς ψηφίζουμε «ναι». Είναι ενσωμάτωση Οδηγίας. Δεν χρειάζεται και πολλή συζήτηση επ’ αυτού. Έχουμε και βελτιώσεις. Θα μιλήσουμε στη συνέχεια γι’ αυτές. Δεν είναι όμως μόνο αυτό.

Ενσωματώνουμε σήμερα μία Οδηγία με πέντε χρόνια καθυστέρηση. Δεν είχε υποχρεωτικό χαρακτήρα. Εμείς είμαστε πάντα δίκαιοι, δεν αδικούμε κανέναν. Δεν είχε υποχρεωτικό χαρακτήρα η ενσωμάτωση στον κανονισμό, πλην όμως την είχαν ενσωματώσει στο Εθνικό τους Δίκαιο είκοσι τέσσερα κράτη από τα είκοσι επτά κράτη μέλη της Ευρώπης μέχρι σήμερα. Είμαστε το εικοστό πέμπτο κράτος που το κάνουμε. Είχαμε μείνει εμείς, η Κύπρος και η Κροατία που δεν είχαμε προχωρήσει σε ενσωμάτωση αυτού του κανονισμού.

Γιατί τέτοια καθυστέρηση; Και μάλιστα, το «γιατί» γίνεται πολύ πιο ουσιαστικό, αν αναλογιστούμε ότι τον Γενάρη πέρυσι, δηλαδή πριν από δεκαπέντε μήνες, το Ευρωκοινοβούλιο ψήφισε ήδη το νέο πλαίσιο για τον έλεγχο των άμεσων ξένων επενδύσεων, κάνοντάς το πολύ πιο αποτελεσματικό και αυστηρό, αξιοποιώντας και τον απολογισμό πέντε ετών εφαρμογής και προσθέτοντας και νέα κεφάλαια εφαρμογής, ιδιαίτερα αυτά της κυβερνοασφάλειας και της ενέργειας.

Λογικό, γιατί καταλαβαίνουμε όλοι ότι είναι δύο κατ’ εξοχήν τομείς γύρω από τους οποίους κινείται το σήμερα και το αύριο της ευρωπαϊκής και της παγκόσμιας οικονομίας, όπως μάλιστα η ίδια η υπηρεσία του Υπουργείου Εξωτερικών, η ΟΚΕ, η Οικονομική και Κοινωνική Επιτροπή, εμφαντικά σημείωσε στο σημείωμά της και στην ακρόαση φορέων, χωρίς να έχει υπάρξει καμιά προεργασία για τη στελέχωση της Β1.

Δεν πρόκειται λοιπόν για ρουτίνα, κυρίες και κύριοι συνάδελφοι, γιατί μέσα από αυτά τα λίγα που είπα αναδεικνύονται τρεις συγκεκριμένες παθογένειες, στις οποίες θα αναφερθώ, οι οποίες δεν είναι διαχρονικές Η Κυβέρνηση συνεχίζει με τη λέξη «παθογένειες» να εκτείνει στον χρόνο προβλήματα υπαρκτά, προκειμένου να περιορίσει τις δικές της ευθύνες.

Αυτό δεν είναι πάντα ο επιτυχής δρόμος. Το κάνει και στον σιδηρόδρομο. Προφανώς, ο σιδηρόδρομος είναι αποσυνάγωγο μέσο εδώ και δεκαετίες, αλλά εξίσου προφανώς καμία κυβέρνηση δεν είχε 75 δισεκατομμύρια στη διάθεσή της για να πει «όχι» στη μεγάλη πρόκληση «κάνω σιδηρόδρομο». Αυτό!

Έτσι, λοιπόν, με αυτή τη λογική, θέλω να πω ότι συγκεκριμένα σημεία της πάγιας κυβερνητικής πρακτικής αποκαλύπτονται κυριολεκτικά μέσα απ’ αυτό το νομοσχέδιο και πρώτα απ’ όλα η υπηρεσία για την οποία μίλησα.

Γιατί, κύριε Υπουργέ, είναι απαράσκευη η συγκεκριμένη υπηρεσία; Δεν φτάνει που καθυστερήσαμε; Δεν φτάνει που θα πρέπει γρήγορα, φαντάζομαι, να ενσωματώσουμε τον αναθεωρημένο κανονισμό; Η υπηρεσία δεν είναι έτοιμη; Δεν είναι πρώτη φορά. Πριν δύο μήνες συζητούσαμε ακριβώς τα ίδια για την Επιτροπή Κεφαλαιαγοράς, που καλείται να κάνει έργο κρυπτονομισμάτων και άλλων σύνθετων προϊόντων τραπεζικής και είναι ολότελα υποστελεχωμένη.

Δεν θέλω να φανταστώ ότι υπάρχει καμία σκέψη για προσφυγή σε συμβούλους από τον ιδιωτικό τομέα. Δεν έχουμε κάτι με τον ιδιωτικό τομέα, αλλά πρόκειται για πολύ σκληρά κρατική υπόθεση όταν μιλάμε για έλεγχο άμεσων ξένων επενδύσεων.

Προχωρήστε, λοιπόν, άμεσα στη στελέχωση της υπηρεσίας, δεδομένου ότι έχει πραγματικά πολύ σοβαρή δουλειά να κάνει. Και αλλάξτε άποψη για το κράτος. Θίγεται από τις γνωστές απόψεις που σας χαρακτηρίζουν εδώ και χρόνια. Γιατί αν κοιτάξετε γύρω σας, θα δείτε την Αγγλία, που προχωράει σε εθνικό οργανισμό για την ενέργεια, και την Ιταλία της κ. Μελόνι, η οποία έκανε ενδιάμεσο φορέα για τις ΑΠΕ, με τον οποίο εγγυήθηκε διμερή συμβόλαια για τη βιομηχανία με 65 ευρώ τη μεγαβατώρα, όταν τα αντίστοιχα διμερή που εγγυάται η Ελληνική Κυβέρνηση είναι ακριβώς διπλάσια στους αγρότες, τους δήμους και τις ΔΕΥΑ. Και ζητάνε να πουν και «ευχαριστώ».

Αλλιώς κινούνται τα πράγματα σε όλη την Ευρώπη και όχι μόνο, κυρίες και κύριοι συνάδελφοι, και όχι με τις αντιλήψεις στις οποίες έχετε μένει προσκολλημένοι εδώ και χρόνια σε ό,τι αφορά το ζήτημα του κράτους και του ρόλου του στις μέρες μας.

Το δεύτερο ζήτημα αφορά το μοντέλο ανάπτυξης. Άκουσα πραγματικά με έκπληξη όσα είπε ο συμπατριώτης μου γύρω από αυτά που συμβαίνουν στην Ελλάδα. Έχουμε μία ριζικά διαφορετική θεώρηση και ο τόπος μας είναι η καλύτερη απόδειξη γι’ αυτό. Όμως, το ζήτημα σήμερα δεν είναι η δυτική Μακεδονία.

Το μοντέλο ανάπτυξης με αυτό το νομοσχέδιο είναι στο επίκεντρο για έναν πολύ απλό λόγο. Λέω ευθέως ότι, κατά τη γνώμη μας, η καθυστέρηση ενσωμάτωσης του κανονισμού δεν ήταν καθόλου τυχαία ούτε αθώα. Δεν ήθελε να θέσει εμπόδια στην Golden Visa, γιατί το μοντέλο ανάπτυξης και οικονομικής πολιτικής γενικότερα, στο οποίο στηρίζεται η Κυβέρνηση και στηρίζει εδώ και έξι χρόνια, είναι συγκεκριμένο: κατανάλωση-τουρισμός-real estate, υπερέσοδα για να δίνει επιδόματα και αδιαφορία πραγματικά για ό,τι συνιστά παραγωγικό περιβάλλον, από την αγροτική παραγωγή μέχρι τη βιοτεχνία και τη βιομηχανία.

Έτσι καταλήξαμε να είμαστε οι δεύτεροι από το τέλος σε αγοραστική δύναμη, να έχουμε τους χειρότερους μισθούς δημοσίων υπαλλήλων σε όλη την Ευρώπη, να είμαστε πρώτοι στην έμμεση φορολογία και να εμφανίζεται το φαινόμενο της διχασμένης χώρας, ό,τι δεν αγγίζει ο τουρισμός στην Ελλάδα, συρρικνώνεται και παρακμάζει.

Real estate, λοιπόν, ελεύθερα και ιδιαίτερα με έμφαση στις τουριστικές περιοχές. Η Αθήνα είναι ήδη ο υπ’ αριθμόν «1» τουριστικός προορισμός και καλά κάνει. Το ζήτημα είναι ότι η συνέπεια όλο αυτού είναι μια συνέπεια για την οποία η Morgan Stanley προχθές χτύπησε καμπάνα λέγοντας ότι όλο το οικονομικό περιβάλλον στην Ελλάδα υποθηκεύεται από τη φρενήρη εξέλιξη στο ζήτημα των ενοικίων, ενώ βέβαια στην υπόλοιπη χώρα έχουμε, όπως είπα, συρρίκνωση και παρακμή.

Η ΟΚΕ παρουσιάζει στην έκθεσή της συντριπτικά στοιχεία για τις άμεσες ξένες επενδύσεις και για τη σύνθεσή τους. Περιορίζονται σχεδόν αποκλειστικά στο real estate, στα ακίνητα, σε αγοραπωλησίες μετοχών στο Χρηματιστήριο και σε υπηρεσίες. Οι παραγωγικές επενδύσεις απουσιάζουν παντελώς, το επενδυτικό κενό παραμένει εδώ επίμονο να μας θυμίζει τη σημασία του, ενώ το Γραφείο Προϋπολογισμού του κράτους στη Βουλή με επικεφαλής τον κ. Τσουκαλά δημοσίευσε προχθές την έκθεσή του στην οποία μας λέει ότι το κατά κεφαλήν ΑΕΠ στην Ελλάδα θα φτάσει τα επίπεδα του 2007 το έτος 2033. Οι βασικές αιτίες είναι το επενδυτικό κενό με ιδιαίτερη έμφαση στις άμεσες ξένες επενδύσεις που απουσιάζουν -εννοώ τις παραγωγικές- και η χαμηλή παραγωγικότητα.

Και επειδή ο συνάδελφός μου αναφέρθηκε στον τουρισμό -κύριε συνάδελφε, ίσως ασχολείστε με άλλα θέματα-, θα ήθελα να γνωρίζετε ότι δεν μπορούμε να ανεβάσουμε άλλο την παραγωγικότητα. Πρώτον, είναι ο μικρός ο πολλαπλασιαστής και δεύτερον, η παραγωγικότητα δεν μπορεί να ανέβει άλλο. Αυτό είναι κάτι που λένε όλοι οι οικονομολόγοι σε όλα τα μήκη και πλάτη της γης και όχι μόνο στην Ελλάδα.

Πρέπει να επενδύσουμε σε πολύ πιο παραγωγικούς τομείς, γιατί το μεγάλο πρόβλημα είναι η παραγωγικότητα, η οποία πρέπει να ανέβει, αλλά και να καλυφθεί το επενδυτικό κενό. Και εδώ, βέβαια, οι άμεσες ξένες επενδύσεις πρέπει να παίξουν έναν πρωταγωνιστικό ρόλο. Και άμεσες ξένες επενδύσεις είχαμε μεταξύ ’55-’65 όπου η Ελλάδα είχε πιάσει εκείνους τους παραγωγικούς ρυθμούς ανάπτυξης που έπιασε τότε. Τους ίδιους ρυθμούς -όχι ακριβώς τους ίδιους, αλλά παρακάτω- είχε πιάσει ξανά η Ελλάδα την περίοδο του Κώστα Σημίτη. Είναι πολύ νευραλγικής σημασίας ο τομέας και άρα νευραλγικής σημασίας είναι και ο έλεγχός του.

Θέλετε εντελώς ενδεικτικά να μιλήσουμε για άμεσες ξένες επενδύσεις; Αν ναι, τότε θα πρέπει να μιλήσουμε για τη γραφειοκρατία και τη διαφθορά, πρέπει να μιλήσουμε για την ταχεία απονομή δικαιοσύνης που αποτελούν σοβαρά αντικίνητρα για επενδυτές, πρέπει να μιλήσουμε και για το κόστος ενέργειας, όπου η Ελλάδα είχε τη φθηνότερη ενέργεια σε όλη την Ευρώπη μέχρι το 2010, ενώ σήμερα είμαστε στις τρεις ακριβότερες χώρες. Και η Ευρώπη ολόκληρη είναι δύο φορές πιο ακριβή, έχει διπλάσια δηλαδή τιμή από τις Ηνωμένες Πολιτείες, όταν η Ευρώπη ολόκληρη το 2000, πριν ξεκινήσει η ευρωπαϊκή εκδοχή της απελευθέρωσης, είχε χαμηλότερη τιμή ηλεκτρικής ενέργειας από τις Ηνωμένες Πολιτείες. Έχουν αποτύχει τα συγκεκριμένα μοντέλα στα οποία εσείς επιμένετε, κύριοι συνάδελφοι της Νέας Δημοκρατίας και της Κυβέρνησης.

Και βέβαια, αν θέλετε να μιλήσουμε και για άλλες πολιτικές, θα πρέπει να δούμε τις αποσβέσεις τους πάγιου εξοπλισμού. Δεν πρέπει να κοιτάτε μόνο τα επιδόματα που θα μοιράσετε στην έκθεση. Αυτό που πρέπει να κοιτάτε είναι οι αποσβέσεις βιομηχανικών επενδύσεων και να μειώσουμε τον χρόνο, έτσι ώστε να δώσουμε ένα μεγάλο κίνητρο. Αν μιλήσετε με ανθρώπους που επενδύουν στη βιομηχανία, θα σας πουν ότι ακόμα κι αν ανέβει ο συντελεστής φορολογίας, δεν τους ενοχλεί. Όμως, αν τους δώσουμε τον μισό χρόνο στην απόσβεση, σε αυτούς που πραγματικά επανεπενδύουν τα κέρδη εκσυγχρονίζοντας της επιχειρήσεις τους, θα σας πουν ότι αυτό είναι κάτι πολύ πιο σημαντικό από τον οποιοδήποτε συντελεστή. Αυτή είναι μια πραγματική κουβέντα με πραγματικούς ανθρώπους της πραγματικής παραγωγής.

Αν θέλετε, λοιπόν, να μιλήσουμε σοβαρά για άμεσες ξένες επενδύσεις, αυτός είναι ο διάλογος που πρέπει να κάνουμε. Και τότε όντως αποκτά πραγματικό νόημα όλο αυτό που κάνουμε και με τον έλεγχό τους, για να μην έρχονται με προβιά κάποιοι λίγοι, για να το πω απλά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και ολοκληρώνω, κυρίες και κύριοι συνάδελφοι, όπως είπα στην αρχή, με το κυβερνητικό δόγμα περί σωστής πλευράς. Πιστεύουμε απόλυτα ότι η μεγαλύτερη αποτυχία της Ελληνικής Κυβέρνησης και του Πρωθυπουργού προσωπικά είναι ότι όλα αυτά τα τελευταία έξι χρόνια δεν κατάφερε να βρει ούτε έναν συνομιλητή στην Ευρώπη πάνω σε μία στοιχειώδη βάση, ότι η Ευρώπη συνορεύει με δύο χώρες γεωπολιτικού αναθεωρητισμού, τη Ρωσία και την Τουρκία και όχι με μία.

Όλα αυτά που συμβαίνουν σήμερα δεν είναι κεραυνός εν αιθρία. Χάσαμε πολύτιμο χρόνο στο να μιλήσουμε καθαρά και να έχουμε συμμάχους σε όλη αυτήν την υπόθεση. Έτσι, σήμερα βλέπουμε την Κυβέρνηση να τρέχει ασθμαίνοντας για να προλάβει αυτό που πάει να γίνει με τη μέσω του εμπορικού δρόμου συμμετοχή της Τουρκίας στο ReArm Europe. Και βέβαια, εδώ η ευθύνη είναι διπλή. Θα δούμε την αμυντική βιομηχανία της Τουρκίας να συμμετέχει στο γιγαντιαίο πρόγραμμα εξοπλισμού της Ευρώπης την ώρα που η Ελλάδα ασθμαίνοντας κι εδώ, τρέχει άρον άρον για να δει τι θα κάνει με τη μεταλλουργία και τις λοιπές βιομηχανίες που κατασκευάζουν και αμυντικό εξοπλισμό και τις οποίες η Κυβέρνηση δεν είχε καν συνομιλητή της μέχρι τώρα.

Η Κυβέρνηση του Κυριάκου Μητσοτάκη είναι η πρώτη Κυβέρνηση που έκανε συμφωνίες εξοπλισμών με διψήφιο αριθμό δισεκατομμυρίων, χωρίς ούτε 1 ευρώ ανταποδοτικά για την Ελλάδα, αυτά που σήμερα στην ευρωπαϊκή γλώσσα ονομάζονται «βιομηχανικές επιστροφές». Δεν υπάρχει ίχνος βιομηχανικής επιστροφής. Τώρα μιλάμε για 25% και για κάτι άλλα. Χάσαμε πολύτιμο χώρο και χρόνο, καθώς παραγγέλναμε τις φρεγάτες και τα αεροπλάνα και την αναβάθμιση των F-16. Κάνοντας, λοιπόν, όλες αυτές τις συμφωνίες, χάσαμε μία τεράστια ευκαιρία να αναβαθμίσουμε την Αμυντική Βιομηχανία, όταν υπάρχουν και στον ιδιωτικό τομέα, αλλά και οι πάλαι ποτέ κρατικές βιομηχανίες με τεχνογνωσία και υπόσταση που θα μπορούσαν να δώσουν σήμερα στην Ελλάδα μία ξεχωριστή θέση σε όλο αυτό που γίνεται.

Σήμερα παρακολουθούμε αμήχανοι όλα αυτά τα οποία κάνει ο γείτονάς μας από την Ανατολή, ο οποίος χωρίς να μειώνει καν τις αναθεωρητικές του επιλογές και απειλές και χωρίς να κάνει κατευνασμό, προχωράει και σε συμφωνία με την Ευρώπη. Ξέρουμε ότι η Κυβέρνηση θα διαφωνήσει, αλλά είναι πολύ αργά γι’ αυτό που κάνει.

Και δεν είναι μόνο αυτό. Μιας και μιλάμε για άμεσες ξένες επενδύσεις…

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, σας παρακαλώ, πρέπει να ολοκληρώσετε.

**ΠΑΡΙΣ ΚΟΥΚΟΥΛΟΠΟΥΛΟΣ:** Ολοκληρώνω, κύριε Πρόεδρε, με ένα ερώτημα προς τον κύριο Υπουργό, ο οποίος έχει φύγει, αλλά οι συνεργάτες του θα του μεταφέρουν το ερώτημα.

Διαβάζουμε, λοιπόν, στο ρεπορτάζ ότι υπάρχουν σοβαρά ζητήματα με τα λιμάνια μας, δηλαδή με το λιμάνι της Θεσσαλονίκης και του Πειραιά. Υπάρχει πραγματικά ζήτημα; Αυτό είναι κάτι που θέλουμε να ξέρουμε. Υπάρχουν πιέσεις; Και τι κάνει με τα λιμάνια η χώρα, κύριε Υπουργέ, όταν υπάρχουν πιέσεις;

Όπως καταλαβαίνετε, κυρίες και κύριοι συνάδελφοι, αυτό είναι ένα τεράστιο ζήτημα, γιατί, όπως είπα και στην αρχή, εύκολο είναι να μιλάμε για τη σωστή πλευρά της ιστορίας, αλλά η ιστορία έχει εξελιχθεί δραματικά και έχει περάσει σε άλλα επίπεδα. Και αναφέρομαι σε όλα αυτά που γίνονται και στην Ευρώπη, αλλά και πέραν του Ατλαντικού και τα οποία θα πρέπει να μας προβληματίσουν.

Είναι ώρα, λοιπόν, να χαράξουμε μία σοβαρή εθνική γραμμή ξεκινώντας από τα απλά, από την περιφερειακή ανάπτυξη, από την Golden Visa, αλλά και από άλλους τομείς.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, σας παρακαλώ!

**ΠΑΡΙΣ ΚΟΥΚΟΥΛΟΠΟΥΛΟΣ:** Κλείνω, κύριε Πρόεδρε, με ένα ερώτημα, δεδομένου ότι έκανα γραπτή ερώτηση, αλλά δεν απαντήθηκε.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, κάντε την ερώτηση σε μισό λεπτό, σας παρακαλώ. Έχετε μιλήσει ήδη δεκαοκτώμισι λεπτά.

**ΠΑΡΙΣ ΚΟΥΚΟΥΛΟΠΟΥΛΟΣ:** Κύριε Υπουργέ, θα σας κάνω ένα ερώτημα πολύ συγκεκριμένο, γιατί δεν μου το απάντησαν αρμοδιότερα από εσάς Υπουργεία, αλλά θέλουμε μια απάντηση.

Γίνονται αγοραπωλησίες χαρτοφυλακίων, άμεσες ξένες επενδύσεις…

**ΠΡΟΕΔΡΕΥΩΝ (Γεώργιος Γεωργαντάς):** Ακούστε λίγο. Μονολεκτικά, παρακαλώ, κύριε συνάδελφε.

**ΠΑΡΙΣ ΚΟΥΚΟΥΛΟΠΟΥΛΟΣ:** Κύριε Πρόεδρε, είναι ερώτημα συγκεκριμένο.

**ΠΡΟΕΔΡΕΥΩΝ (Γεώργιος Γεωργαντάς):** Ερώτημα είναι, αλλά είχατε δεκαπέντε λεπτά για να το κάνετε! Παρακαλώ, μονολεκτικά!

**ΠΑΡΙΣ ΚΟΥΚΟΥΛΟΠΟΥΛΟΣ:** Ναι, ναι.

Πιο γνωστή είναι η μεγάλη αγοραπωλησία της «ΤΕΡΝΑ ΕΝΕΡΓΕΙΑΚΗ». Δεν μπαίνω στο επιχειρηματικό κομμάτι. Το ζήτημα είναι άλλο. Ρωτήσαμε τι γίνεται με τα χιλιάδες στρέμματα γης! Έχουν μεταβιβαστεί και αυτά σε τρίτους; Το ερώτημα είναι και μια αιτιολογική βάση για τη βασική μας πρόθεση να συμπεριληφθεί τώρα τουλάχιστον η ενέργεια στα πεδία εφαρμογής του νόμου.

Ευχαριστώ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Παρακαλώ να κλείσει το σύστημα της ηλεκτρονικής εγγραφής ομιλητών.

Τον λόγο έχει ο ειδικός αγορητής από τον ΣΥΡΙΖΑ κ. Χρήστος Γιαννούλης.

Ορίστε, κύριε συνάδελφε, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε.

(Θόρυβος στην Αίθουσα)

Θα περιμένω λίγο να τελειώσει ο κ. Κουκουλόπουλος τη διαπραγμάτευση.

**ΝΤΟΡΑ ΜΠΑΚΟΓΙΑΝΝΗ:** Συγγνώμη, κύριε Γιαννούλη.

**ΧΡΗΣΤΟΣ ΓΙΑΝΝΟΥΛΗΣ:** Όχι, αλίμονο!

**ΝΤΟΡΑ ΜΠΑΚΟΓΙΑΝΝΗ:** Προβληματιζόμαστε από κοινού.

**ΧΡΗΣΤΟΣ ΓΙΑΝΝΟΥΛΗΣ:** Και καλά κάνετε!

Εγώ προβληματίζομαι, όμως, κυρία Μπακογιάννη, εφόσον είστε και παρούσα στην Αίθουσα, για το γεγονός ότι συνάδελφοί σας από τη Νέα Δημοκρατία και ειδικά ο εισηγητής σας δεν έχουν καταδυθεί στην ιστορική μνήμη αυτής της χώρας, για να επαναφέρουν την κατάκτηση ότι σημαντικές διπλωματικές επιτυχίες, βήματα και εθνικά επωφελείς πράξεις στην πρόσφατη ιστορία μας δεν έγιναν ούτε με φόβο ούτε με ίσες αποστάσεις. Το βέτο στο Βουκουρέστι που είχε τεθεί για την είσοδο στο ΝΑΤΟ δεν έγινε με ίσες αποστάσεις και φοβικότητα. Η είσοδος της Κύπρου στην Ευρωπαϊκή Ένωση, σημείο καμπή για τον οικουμενικό Ελληνισμό, δεν έγινε με φοβικότητα. Η Συμφωνία των Πρεσπών που υπεγράφη από τον ΣΥΡΙΖΑ για τη λύση ενός βασανιστικού και επώδυνου χρονικά προβλήματος με τη Βόρεια Μακεδονία δεν έγινε με φοβικότητα.

Με φοβικότητα, όμως, αντιμετωπίζετε το ότι δεν βρίσκετε σήμερα ούτε μία κουβέντα να πείτε γι’ αυτό που συμβαίνει και προσβάλλει βάναυσα την ανθρωπιά καθενός από εμάς. Δεν βρήκατε να πείτε μια κουβέντα για το γεγονός ότι δημιουργείται ένας δεύτερος πόλος κοινωνικής αντιπολίτευσης μετά τα Τέμπη τώρα με τη στάση της χώρας μας απέναντι στη γενοκτονία της Γάζας.

(Θόρυβος στην Αίθουσα)

Κύριε Κουκουλόπουλε, είχατε δεκαοκτώ λεπτά για να μιλήσετε…

**ΠΡΟΕΔΡΕΥΩΝ (Γεώργιος Γεωργαντάς):** Έχει δίκιο ο κύριος συνάδελφος. Παρακαλώ! Οι συνάδελφοι που είστε μπροστά, αν μιλάτε, εμποδίζετε τον ομιλητή. Το έχετε ζήσει όλοι. Παρακαλώ, όποιος θέλει λίγο να μιλήσει, ας πάει πιο πίσω.

**ΧΡΗΣΤΟΣ ΓΙΑΝΝΟΥΛΗΣ:** Το έχετε ζήσει. Δεν είναι παραξενιά. Ξέρετε πόσο σας εκτιμώ, αλλά…

**ΠΡΟΕΔΡΕΥΩΝ (Γεώργιος Γεωργαντάς):** Κύριε Γιαννούλη, έχετε δίκιο. Έγινε η παρέμβαση από το Προεδρείο. Παρακαλώ, συνεχίστε.

**ΧΡΗΣΤΟΣ ΓΙΑΝΝΟΥΛΗΣ:** Είναι βαριά στις πλάτες μας η σημερινή ημέρα, όπου ως Εθνικό Κοινοβούλιο πρέπει να εκπέμψουμε ένα δυναμικό, καθαρά ανθρώπινο, πολιτικό και κυρίως ουμανιστικό μήνυμα ότι δεν μπορεί να κάνουμε τους παρατηρητές την ώρα που χιλιάδες αθώοι άμαχοι, γυναικόπαιδα, βρέφη, ένας λαός ολόκληρος ξεκληρίστηκε στα πρότυπα του εβραϊκού Ολοκαυτώματος του Β΄ Παγκοσμίου Πολέμου. Αυτή είναι η αλήθεια, αν θέλουμε να την αντιμετωπίσουμε κατάματα. Αναφέρθηκα σε εθνικές επιτυχίες της εξωτερικής μας πολιτικής νωρίτερα που διαπερνούν περισσότερα του ενός κόμματα και κυβερνήσεις, ακριβώς για να αναδείξω την αδυναμία, την έλλειψη πολιτικής θέλησης να εγκλωβιστούμε στη μειοψηφία αυτή τη στιγμή της ευρωπαϊκής συνείδησης και να μην κάνουμε τα αυτονόητα.

Κυρίες και κύριοι συνάδελφοι, εκτός από το να δηλώνουμε τη θλίψη μας και την αγωνία μας για τις ώρες που μετρούν με τον κίνδυνο του λιμού χιλιάδες άνθρωποι στη Γάζα, υπάρχει και η πολιτική. Υπάρχει και η πολιτική που θα ήθελε τον πολύ σημαντικό ρόλο του Προεδρεύοντος του Συμβουλίου Ασφαλείας που επιτέλεσε ο κ. Μητσοτάκης πριν λίγες ώρες στη Νέα Υόρκη να τον είχαμε καταστήσει, όσο δύσκολο και αν είναι αυτό, ένα βήμα λογικής γι’ αυτό που η παγκόσμια κοινή γνώμη έχει στρέψει το ενδιαφέρον της. Και δεν είναι διαμάχη μεταξύ Νέας Δημοκρατίας, ΠΑΣΟΚ και ΣΥΡΙΖΑ. Είναι κάτι που διαπερνά παγκόσμια την κοινότητα των ανθρώπων που θέλουν να συνυπάρξουν ειρηνικά και αρμονικά.

Ξεκινήσαμε με επτά Πρωθυπουργούς που δώσανε τη δυνατότητα να υπάρξει μία δυναμική παρέμβαση της Ευρωπαϊκής Ένωσης. Φτάσαμε στις είκοσι τέσσερις χώρες να ζητούν την αναθεώρηση των εμπορικών συνθηκών και των συνθηκών διασύνδεσης της Ευρωπαϊκής Ένωσης με το Ισραήλ. Τρεις χώρες που απέχουν είναι η Ουγγαρία, η Ελλάδα και η Ιταλία. Δεν θα επιχειρήσω να το μετατρέψω –όπως είμαι σίγουρος πως θα εισπράξω ως κατηγορία- σε φθηνή αντιπολίτευση, αλλά, ναι, είναι βαρύ στις πλάτες μας να νοιώθουμε ότι μοιραζόμαστε τα ίδια ιδανικά σε αυτά τα ζητήματα με τον κ. Όρμπαν και την κ. Μελόνι. Η αναγνώριση του παλαιστινιακού κράτους ίσως είναι η ώρα που έρχεται και ωριμάζει, αλλά σε ένα Υπουργείο Εξωτερικών που δεν μας παρουσιάζει, όπως και ο εισηγητής της Πλειοψηφίας παρουσίασε, το αναπτυξιακό πεδίο ως το ιδανικό, ως τα πράγματα να εξελίσσονται με τον καλύτερο δυνατό τρόπο και οι δείκτες να ευημερούν, αλλά οι άνθρωποι να είναι αναγκασμένοι να ζουν και να εργάζονται σε συνθήκες που πάλι δεν τιμούν κανέναν από όσους έχουν την ευθύνη της διακυβέρνησης αυτής της χώρας.

Κύριε Χατζηβασιλείου, έχετε μακρά εμπειρία. Ακολουθούσατε, αν δεν κάνω λάθος, ως σύμβουλος τον κ. Μητσοτάκη και στις διεθνείς του επαφές πολύ πριν αναλάβετε θέση ευθύνης στο Υπουργείο Εξωτερικών. Γνωρίζω, επίσης, ότι καλός πολιτικός μέντοράς σας είναι και η κ. Μπακογιάννη. Κάνω λάθος; Ή θα ευχόμουν να είναι. Όμως, δεν ξέρω πώς καταφέρνετε να μας φέρνετε σε δύσκολη θέση, γιατί είστε ευάλωτοι, ευεπίφοροι στο να εκτοξεύετε χαμηλής ποιότητας κατηγορίες και λαϊκισμούς. Στο θέμα της εισόδου, τελικά, της Τουρκίας στο μεγαλύτερο, ίσως, εξοπλιστικό πρόγραμμα της Ευρωπαϊκής Ένωσης τα τελευταία χρόνια των 800 δισεκατομμυρίων, με ανοιχτά τα μέτωπα και της Ρωσίας και της Ουκρανίας και της Μέσης Ανατολής, με το Κυπριακό να βρίσκεται σε εξέλιξη, ενώ εμείς κομπορρημονώντας λέγαμε δεξιά και αριστερά –το έχω ακούσει από τον κ. Δένδια, το έχω ακούσει από τον κ. Γεραπετρίτη- ότι θα είναι ένα πολύ σοβαρό ζήτημα η αποδοχή της Τουρκίας σε αυτό το κονσόρτσιουμ του προγράμματος επανεξοπλισμού της Ευρωπαϊκής Ένωσης, θα ήθελα να ρωτήσω –και θα ήθελα να μας απαντήσετε στο μέτρο του δυνατού, της εμπιστευτικότητας και του χώρου, εκτός αν προτίθεστε να το κάνετε στην αρμόδια επιτροπή όπου διαφυλάσσονται πράγματα που δεν μπορούν να ειπωθούν δημόσια, γιατί είπε ο κύριος συνάδελφος ότι είναι καλό όλα να γίνονται στο φως- αν όντως ισχύουν οι πληροφορίες για την οριστική απόφαση για την είσοδο της Τουρκίας, για τη συμμετοχή της σε αυτό το πρόγραμμα.

Όπως καταλαβαίνετε, με τα μέτωπα που έχουμε ανοιχτά, είναι ένα πολύ σοβαρό πρόβλημα. Δεν ξέρω αν μπορώ να διασταυρώσω ή να αποδώσω ορθά τη δήλωση που διαγώνια διάβασα ότι αν αυτή η πληροφορία ισχύει και ότι αν η συμμετοχή της Τουρκίας τελικά είναι γεγονός, παρά τις αντιρρήσεις μας, παρά τις προσπάθειες της ελληνικής διπλωματίας και της Ελληνικής Κυβέρνησης, τότε η Ευρωπαϊκή Ένωση δεν είναι η οικογένειά μας.

Και αυτή η δήλωση που δημοσιεύτηκε στην «Καθημερινή» πιστώνεται, χρεώνεται, -θέλω να πιστεύω ότι κάτι δεν έχουμε αντιληφθεί σωστά- αποδίδεται σε Υπουργό της Κυβέρνησης, με εμπλοκή στα θέματα άμυνας και διπλωματίας. Τίθεται έτσι με ιδεαλιστικό και μελοδραματικό τρόπο αν είμαστε στη σωστή πλευρά της ιστορίας ή δεν είμαστε στη σωστή πλευρά της ιστορίας.

Η σωστή πλευρά της ιστορίας, κυρίες και κύριοι συνάδελφοι, είναι ότι το κλάμα και ο θάνατος ενός παιδιού σε κάθε γωνιά της γης -και αυτό δεν αποτελεί ούτε ιδεαλισμό ούτε χίμαιρα- πρέπει να μας κινητοποιεί πολύ περισσότερο απ’ ό,τι μπορεί να φανταστεί κανείς ότι αφορά και το μπόι μας. Η ελληνική διπλωματία, η ελληνική κυβερνητική πολιτική εξωτερικής και άμυνας πάσχει σημαντικά σε δύο πράγματα:

Δεν θέλει να είναι συλλέκτης, ένα σφουγγάρι που απορροφά την τεχνογνωσία, τις προτάσεις και την εμπειρία σημαντικών παραγόντων της ελληνικής διπλωματίας, διέπεται από μία κομματική ιδιοτέλεια κι έναν ιδιότυπο ανταγωνισμό με το παρελθόν και μεγαλοποιεί τα πράγματα. Θυμάστε για πόσο καιρό ζούσαμε -και το λέω ήρεμα- επικριτικά -σχεδόν ήμασταν κατηγορούμενοι- που δεν αναγνωρίσαμε το μεγάλης εθνικής σημασίας γεγονός, της παρουσίας του Πρωθυπουργού στην Αμερικανική Γερουσία; Ναι, ήταν μία σημαντική στιγμή. Δείτε, όμως, πώς κατέληξαν τα πράγματα και δείτε, επίσης, πως καμιά φορά οι υπερβολές και οι δοξασίες γυρνούν μπούμερανγκ στην πολιτική του εφικτού και ως τέχνη του αποτελέσματος.

Εμείς ζητάμε ξεκάθαρα η Ελλάδα και η Κυβέρνησή της, πιστεύω εκπροσωπώντας τους πολίτες και τον λαό της που πλέον έχει βρει τη διασύνδεση με το πεδίο του βήματος που λέγεται πόλη, πορεία, διαμαρτυρία, διαδήλωση, συμμετοχή, να ξαναδεί βασικές παραμέτρους, για να διαχωρίσουμε το τι σημαίνει παραδοσιακός σύμμαχος, τι σημαίνει λειτουργικός σύμμαχος, αλλά και τι σημαίνει η προσήλωσή μας σε αξίες της δημοκρατίας που είναι ο βασικός πυλώνας της Ευρωπαϊκής Ένωσης, που είναι ο βασικός πυλώνας των προοδευτικών αξιών. Είναι αυτό για το οποίο παλεύουμε, για να υπάρχει ζωή σε αυτόν τον πλανήτη.

Σταματήστε, λοιπόν, να αποτελείτε ευρωπαϊκή εξαίρεση μαζί με την ακροδεξιά, υπογράψτε αυτό το κείμενο των ευρωπαϊκών χωρών, σταθείτε στο πλευρό της ειρήνης και ας ζητήσουμε η ανθρωπιστική βοήθεια που τιμωρητικά δεν φτάνει, να αρχίσει να οδηγείται εκεί που υπάρχει μεγάλη ανάγκη.

Δεν ξέρω αν θα πάρω απαντήσεις επ’ αυτών, κύριε Χατζηβασιλείου, αλλά να ξέρετε ότι η σωστή πλευρά της ιστορίας δεν είναι πάντα αυτή που δείχνουν οι δημοσκοπήσεις, δεν είναι πάντα αυτή που φτιασιδώνουν οι παρασιτικές προπαγανδιστικές ομάδες. Δεν είναι πάντα αυτή που δημιουργείται μέσα από ένα σύστημα αλληλοθαυμασμού, αλλά πολύ περιορισμένης πολιτικής κλίμακας.

Τώρα, σε ό,τι αφορά το νομοσχέδιο διατυπώθηκε και στην επιτροπή -και θα προσπαθήσω να είμαι κι εντός του χρόνου- ότι ζείτε με τον μύθο πως ο ΣΥΡΙΖΑ είναι ιδεοληπτικά αντίθετος με τις επενδύσεις. Αρνείστε να αποδεχθείτε ότι ο διαφημιστικός μύθος για το «έλα στην Ελλάδα και ζήσε τον μύθο σου», πλέον αντικατοπτρίζεται ως σχεδόν πολιτικό ανέκδοτο σε όλο το φάσμα των επενδυτικών προσπαθειών που γίνονται και αφορούν τους εργαζόμενους, αφορούν τα επαγγελματικά συμφέροντα συγκεκριμένων τάξεων και αφορούν και τα πραγματικά μεγέθη της οικονομίας που σχετίζονται και με τον βιοπορισμό και την ποιότητα ζωής των ανθρώπων.

Ανέπτυξε με επάρκεια η Ρένα Δούρου που είχε αναλάβει, αλλά λείπει σήμερα σε κοινοβουλευτική αποστολή και γι’ αυτό την αντικαθιστώ, τα όσα προβλέπονται πολιτικά λάθρα σε αυτό το νομοσχέδιο. Τα έχετε ενσωματώσει στις προσλαμβάνουσες, κύριε Υπουργέ, και ζητήσαμε να επαναξιολογήσετε το θεσμικό πλαίσιο, να ενσωματώσετε μηχανισμούς διαφάνειας, λογοδοσίας, θεσμικής συνεργασίας και να μην προχωράτε -κάτι που συνηθίζετε, πλέον δεν αποτελεί εξαίρεση, αποτελεί μανιέρα, το manual έχει ξαναγραφτεί- σε νομοθετήσεις που μετατρέπουν την έννοια της ασφάλειας σε όχημα αυθαιρεσίας. Όταν θέλετε να υπερασπιστείτε την ασφάλεια, να θυμάστε ότι σε όσες περιπτώσεις επιχειρήσατε να το κάνετε ημιτελώς, με μικροκομματική ιδιοτέλεια, με μικρόνου πολιτική σκέψη και πρακτική, τα αποτελέσματα ήταν ολέθρια.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, και για τη συνέπεια στον χρόνο.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», σαράντα έξι μαθήτριες και μαθητές και δυο συνοδοί εκπαιδευτικοί από το Ράλλειο Γυμνάσιο Θηλέων Πειραιά, καθώς και είκοσι τέσσερις μαθήτριες και μαθητές και δύο συνοδοί εκπαιδευτικοί από το 73ο Δημοτικό Σχολείο της Αθήνας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα η ειδική αγορήτρια από το Κομμουνιστικό Κόμμα Ελλάδας κ. Μανωλάκου.

Παρακαλώ, κυρία συνάδελφε.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ, κύριε Πρόεδρε.

Σήμερα είναι 22 του Μάη, εξήντα δύο χρόνια από τη δολοφονία του Γρηγόρη Λαμπράκη, αγωνιστή της ειρήνης, Αντιπροέδρου της Ελληνικής Επιτροπής για τη Διεθνή Ύφεση και Ειρήνη. Και γι’ αυτό και προς τιμήν του θα ξεκινήσω με το κάλεσμα της ΕΕΔΥΕ, των ομοσπονδιών εργατοϋπαλλήλων συνδικάτων, του Εργατικού Κέντρου Πειραιά, της ΟΓΕ και πληθώρα συλλόγων και συνδικάτων, καθώς και νεολαιών, για μαζική συμμετοχή σήμερα το απόγευμα στις 19.00΄ στο συλλαλητήριο στην Ισραηλινή Πρεσβεία, για να σταματήσουμε τη σφαγή, το λουτρό αίματος στη Γάζα.

Ναι, το κράτος-δολοφόνος του Ισραήλ δολοφονεί αθώα παιδιά, καταδικάζοντάς τα να πεθάνουν σε λίγες ώρες που απομένουν από την πείνα. Ντροπή για την ανθρωπότητα! Ντροπή για την Κυβέρνηση που στηρίζει με πείσμα το κράτος-δολοφόνο, αντί να το καταδικάσει και να θέσει άμεσα την ομόφωνη απόφαση της Ολομέλειας της Βουλής του 2015, για αναγνώριση του παλαιστινιακού κράτους. Δυστυχώς συνεχίζει να μας λέει ότι στηρίζει το δικαίωμα του Ισραήλ στην αυτοάμυνα.

Αλήθεια, εδώ και τρεις μήνες σφάζει γυναικόπαιδα, ισοπεδώνει σχολεία και νοσοκομεία. Δεν έχει μείνει τίποτε όρθιο, παρά ο θάνατος και το αίμα αθώων. Η στάση αυτή της Κυβέρνησης δείχνει συνενοχή στο έγκλημα και πρέπει να καταδικαστεί. Και, βέβαια, η γενοκτονία στην Παλαιστίνη έχει υπογραφή: Ισραήλ, ΗΠΑ, Ευρωπαϊκή Ένωση. Γι’ αυτό η απάντηση θα δοθεί στους δρόμους στις 19.00΄ η ώρα το απόγευμα.

Και τώρα έρχομαι στο νομοσχέδιο. Οι άμεσες ξένες επενδύσεις είναι κυρίως χαρακτηριστικό του μονοπωλιακού καπιταλιστικού τρόπου παραγωγής και είναι μορφή τοποθέτησης κεφαλαίων στο εξωτερικό, που αποβλέπει στην πραγματοποίηση του υψηλότερου δυνατού κέρδους. Το αστικό κράτος που δέχεται αυτές τις επενδύσεις δημιουργεί μάλιστα και κίνητρα, όπως φθηνή εργατική δύναμη, προκλητικές φοροαπαλλαγές, χρηματοδοτήσεις κ.ά.. Συνολικά η προσέλκυση άμεσων ξένων επενδύσεων προϋποθέτει ένα μπαράζ αντιλαϊκών αναδιαρθρώσεων με μέτρα, μεταξύ των οποίων την προώθηση σταθερού και φιλικού επενδυτικού περιβάλλοντος και μάλιστα με κατάλληλα επενδυτικά κίνητρα, προκειμένου να μειώνεται ο επιχειρηματικός κίνδυνος, δηλαδή η αποτροπή τυχόν χασούρας στους επενδυτές. Γι’ αυτό δεν πρόκειται για ανάπτυξη που θα ικανοποιεί λαϊκές ανάγκες, αλλά τη μεγαλύτερη δυνατή κερδοφορία του κεφαλαίου.

Το νέο πλαίσιο του παρόντος κανονισμού για τον έλεγχο των άμεσων ξένων επενδύσεων παρέχει στα κράτη και στην Ευρωπαϊκή Επιτροπή τη δυνατότητα ακόμα και να εμποδίσουν τις κεφαλαιακές ροές από το εξωτερικό, που στοχεύουν στην πλήρη ή μερική εξαγορά ή και τον έλεγχο των υποδομών στους τομείς ενέργειας, μεταφορών επικοινωνιών, μέσων ενημέρωσης, επεξεργασίας ή αποθήκευσης δεδομένων του αεροδιαστήματος, της άμυνας, των χρηματοπιστωτικών υπηρεσιών, άλλου τύπου εγκαταστάσεων ευαίσθητου χαρακτήρα και ούτω καθεξής. Μάλιστα ο έλεγχος επεκτείνεται και στις σχετικές τεχνολογίες που αφορούν στους παραπάνω τομείς, συμπεριλαμβανομένων και τεχνολογιών τεχνητής νοημοσύνης, της ρομποτικής, της κυβερνοασφάλειας, αποθήκευσης ενέργειας, βιοτεχνολογιών κ.ά..

Επιπλέον δίνει τη δυνατότητα σε ένα κράτος-μέλος να εκκινεί διαδικασίες ελέγχου των άμεσων ξένων επενδύσεων που διενεργούνται σε άλλα κράτη-μέλη, εφόσον εκτιμά ότι άμεση ξένη επένδυση που προγραμματίζεται ή έχει ήδη πραγματοποιηθεί σε άλλο κράτος-μέλος, μπορεί να θίξει τη δική του ασφάλεια ή δημόσια τάξη. Επίσης μπορεί να κινεί διαδικασίες ελέγχου, ακόμα και αν διαθέτει απλώς σημαντικές πληροφορίες ότι μια ξένη επένδυση μπορεί να θίξει τη δική του εσωτερική ασφάλεια.

Είναι αντίφαση από τη μια να δίνονται πολλά κίνητρα για την προσέλκυση άμεσων ξένων επενδύσεων και από την άλλη να υπάρχει έλεγχος που να περιορίζει μέχρι και να αποτρέπει μια ξένη επένδυση; Όχι, δεν είναι αντίφαση. Είναι εργαλείο για τον οξυμμένο ανταγωνισμό μεταξύ των καπιταλιστικών χωρών, γιατί υπάρχουν άμεσες ξένες επενδύσεις που γίνονται και ακολουθούν μία στρατηγική, έχοντας ως κίνητρο την αναζήτηση προηγμένης τεχνολογίας ή ακόμα άμεσες ξένες επενδύσεις χρησιμοποιούνται και ως μέσο διείσδυσης και πολιτικής επιρροής, όπως κάνει η τουρκική αστική τάξη με τα Δυτικά Βαλκάνια.

Στην Ελλάδα το υψηλότερο ποσό άμεσων ξένων επενδύσεων είναι σε ακίνητα και ειδικά οι επενδύσεις αυτές στην παραμεθόριο που έχουν δημιουργήσει πάρα πολλά ερωτήματα.

Με βάση, λοιπόν, τα παραπάνω, αλλά και τη σκόπιμη αοριστία περί δημόσιας τάξης και ασφάλειας ο κανονισμός αφήνει περιθώρια για παρεμβάσεις της Ευρωπαϊκής Επιτροπής και άλλων κρατών-μελών στο εσωτερικό των χωρών. Καλλιεργεί έδαφος όξυνσης των ανταγωνισμών ανάμεσα στα κράτη-μέλη ανάλογα με τα συμφέροντα των ομίλων που εκπροσωπούν, με εμπλοκή και άλλων καπιταλιστικών κρατών, εγκυμονώντας σοβαρούς κινδύνους για τους λαούς από τις ιμπεριαλιστικές συγκρούσεις. Το εύρος των ελέγξιμων επενδύσεων, η έννοια της ασφάλειας που προασπίζει και ο έλεγχος αλλάζουν ανάλογα με τα συμφέροντα της Ευρωπαϊκής Ένωσης σε επενδύσεις υποδομών υψηλής τεχνολογίας στην άμυνα, τον έλεγχο των μέσων ενημέρωσης και προπαγάνδας. Εξαιρούνται βεβαίως οι επενδύσεις στην άμυνα από χώρες του ΝΑΤΟ. Και απορώ με τους συναδέλφους που βάζουν το θέμα γιατί η Τουρκία μπήκε σε αμυντικές βιομηχανίες στην Ευρωπαϊκή Ένωση. Μα αυτά εσείς τα έχετε ψηφίσει.

Αναμφίβολα χρειάζεται στην Κυβέρνηση και το αστικό κράτος αυτός ο κανονισμός, αφενός γιατί προωθείται ένας καινούργιος κανονισμός που θα τον αντικαταστήσει -είναι υπό συζήτηση και μέχρι να πάρει την τελική του μορφή και να υλοποιηθεί χρειάζεται χρόνο- και αφετέρου υπάρχει η δυνατότητα, την οποία εσείς αξιοποιείτε, της προσαρμογής σε νέες απαιτήσεις μέσα από τα άρθρα αυτού του κανονισμού που συζητάμε, γιατί σε πολλά άρθρα του δίνεται η ευχέρεια να διατυπωθούν έτσι όπως επιθυμεί και συμφέρει την αστική τάξη του κάθε κράτους-μέλους.

Ωστόσο δεν μπορούμε να μην παρατηρήσουμε ότι στις επιλογές σας είναι να μη συμπεριλάβετε τη γη και τα ακίνητα, αν και τα περιέχει ο κανονισμός της Ευρωπαϊκής Ένωσης στην αρχική του μορφή και δεν έχει αλλάξει αυτό με τροποποιήσεις. Το κάνετε, γιατί όπως μας είπατε το 2024 οι ΑΞΕ έφτασαν τα 6,7 δισεκατομμύρια ευρώ και από αυτά τα 4 δισεκατομμύρια, δηλαδή το 62%, αφορούσε ακίνητα. Όμως η γεωργική γη για παραγωγή τροφίμων δεν θεωρείται στρατηγικής σημασίας για την επισιτιστική ασφάλεια του λαού;

Ταυτόχρονα επιλέγει η Κυβέρνηση να προσθέσει τις λιμενικές υποδομές στο παράρτημα που αφορά τις άμεσες ξένες επενδύσεις σε ιδιαιτέρως ευαίσθητους τομείς. Πράγματι ο έλεγχος των λιμανιών είναι ένα από τα κύρια μέτωπα που συγκρούονται τα ιμπεριαλιστικά κέντρα. Αφορά άμεσα τη χώρα μας, γιατί αποτελεί πύλη εισόδου προς τις αγορές της Ευρώπης.

Σύμφωνα με τα δημοσιεύματα, όσον αφορά τα ελληνικά λιμάνια λόγω της σημαντικής γεωπολιτικής σημασίας τους ο ανταγωνισμός έχει ενταθεί στον υπέρτατο βαθμό όχι σε όφελος του ελληνικού λαού και των αναγκών του, δηλαδή με εργαζόμενους μέσα στο λιμάνι να έχουν μόνιμη και σταθερή δουλειά, με δικαιώματα, με προστασία της υγείας και της ασφάλειάς τους, για ασφαλή και σύγχρονα πλοία και μεταφορές, για φθηνότερα προϊόντα και υπηρεσίες, που να καλύπτουν τις ανάγκες του λαού στην ενδοχώρα, τα νησιά και όλη την Ελλάδα, για φθηνό εισιτήριο και σταθερή σύνδεση των νησιών με την ηπειρωτική Ελλάδα και τόσα άλλα.

Ο ανταγωνισμός ΗΠΑ και Κίνας για τα ελληνικά λιμάνια είναι σφοδρός. Δημοσιοποιείται, λοιπόν, ότι η Κυβέρνηση προωθεί να τεθούν υπό αμερικανικό έλεγχο ως πύλες εισόδου προς την Ευρώπη τα ελληνικά λιμάνια, κυρίως Θεσσαλονίκης, Πειραιά και Βόλου. Μάλιστα περιγράφουν ότι η νέα πρέσβης των ΗΠΑ στην Αθήνα, όπως και ο επιτετραμμένος, καταφθάνουν με πολύ συγκεκριμένη εντολή: να κρατήσουν την Ελλάδα μακριά από την επιρροή αντίπαλων ιμπεριαλιστικών κέντρων, να περιοριστεί άμεσα η κινεζική επιρροή και να στηθούν αναχώματα στην επέκτασή της, σε σημείο μάλιστα που να ασκηθούν πιέσεις προκειμένου να δημιουργηθούν συνθήκες, ακόμα και αποχώρησης της COSCO από το λιμάνι του Πειραιά, προκειμένου να μειωθεί η επιρροή της Κίνας στην περιοχή. Ένας τρόπος για να γίνει αυτό είναι ο έλεγχος των ελληνικών λιμανιών από την αμερικανική κυβέρνηση.

Θα πείτε: Εδώ ζητάει να εντάξει τον Καναδά στην Αμερικανική Κοινοπολιτεία. Την Ελλάδα όμως τη θεωρεί δεδομένη, αφού όλοι σας, όλες οι κυβερνήσεις, έχετε δώσει ό,τι ζήτησαν σε βάσεις θανάτου, λιμάνια, τρένα μεταφοράς οπλικών συστημάτων κ.ά., βάζοντας τη χώρα και τον λαό στο στόχαστρο επικίνδυνων αντιποίνων.

Άρα ενσωματώνετε αυτόν τον κανονισμό στο Ελληνικό Δίκαιο για να ανταποκριθείτε στις νέες συνθήκες της πολεμικής οικονομίας και των ακόμα πιο οξυμμένων ανταγωνισμών, που μπορεί να φτάσουν ακόμα και σε πολεμική αντιπαράθεση με τα όπλα. Αν κρίνει κανείς και από τα φυλλάδια επιβίωσης για εβδομήντα δύο ώρες που μοιράζονται στα διάφορα κράτη-μέλη για περιόδους κρίσης, φαίνεται μια τέτοια προετοιμασία.

Δηλαδή, είναι ένας κανονισμός που αντανακλά την όξυνση της επιθετικότητας της Ευρωπαϊκής Ένωσης απέναντι στους ομίλους των αντίπαλων ιμπεριαλιστικών δυνάμεων κυρίως Κίνας και Ρωσίας, αλλά και σε ευρωατλαντικούς συμμάχους, όπως ΗΠΑ, Μεγάλη Βρετανία, Ιαπωνία και άλλα, σε μια περίοδο που η διαπάλη για την κατάκτηση θέσεων στις αγορές παίρνει πολεμικό χαρακτήρα.

Στόχος του είναι να ενισχύσει τα ευρωπαϊκά μονοπώλια, κυρίως αυτά που δραστηριοποιούνται σε κλάδους με υποσχόμενη, μεγάλη και γρήγορη κερδοφορία, μεταξύ των οποίων είναι και οι στρατιωτικές υποδομές και γενικότερα η πολεμική βιομηχανία. Γιατί αυτό; Μα, για να επικρατήσουν στη λυσσαλέα αντιπαράθεση με αντίπαλους ομίλους που βρίσκεται σε εξέλιξη στον καπιταλιστικό κόσμο εν μέσω πολεμικής προπαρασκευής.

Γι’ αυτό σε αυτήν την κατεύθυνση διαμορφώνεται ένας νέος κεντρικός κρατικός μηχανισμός που θα ελέγχει όλες τις άμεσες ξένες επενδύσεις σε στρατηγικούς και νευραλγικούς τομείς της χώρας και ο οποίος θα λειτουργεί ταχύτατα, συγκεντρώνοντας ευρύτατες εξουσίες και παρακάμπτοντας μια σειρά νομοθετικών προβλέψεων για τη διασφάλιση του απορρήτου.

Ενισχύεται έτσι το εχθρικό για τον λαό κράτος του κεφαλαίου με προσαρμογή και ενίσχυση των λειτουργιών του σύμφωνα με τις εξελισσόμενες ανάγκες της αστικής τάξης. Αυτό γίνεται με επίκληση των γενικών εννοιών της ασφάλειας και της δημιουργίας τάξης στο άρθρο 1 του νομοσχεδίου. Πρόκειται για γνωστές έννοιες-ομπρέλες που αν και παρουσιάζονται σαν ουδέτερες, στην πραγματικότητα αφορούν την τάξη και ασφάλεια του κεφαλαίου. Καμία σχέση δεν έχουν με τα συμφέροντα των λαών της Ευρώπης.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ταυτόχρονα, στο πλαίσιο και της εφαρμογής του κανονισμού, προβλέπεται η διασύνδεση αυτού του εθνικού μηχανισμού της χώρας μας με τους αντίστοιχους της Ευρωπαϊκής Ένωσης και των υπολοίπων κρατών-μελών, προκειμένου να υπάρχει συνεχής κοινοποίηση και ανταλλαγή των αναγκαίων πληροφοριών.

Βλέπουμε τελικά ότι η ελευθερία του κεφαλαίου και της κίνησής του πάει περίπατο, γίνεται προστατευτισμός, αν πρόκειται να προστατευτούν τα συμφέροντα των μονοπωλίων. Όμως ενεργοποιείται μόνιμα και πάντα ενάντια στους εργαζόμενους, στους λαούς που πρέπει να την ανατρέψουν κόντρα στους πολέμους των καπιταλιστών, ικανοποιώντας τις ανάγκες τους.

Τον κανονισμό αυτόν τον καταψήφισε η ευρωκοινοβουλευτική ομάδα του ΚΚΕ στο Ευρωκοινοβούλιο και τον καταψηφίζουμε και εμείς στο Εθνικό Κοινοβούλιο, γιατί είμαστε με τους λαούς και την ευημερία τους και όχι με τους εκμεταλλευτές των εργαζομένων, το κεφάλαιο και τα κέρδη τους.

Καλούμε τον λαό σε συμμετοχή στο αποψινό συλλαλητήριο έξω από την Ισραηλινή Πρεσβεία, για να καταδικάσουμε τα εγκλήματα κατά της ανθρωπότητας και να διεκδικήσουμε τώρα να ανοίξουν όλες οι ανθρωπιστικές οδοί, να αποσταλεί άμεσα βοήθεια, νερό, τρόφιμα, φάρμακα και γιατροί για να αντιμετωπιστεί ο λιμός για τους βασανιζόμενους Παλαιστινίους από την ισραηλινή κτηνωδία και βαρβαρότητα.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο έχει ο ειδικός αγορητής από την Ελληνική Λύση κ. Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Θέλω να κάνω μια σύντομη αναφορά στο θέμα που έχει προκύψει τους τελευταίους ειδικότερα τρεις μήνες στη Γάζα. Η κατάσταση στη Γάζα ήταν ιδιαιτέρως άσχημη, για να το πω ευγενικά. Τους τελευταίους μήνες και ως επακόλουθο της μαζικής δολοφονίας Ισραηλινών πολιτών σε ένα κιμπούτς από τζιχαντιστές, έχει γίνει τραγική, έχει ξεφύγει από την έννοια της αυτοάμυνας, έχει ξεφύγει από την έννοια της πολεμικής σύγκρουσης.

Το να υπάρχει -δύο μήνες τουλάχιστον και παραπάνω- πλήρης αποκλεισμός του άμαχου πληθυσμού της Γάζας από την πρόσβαση σε νερό, τροφή και φάρμακα, δεν συνιστά πόλεμο, δεν συνιστά απειλή για την ασφάλεια του Ισραήλ.

Ιδιαίτερη εντύπωση μας κάνει η αφωνία των γειτονικών αραβικών κρατών, από τις οποίες θα ανέμενε κανείς τη στήριξή τους στον άμαχο λαό που βρίσκεται στη Γάζα, δεδομένης και της γεωγραφικής εγγύτητας και της θρησκευτικής εγγύτητας. Σε κάθε περίπτωση, η λύση θα πρέπει να δοθεί, βγάζοντας από το κάδρο τους φανατικούς της κάθε πλευράς.

Κύριε Υπουργέ, σας παρακολούθησα με προσοχή στη διάρκεια των επιτροπών και θα ήθελα να σχολιάσω κάποια από αυτά τα οποία είπατε. Αναφερθήκατε χθες στην τελευταία επιτροπή, στην τελευταία εξέταση του νομοσχεδίου, στα ήσυχα νερά τα οποία έχουμε, για την ησυχία, αν θέλετε, την οποία έχουμε στη θάλασσα του Αιγαίου και στον αέρα του Αιγαίου τον τελευταίο καιρό.

Σας διαφεύγει η κατάσταση στην οποία έχει περιέλθει -δεν νομίζω ότι δεν το γνωρίζετε- η τουρκική πολεμική αεροπορία τα τελευταία χρόνια μετά την αποστρατεία μεγάλου μέρους κεμαλιστών από τον Ερντογάν, μετά τον αποκλεισμό από τις Ηνωμένες Πολιτείες για αρκετό διάστημα από την πρόσβαση σε ανταλλακτικά από τα F-16, τα οποία είναι το κύριο όπλο για τις υπερπτήσεις στο Αιγαίο. Και αυτό θεωρείτε ότι συνέβη λόγω της δικής σας πολιτικής. Όχι, αυτό συνέβη λόγω της αδυναμίας της Τουρκίας να κάνει παραβιάσεις στο FIR Αθηνών.

Τρανή απόδειξη είναι το γεγονός ότι η Τουρκία, ενώ είχε την πρώτη και τη δεύτερη ταξιαρχία πεζοναυτών -η πρώτη στη Φώκαια της Σμύρνης και η δεύτερη στην Αλεξανδρέττα-, δημιουργεί τρίτη ταξιαρχία πεζοναυτών στο νησί της Ίμβρου. Φαντάζομαι και για τον πιο καλοπροαίρετο ότι αυτή η ταξιαρχία πεζοναυτών δεν έχει στόχο την Ανατολική Μεσόγειο, έχει στόχο την κατάληψη των νησιών του Αιγαίου. Άρα καθόλου ήρεμα νερά. Η Τουρκία δεν έχει αλλάξει τη στάση της. Η Τουρκία συνεχίζει να απειλεί και να επιβουλεύεται εθνικό έδαφος.

Αναφερθήκατε επίσης -και σας διαβάζω ακριβώς από τα Πρακτικά της συνεδρίασης- σε ένα άλλο θέμα και για το οποίο θα ζητήσω τις διευκρινίσεις σας. «Η περίπτωση λοιπόν εξαγοράς της ιταλικής PIAGGIO από εταιρεία τουρκικών συμφερόντων, όπου εκεί ενεργοποιήθηκε ο ευρωπαϊκός μηχανισμός, και εμείς, όπως γνωρίζετε, συμμετέχουμε ως χώρα στη διαδικασία αυτή, καταθέτοντας μαζί με άλλα κράτη μέλη τις δικές μας θέσεις».

Ποιες είναι αυτές οι δικές μας θέσεις; Θα θέλαμε να ενημερώσετε την Εθνική Αντιπροσωπεία τι κάνατε για την περίπτωση αυτή, ποιες είναι οι ενέργειες στις οποίες προβήκατε και ποιο είναι το αποτέλεσμα σχετικά με την αποτροπή της εξαγοράς της PIAGGIO AEROSPACE από εταιρεία τουρκικών συμφερόντων του σκληρού πυρήνα του ερντογανικού καθεστώτος.

Και μια παρατήρηση ακόμα και, αν θέλετε, μου την απαντάτε. Διαβάζουμε ότι έστειλε εγκύκλιο προχθές ο Υπουργός Εξωτερικών σε όλες τις πρεσβείες της Ελλάδας και τις προξενικές αρχές στο εξωτερικό για την ημέρα κατά της ομοφοβίας. Φαντάζομαι κάτι αντίστοιχο θα έγινε -και, αν θέλετε, καταθέστε τό μας μέχρι το τέλος της σημερινής συνεδρίασης- και για την Ημέρα Γενοκτονίας του Ποντιακού Ελληνισμού.

Και έρχομαι τώρα στο ίδιο το νομοσχέδιο. Το σχέδιο νόμου, όπως τονίσαμε και στη διάρκεια της επιτροπής, κινείται σε ορθή κατεύθυνση. Προβλέπει διαδικασία ελέγχου σε επενδύσεις που αφορούν κρίσιμους τομείς, από την άμυνα και την ενέργεια ως τις μεταφορές και την ψηφιακή ασφάλεια.

Ωστόσο, το περιεχόμενο του νομοσχεδίου και κυρίως όσα παραλείπονται από τις ρυθμίσεις του κανονισμού, δημιουργούν εύλογα ερωτηματικά για την επάρκειά του, διότι η πρόθεση είναι σωστή, αλλά το εργαλείο είναι θεσμικά αδύναμο, τεχνολογικά ξεπερασμένο και νομοτεχνικά διάτρητο.

Στο άρθρο 3 του Κανονισμού 2019/452 της Ευρωπαϊκής Ένωσης περιγράφονται οι απαιτήσεις από τους μηχανισμούς ελέγχου των κρατών-μελών και δεν υποδεικνύονται ποιες επενδύσεις θα ελέγχουν τα κράτη-μέλη που διαθέτουν μηχανισμό ελέγχου, σε ποιους τομείς δηλαδή, ούτε το κατώφλι συμμετοχής ξένου επενδυτή άνω του οποίου θα ελέγχονται.

Στο άρθρο 8 κατά την αναλυτική περιγραφή της διαδικασίας ελέγχου των άμεσων ξένων επενδύσεων ζητήσαμε να προστεθεί στη διάρκεια των επιτροπών η δυνατότητα προσφυγής σε ένα ανεξάρτητο δικαιοδοτικό όργανο για λόγους διασφάλισης της δημοκρατικής νομιμοποίησης, όπως προβλέπεται στο άρθρο 3 παράγραφος 5 του Κανονισμού. Διαφορετικά, όπως σας τονίσαμε, ο Υπουργός θα αποφασίζει σε πρώτο και τελευταίο βαθμό τόσο για την έγκριση όσο και για την απόρριψη της κάθε επένδυσης.

Στο άρθρο 11 παράγραφος 3 προβλέπεται ότι στο πλαίσιο εφαρμογής του Κανονισμού, του 452, η Διεύθυνση Β1 δύναται να ζητεί πληροφόρηση από νομικά και φυσικά πρόσωπα σχετικά με άμεσες ξένες επενδύσεις που σχεδιάζεται να υλοποιηθούν ή έχουν υλοποιηθεί. Ρωτήσαμε στη διάρκεια των επιτροπών τον κύριο Υφυπουργό, αν προσδίδεται έμμεσα αναδρομική ισχύ στη ρύθμιση με τη φράση «έχουν υλοποιηθεί» και εν γένει τι ακριβώς διαλαμβάνει η συγκεκριμένη ρύθμιση, η οποία για εμάς ως Ελληνική Λύση είναι κομβικής σημασίας εν όψει ότι αποτελεί τον μόνο τρόπο ελέγχου των μαζικών αγορών ακινήτων για τουριστική εκμετάλλευση από Τούρκους υπηκόους στην περιοχή του βορείου Έβρου και των νησιών του ανατολικού Αιγαίου.

Ένα ακόμα σημείο που καθιστά τον μηχανισμό ελέγχου διάτρητο είναι στο άρθρο 8, όπου ορίζεται πως, αν η αρμόδια διυπουργική επιτροπή δεν απαντήσει εντός εξήντα ημερών, η επένδυση θεωρείται εγκεκριμένη. Επίσης, η αρμόδια διυπουργική επιτροπή λειτουργεί δίχως θεσμικό αντίβαρο, χωρίς υποχρέωση δημοσιότητας και χωρίς κοινοβουλευτικό έλεγχο. Ένα τόσο κρίσιμο όργανο θα μπορεί να εγκρίνει ή να απορρίπτει επενδύσεις στρατηγικής σημασίας χωρίς κανένας να μπορεί να γνωρίζει το πώς και το γιατί.

Στο άρθρο 12 πέρα από την υποβολή, όπως σας είπαμε, της ετήσιας έκθεσης προς την Ευρωπαϊκή Επιτροπή σας ζητήσαμε να προβλεφθεί και η υποβολή και η κατάθεση της ετήσιας έκθεσης στο Ελληνικό Κοινοβούλιο.

Τώρα, όσον αφορά το παράρτημα το οποίο είναι μαζί με το νομοσχέδιο, στην παρούσα του μορφή προσφέρει μεν ένα λειτουργικό σημείο εκκίνησης, ωστόσο δεν ανταποκρίνεται στις σύγχρονες ανάγκες γεωοικονομικής άμυνας της χώρας. Απαιτείται επικαιροποίηση, τεχνολογική εξειδίκευση και μεγαλύτερη νομική ακρίβεια, ώστε να αποτρέπονται σοβαρές παρακάμψεις του μηχανισμού, να διασφαλίζεται η συμβατότητα με τις ευρωπαϊκές πρακτικές και να ενισχύεται η αποτελεσματικότητα της προστασίας της εθνικής ασφάλειας με προβλεψιμότητα και διαφάνεια.

Για όλους αυτούς τους λόγους προτείνουμε να ενισχυθεί η στρατηγική συμβατότητα του παραρτήματος του σχεδίου νόμου με τις προτεραιότητες της Ευρωπαϊκής Ένωσης, όπως αυτές διατυπώνονται στην πλατφόρμα STEP του 2023. Πιο συγκεκριμένα προτείνουμε στον τομέα της ψηφιακής υποδομής να υπαχθούν υποδομές αποκεντρωμένης υπολογιστικής ισχύος σε στρατηγικά δίκτυα, σε πλατφόρμες διαχείρισης ψηφιακών ταυτοτήτων και διαλειτουργικότητας του Δημοσίου με τεχνολογίες κατανεμημένου καθολικού και υποδομές υψηλής υπολογιστικής ισχύος σε ερευνητικά κέντρα και εθνικά κέντρα.

Ένα άλλο ζήτημα το οποίο θίξαμε στη διάρκεια των επιτροπών και το θίξαμε ήδη από την πρώτη συζήτηση είναι ότι ο Κανονισμός βρίσκεται σε διαδικασία αναθεώρησης. Στις 24 Ιανουαρίου του 2024 η Ευρωπαϊκή Επιτροπή υπέβαλε πρόταση για νέο κανονισμό που θα αντικαταστήσει τον υπάρχοντα με στόχο την ενίσχυση της αποτελεσματικότητας και της εναρμόνισης των εθνικών μηχανισμών ελέγχου άμεσων ξένων επενδύσεων. Τα βασικά στοιχεία της προτεινόμενης αναθεώρησης είναι οι υποχρεωτικοί πλέον και όχι οι προαιρετικοί εθνικοί μηχανισμοί ελέγχου. Όλα τα κράτη-μέλη θα πρέπει να θεσπίσουν μηχανισμούς ελέγχου άμεσων ξένων επενδύσεων, εξασφαλίζοντας τα ελάχιστα κοινά πρότυπα και διαδικασίες στην Ευρωπαϊκή Ένωση. Η διεύρυνση του πεδίου εφαρμογής με την αναθεώρηση να περιλαμβάνει πλέον και τις έμμεσες ξένες επενδύσεις, όπως αυτές που πραγματοποιούνται μέσω θυγατρικών εντός της Ευρωπαϊκής Ένωσης καθώς και τις επενδύσεις τύπου greenfield. Η ενίσχυση της συνεργασίας μεταξύ κρατών-μελών με τη θέσπιση υποχρεωτικών διαδικασιών ανταλλαγής πληροφοριών και διαβούλευσης για επενδύσεις που ενδέχεται να επηρεάσουν την ασφάλεια ή τη δημόσια τάξη. Επιπλέον, η επιτροπή αποκτά τη δυνατότητα να ξεκινά αξιολογήσεις επενδύσεων με δική της πρωτοβουλία και να εκδίδει μη δεσμευτικές γνώμες προς τα κράτη-μέλη. Η πρόταση ωστόσο βασίζεται στο άρθρο 207 όσο και στο άρθρο 114 της Συνθήκης για τη Λειτουργία της Ευρωπαϊκής Ένωσης, αντανακλώντας τον διττό στόχο της προστασίας της εσωτερικής αγοράς και της κοινής εμπορικής πολιτικής.

Η Κυβέρνηση οφείλει να ενισχύσει το νομικό μηχανισμό, ώστε να είναι πλήρως συμβατός με τη νέα ευρωπαϊκή αρχιτεκτονική ελέγχου άμεσων ξένων επενδύσεων και να προστατεύσει αποτελεσματικά τις στρατηγικές υποδομές χωρίς να παραβιάζει τις αρχές της ελεύθερης κυκλοφορίας κεφαλαίων. Η προσαρμογή του ελληνικού πλαισίου πρέπει να προχωρήσει άμεσα και έγκαιρα, ώστε η χώρα να μη βρεθεί σε θέση θεσμικής υστέρησης.

Το σχέδιο νόμου ως έχει αποτελεί απαραίτητη βάση, αλλά όχι ολοκληρωμένη απάντηση στις σύγχρονες γεωοικονομικές απειλές. Αν δεν ενσωματώσει άμεσα τις ευρωπαϊκές εξελίξεις, κινδυνεύει να λειτουργήσει ως κατ’ επίφαση ενσωμάτωση και όχι ως πραγματικό εργαλείο προστασίας της εθνικής κυριαρχίας. Σε έναν κόσμο όπου οι επενδύσεις γίνονται όπλο στρατηγικής επιρροής η Ελλάδα δεν μπορεί να μείνει αθωράκιστη ούτε με γενικόλογες προβλέψεις ούτε με νομοθεσία που είναι παρωχημένη ήδη από τη γέννησή της.

Κλείνοντας, θα σταθώ στο θέμα της εφαρμογής του Κανονισμού, αξιολογώντας τις θέσεις των εκπροσώπων των φορέων, όπως ακούστηκαν στις επιτροπές. Η αποτελεσματική εφαρμογή συνδέεται με την ανάγκη της χώρας να προσελκύει σε σταθερή βάση επενδύσεις υψηλής προστιθέμενης αξίας, που συμβάλλουν στην ανάπτυξη, την αύξηση της παραγωγικότητας και τη μεταφορά τεχνογνωσίας. Με αυτήν την αφετηρία οι στρατηγικοί τομείς της ελληνικής οικονομίας, όπως ενδεικτικά είναι ο τομέας της άμυνας, της ασφάλειας, ο δευτερογενής τομέας, αλλά και ο τομέας της ναυτιλίας, θα πρέπει να ενισχυθούν περαιτέρω τεχνολογικά, αλλά και σε επίπεδο εγχώριου ανθρώπινου δυναμικού, ώστε να αντιμετωπίσουν τους κινδύνους που σχετίζονται με τις γεωπολιτικές απειλές, τους υβριδικούς πολέμους και άλλους κοινωνικούς και εθνικούς κινδύνους.

Επίσης, η αγορά ακινήτων, οι τομείς των κατασκευών και της ανάπτυξης διαχείρισης ακινήτων πρέπει να επαναρρυθμιστούν μέσα από ένα νέο θεσμικό πλαίσιο, ώστε να εμπεδώσουν το αίσθημα εθνικής ασφάλειας στις παραμεθόριες περιοχές και της κοινωνικής ασφάλειας στα μεγάλα αστικά κέντρα, όπου το πρόβλημα της στέγασης και αξιοπρεπούς διαβίωσης παραμένει σημαντικό πρόβλημα για τα νοικοκυριά.

Ο έλεγχος των άμεσων ξένων επενδύσεων είναι απαραίτητο εργαλείο γεωπολιτικής επιβίωσης. Η προστασία των στρατηγικών συμφερόντων της χώρας δεν εξυπηρετείται ούτε με υπερβολές ούτε με αοριστίες. Απαιτεί ισχυρό, διαφανές και λειτουργικό θεσμικό πλαίσιο, γιατί η εθνική ασφάλεια δεν είναι σύνθημα, είναι καθήκον και υποχρέωση όλων μας.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Εμείς ευχαριστούμε, κύριε συνάδελφε, και για τη συνέπεια στον χρόνο.

Τον λόγο έχει ο ειδικός αγορητής από τη Νέα Αριστερά κ. Τζανακόπουλος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υφυπουργέ, κύριε Χατζηβασιλείου, είναι πραγματικά κρίμα που μια τέτοια μέρα συζητάμε με την πολιτική ηγεσία του Υπουργείου Εξωτερικών, όχι ολόκληρη, σε μια άδεια Αίθουσα. Και είναι κρίμα που σήμερα δεν είναι εδώ ο Υπουργός των Εξωτερικών κ. Γεραπετρίτης. Ίσως κατά τη διάρκεια της ημέρας έχουμε την ευκαιρία να τον ακούσουμε. Δεν είμαι και πάρα πολύ σίγουρος γι’ αυτό, αλλά εξακολουθώ να ελπίζω.

Γιατί, κυρίες και κύριοι συνάδελφοι, τα ερωτήματα, οι απορίες, η αγανάκτηση αλλά και η ντροπή για τη στάση της Ελληνικής Κυβέρνησης πολλαπλασιάζονται τις τελευταίες μέρες. Η γενοκτονία στη Γάζα συνεχίζεται. Και μιλώ για γενοκτονία, για γενοκτονική πολιτική όχι για εθνοκάθαρση, διότι ο στόχος μπορεί να είναι ο εκτοπισμός, αλλά η γενοκτονία είναι το μέσο που επιλέγεται.

Τριάντα δύο χρόνια πριν έγραφε ο Γάλλος φιλόσοφος Ζιλ Ντελέζ σε ένα κείμενό του με τίτλο «Οι ινδιάνοι της Παλαιστίνης» πράγματα τα οποία σήμερα είναι απολύτως επίκαιρα και φαίνεται σαν να μην έχουμε προχωρήσει ούτε μισό εκατοστό προς τη σωστή κατεύθυνση. Αντίθετα, φαίνεται να έχουμε κάνει πολλά βήματα πίσω ως ανθρωπότητα. Έγραφε λοιπόν: «Ο σιωνισμός και στη συνέχεια το κράτος του Ισραήλ θα απαιτήσουν από τους Παλαιστίνιους να τους αναγνωρίσουν νομικά, αλλά αυτό, το κράτος του Ισραήλ, δεν θα σταματήσει να αρνείται την ίδια την ύπαρξη του παλαιστινιακού λαού. Δεν θα κάνει ποτέ λόγο για Παλαιστινίους, αλλά για Άραβες της Παλαιστίνης, σαν να βρέθηκαν εκεί κατά τύχη ή κατά λάθος. Και αργότερα θα ενεργεί σαν οι εκδιωγμένοι Παλαιστίνιοι να ήρθαν από έξω. Δεν θα μιλά για τον πρώτο πόλεμο αντίστασης, που διεξήγαγαν μόνοι τους.», οι Ισραηλινοί εννοεί, τον διεξήγαγαν μόνοι τους οι Ισραηλινοί τον πρώτο πόλεμο. «Θα τους εμφανίσει ως απογόνους του Χίτλερ, αφού δεν αναγνώρισαν τα δικαιώματα του Ισραήλ, αλλά το Ισραήλ διατηρεί το δικαίωμα να αρνείται έμπρακτα την ύπαρξή τους. Εδώ ξεκινάει μια μυθοπλασία που επρόκειτο να εξαπλωθεί όλο και περισσότερο και να βαραίνει πάνω σε όλους όσους υπερασπίστηκαν την παλαιστινιακή υπόθεση. Αυτή η μυθοπλασία, αυτό το στοίχημα του Ισραήλ, ήταν να παρουσιάζει ως αντισημίτες όλους όσους θα αμφισβητούσαν τις έμπρακτες προϋποθέσεις και τις ενέργειες του σιωνιστικού κράτους. Αυτή η επιχείρηση έχει τις ρίζες της στην ψυχρή πολιτική του Ισραήλ απέναντι στους Παλαιστίνιους. Το Ισραήλ εξαρχής δεν έκρυψε τον στόχο του να εκκενώσει τα παλαιστινιακά εδάφη, ακόμα καλύτερα να φέρεται σαν το παλαιστινιακό έδαφος να ήταν άδειο, να προοριζόταν ανέκαθεν για τους σιωνιστές. Ήταν πράγματι αποικισμός, αλλά όχι με την ευρωπαϊκή έννοια του 19ου αιώνα. Οι κάτοικοι της χώρας δεν θα υφίσταντο εκμετάλλευση, θα εκδιώκονταν. Όσοι παραμείνουν δεν θα μετατραπούν σε εργατικό δυναμικό εξαρτημένο από την περιοχή, αλλά μάλλον σε ένα ιπτάμενο και αποσπασμένο εργατικό δυναμικό σαν να ήταν μετανάστες τοποθετημένοι σε γκέτο. Εξαρχής έχουμε να κάνουμε με αγορά γης υπό την προϋπόθεση ότι αυτή θα ήταν άδεια από κατοίκους ή θα μπορούσε να αδειάσει. Πρόκειται για γενοκτονία, αλλά μια γενοκτονία στην οποία η φυσική εξόντωση παραμένει υποταγμένη στη γεωγραφική εκκένωση, καθώς είναι απλώς Άραβες έτσι γενικώς. Οι επιζώντες Παλαιστίνιοι πρέπει να πάνε να αναμιχθούν με τους άλλους Άραβες. Η φυσική εξόντωση, είτε έχει ανατεθεί σε μισθοφόρους είτε όχι, είναι απολύτως παρούσα, αλλά δεν είναι γενοκτονία, λένε, αφού δεν είναι ο τελικός στόχος. Πράγματι, είναι ένα μέσο μεταξύ των άλλων».

Αναρωτιέμαι, τριάντα δύο χρόνια μετά, τα πράγματα έχουν γίνει πολύ χειρότερα. Και επίσης αναρωτιέμαι, κύριε Υφυπουργέ, πού είναι ο κ. Γεραπετρίτης να μας εξηγήσει, έστω και τώρα, γιατί δεν υπογράφετε το κείμενο έκκλησης για να περάσει η ανθρωπιστική βοήθεια στη Γάζα, καταδικάζοντας έτσι και εσείς χιλιάδες βρέφη, αμάχους, μητέρες σε αργό και βασανιστικό θάνατο. Ακόμα και η Γερμανία, κύριε Υφυπουργέ, είναι μέσα στις είκοσι τέσσερις χώρες οι οποίες υπογράφουν την έκκληση.

Και αναρωτιέμαι, κυρίες και κύριοι της Νέας Δημοκρατίας, αναρωτιέμαι, κύριε Υφυπουργέ, θα βρείτε μια κουβέντα να πείτε, να εξηγήσετε στον ελληνικό λαό για ποιον λόγο ακόμα και τώρα σιωπάτε; Και στον εισηγητή της Νέας Δημοκρατίας δεν βρήκατε να πείτε ούτε μισή κουβέντα σήμερα;

Ποιος γεωστρατηγικός, ποιος πολιτικός, εθνικός, δήθεν, υπολογισμός μπορεί να δικαιολογήσει αυτή την άρνηση και αυτήν τη σιωπή; Με ποια ηθική βάση μπορεί η Ελληνική Κυβέρνηση, κύριε Υφυπουργέ, να εξακολουθεί τον σφιχτό εναγκαλισμό με τον εγκληματία πολέμου Νετανιάχου; Και ποιο υποτιθέμενο εθνικό συμφέρον και ποιος υποτιθέμενος αντιτουρκικός υπολογισμός δικαιολογεί την αρνητική στάση, κύριε Υφυπουργέ, που κοιτάτε το κινητό σας;

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών):** Θα με μαλώσετε;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Θα σας μαλώσω, βεβαίως ναι.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών):** Μα, τώρα μιλάτε σοβαρά;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Δεν είναι συμπεριφορά απέναντι στο Κοινοβούλιο αυτή. Πείτε μου ποιο εθνικό συμφέρον δικαιολογεί την αρνητική στάση της Ελληνικής Κυβέρνησης στην πρόταση για να επιβληθούν κυρώσεις στην κυβέρνηση του Ισραήλ. Γιατί ψηφίσατε αρνητικά στο Συμβούλιο των Υπουργών Εξωτερικών; Πότε θα δώσετε αυτές τις απαντήσεις στο Ελληνικό Κοινοβούλιο;

Μου είναι, λοιπόν, αδιανόητο την ώρα που αυτά τα μακάβρια εγκλήματα πολέμου, τα εγκλήματα κατά της ανθρωπότητας, συμβαίνουν δίπλα μας, μερικές εκατοντάδες χιλιόμετρα μακριά μας, να συζητάμε εδώ σαν να μη συμβαίνει τίποτα για τις άμεσες ξένες επενδύσεις, για τους μηχανισμούς προστασίας της εθνικής κυριαρχίας, που στην πραγματικότητα είναι μηχανισμοί προστασίας των αμερικανικών και ευρωπαϊκών καπιταλιστικών συμφερόντων. Πώς είναι δυνατόν;

Ακούστε, θα μπορούσα να πω πάρα πολλά γι’ αυτό το νομοσχέδιο, ότι εδώ πρόκειται για μέτρα προετοιμασίας και περάσματος στην πολεμική οικονομία. Θα μπορούσα να πω ότι ο λόγος που έρχεται τώρα η ενσωμάτωση του Ευρωπαϊκού Κανονισμού -δεν χρειάζεται να ψάξουμε και πάρα πολύ- έχει να κάνει ακριβώς με τις μετατοπίσεις, με τις γεωπολιτικές ανακατατάξεις, που οδηγούν σε έναν ακραίο ανταγωνισμό πολιτικής και οικονομικής εξουσίας σε παγκόσμιο επίπεδο. Όλα αυτά ακριβώς δείχνουν τη χρεοκοπία της οικονομίας της ελεύθερης αγοράς, την ιδεολογική σας χρεοκοπία. Η οποία είναι ελεύθερη αγορά μέχρι να αποτελέσει κίνδυνο για τα εθνικά, δηλαδή για τα καπιταλιστικά, συμφέροντα.

Είναι προφανές ότι θα καταψηφίσουμε το νομοσχέδιο. Ξαναλέω, θα είχα να πω πάρα πολλά για τις αντιφάσεις του μηχανισμού, για το γεγονός ότι επιχειρεί να περιορίσει την είσοδο ξένων κεφαλαίων ιδίως από την Κίνα σε στρατηγικές υποδομές, αλλά κλείνει τα μάτια απέναντι στον καταιγισμό των επενδύσεων που γίνονται στον χώρο του real estate, εκτοξεύοντας το κόστος της στέγης και καταδικάζοντας εκατομμύρια ανθρώπους που ζουν στην Ελλάδα στην οικονομική ανέχεια. Πολλά θα μπορούσαμε να πούμε.

Για τις επενδύσεις αυτές δεκάρα δεν δίνει ο Κανονισμός σας, διότι αυτό που σας ενδιαφέρει είναι η υπεράσπιση των αμερικανικών και ευρωπαϊκών συμφερόντων στην πολεμική βιομηχανία και όχι η υπεράσπιση των ζωών και της καθημερινότητας των απλών ανθρώπων. Αλλά το θέμα σήμερα δεν μπορεί να είναι αυτό.

Είναι οι απαντήσεις -αυτό είναι το θέμα- που οφείλει η πολιτική ηγεσία του Υπουργείου Εξωτερικών και ο ίδιος ο κ. Μητσοτάκης που διά της σιωπής και της στάσης του στιγματίζουν ιστορικά τη χώρα και μας ντροπιάζουν όλους και όλες ανεξαιρέτως.

Σήμερα η Κυβέρνηση με τη στάση της καταδικάζει ιστορικά τη χώρα στη ντροπή. Εμείς δεν πρόκειται να ανεχθούμε αυτή τη σιωπή. Θα συνεχίσουμε να μιλάμε. Θα συνεχίσουμε να αναδεικνύουμε, θα συνεχίσουμε να παλεύουμε, ώστε να σταματήσει η γενοκτονική πολιτική του Ισραήλ και η καταδίκη εκατοντάδων χιλιάδων ανθρώπων σε φρικτό και βασανιστικό θάνατο.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», σαράντα τρεις μαθήτριες και μαθητές και δύο συνοδοί εκπαιδευτικοί από το Ράλλειο Γυμνάσιο Θηλέων Πειραιά (δεύτερο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Κυρίες και κύριοι συνάδελφοι, πριν δώσω τον λόγο στον επόμενο ομιλητή έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 23 Μαΐου 2025.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 922/19-5-2025 επίκαιρη ερώτηση του Βουλευτή Λάρισας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Βασίλειου Κόκκαλη προς τον Υπουργό Εξωτερικών, με θέμα: «Καθυστερήσεις και πλημμέλειες των ελληνικών πρεσβειών εμποδίζουν την είσοδο μετακλητών εργαζομένων, με αποκλειστική ευθύνη του Υπουργείου Εξωτερικών».

2. Η με αριθμό 908/16-5-2025 επίκαιρη ερώτηση του Προέδρου της Κοινοβουλευτικής Ομάδας της Νέας Αριστεράς και Βουλευτή Μεσσηνίας κ. Αλέξανδρου Χαρίτση προς τον Υπουργό Εξωτερικών,με θέμα: «Εκκωφαντική σιωπή και απραξία της Ελλάδας ως μη μόνιμου μέλους του Συμβουλίου Ασφαλείας του ΟΗΕ για τη γενοκτονία στην Παλαιστίνη».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 3223/10-2-2025 ερώτηση του Βουλευτή Χίου της Κοινοβουλευτικής Ομάδας του ΠΑΣΟΚ - Κινήματος Αλλαγής κ.Σταύρου Μιχαηλίδη προς τον Υπουργό Ψηφιακής Διακυβέρνησης,με θέμα: «Ανάγκη Άμεσης Στελέχωσης του Κτηματολογικού Γραφείου Χίου και Ολοκλήρωσης της Διαδικασίας Επαναπροσδιορισμού των Ενταγμένων Περιοχών».

Τον λόγο έχει ο ειδικός αγορητής από τη Νίκη κ. Τάσος Οικονομόπουλος.

Παρακαλώ, κύριε συνάδελφε.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, η παρούσα συζήτηση -που είναι και η τελευταία- μας δίνει την ευκαιρία να εκφραστούμε με περισσότερη ακρίβεια και πληρότητα, καθώς πλέον έχουμε μια γενική εικόνα του θέματος. Πρέπει να αντιληφθούμε τις παραδοξότητες και τις εγγενείς αντινομίες του ζητήματος που, όπως πολλά άλλα ζητήματα πολιτικής, δεν συνίσταται απλά στην ανάγκη λήψης αποφάσεων προς μια κατεύθυνση. Θα ήταν πολύ εύκολο κάτι τέτοιο και θα είχε λυθεί από καιρό και μάλιστα από την ίδια την Ευρωπαϊκή Ένωση. Συνίσταται στην ουσία στην ανάγκη ρύθμισης αντικρουόμενων συμφερόντων και εννοιών, οι οποίες πρέπει να συγκεραστούν κατάλληλα.

Η πρώτη αντινομία είναι το ότι έχουμε Κανονισμό που δεν χρειάζεται ενσωμάτωση κανονικά, αλλά εμείς συζητούμε ως να πρόκειται για ενσωμάτωση. Γιατί άραγε; Άλλαξε η έννοια του Κανονισμού; Όχι, δεν άλλαξε, αλλά προέκυψε εκ των πραγμάτων η ανάγκη, διότι η Ευρωπαϊκή Ένωση δεν θέλησε να θέσει οριζόντιους κανόνες. Άραγε δεν μπόρεσε αντικειμενικά ή δεν θέλησε; Ίσως και τα δύο. Υπάρχουν ενδείξεις και για τα δύο. Αυτό οφείλεται στο ότι δεν υπάρχει αρμοδιότητα της Ένωσης επί ζητημάτων εθνικής ασφάλειας και δημόσιας τάξης. Άλλωστε, δεν έχουμε κοινή πολιτική ασφάλειας ακόμα. Έτσι άφησε το κάθε κράτος-μέλος να θεσπίσει μόνο του κανόνες και διατάξεις για την εφαρμογή του Κανονισμού, ενώ η Ένωση αρκέστηκε να θεσπίσει τον μηχανισμό επικοινωνίας με νεότερο Κανονισμό, το οποίο όμως δεν είναι ουσιαστικό ζήτημα. Το δύσκολο μέρος που κρύβει πολλούς κινδύνους είναι το πρώτο.

Μία δεύτερη αντινομία είναι ότι έρχεται αργά στη Βουλή το συγκεκριμένο θέμα και ότι κάθε απόφασή μας θα πρέπει να συμπεριλάβει και ήδη υφιστάμενες επενδύσεις, οι οποίες πρέπει να επανελεγχθούν και να επαναξιολογηθούν με δυσμενείς ίσως συνέπειες για τη χώρα μας αν αποφασιστούν μέτρα. Αυτό, διότι θα έχουμε παραβιάσει την καλή πίστη και τα διεθνή συναλλακτικά ήθη.

Οφείλαμε να είχαμε ενεργήσει κατά την έναρξη των επενδύσεων. Δεν έχουμε συνυπολογίσει το ενδεχόμενο κόστος που μπορεί αυτό να έχει. Ακόμα και αν δεν υπήρχαν οι ήδη υφιστάμενες επενδύσεις, πρέπει να αποφασιστούν κανόνες που αν δεν θεσπιστούν σωστά, θα στραφούν κατά των συμφερόντων μας.

Οι επενδύσεις είναι κάτι επιθυμητό και μάλιστα όλες οι κυβερνήσεις μέχρι σήμερα δεν έπαψαν να προβάλλουν το πώς οι ίδιες πέτυχαν την προσέλκυση επενδύσεων και την πολυπόθητη ανάπτυξη της οικονομίας. Ένα από τα λεπτά σημεία που καλούμαστε να προσέξουμε, λοιπόν, για το σημείο αυτό, είναι η έννοια της άμεσης επένδυσης. Ο Κανονισμός δεν αφορά όλες τις επενδύσεις, αλλά τις άμεσες. Βέβαια και αυτή η έννοια είναι υπό συζήτηση όταν κανείς μπορεί να ελέγχει μια σειρά επιχειρήσεων ακόμη και εντός της Ένωσης και να μη φαίνεται ο πραγματικός ιδιοκτήτης. Η αντιμετώπιση από τον Κανονισμό είναι μάλλον ρηχή και αδύναμη και καλούμαστε ως χώρα να λύσουμε και αυτό το πρόβλημα.

Μια τρίτη αντινομία ή δυσκολία είναι ο προσδιορισμός των ορίων εκείνων τα οποία θα μεταβάλουν κατά 180 μοίρες τη στάση της πολιτείας και θα προκαλούν αρνητική στάση αντί θετική. Αυτό είναι και το πιο δύσκολο σημείο και δεν αφορά μόνο τη χώρα μας, αλλά και την Ευρωπαϊκή Ένωση που σε αυτό το σημείο δεν παρέχει κάποιες γραμμές κοινής δράσης και κοινής πολιτικής, αφήνοντας την αυτενέργεια να φτάσει μέχρι του σημείου της ακύρωσης των επενδύσεων.

Δεν έχουν απαντηθεί κάποια θεμελιώδη ερωτήματα, τα οποία είναι αναγκαίο να απαντηθούν, ώστε να χαραχθεί ορθά, κοινή πολιτική στο ζήτημα αυτό.

Το θεμελιώδες ερώτημα είναι τι περιλαμβάνεται στην έννοια της ασφάλειας και πώς διαβαθμίζεται η επικινδυνότητα, ανάλογα με το κάθε πεδίο πολιτικής ή κοινωνικής δραστηριότητας. Μια γενική εικόνα μάς δίνουν τα παραρτήματα με τη διάκριση των κινδύνων που αφορούν σε ευαίσθητους τομείς και πολύ ευαίσθητους. Όμως και αυτή η διάκριση είναι ελλιπής και πολύ αδρομερής και μπορεί κανείς να διαφωνήσει σε πολλά σημεία. Δεν περιλαμβάνει καμία μεθοδολογία εκτίμησης κινδύνων ή αποτίμηση της κατάστασης ανά περίπτωση. Όμως, η μεθοδολογία όχι μόνο είναι αναγκαία, αλλά πρέπει να παρουσιάζει και μια κατ’ ελάχιστο ομοιομορφία εντός της Ένωσης λόγω της ενιαίας αγοράς. Δεν μπορεί να αντιμετωπίζεται η ίδια επένδυση διαφορετικά ανά επικράτεια χώρας-μέλους εντός της Ένωσης.

Έπρεπε η Ένωση να θεσπίσει πιο λεπτομερείς κανόνες, ειδικά τώρα που υπάρχει μεγαλύτερη εξάρτηση στον τομέα της ενέργειας, αλλά και στον χρηματοοικονομικό. Η οικονομική ενοποίηση επιβάλλει να έχει ασχοληθεί και η Ευρωπαϊκή Κεντρική Τράπεζα και οι κεντρικές τράπεζες κάθε χώρας.

Ακούσαμε στη διαβούλευση από την Τράπεζα της Ελλάδος ότι δεν την αφορά το νομοσχέδιο. Όμως, ξεχνάμε όλοι πως οι επενδύσεις μπορεί να συμπεριλάβουν και αγορά ή ίδρυση τραπεζών. Δεν αποκλείεται από πουθενά κάτι τέτοιο. Άρα την αφορά και πρέπει να την αφορά, όπως και κάθε άλλη κεντρική τράπεζα, ίσως και περισσότερο από κάθε άλλο φορέα.

Η διείσδυση στην οικονομία μιας χώρας μπορεί πλέον να πραγματοποιηθεί με πολλούς τρόπους ακόμη και με κρυπτονομίσματα. Τι μέτρα έχουμε λάβει ως χώρα και ως Ευρωπαϊκή Ένωση; Μάλλον, κανένα. Ακόμη κινούμαστε σε ασάφειες κλασικού και μάλλον παρωχημένου τρόπου σκέψης και επόμεθα των εξελίξεων.

Αφ’ ης στιγμής θα υπάρχει επικοινωνία των κρατών-μελών, θα πρέπει να υπάρχουν κάποια κοινά οροθέσια ή κατωφλιακές τιμές για κάθε περίπτωση, ώστε να έχουμε συναντίληψη των κινδύνων, τόσο ως προς το είδος όσο και ως προς τον βαθμό.

Δηλαδή, αν ο ένας θεωρεί μείζονα κίνδυνο κάτι που ο άλλος δεν θεωρεί, τι θα αποδώσει αυτή η επικοινωνία; Για παράδειγμα, στην ενέργεια που υπάρχει και διασύνδεση πλέον, μπορεί να ορίσει κανείς μονομερώς επίπεδα κινδύνου, χωρίς κοινό πλαίσιο αναφοράς;

Ομοίως, για τις κρίσιμες υποδομές, η αγορά, παραδείγματος χάριν, ενός κεντρικού λιμανιού της Ελλάδας από τρίτη χώρα, από τη στιγμή που αποτελεί κίνδυνο για την Ευρωπαϊκή Ένωση, πρέπει να επιτραπεί ή όχι; Πρέπει η κατοχή του να μετριαστεί ή να αναστραφεί αν έχει ήδη γίνει; Η COSCO και ο Πειραιάς είναι ένα καλό παράδειγμα, αλλά για να φτάσουμε εκεί έχει προηγηθεί σειρά μέτρων και υποχωρήσεων της Ευρωπαϊκής Ένωσης, προκειμένου να προσελκύσει επενδύσεις, οι οποίες εντέλει δεν απέβησαν πάντα επωφελείς.

Η κίνηση αγαθών και κεφαλαίων από την Κίνα με ευνοϊκές διατάξεις, με χαμηλή φορολόγηση κ.λπ., επέτρεψε τη γιγάντωση του φαινομένου. Δεν εισέβαλαν οι Κινέζοι, εμείς τους προσκαλέσαμε. Τώρα καλούμαστε να θέσουμε όρια και να αναγνωρίζουμε κινδύνους, κάτι που δεν έγινε από την Ένωση για την Ελλάδα κατά την περίοδο των μνημονίων, όπου επετράπη η αθρόα εκποίηση κάθε στοιχείου του Δημοσίου με συνοπτικές μάλιστα διαδικασίες.

Η FRAPORT για παράδειγμα και άλλες μεγάλες εταιρείες, είναι όλες κατεχόμενες αμιγώς από Ευρωπαίους. Αν έχει 10% κάποιος άλλος, θα πρέπει να αναστραφούν οι πωλήσεις ή να ληφθούν μέτρα. Το θέτουμε ως προβληματισμό για να φανεί πού οδηγεί η σπασμωδική και πρόχειρη θέσπιση κανόνων σε εθνικό ή ευρωπαϊκό επίπεδο.

Όμως, αν υποθέσουμε ότι είναι αμιγώς ευρωπαϊκών συμφερόντων, το κριτήριο είναι η εθνική προέλευση των κατόχων ή οι δράσεις τους; Ο παρών Κανονισμός δεν έχει προβλέψει καθόλου τους κινδύνους από κατόχους με ευρωπαϊκή υπηκοότητα και από εταιρείες εντός Ένωσης, ως αυτοί και αυτές να έχουν τεκμήριο αθωότητας και αγνότητας. Θεωρούμε σοβαρή έλλειψη την έλλειψη αυτή και δεν θεωρούμε αθώες ούτε τις προερχόμενες επενδύσεις από επιχειρήσεις εντός Ένωσης.

Αντιθέτως, θεωρούμε ότι πρέπει σε ορισμένα σημεία σχετικά με τις μεγάλες επιχειρήσεις να ακολουθηθεί «μοντέλο ΗΠΑ» και να διασπώνται οι μεγάλες εταιρείες, ώστε να μην αποτελούν «δεσπόζοντες» παράγοντες στην αγορά ως μονοκράτορες, αλλά να μπορεί να υπάρξει ανταγωνισμός.

Στις απόψεις μας αυτές παρατηρήσαμε ότι συμφωνεί και η Οικονομική και Κοινωνική Επιτροπή, η οποία αναλυτικότερα τις καταθέτει στη συνοδευτική έκθεση. Παραπέμπει, μάλιστα και στην Ευρωπαϊκή Οικονομική και Κοινωνική Επιτροπή και αναφέρει τον επικείμενο νέο Κανονισμό.

Συγκεκριμένα, αναφέρει στη σελίδα 11 της έκθεσής της πως η κεντρική στόχευση του νέου σχεδίου Κανονισμού περιλαμβάνει:

Πρώτον, υποχρεωτικούς και εναρμονισμένους μηχανισμούς ελέγχου ξένων άμεσων επενδύσεων FDI, για όλα τα κράτη-μέλη, διασφαλίζοντας μία ενιαία προσέγγισή τους σε όλη την Ευρωπαϊκή Ένωση.

Δεύτερον, εναρμόνιση εθνικών κανόνων και εθνικών μηχανισμών ελέγχου, συμπεριλαμβανομένου του πεδίου εφαρμογής των επενδύσεων, που υπόκεινται σε έλεγχο των διαδικαστικών χαρακτηριστικών και της αλληλεπίδρασης μεταξύ των εθνικών ρυθμίσεων και του μηχανισμού συνεργασίας της Ευρωπαϊκής Ένωσης.

Τρίτον, διεύρυνση του πεδίου ελέγχου με επέκταση του ορισμού των ξένων επενδύσεων, ώστε να περιλαμβάνει όχι μόνο τις άμεσες επενδύσεις από επιχειρήσεις τρίτων χωρών, αλλά και επενδύσεις που πραγματοποιούνται μέσω θυγατρικών εντός της Ευρωπαϊκής Ένωσης, που ελέγχονται τελικά από αλλοδαπούς επενδυτές.

Τέταρτον, την ενίσχυση μηχανισμών συνεργασίας που αποβλέπει στη βελτίωση της επικοινωνίας και του συντονισμού μεταξύ των κρατών-μελών της Ευρωπαϊκής Επιτροπής, διευκολύνοντας μια πιο ενοποιημένη προσέγγιση στην αξιολόγηση και αντιμετώπιση πιθανών κινδύνων που σχετίζονται με ξένες επενδύσεις.

Αξίζει να σημειωθεί ότι η Ευρωπαϊκή Οικονομική και Κοινωνική Επιτροπή (ΕΟΚΕ) έχει εκδώσει σχετικές γνωμοδοτήσεις αναφορικά με την εφαρμογή του Κανονισμού 2019/452. Στην πιο πρόσφατη, τον Ιούλιο του 2024, η ΕΟΚΕ υιοθέτησε γνωμοδότηση με τίτλο «Έλεγχος των ξένων επενδύσεων στην Ευρωπαϊκή Ένωση». Συνοπτικά, υπογραμμίστηκε η σημασία της προώθησης μεγαλύτερης εναρμόνισης των εθνικών κανόνων που ρυθμίζουν τις άμεσες ξένες επενδύσεις και των μηχανισμών ελέγχου, της καθιέρωσης κοινών ορισμών των κινδύνων για την ασφάλεια και τη δημόσια τάξη και της ενίσχυσης των δυνατοτήτων των κρατών-μελών για την αποτελεσματική εφαρμογή των διαδικασιών ελέγχου.

Με άλλα λόγια, όλοι γνωρίζουμε τα λάθη και τα κενά του υπό κύρωση νομοσχεδίου, αλλά δεν έχουμε φροντίσει για την εξάλειψή τους, ούτε έχουμε συμπεριλάβει προληπτικά όσα ο νέος κανονισμός θα περιλαμβάνει σε λίγο καιρό. Η όλη αυτή καθυστέρηση ευνοεί μόνο την ανασφάλεια και όσους ωφελούνται από αυτή.

Στην ίδια έκθεση, στη σελίδα 14 αυτής και στα επόμενα, γίνεται αναφορά στις αυξανόμενες τάσεις ξένων άμεσων επενδύσεων που αυξήθηκαν 61% την τριετία 2021-2023 και ειδικά στον λεγόμενο «αθόρυβο εποικισμό», ο οποίος συνίσταται στην αγορά ακινήτων στον βόρειο Έβρο και στα νησιά του Ανατολικού Αιγαίου από Τούρκους και Βούλγαρους επενδυτές.

Το ότι οι τάσεις ξένων άμεσων επενδύσεων αυξήθηκαν για την Τουρκία από 5 εκατομμύρια ευρώ το 2016 σε 298 εκατομμύρια ευρώ το 2024 και για τη Βουλγαρία από 32 εκατομμύρια ευρώ το 2016 σε 189 εκατομμύρια ευρώ το 2024, δεν είναι το μόνο σκανδαλώδες στοιχείο. Η ποσοστιαία μεταβολή είναι εξήντα φορές πάνω για την Τουρκία, δηλαδή, εξηκονταπλασιασμός ή αύξηση 6.000% και εξαπλασιασμός για τη Βουλγαρία 490% είναι από μόνο του σκανδαλωδώς πλέον, αν και τα ενδιάμεσα χρόνια ήταν πιο χαμηλές οι τιμές.

Το πιο σκανδαλώδες είναι πως ο πίνακας της σελίδας 15, που προέρχεται από στοιχεία της Τράπεζας της Ελλάδας, για να μην φανεί αυτή η εξέλιξη, παρουσιάζει τις επενδύσεις αυτές της εξαγοράς ακινήτων ως ποσοστό των συνολικών επενδύσεων της Τουρκίας ή της Βουλγαρίας, οπότε καταλήγει η αριθμητική τιμή στο φαινομενικά ασήμαντο 4,42% για την Τουρκία και 2,80% για τη Βουλγαρία. Μα ο σκοπός δεν είναι να συγκρίνουμε αυτές τις επενδύσεις με το σύνολο των επενδύσεων της Τουρκίας, γιατί δεν θεωρούμε ούτε ότι είναι όλες οι επενδύσεις της Τουρκίας ή της Βουλγαρίας κατακριτέες ή επικίνδυνες. Ένας τέτοιος συμψηφισμός είναι λάθος και επικίνδυνος.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Έχουμε αντιληφθεί την επικινδυνότητα της εκρηκτικής αύξησης αυτών των επενδύσεων σε συνοριακές περιοχές; Στους πίνακες της ΟΚΕ στη σελίδα 18 φαίνεται ότι μόνο 8% είναι οι άμεσες επενδύσεις από Ασία και 8% από Αμερική, ενώ το 84% από Ευρώπη και μάλιστα, στον τομέα των υπηρεσιών funds, δηλαδή και Airbnb, ή εξαγορές ακινήτων και δανείων από πλειστηριασμούς.

Εάν, λοιπόν, εμείς με το παρόν νομοσχέδιο έχουμε εξαιρέσει εντελώς τις ευρωπαϊκές χώρες, δηλαδή το 84% και πάμε να ελέγξουμε το 8%, κάνουμε κυριολεκτικά μια τρύπα στο νερό. Καθυστερούμε σκόπιμα για να ευνοήσουμε τους Γερμανούς φίλους μας, μέχρι να έρθει ο νέος κανονισμός, που θα πάρει ακόμα μερικά χρόνια. Ως τότε ίσως να έχει ολοκληρωθεί η κατοχή της Ελλάδος και να μην χρειαστούν αλλαγές, αφού οι επενδύσεις σε ακίνητα πλέον ξεπερνούν τα 2 δισεκατομμύρια. Δηλαδή, τα συνοριακά ακίνητα παραδίδονται αμαχητί στους γείτονές μας Τούρκους και Βούλγαρους, ενώ τα άλλα ακίνητα στους Γερμανούς και τους Λουξεμβουργιανούς επενδυτές, που είναι και αόρατοι για το παρόν νομοσχέδιο.

Η σοφία της παρούσας Κυβέρνησης επινόησε τον έλεγχο αναδρομικά μετά από δεκαπέντε μήνες από την ολοκλήρωση και μετά από αίτηση του κρινόμενου. Δηλαδή, αν αυτός δεν έχει ορίσει ποτέ την ολοκλήρωση, πότε θα ελεγχθεί; Αν μετά από δύο, τρία χρόνια κρίνει ότι δεν τον συμφέρει, ενώ θα έχει εισπράξει όσα θέλει, τι θα γίνει; Θα ελεγχθεί κάποτε; Σύμφωνα με το παρόν νομοσχέδιο, όχι, απλά θα φύγει ανενόχλητος.

Το παρόν νομοσχέδιο, λοιπόν, είναι μια παρωδία ελέγχου, που καμία σχέση δεν έχει με την πραγματικότητα, από τη στιγμή που η ίδια η ΟΚΕ έχει αναδείξει την αναποτελεσματικότητά του εκτός των άλλων και στις σελίδες 25 και 26. Οι προτάσεις της από τη σελίδα 25 έως τη σελίδα 34 δεν φαίνεται να έχουν ληφθεί υπ’ όψιν, ενώ κινούνται όλες προς τη σωστή κατεύθυνση και για νομοτεχνικούς αλλά και για ουσιαστικούς λόγους και συμφωνούν με όσα είχαμε επισημάνει.

Όπως είχαμε επισημάνει και στις επιτροπές, δεν υπάρχουν σαφείς στόχοι ούτε μεθοδολογίες ούτε οριακές τιμές. Συνεπώς είναι ένα προσχηματικό κείμενο για να μην λειτουργήσει σωστά κανένας έλεγχος μέχρι να έρθει νέος κανονισμός, που ήδη ψηφίζεται, εάν έρθει και όποτε έρθει. Δεν έχει συμπεριληφθεί κανένα άρθρο του ή διάταξη, έστω προσομοιάζουσα και προσλαμβάνουσα τα όσα επισημάνθηκαν ανωτέρω. Δεν μπορεί μία διεύθυνση του Υπουργείου Εξωτερικών να ασκήσει αυτή την αρμοδιότητα μόνη της και μάλιστα με τόσο χαλαρές διατυπώσεις.

Η μόνη λύση θα ήταν να αποκεντρωθεί ο έλεγχος και όταν χρειάζεται, βάσει κανόνων και αριθμητικών ορίων, να υπάγεται σε πιο αυστηρό πλαίσιο που θα αφορά στην ασφάλεια. Αυτός ο έλεγχος θα μπορούσε να διεξαχθεί από τις αρμόδιες υπηρεσίες με την εποπτεία κάποιου κεντρικού οργάνου ή με επιπλέον εκπαίδευση, αλλιώς θα είναι ματαιοπονία και ευνοεί όσους δεν θέλουν να ελέγχουν ή να ελέγξουν τις άμεσες ξένες επενδύσεις και ιδίως τις ευρωπαϊκές γερμανικής προέλευσης.

Για όλους αυτούς τους λόγους η Νίκη καταψηφίζει το νομοσχέδιο.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε. Καλούμε τον ειδικό αγορητή από τους Σπαρτιάτες, τον κ. Ζερβέα.

**ΑΛΕΞΑΝΔΡΟΣ ΖΕΡΒΕΑΣ:** Σας ευχαριστώ, κύριε Πρόεδρε.

Κύριε Υφυπουργέ, κυρίες και κύριοι Βουλευτές, το παρόν σχέδιο νόμου του Υπουργείου Εξωτερικών με τίτλο «Λήψη μέτρων εφαρμογής του Κανονισμού 2019/ 452 της Ευρωπαϊκής Ενώσεως για τη θέσπιση πλαισίου ελέγχου άμεσων ξένων επενδύσεων στην Ένωση για λόγους ασφαλείας ή δημοσίας τάξεως» επιχειρεί να ευθυγραμμίσει το ελληνικό με το Ενωσιακό Δίκαιο.

Ουσιαστικά, δεν πρόκειται για αυτούσια μεταφορά του περιεχομένου του κανονισμού στην ελληνική έννομη τάξη. Επομένως, παρέχεται η δυνατότητα στην Κυβέρνηση ή στον νομοθέτη χωρίς να αλλάξει την ουσία του κανονισμού, να προσθέσει κάποιες προβλέψεις, οι οποίες εναρμονίζονται με την ελληνική πραγματικότητα.

Επί τη βάσει αυτή προτείναμε και στις επιτροπές κάποιες αλλαγές, τις οποίες θα παρουσιάσουμε και σήμερα στην Ολομέλεια. Προβληματιστήκαμε ιδιαίτερα από το ανησυχητικό γεγονός της επιλεχθείσας αοριστίας στο παρόν σχέδιο νόμου, όσον αφορά τους λόγους ασφαλείας ή δημοσίας τάξεως, για τους οποίους μια επένδυση, μια άμεση ξένη επένδυση θα υπόκειται σε έλεγχο.

Ποιος θα ορίσει ποιος επενδυτής αποτελεί κίνδυνο για την ασφάλεια ή τη δημόσια τάξη; Με ποια κριτήρια;

Προτείναμε στην αρμόδια επιτροπή -προτείνουμε και εδώ- το εξής: Να προστεθεί εδάφιο στο οποίο να ορίζεται σαφώς το ποιος ή ποιοι παράγοντες συνιστούν κίνδυνο για την ασφάλεια ή τη δημόσια τάξη. Άλλωστε, ο ευρωπαϊκός Κανονισμός λέει προς τα κράτη-μέλη ότι είναι σκόπιμο να προβλεφθεί ένας κατάλογος παραγόντων που θα μπορεί να λαμβάνονται υπ’ όψιν, όταν αποφασίζεται αν μια άμεση ξένη επένδυση είναι πιθανό να θίξει την ασφάλεια ή τη δημόσια τάξη. Ο κατάλογος των παραγόντων που μπορεί να θεωρηθεί ότι θίγουν την ασφάλεια ή τη δημόσια τάξη θα πρέπει να παραμείνει ενδεικτικός.

Η ΟΚΕ, δηλαδή η Οικονομική και Κοινωνική Επιτροπή της Ελλάδος, κρούει τον κώδωνα του κινδύνου για την αγορά ακινήτων από Βούλγαρους, από πολίτες βουλγαρικής και τουρκικής καταγωγής στον Έβρο. Συμμερίζεται, μάλιστα, τις εκπεφρασμένες ανησυχίες αξιωματούχων της τοπικής αυτοδιοίκησης στον Έβρο, οι οποίοι έκαναν λόγο για έναν αθόρυβο εποικισμό. Εξίσου ανησυχητικές θεωρεί και τις αγορές ακινήτων από πολίτες τουρκικής καταγωγής στα νησιά του Ανατολικού Αιγαίου.

Εδώ οφείλω να επισημάνω ότι Βουλευτές της Συμπολιτεύσεως υπέβαλαν ερώτηση για το συγκεκριμένο ζήτημα. Επομένως, δεν πρόκειται για ανησυχία της Αντιπολιτεύσεως μόνο. Παρ’ όλα αυτά, ουδεμία πρόβλεψη αντιμετωπίσεως του εν λόγω προβλήματος είδαμε στο σχέδιο νόμου.

Προτείνουμε, λοιπόν, να προστεθεί και η πρόταση της ΟΚΕ, η οποία είναι η εξής: Η νομοθετική πρωτοβουλία καλείται να ενσωματώσει πολιτικές αναστροφής της αγοράς γαιών και ακινήτων από τρίτες χώρες ή πολίτες τρίτων χωρών σε παραμεθόριες περιοχές. Θεωρούμε ότι αποτελεί επιτακτική ανάγκη η πρόβλεψη απαγορεύσεως αγοράς ακινήτων και γαιών από Τούρκους πολίτες ή τουρκικές εταιρείες στις περιοχές αυτές.

Επίσης, προτείνουμε να προστεθεί εδάφιο στο οποίο να αναφέρεται ότι απαγορεύεται η οποιαδήποτε άμεση επένδυση σε παραμεθόριες περιοχές η οποία προέρχεται από ξένη χώρα ή πολίτη ξένης χώρας που απειλεί με πόλεμο την Ελληνική Δημοκρατία σε περίπτωση ασκήσεως των κυριαρχικών της δικαιωμάτων ή σχετίζεται με χρηματοδότηση τρομοκρατικών οργανώσεων.

Ένα άλλο ζήτημα το οποίο μας απασχολεί είναι τι θα γίνει με τις ήδη υπάρχουσες επενδύσεις Τούρκων πολιτών και τουρκικών εταιρειών στην Ελλάδα. Ενδεικτικά, αναφέρω την επένδυση του Ομίλου Koç σε συνεργασία με τη σχολή Folli Follie στη μαρίνα της Μυτιλήνης, την οποία έχει αναλάβει να διαχειρίζεται για τα επόμενα σαράντα χρόνια.

Επίσης, η τουρκική Akfen Holding φέρεται να έχει επενδύσει 20 εκατομμύρια ευρώ για τουριστική ανάπτυξη στη Χίο. Η Akfen Holding, η Limak Holding και η Yildirim Holding έχουν επενδύσει στην ενέργεια, με αναφορές για αιολικά και φωτοβολταϊκά πάρκα σε νησιά.

Τέλος, θα αναφερθώ στο μέγα ζήτημα, κατ’ εμάς, της Ziraat Bankasi. Η συγκεκριμένη τουρκική τράπεζα διατηρεί υποκαταστήματα στην Αθήνα, στην Κομοτηνή και στην Ξάνθη. Έχουν εκφραστεί ανησυχίες για τη μη δημοσίευση ισολογισμού από το 2020 και υπάρχουν ισχυρισμοί ότι διευκολύνει την απόκτηση ακινήτων από υπηκόους τρίτων χωρών στη Θράκη, με δάνεια χαμηλού επιτοκίου. Ουδεμία νύξη επί του ζητήματος αυτό έγινε στο παρόν νομοσχέδιο.

Αλήθεια, δεν ανησυχεί την Ελληνική Κυβέρνηση η ύποπτη δράση της εν λόγω τράπεζας; Επίσης, δεν ενοχλεί η παρουσία του τουρκικού Προξενείου στην περιοχή της Θράκης; Αφήνουμε παράγοντες αποσταθεροποιήσεως της Θράκης μας να δρουν ανεξέλεγκτα;

Έπειτα, στο άρθρο 6 παράγραφος 1 εδάφιο γ, κατά τη γνώμη μας, πρέπει να αφαιρεθεί η έκφραση «τουλάχιστον δέκα τοις εκατό (10%)». Η δυνατότητα κατοχής έστω 10% επιχειρήσεων που δραστηριοποιούνται σε τομείς ιδιαιτέρως ευαίσθητους, όπως άμυνας και εθνικής ασφάλειας, κυβερνοασφάλειας, τεχνητής νοημοσύνης, λιμενικές υποδομές, κρίσιμες υποθαλάσσιες υποδομές, τουριστικές υποδομές σε παραμεθόριες περιοχές, παρέχει τη δυνατότητα στον επενδυτή της προσβάσεως σε κρίσιμες για τη λειτουργία αυτών των επιχειρήσεων πληροφορίες.

Στο άρθρο 8, προτείνουμε η Διυπουργική Επιτροπή Ελέγχου Άμεσων Ξένων Επενδύσεων να εισηγείται πρώτα στην αρμόδια Επιτροπή Εθνικής Άμυνας και Εξωτερικών Υποθέσεων την έγκριση ή την απαγόρευση των άμεσων ξένων επενδύσεων τρίτων χωρών και όχι κατευθείαν στον Υπουργό Εξωτερικών.

Να προστεθεί, λοιπόν: Ζητούμε η δυνατότητα κοινοβουλευτικού ελέγχου των εισηγήσεων της εν λόγω επιτροπής, όπως επίσης προτείνουμε να λαμβάνεται υπ’ όψιν κατά τη σύνταξη της εισηγήσεως και η άποψη των οικονομικών φορέων της πατρίδος μας.

Τέλος, στους ευαίσθητους ή ιδιαιτέρως ευαίσθητους τομείς πρέπει να προστεθούν τομείς οι οποίοι, αν και αναφέρονται στον ευρωπαϊκό Κανονισμό, για έναν ανεξήγητο λόγο δεν υπάρχουν στο εν λόγω σχέδιο νόμου. Οι τομείς αυτοί είναι της ύδρευσης, των πρώτων υλών, της επεξεργασίας και αποθηκεύσεως δεδομένων, της επισιτιστικής ασφάλειας και των μέσων ενημέρωσης.

Θεωρούμε ότι οι προτάσεις μας πρέπει να τύχουν αποδοχής, γιατί μέσω αυτών θα εμποδιστεί η διείσδυση τουρκικών επιχειρήσεων στην πατρίδα μας με ύποπτα κίνητρα και ευελπιστούμε ότι αυτή είναι η στόχευση του παρόντος σχεδίου νόμου και όχι ο περιορισμός επενδύσεων από τρίτες χώρες, που μόνο στη φαντασία κάποιων περίεργων κύκλων αποτελούν κίνδυνο για την πατρίδα μας.

Χθες, όπως μας ενημερώνουν τα σημερινά πρωτοσέλιδα εφημερίδων, είχαμε μια πολύ μεγάλη διπλωματική ήττα για την πατρίδα μας. Ουσιαστικά, δίνεται η δυνατότητα στην Τουρκία να μετέχει στο πρόγραμμα ευρωπαϊκών εξοπλισμών. Πλέον, είναι τυπική η συμμετοχή της. Στις 27 Μαΐου θα διεξαχθεί η ψηφοφορία με απλή πλειοψηφία στο Συμβούλιο Γενικών Υποθέσεων.

Τελικά, αποδεικνύεται ότι η ασκούμενη εξωτερική πολιτική της πατρίδος μας βρίσκεται σε αδιέξοδο και παρά τα μεγάλα λόγια περί αναβαθμίσεως της πατρίδος μας και απομονώσεως της γείτονος Τουρκίας, ισχύει δυστυχώς το αντίθετο. Διότι, όσο και αν δεν μας αρέσει, είναι ορατή σε όλους η γεωπολιτική αναβάθμιση της Τουρκίας, η οποία αναβάθμιση είναι αποτέλεσμα της δυναμικής της εξωτερικής της πολιτικής. Την ώρα που εμείς επικαλούμαστε την πανοπλία από άχυρο του Διεθνούς Δικαίου, γνωρίζοντας ότι όλοι θυσιάζουν με το ένα χέρι στον βωμό του Διεθνούς Δικαίου, αλλά με το άλλο χέρι το βεβηλώνουν, η Τουρκία, διεκδικώντας και όχι επαιτώντας, αναβαθμίζεται συνεχώς στη γεωπολιτική σκηνή.

Ο Υπουργός Εξωτερικών, ο κ. Γεραπετρίτης, είχε πει σε συνέντευξή του ότι στην εξωτερική πολιτική υπάρχουν τρεις δρόμοι, ο δρόμος του πολέμου, ο δρόμος της ακινησίας και ο δρόμος του διαλόγου.

Και όμως, υπάρχει και ένας τέταρτος δρόμος, ο δρόμος της ενεργητικής εξωτερικής πολιτικής, του θάρρους και της διεκδικήσεως και όχι του φόβου και του προσωρινού κατευνασμού.

Η επιλογή αυτού του δρόμου θα μας ωθήσει στη συνέχιση του έργου της ηλεκτρικής διασυνδέσεως Ελλάδος-Κύπρου, ένα έργο το οποίο διακόπηκε 6,01 ναυτικά μίλια έξω από την Κάσο. Η επιλογή αυτού του δρόμου θα έχει ως αποτέλεσμα την επέκταση των χωρικών μας υδάτων στα 12 ναυτικά μίλια και την ανακήρυξη Αποκλειστικής Οικονομικής Ζώνης παντού, όπως προβλέπει η συμφωνία για το Δίκαιο της Θάλασσας.

Βεβαίως, για να επιλεγεί η οδός αυτή, θα πρέπει να αλλάξουν πολλά. Κατ’ αρχάς, εντός της Κυβερνήσεως θα πρέπει να υπάρξει μια ενιαία γραμμή. Το λέω αυτό γιατί, παραδείγματος χάριν, άλλα υποστηρίζει ο Υπουργός Εθνικής Αμύνης ο κ. Δένδιας, ο οποίος έχει διατελέσει και Υπουργός Εξωτερικών, για το ζήτημα των 12 ναυτικών μιλίων και την Αποκλειστική Οικονομική Ζώνη, άλλα υποστηρίζει ο νυν Υπουργός Εξωτερικών ο κ. Γεραπετρίτης, και άλλα η κ. Μπακογιάννη, επίσης διατελέσασα Υπουργός Εξωτερικών.

Διότι άλλο είναι να υποστηρίζει κάποιος ότι όλα τα νησιά δικαιούνται αιγιαλίτιδα ζώνη και Αποκλειστική Οικονομική Ζώνη, και σε αυτά τα νησιά περιλαμβάνεται και η Μεγίστη. Άλλο είναι κάποιος να υποστηρίζει ότι: «Ίσως και θα δούμε το αν υπό συνθήκες θα ασκήσουμε τα κυριαρχικά δικαιώματά μας». Και άλλο είναι να υποστηρίζει κάποιος ότι δεν πρέπει να ασκήσουμε τα δικαιώματά μας αυτά ή να τα ασκήσουμε κουτσουρεμένα γιατί θα μετατρέψουμε το Αιγαίο σε ελληνική λίμνη και κατ’ αυτό τον τρόπο θα δυσαρεστήσουμε τον κ. Ερντογάν και τον κ. Φιντάν.

Δεύτερον, να επιλεγεί η ορθή γραμμή, η διεκδικητική, υπερήφανη γραμμή. Φίλοι και εχθροί στις διεθνείς σχέσεις δεν σέβονται τα καλά παιδιά, τα οποία θεωρούν ότι η επίκληση του Διεθνούς Δικαίου, κατά έναν μαγικό τρόπο, θα τους προστατεύσει από την εχθρική μανία του αντιπάλου, σέβονται όσους σέβονται τον εαυτό τους και διεκδικούν. Ας αφήσουμε, λοιπόν, τις φοβίες στην άκρη και ας διεκδικήσουμε για την πατρίδα μας τη θέση που της αξίζει στη νοτιοανατολική Μεσόγειο.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο ειδικός αγορητής από την Κοινοβουλευτική Ομάδα της Πλεύσης Ελευθερίας, ο κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ:** Κυρίες και κύριοι Βουλευτές, τις τελευταίες σαράντα οκτώ ώρες είκοσι πέντε κράτη, κατά κύριο λόγο της Ευρωπαϊκής Ένωσης και του δυτικού κόσμου, έχουν υπογράψει διακήρυξη-δήλωση με την οποία ζητούν από την κυβέρνηση του Ισραήλ να σταματήσει να διακόπτει την παροχή ανθρωπιστικής βοήθειας στη Γάζα, ούτως ώστε να αποφευχθεί μία ακόμη μεγαλύτερη καταστροφή από αυτή που έχει συντελεστεί τους τελευταίους δεκαοκτώ μήνες.

Η Γενική Γραμματεία του ΟΗΕ, ο κ. Γκουτέρες, έκανε λόγο για 14.000 μωρά τα οποία αντιμετωπίζουν άμεσα τον κίνδυνο θανάτου από λιμό και έκανε έκκληση να σταματήσει η κυβέρνηση Νετανιάχου να διακόπτει την παροχή ανθρωπιστικής βοήθειας στη Γάζα. Ο αρχηγός της αντιπολίτευσης στο Ισραήλ κ. Γκολάν, ένας μετριοπαθής κεντροαριστερός πολιτικός, είπε χθες ότι η κυβέρνηση Νετανιάχου έχει κάνει χόμπι της το να σκοτώνει μωρά.

Συντελείται γενοκτονία εδώ και δεκαοκτώ μήνες και, δυστυχώς, η Ελληνική Κυβέρνηση όχι μόνο σιωπά, αλλά αποφεύγει με κάθε τρόπο ακόμη και να υπογράψει ή και να στηρίξει τις δηλώσεις δυτικών κρατών που δεν καταδικάζουν την κυβέρνηση Νετανιάχου για τη γενοκτονία -όπως λέμε εμείς στην Πλεύση Ελευθερίας-, αλλά ζητούν να περάσει ανθρωπιστική βοήθεια στη Γάζα. Ούτε και αυτό η Ελληνική Κυβέρνηση θέλησε να κάνει. Και ο Πρωθυπουργός προέδρευσε στη συνεδρίαση του Συμβουλίου Ασφαλείας του ΟΗΕ και δεν αναφέρθηκε καθόλου στο θέμα.

Χθες, κύριε Πρόεδρε, στην τελευταία συνεδρίαση της Επιτροπής Εξωτερικών και Άμυνας θέσαμε το θέμα αυτό επιτακτικά. Και αυτό που ακούσαμε από τον κύριο Υφυπουργό ήταν ότι το Ισραήλ έχει ακόμη δικαίωμα στην αυτοάμυνα. Τη στιγμή που συντελείται γενοκτονία κάνουμε λόγο για αυτοάμυνα.

Ο Κυβερνητικός Εκπρόσωπος κ. Μαρινάκης είπε ότι η Ελληνική Κυβέρνηση δεν μεροληπτεί. Δεν μεροληπτεί ανάμεσα σε ποιον; Ανάμεσα στους κατακτητές και τους κατακτημένους κρατάμε θέση ισορροπίας; Κρατάμε θέση ισορροπίας ανάμεσα σε αυτούς που διαπράττουν γενοκτονία και στα θύματα της γενοκτονίας;

Πρόκειται για ακραία εγκλήματα κατά της ανθρωπότητας. Ο Μπενιαμίν Νετανιάχου καταζητείται εδώ και μήνες από το Διεθνές Ποινικό Δικαστήριο για εγκλήματα κατά της ανθρωπότητας, και ο Έλληνας Πρωθυπουργός τον επισκέπτεται, τον ασπάζεται, τον αποκαλεί φίλο, και συνεχίζει να διατηρεί διμερείς σχέσεις με την κυβέρνησή του ωσάν να μην συμβαίνει απολύτως τίποτα.

Υπάρχει ένα όριο στην απουσία ηθικής στην εξωτερική πολιτική. Και όταν πλέον βρισκόμαστε ενώπιον μιας εξωτερικής πολιτικής η οποία είναι συνένοχη στη γενοκτονία -συνένοχη στη γενοκτονία!- οι στρατηγικές συμμαχίες πρέπει κάποια στιγμή να πάνε κατά μέρους.

Ποιο όριο έχετε όσον αφορά τη χαλάρωση της ηθικής στάσης της χώρας διεθνώς, κύριε Υφυπουργέ; Υπάρχει όριο ή είστε έτοιμοι να κάνετε τα πάντα και να ανεχτείτε τα πάντα γιατί για εσάς δεν υπάρχει η παραμικρή σημασία για την ηθική διάσταση στην εξωτερική πολιτική; Η Πλεύση Ελευθερίας καταδικάζει τη στάση αυτή από τις πρώτες ημέρες της γενοκτονίας στη Γάζα.

Η Ευρωπαϊκή Ένωση, κυρίες και κύριοι Βουλευτές, με πρωτοβουλία της Ολλανδίας έχει θέσει στο Ευρωπαϊκό Συμβούλιο πρόταση για την αναστολή της σχέσης εμπορικής συνεργασίας ανάμεσα στην Ευρωπαϊκή Ένωση και στο Ισραήλ. Η Ευρωπαϊκή Ένωση αποφάσισε ότι θα υιοθετήσει αυτήν την πρόταση. Αυτά γίνονται τώρα.

Η Πλεύση Ελευθερίας από το 2023 έχει προτείνει διακοπή των εμπορικών σχέσεων και των διπλωματικών σχέσεων με το Ισραήλ επειδή διαπράττει γενοκτονία. Έρχεται δηλαδή με μεγάλη καθυστέρηση η Ευρωπαϊκή Ένωση να υιοθετήσει μια πολιτική την οποία εμείς προτείνουμε από την αρχή. Και, δυστυχώς, η Ελληνική Κυβέρνηση ακόμη δεν κινείται προς αυτή την κατεύθυνση.

Βεβαίως η απόφαση της Ευρωπαϊκής Ένωσης ως προς αυτό θα ληφθεί με ενισχυμένη πλειοψηφία. Οπότε η Ελληνική Κυβέρνηση δεν μπορεί να την ανατρέψει. Ευτυχώς λέμε εμείς. Διότι ήμασταν σίγουροι ότι με τον τρόπο που ψηφίζετε στα διεθνή φόρα, ήσασταν ικανοί και να ασκήσετε βέτο σε μια τέτοια πολιτική της Ευρωπαϊκής Ένωσης.

Βεβαίως εδώ θα πρέπει να υπογραμμίσουμε και κάτι άλλο, σε όσους πολίτες δεν καταλαβαίνουν, ότι έχουμε μια Κυβέρνηση η οποία δεν είναι διόλου ευρωπαϊστική, παρά τα όσα ισχυρίζεται. Είστε ψευδοευρωπαϊστές. Πάτε κόντρα στο ευρωπαϊκό κεκτημένο στα θέματα αυτά. Και βεβαίως έχετε πλέον οδηγήσει την εξωτερική πολιτική σε μια συμμαχία με αυταρχικά καθεστώτα στη Μέση Ανατολή και με το καθεστώς Νετανιάχου που διαπράττει γενοκτονία. Δεν έχετε καμία σχέση με τις ευρωπαϊκές αξίες και τις παραδόσεις στην άσκηση εξωτερικής πολιτικής. Και αυτά που λέτε στους πολίτες είναι ψεύδη, δεν είναι αληθινά.

Έρχομαι τώρα, κύριε Πρόεδρε, στο νομοσχέδιο του Υπουργείου Εξωτερικών που συζητάμε σήμερα. Αυτό αφορά την επιλεκτική εφαρμογή ενός κανονισμού της Ευρωπαϊκής Ένωσης που υιοθετήθηκε το 2019. Και αυτός ο κανονισμός αφορά τη δημιουργία ενός μηχανισμού για τον έλεγχο πολυεθνικών επιχειρήσεων που επενδύουν στα κράτη-μέλη της Ευρωπαϊκής Ένωσης από τρίτες χώρες, δηλαδή όχι ευρωπαϊκές πολυεθνικές, αλλά πολυεθνικές έξω από την Ευρωπαϊκή Ένωση, οι οποίες επενδύουν σε τομείς που ο ευρωπαϊκός Κανονισμός ορίζει ως τομείς ευαίσθητους, αναφορικά με την ασφάλεια μιας χώρας και με τη δημόσια τάξη.

Η Κυβέρνηση εφαρμόζει αυτόν τον κανονισμό με μεγάλη καθυστέρηση. Τώρα έχει υπερβληθεί η πενταετία και αναθεωρείται ο κανονισμός και η εφαρμογή του και εμείς ακόμη τώρα ερχόμαστε να τον υιοθετήσουμε. Αυτό είναι άλλο ένα παράδειγμα του ψευδοευρωπαϊσμού της Κυβέρνησης Μητσοτάκη.

Το μεγάλο ζήτημα που ανακύπτει με την εφαρμογή που προτείνει η Κυβέρνηση μέσα από το νομοσχέδιο για τον Κανονισμό αυτό -υπάρχουν και πολλά άλλα, αλλά αναφέρω το μεγάλο ζήτημα- είναι ότι αφήνει έξω ένα μερίδιο των άμεσων ξένων επενδύσεων, δηλαδή των επενδύσεων των πολυεθνικών επιχειρήσεων στη χώρα, περίπου το 40%, που πραγματικά επηρεάζει αρνητικά την οικονομία και την κοινωνία.

Σύμφωνα με τα στοιχεία -θα αναφερθώ λεπτομερώς-, της συνοδευτικής έκθεσης της Οικονομικής και Κοινωνικής Επιτροπής, της ΟΚΕ, στο νομοσχέδιο, μια έκθεση εμπειρογνωμόνων, παρατίθενται στατιστικά από την Τράπεζα της Ελλάδας, τα οποία δείχνουν ότι περίπου το 3% της οικονομίας, 6,7 δισεκατομμύρια, καλύπτεται από ξένες άμεσες επενδύσεις, από επενδύσεις πολυεθνικών. Το 40% αυτών -2,75 δισεκατομμύρια- είναι επενδύσεις σε ακίνητα και γη. Πρόκειται για τον μεγαλύτερο τομέα άμεσων ξένων επενδύσεων στη χώρα αυτή τη στιγμή, το real estate το λεγόμενο.

Αυτό το πεδίο κάτω από τον ευρωπαϊκό Κανονισμό άρθρο 4 του 2019 εμπίπτει στη δικαιοδοσία του Κανονισμού. Είναι ένα πεδίο όπου ο Κανονισμός ορίζει ως πεδίο που ενδεχομένως να άπτεται της εθνικής ασφάλειας. Και, όμως, στα παραρτήματα τα δύο που συνοδεύουν το νομοσχέδιο η Κυβέρνηση άφησε τις επενδύσεις σε ακίνητα και γη έξω από τα πεδία τα οποία θεωρεί ευαίσθητα για την εθνική ασφάλεια. Και αυτό δεν έγινε καθόλου τυχαία, έγινε εσκεμμένα, ούτως ώστε να μην ελέγχονται -αυτό το 40% των άμεσων ξένων επενδύσεων που έρχονται στη χώρα, το real estate- όσον αφορά τις επιπτώσεις τους στην εθνική ασφάλεια και τάξη, τη στιγμή που γνωρίζουμε βεβαίως ότι το πρώτο πρόβλημα, σύμφωνα με όλες τις μετρήσεις, για τους Έλληνες πολίτες είναι το πρόβλημα της ακρίβειας και της κρίσης του κόστους ζωής και στο επίκεντρο αυτού βρίσκεται η ραγδαία αύξηση των ενοικίων.

Και τα ενοίκια γνωρίζουμε ότι αυξάνονται από τις επενδύσεις ξένων πολυεθνικών, εξωευρωπαϊκών πολυεθνικών κυρίως, και μεταξύ αυτών, κύριε Υφυπουργέ, περίοπτη θέση κατέχει και το Ισραήλ με 130 εκατομμύρια ευρώ επενδύσεις σε real estate στην Ελλάδα, σύμφωνα με τα στοιχεία της συμβουλευτικής έκθεσης. Και, παρ’ όλα αυτά, ο μηχανισμός που προβλέπει το νομοσχέδιο του Υπουργείου Εξωτερικών δεν περιλαμβάνει τις επενδύσεις σε ακίνητα και γη μέσα στους τομείς τους οποίους θα πρέπει να ελέγχει η εφαρμογή αυτού του Κανονισμού ως τομείς που άπτονται της εθνικής ασφάλειας και της δημόσιας τάξης.

Εμείς θεωρούμε ότι θα έπρεπε. Καταδικάζουμε αυτή την απόφαση εκ μέρους του Υπουργείου Εξωτερικών και, βεβαίως, δεν μας εκπλήσσει το γεγονός ότι και το υπόλοιπο νομοσχέδιο δεν απαρτίζεται από πολλά άρθρα, είναι κομμένο και ραμμένο, ούτως ώστε στην πραγματικότητα να μην εφαρμοστεί ποτέ σοβαρά.

Θα πω ένα παράδειγμα. Υπάρχει στο τέλος του νομοσχεδίου μια ρήτρα για ποινές και επενδύσεις, οι οποίες κρίνονται από τον μηχανισμό ελέγχου ως επενδύσεις οι οποίες ενδεχομένως να επηρεάζουν την εθνική ασφάλεια και άμυνα.

Εκεί υπάρχουν δύο τύποι κυρώσεων που μπορεί να εφαρμοστούν με το άρθρο 15, διοικητικές κυρώσεις. Η μία είναι να αποσυρθεί όλη η επένδυση διότι θεωρείται επικίνδυνη για την εθνική ασφάλεια. Η δεύτερη είναι να επιβληθούν πρόστιμα. Επειδή η πρώτη είναι ακραία και είναι δύσκολο για μια κυβέρνηση να τη χρησιμοποιήσει, τα πρόστιμα παίζουν σημαντικό ρόλο. Σκεφτείτε τι πρόστιμα αποφάσισε να βάλει το Υπουργείο Εξωτερικών για πολυεθνικές επιχειρήσεις, μεγάλα συμφέροντα, τα οποία έρχονται κυρίως έξω από την Ευρώπη, δηλαδή από την Ασία και από τη βόρεια Αμερική. Έβαλε 5.000 με 50.000 ευρώ πρόστιμο, λέει, στις επιχειρήσεις οι οποίες δεν υπάγονται στον έλεγχο του μηχανισμού. Είναι ψιλά γράμματα για τους προϋπολογισμούς αυτών των πολυεθνικών επιχειρήσεων και, βεβαίως, οποιαδήποτε πολυεθνική επιχείρηση αντιμετωπίζει πρόστιμα αυτού του ύψους δεν θα τα υπολογίσει, δεν θα πάρει στα σοβαρά τον μηχανισμό.

Ακούσαμε τον κύριο Υφυπουργό να λέει ότι την πρόταση της Πλεύσης Ελευθερίας –έτσι είπατε στην τελευταία συνεδρίαση- για αύξηση των προστίμων τη βλέπετε θετικά. Ευτυχώς που τη βλέπετε θετικά. Βεβαίως, δεν περιμένουμε κάποια θεαματική αύξηση των προστίμων. Θα αυξηθούν ενδεχομένως λίγο για να φανεί ότι η Κυβέρνηση ακούει και την Αντιπολίτευση. Όμως, όσο και να αυξηθούν, αν δεν αυξηθούν πολύ σημαντικά, που φοβόμαστε ότι δεν θα υπάρξει τέτοια πρόταση στις νομοτεχνικές βελτιώσεις που ο κύριος Υφυπουργός υποσχέθηκε ότι θα κυκλοφορήσει σήμερα στην Ολομέλεια, αν δεν υπάρξει ραγδαία αύξηση, φοβόμαστε ότι αυτά τα πρόστιμα δεν πρόκειται να επιτρέψουν μια σοβαρή εφαρμογή του Κανονισμού.

Ένα άλλο σημείο του νομοσχεδίου που εφαρμόζει τον Κανονισμό στο οποίο ασκήσαμε κριτική είναι το γεγονός ότι όταν γίνεται έλεγχος των πολυεθνικών αυτών και του τρόπου με τον οποίο επενδύουν στην οικονομία προβλέπεται να γίνεται ακρόαση δια ζώσης ανάμεσα στον μηχανισμό που ελέγχει, που θα είναι η διεύθυνση Β1 του Υπουργείου Εξωτερικών. Εκεί πάλι υπάρχει θέμα. Το θέμα είναι ότι είναι ήδη υποστελεχωμένη και θα της ανατεθεί μια σημαντική γραμματειακή λειτουργία, που όμως χρειάζεται και εξειδικευμένο προσωπικό και περισσότερο προσωπικό. Αυτή η διεύθυνση θα μπορεί να κάνει ακροάσεις με τα στελέχη των πολυεθνικών επιχειρήσεων.

Αυτό που προτείνουμε -και το είδαμε με κραυγαλέο τρόπο στην περίπτωση της ιταλικής επένδυσης στους ελληνικούς σιδηροδρόμους- είναι ότι οι συνδικαλιστές είναι αυτοί που βρίσκονται σε εγρήγορση όσον αφορά τα θέματα ασφάλειας των πολυεθνικών επενδύσεων στη χώρα και δεν προβλέπει το νομοσχέδιο τίποτα για ακροάσεις συνδικαλιστών και εργαζομένων σε αυτές τις επιχειρήσεις, το οποίο θα έπρεπε, βεβαίως, γιατί αυτοί θα μπορούν να δώσουν μια πιο πραγματική εικόνα, ακριβώς διότι τα στελέχη των πολυεθνικών επιχειρήσεων θα αποφύγουν τον έλεγχο ή θα κάνουν ό,τι μπορούν για να αποφύγουν τον έλεγχο. Αυτό είναι άλλο ένα δείγμα της έλλειψης σοβαρότητας με την οποία εφαρμόζεται ο Κανονισμός.

Κύριε Πρόεδρε, επειδή ο χρόνος πιέζει, έχουμε και άλλες κριτικές, τις οποίες θα τις φυλάξω για τη δευτερολογία μου. Θα ήθελα να κάνω μια σύντομη αναφορά στις τελευταίες εξελίξεις αναφορικά με την έγκριση συμμετοχής της Τουρκίας στο πρόγραμμα της Ευρωπαϊκής Ένωσης SAFE ύψους 150 δισεκατομμυρίων ευρώ για χρηματοδότηση αμυντικών βιομηχανιών κρατών-μελών της Ευρωπαϊκής Ένωσης. Ενώ αυτό προορίζεται για κράτη-μέλη της Ευρωπαϊκής Ένωσης, εγκρίθηκε να συμμετέχει σε αυτό και η Τουρκία, η οποία δεν είναι κράτος-μέλος της Ευρωπαϊκής Ένωσης. Η Ελληνική Κυβέρνηση έχει ασκήσει πολύ χλιαρή, σχεδόν ανύπαρκτη κριτική σε αυτήν την απόφαση της Ευρωπαϊκής Ένωσης και φοβόμαστε ότι η Τουρκία θα αφεθεί επίσης να συμμετέχει, όπως προβλέπει και η «Λευκή Βίβλος», και στον ευρύτερο ευρωπαϊκό μηχανισμό κοινής ασφάλειας και άμυνας.

Η Τουρκία ως γνωστόν είναι το μόνο κράτος μη μέλος της Ευρωπαϊκής Ένωσης το οποίο κατέχει έδαφος κράτους-μέλους της Ευρωπαϊκής Ένωσης. Και σκεφτείτε τώρα ενώ έχουμε μια πολιτική για την υπεράσπιση των συνόρων και της άμυνας της Ευρωπαϊκής Ένωσης, η Ευρωπαϊκή Ένωση χρηματοδοτεί το κράτος που κατέχει άλλο κράτος-μέλος της Ευρωπαϊκής Ένωσης στον τομέα της άμυνας. Του δίνει, δηλαδή, περισσότερα όπλα για να παγιώσει την κατοχή.

Και, βεβαίως, η Πλεύση Ελευθερίας έθεσε επίκαιρη ερώτηση και συζήτησε επίκαιρη ερώτηση προ ολίγων ημερών με την Υφυπουργό Εξωτερικών για τη χλιαρή στάση του Υπουργείου, το οποίο δεν αντέδρασε με καταδικαστική δήλωση σε όσα είπε και έπραξε ο Πρόεδρος της Τουρκίας στα κατεχόμενα εδάφη. Μεταξύ άλλων είπε ότι η κατοχή θα γίνει μόνιμη και όλοι πρέπει να το καταλάβουμε και δεν υπήρξε αντίδραση από το Υπουργείο Εξωτερικών. Είπε, επίσης, ότι οι διαπραγματεύσεις μελλοντικά δεν θα γίνονται ανάμεσα σε δύο κοινότητες στην Κύπρο, θα γίνονται ανάμεσα σε δύο κράτη και το Υπουργείο Εξωτερικών δεν απάντησε.

Και όταν της έθεσα αυτά τα ερωτήματα, η απάντησή της ήταν ότι η συμμετοχή της Τουρκίας στον ευρωπαϊκό αμυντικό μηχανισμό είναι υπό συζήτηση! Οπότε είμαστε ανοιχτοί δηλαδή σε όλες τις προτάσεις.

Αυτά τα ανύπαρκτα ανακλαστικά εκ μέρους της Ελληνικής Κυβέρνησης στην εξωτερική πολιτική, τόσο αναφορικά με την Τουρκία και με την αναβάθμιση του ρόλου της στη νέα αμυντική αρχιτεκτονική της Ευρωπαϊκής Ένωσης, αλλά και η σιωπή και συνενοχή στη γενοκτονία που συντελείται στη Γάζα είναι απαράδεκτες στάσεις.

Τις καταδικάζουμε σθεναρά και βεβαίως θα πρέπει να πω ότι η Πλεύση Ελευθερίας, αν είχε την ευθύνη, θα εφήρμοζε αυτόν τον Κανονισμό της Ευρωπαϊκής Ένωσης για να αποκλείσει τις ισραηλινές επενδύσεις στο real estate στην Ελλάδα μέχρις ότου σταματήσει η γενοκτονία στη Γάζα και συμφωνήσει το Ισραήλ σε μία δίκαιη λύση του Παλαιστινιακού στη βάση δύο ανεξάρτητων κρατών.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Λαμπρούλης):** Πριν συνεχίσουμε, μια ανακοίνωση στο Σώμα.

Ο Βουλευτής κ. Θεοχάρης ζητεί άδεια ολιγοήμερης απουσίας στο εξωτερικό από 23 έως 30 Μαΐου.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η Βουλή ενέκρινε τη ζητηθείσα άδεια.

Θα δώσουμε τον λόγο για μια σύντομη παρέμβαση στον Κοινοβουλευτικό Εκπρόσωπο του Κομμουνιστικού Κόμματος, τον Νίκο Καραθανασόπουλο και θα ακολουθήσει ο κ. Βελόπουλος.

Ορίστε, κύριε Καραθανασόπουλε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε, καθώς επίσης και τον Πρόεδρο της Ελληνικής Λύσης για την παραχώρηση.

Βεβαίως τις τελευταίες δραματικές ώρες ζούμε την κατάσταση την οποία βιώνει ο παλαιστινιακός λαός εξαιτίας της κατοχής από το Ισραήλ και των κλιμακούμενων στρατιωτικών επιχειρήσεων του κράτους- δολοφόνου του Ισραήλ. Ζούμε μια γενοκτονία με εξήντα μία χιλιάδες νεκρούς και πάνω από εκατόν δέκα πέντε χιλιάδες τραυματίες, αλλά και ανάπηρους.

Δεν φτάνουν όλα αυτά, η κλιμακούμενη στρατιωτική επέμβαση, οι ανελέητοι βομβαρδισμοί και σε νοσοκομεία, αλλά σήμερα οι ισραηλινές δυνάμεις κατοχής απαγορεύουν την παροχή ανθρωπιστικής βοήθειας στον παλαιστινιακό λαό στη Γάζα, οδηγώντας τον επί της ουσίας στον λοιμό, με αποτέλεσμα όπως έχει καταγραφεί να κινδυνεύουν με θάνατο πάνω από δεκατέσσερις χιλιάδες μωρά λόγω υποσιτισμού και έλλειψης φαρμάκων. Πρόκειται για ένα έγκλημα κατά της ανθρωπότητας.

Το πρωί σήμερα ο Γενικός Γραμματέας της Κεντρικής Επιτροπής του ΚΚΕ, ο σύντροφος Δημήτρης Κουτσούμπας απέστειλε επιστολή στους Προέδρους των Κοινοβουλευτικών Ομάδων -πλην του κόμματος των Σπαρτιατών, όχι μόνο γιατί είναι φασιστική δύναμη, αλλά και γιατί αποτελεί την επίσημη φωνή της ισραηλινής πρεσβείας στη Βουλή- ζητώντας να αποσταλεί κοινό κείμενο από τις Κοινοβουλευτικές Ομάδες προς την Ελληνική Κυβέρνηση και εξαιτίας της ιδιότητάς της ως μη μόνιμου μέλους του Συμβουλίου Ασφαλείας του ΟΗΕ, ώστε άμεσα να αναλάβει η Κυβέρνηση πρωτοβουλίες στα εξής τέσσερα ζητήματα.

Πρώτον, να σταματήσουν όλες οι επιχειρήσεις του κράτους του Ισραήλ στη Γάζα. Να ανοίξουν τώρα όλες οι ανθρωπιστικές δίοδοι, ώστε να αποσταλεί άμεσα βοήθεια, νερό, τρόφιμα, φάρμακα και γιατροί για να αντιμετωπιστεί ο λοιμός για τους Παλαιστινίους, να καταδικάσει η Ελληνική Κυβέρνηση τα εγκλήματα του κράτους του Ισραήλ και να τεθεί άμεσα σε εφαρμογή η ομόφωνη απόφαση της Βουλής του 2015 ούτως ώστε να αναγνωριστεί το παλαιστινιακό κράτος στα σύνορα του 1967 και με πρωτεύουσα την Ανατολική Ιερουσαλήμ.

Την επιστολή αυτή την καταθέτω και στα Πρακτικά, κύριε Πρόεδρε.

Ευχαριστώ πολύ.

(Στο σημείο αυτό ο Βουλευτής κ. Νικόλαος Καραθανασόπουλος καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο τώρα έχει ο Πρόεδρος της Κοινοβουλευτικής Ομάδας της Ελληνικής Λύσης, ο κ. Κυριάκος Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Εν αρχή θα ήθελα να απαντήσω στη λογικότατη ανθρώπινη, πανανθρώπινη πρόταση του ΚΚΕ. Διότι πάνω από όλους και πάνω απ’ όλα είναι η ανθρώπινη φύση, η ανθρώπινη ζωή. Θεωρούμε επιεικώς απαράδεκτο να σφάζονται άνθρωποι, να σκοτώνονται και να δολοφονούνται άνθρωποι και να μη μιλάμε οι υπόλοιποι στον πλανήτη. Η ευημερία των λαών πρέπει να είναι πρόκριμα των πολιτικών. Και όταν σφάζονται αθώα παιδιά και κυριολεκτικά πεθαίνουν στην πείνα, δεν μπορεί να είμαστε μακριά εμείς, όποια πλευρά κι αν είναι αυτή που σφάζει ή σκοτώνει. Δεν μας αφορά!

(Χειροκροτήματα από την πτέρυγα της Ελληνικής Λύσης)

Η Ελληνική Λύση λοιπόν θα απαντήσει και εγγράφως, διότι δεν είναι δυνατόν να μην μπορούν να στείλουν ανθρωπιστική βοήθεια. Είναι αδιανόητα πράγματα αυτά που γίνονται. Αντιλαμβάνομαι την προαιώνια έχθρα των δύο λαών, αλλά δεν αντιλαμβάνομαι γιατί να έχουμε εκατόμβες νεκρών και αίμα αθώων ψυχών. Δεν μπορώ να το καταλάβω.

Πάμε λοιπόν σε αυτό που έφερε η Νέα Δημοκρατία, μια εφαρμογή ενός κανονισμού, όταν ήδη, κύριε Υπουργέ -και διορθώστε με αν κάνω λάθος- συζητείται στην Ευρωπαϊκή Ένωση η αναθεώρηση της προηγούμενης που δεν είχαμε υλοποιήσει εμείς. Δεν μπορώ να καταλάβω γιατί το φέρνετε τώρα, αφού ήδη η Ευρωπαϊκή Ένωση συζητάει να την αναθεωρήσει. Για ποιον λόγο; Είναι καθυστέρηση; Είναι ότι κάτι άλλο θέλετε να κάνετε; Είναι ότι θέλετε να εξυπηρετήσετε κάτι άλλο; Δεν μπορώ να καταλάβω. Εξηγήστε μας ποιος είναι ο λόγος που ενώ καθυστερήσατε τόσα χρόνια, φέρνετε κάτι που μπορεί σε πέντε μήνες, τρεις μήνες, δύο μήνες να είναι άκαιρο. Να μου το πείτε.

Δεύτερον, δεν αποφεύγεται δυστυχώς, κύριε Υπουργέ, η νομιμοποίηση της διείσδυσης επενδυτών από τρίτες χώρες. Δεν αποφεύγεται με αυτό το εγχείρημα, τον νόμο, εν πάση περιπτώσει, που φέρατε εδώ, ιδιαίτερα στο θέμα των offshore. Διότι υπάρχουν πολύπλοκα εταιρικά σχήματα και νομικές κατασκευές, τις οποίες δεν μπορείς να ψάξεις και να βρεις ποια είναι τα φυσικά πρόσωπα ή ποιες είναι οι χώρες οι οποίες κρύβονται από πίσω. Είναι ένα γεγονός αναμφισβήτητο.

Θα μου πείτε ότι αναφέρατε πριν λίγες μέρες τη δυνατότητα οικογενειών, γυναικών, παιδιών, να έχουν offshore. Τώρα, τι να συζητάμε σε μια χώρα που ξαφνικά επιτρέπεται μόνο στους πολιτικούς να έχουν offshore οι γυναίκες τους και τα παιδιά τους. Αν αυτό δεν είναι φωτογραφικό για κάποιον που εξυπηρετείτε, είναι δικό σας θέμα. Ίσως να εξυπηρετείτε και τον κ. Κοψίδη, λέω, του οποίου η γυναίκα είχε σχέσεις με τουρκικές εταιρείες.

Επίσης, δεν βλέπω να προβλέπεται πουθενά, κύριε Υπουργέ, η κρισιμότητα συγκεκριμένων τομών, όπως το νερό και η ενέργεια. Πουθενά! Δεν υπάρχει μέριμνα και πρόνοια σε αυτά τα θέματα. Ρωτώ λοιπόν, γιατί βιάζεστε. Γιατί δεν περιμένουμε τον νέο Κανονισμό της Ευρωπαϊκής Ένωσης; Γιατί; Ποιος είναι ο λόγος; Επίσης, δεν μας λέτε τι θα γίνει με τα τουριστικά ακίνητα που αγοράζονται από Τούρκους στα ελληνικά νησιά και στον Έβρο. Τι θα γίνει; Με αυτό που βλέπω μπροστά μου δεν υπάρχει καμία μέριμνα.

Αν θέλετε, κύριε Υπουργέ, την αλήθεια, θα σας την πω τώρα εγώ. Γιατί εδώ δυστυχώς η Ελληνική Λύση είναι για έναν λόγο, για να τραβάει την κουρτίνα και να λέει τι κρύβεται στο παρασκήνιο και όχι τι θέλει να δείξει η Κυβέρνηση στο προσκήνιο. Όλη η ιστορία είναι για την Κίνα. Και από την Ευρωπαϊκή Ένωση η εντολή είναι από την Κίνα και από εσάς η εντολή είναι από την Κίνα, να μην επιτρέπονται οι κινεζικές εταιρείες να διεισδύουν στην Ελλάδα.

Ξεχνάτε όμως ότι την Τουρκία, εσείς, κύριε Υπουργέ, όχι εσείς προσωπικά, η Κυβέρνησή σας τη βάζει από το παράθυρο στην Ευρώπη στα εξοπλιστικά, όπως και τη Βρετανία η οποία δεν είναι στην Ευρωπαϊκή Ένωση.

Θα σας πω το εξής, γιατί λέω ότι υπάρχει μια αντίφαση. Από τη μία ο σκοπός σας είναι να μην μπουν οι Κινέζοι στο παιχνίδι στη χώρα -έχουμε την COSCO- από την άλλη όμως Βούλγαροι και Ούγγροι δέχονται επενδύσεις κινεζικές. Θέλω να μου πείτε ποιος είναι ο λόγος, επαναλαμβάνω, που ενώ η Ελλάδα προσπαθεί να αποτρέψει τις επενδύσεις της Κίνας με εντολή των Ευρωπαίων εταίρων, από ό,τι φαίνεται, οι Ούγγροι και οι Βούλγαροι δέχονται επενδύσεις δισεκατομμυρίων ευρώ για να κατασκευάσουν ηλεκτρικά αυτοκίνητα;

Και εδώ βέβαια να μας απαντήσει και ο Άδωνις Γεωργιάδης με τις ανοησίες που έλεγε πριν επτά, οκτώ μήνες, ότι επειδή είμαστε μικρή χώρα, λέει, δεν κάνουν επενδύσεις οι Κινέζοι στην Ελλάδα. Η Βουλγαρία είναι πιο μικρή από εμάς, αλλά είπαμε τώρα, καθ’ έξιν ψεύτης. Τι να συζητάμε; Πολιτικός ψεύτης. Άλλο το ένα, άλλο το άλλο.

Πάμε και στα υπόλοιπα, κύριε Υπουργέ, τα οποία θεωρώ ότι είναι ιδιαιτέρως σημαντικά. Πάμε στα εθνικά, γιατί είστε εκπρόσωπος και του Υπουργείου Εξωτερικών.

Πείτε μου τώρα ποιος -ο Κωνσταντίνος Καραμανλής, ο Ανδρέας Παπανδρέου, ο Κώστας Καραμανλής;- θα επέτρεπε στην Τουρκία να παίρνει ζεστά λεφτά από την Ευρωπαϊκή Ένωση για να εξοπλιστεί αυτή και να κάνει όπλα; Πείτε μου ποιος;

(Χειροκροτήματα από την πτέρυγα της Ελληνικής Λύσης)

Θα κατασκευάζουν με χρήματα δικά μας οι Τούρκοι οπλικά συστήματα και θα μπορούν να τα εκσυγχρονίζουν, γιατί κατασκευάζουν οι Τούρκοι, αλλά μπορούν να παίρνουν ζεστά λεφτά, τα οποία έχουν ανάγκη, γιατί η οικονομία τους δεν πάει πολύ καλά. Ξέρει ο Υπουργός την τουρκική οικονομία φαντάζομαι, έχει θεματάκια. Και η Ελλάς έρχεται τώρα και τους λέει «πάρτε λεφτά από εμάς, κάντε όπλα», δηλαδή ταΐζουμε το στόμα του λύκου που θέλει να μας φάει. Και δεν βάλαμε βέτο.

Και εδώ η αποτυχία χρεώνεται -και το λέω έτσι ωμά- και στον κ. Μητσοτάκη και στον κ. Γεραπετρίτη και στον δελφίνο Δένδια που το παίζει νταής, στα λόγια βέβαια. Μόνο δηλώσεις και θεωρία, αλλά από ουσία τίποτα.

(Χειροκροτήματα από την πτέρυγα της Ελληνικής Λύσης)

Το κρατικό τουρκικό σφαγείο, δηλαδή, θα συμμετάσχει στην ευρωπαϊκή άμυνα με άδεια της Κυβέρνησης της Νέας Δημοκρατίας. Ουσιαστικά, θα χρηματοδοτούμε την τουρκική βιομηχανία για να κατασκευάζει όπλα, τα οποία μπορεί να χρησιμοποιούνται και εις βάρος της Ελλάδας άνετα, αφού διεκδικεί η Τουρκία το Αιγαίο, έχει τη μισή Κύπρο.

Εδώ είναι ξεκάθαρη θέση της Ελληνικής Λύσης. Και η Κύπρος και η Ελλάς –με έναν τίτλο θα το πω- πρέπει να κάνουν κάτι. Ζητείται πολιτικός ηγέτης που θα θέσει βέτο στην ιστορία αυτή. Βέτο σε αυτό!

(Χειροκροτήματα από την πτέρυγα της Ελληνικής Λύσης)

Και αν δεν μπορούν γιατί δε μας αφήνουν οι Ευρωπαίοι εταίροι, τότε θα πείτε δημοσίως ότι οι Ευρωπαίοι δεν είναι εταίροι μας. Να το πείτε, όμως. Γιατί όταν μπήκαμε στην Ευρωπαϊκή Οικονομική Κοινότητα, ο Κωνσταντίνος Καραμανλής ήταν εδώ, κύριε Υπουργέ, και γυρνούσε και έλεγε στον Ανδρέα Παπανδρέου -είχε δίκιο- ότι από τη στιγμή που μπαίνουμε στις ευρωπαϊκές κοινότητες τα σύνορά μας διασφαλίζονται εσαεί από την Τουρκία και κάθε εχθρό.

Αυτό λοιπόν αποδομήθηκε, όχι γιατί η Ευρώπη το ήθελε, αλλά γιατί θεωρεί δεδομένο το ελληνικό «ναι» η Ευρώπη. Αυτό είναι. Δεν έχετε αντίσταση.

(Χειροκροτήματα από την πτέρυγα της Ελληνικής Λύσης)

Θα πω κάτι ουσιαστικό. Κατά την άποψή μας, η Ευρώπη αυτοκτονεί με την ιστορία με τη Ρωσία. Αυτοκτονεί η Ευρώπη όλη! Παράλογη σύγκρουση! Παράλογη! Χωρίς κανένα όφελος!

Δεν το λέω εγώ. Διαβάζει τον διεθνή Τύπο ο Υπουργός. Το Politico το έγραφε χθες, ότι είναι παράλογη η σύγκρουση της Ρωσίας με την Ευρώπη. Παράλογη! Και μάλιστα, λέει και κάτι άλλο και κρούει κώδωνα κινδύνου, κύριε Χατζηβασιλείου, αν και η Νέα Δημοκρατία έχει πολύ καλές και αγαστές σχέσεις με τους Γερμανούς. Λέει το εξής, ότι με την αύξηση των αμυντικών δαπανών της Ευρωπαϊκής Ένωσης θα είναι εν αμφιβόλω το κοινωνικό κράτος πλέον στην Ευρώπη. Δηλαδή, θα κοπούν χρήματα από το κοινωνικό κράτος για ασφάλεια, για υγεία, και θα δοθούν στον εξοπλιστικό προγραμματισμό.

Εγώ ρωτώ το εξής. Ιστορία ξέρετε όλοι σας εδώ μέσα. Πείτε μου μία φορά που η Γερμανία εξοπλίστηκε και δεν αιματοκύλισε την Ευρώπη. Μία φορά!

(Χειροκροτήματα από την πτέρυγα της Ελληνικής Λύσης)

Και τώρα βγαίνει ο Καγκελάριος και λέει ότι η Γερμανία θα αποκτήσει τον πιο ισχυρό στρατό στην Ευρώπη τα επόμενα έξι χρόνια. Και δεν φοβάστε! Οι Γερμανοί, όσες φορές απέκτησαν όπλα, και θεωρίες αυταρχικές δικτατορικές επέβαλαν και ναζιστικές απάνθρωπες επιλογές διέπραξαν.

(Χειροκροτήματα από την πτέρυγα της Ελληνικής Λύσης)

Σας τα λέω, μπας και ξυπνήσετε λιγάκι. Γιατί «ταΐζετε» και την Τουρκία, «ταΐζετε» και τη Γερμανία, και αυτό θα γυρίσει μπούμερανγκ στα ελληνικά εθνικά συμφέροντα.

Αυτό που δεν κάνει όμως, κύριοι συνάδελφοι της Νέας Δημοκρατίας, κύριε Χατζηβασιλείου, κύριε Υπουργέ, η Νέα Δημοκρατία και η Κυβέρνησή σας το κάνει η Βουλγαρία. Μπλόκο στην ένταξη των Σκοπίων στην Ευρωπαϊκή Ένωση! Δηλαδή, να μην μπουν τα Σκόπια για αλυτρωτικές θέσεις που έχουν οι Σκοπιανοί, λένε οι Βούλγαροι.

Η Ελλάδα; Το επίσημο κρατικό πρακτορείο ειδήσεων των Σκοπίων αυτοαναγορεύεται πλέον χωρίς το «βόρεια», κύριε Γιαννούλη, κύριε συνάδελφε, δημοσιογράφε. Δεν υπάρχει «βόρεια». Σας λέω για το κρατικό, όχι για ιδιωτικό. Κατήργησε το όνομα «βόρεια ψευτομακεδονία».

Την ίδια ώρα πηγαίνουν στο ΠΑΜΑΚ καθηγητές ελληνικών πανεπιστημίων και μιλούν για την ψευτομακεδονική γλώσσα, ότι πρέπει και στην Ελλάδα να διδάσκεται. Στο ΠΑΜΑΚ! Και είναι συνάδελφοι του κ. Χατζηβασιλείου. Και αντί να τους πάρει η Νέα Δημοκρατία τους καθηγητές αυτούς, να τους «ξηλώσει» και να τους στείλει στα Σκόπια να διδάσκουν, τους κρατάει εκεί.

(Χειροκροτήματα από την πτέρυγα της Ελληνικής Λύσης)

Αυτό δεν είναι δημοκρατία. Όχι! Δεν μπορεί στη δημοκρατία ο καθένας να λέει ό,τι θέλει. Δεν γίνεται. Όταν υπάρχουν σχέσεις κρατών με τις οποίες υποβολιμαία δημιουργεί πρόβλημα, δηλαδή μεταξύ Ελλάδας και Σκοπίων, τότε ο καθηγητής πάει σπίτι του. Για την Ελληνική Λύση ο καθηγητής πάει σπίτι του.

Δεν είναι, όμως, μόνο αυτό. Στη Φλώρινα, σε ένα δημοτικό σχολείο στο Αμύνταιο, γίνονται διάφορες εκδηλώσεις ανθελληνικές, οι οποίες τελικά ακυρώθηκαν και θα γίνουν μετά από δεκαπέντε ημέρες. Σε αυτές, ναύαρχέ μου, ένα από τα τραγούδια που ακούγονται –ξέρω την περιοχή, ξέρω και το ιδίωμα, αυτό που λένε αυτοί «μακεδονικό», που είναι ένα μιξόγλωσσο ιδίωμα, το οποίο το έκαναν γλώσσα- λέει «begajte Grci begajte». Δεν ξέρετε τι σημαίνει. «Φύγετε, Έλληνες, φύγετε από τη Μακεδονία».

**ΠΑΡΙΣ ΚΟΥΚΟΥΛΟΠΟΥΛΟΣ:** Το ξέρω.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εσείς το ξέρετε, αφού είστε Κοζανίτης. Δεν θα το ξέρατε;

Γνωρίζω το αντικείμενο. Επειδή ευτυχώς αντέδρασαν κάποιοι κάτοικοι της περιοχής -όχι η πολιτεία- αυτοί το ανέβαλαν, θα το πάνε παρακάτω. Αυτά γίνονται στη Μακεδονία. Και αυτά γίνονται γιατί δεν μπορείτε να θέσετε ένα βέτο στην Ευρώπη για τις προκλητικές διαθέσεις των Σκοπίων, οι οποίοι παραβιάζουν, σκίζουν την προδοτική συμφωνία -κατά την άποψη μας, προδώσαμε το όνομα «Μακεδονία»- και κανένας δεν μιλάει.

(Χειροκροτήματα από την πτέρυγα της Ελληνικής Λύσης)

Ακούστε τώρα το μεγαλύτερο πρόβλημα. Επειδή μιλάμε για εθνική στρατηγική, κύριε Υπουργέ, έβλεπα τα μηνύματα όλων των πολιτικών Αρχηγών. Πλην ελαχίστων εξαιρέσεων, όλοι μιλούσαν για τη Γενοκτονία των Ποντίων γενικά. Μία «σφαγή», μία «κραυγή»! Πουθενά η λέξη «Τούρκος». Πουθενά! Φοβούνται να γράψουν στο μήνυμά τους τη λέξη «Τούρκος».

Θα σας πω ένα πράγμα. Όταν υπάρχει γενοκτονία, υπάρχει και γενοκτόνος. Και γενοκτόνος είναι το τουρκικό έθνος.

(Χειροκροτήματα από την πτέρυγα της Ελληνικής Λύσης)

Να τα λέμε όλα, μην κρυβόμαστε πίσω από τις λέξεις. Υπάρχει το φοβικό σύνδρομο.

Και γι’ αυτό είμαστε περήφανοι που σήμερα ο Τούρκος Πρέσβης στις Βρυξέλλες ξιφούλκησε εναντίον της Ελληνικής Λύσης, κύριοι συνάδελφοι. Έστειλε επιστολή στο Ευρωπαϊκό Κοινοβούλιο εναντίον του Εμμανουήλ Φράγκου γιατί έκανε ψήφισμα. Ο μοναδικός Ευρωβουλευτής! Και δεν πετάμε «πυροτεχνήματα». Ο μοναδικός!

Υπάρχει ένας μύθος, κύριοι συνάδελφοι, ότι στις 19 Μαΐου γιορτάζουμε, λέει, τη Γενοκτονία των Ποντίων. Κατ’ αρχάς, δεν γιορτάζουμε. Δεν είναι η Γενοκτονία των Ποντίων, κύριε Γιαννούλη, στις 19 Μαΐου. Είναι Ημέρα Μνήμης για τη Γενοκτονία, που δεν τόλμησε ποτέ το Ελληνικό Κοινοβούλιο να αναγνωρίσει επίσημα για να διεκδικήσουμε τη Γενοκτονία παγκοσμίως.

(Χειροκροτήματα από την πτέρυγα της Ελληνικής Λύσης)

Προκαλώ την Κυβέρνηση και τα υπόλοιπα κόμματα που κυβέρνησαν να μου πουν αν υπάρχει ημερομηνία Γενοκτονίας των Ελλήνων πραγματική. Όχι. Είναι μέρα μνήμης. Άλλο η Ημέρα Μνήμης για τη Γενοκτονία -τα ελληνικά μας είναι καλά και γνωρίζουμε, ας μας τα πει ο κ. Χατζηβασιλείου- κι άλλο να αναγνωρίσει η Ελλάδα Γενοκτονία των Ποντίων.

Γενοκτονία των Ποντίων σημαίνει αποζημιώσεις των Ποντίων που εσφάγησαν, διώχτηκαν, καταδιώχτηκαν από την Τουρκία. Και δεν το κάναμε ποτέ ως ελληνική πολιτεία.

(Χειροκροτήματα από την πτέρυγα της Ελληνικής Λύσης)

Αναλαμβάνουμε την πρωτοβουλία. Ο μοναδικός Ευρωβουλευτής, ο Εμμανουήλ Φράγκος, κατέθεσε επίσημα την πρόταση στο ευρωπαϊκό Κοινοβούλιο και ξιφούλκησε ο Πρέσβης της Τουρκίας. Τι του έσουρε!

Όταν μας βρίζουν οι Τούρκοι, αισθανόμαστε περήφανοι εμείς στην Ελληνική Λύση.

(Χειροκροτήματα από την πτέρυγα της Ελληνικής Λύσης)

Φέραμε λοιπόν σήμερα μία πρόταση νόμου. Κάνω μία έκκληση. Ας την καταθέσει το ΠΑΣΟΚ ή ο ΣΥΡΙΖΑ χωρίς τις δικές μας υπογραφές. Στην αρχή μην φοβηθείτε.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Φέραμε πρόταση νόμου για επίσημη αναγνώριση της Γενοκτονίας. Όχι ημέρα Γενοκτονίας και Μνήμης. Γιατί η 19η Μαΐου, για όσους δεν ξέρουν, είναι η μέρα που αποβιβάστηκε ο Κεμάλ Ατατούρκ στη Σαμψούντα, στην Αμισό. Δεν είναι η Γενοκτονία αυτή καθ’ αυτή.

Φέραμε, λοιπόν, πρόταση νόμου. Όποιος θέλει την υπογράφει επίσημα. Για πρώτη φορά, μετά από έναν αιώνα, να δικαιωθούν οι Πόντιοι που εσφάγησαν. Και ακολουθούν οι Μικρασιάτες, οι Ανατολικοθρακιώτες και οι Ανατολικορωμυλιώτες.

(Χειροκροτήματα από την πτέρυγα της Ελληνικής Λύσης)

Αυτή είναι η υποχρέωσή μας. Τα υπόλοιπα είναι «παραμύθια». Γιατί κι εγώ μισός Πόντιος είμαι.

Κύριε Γιαννούλη, κι εσείς πρέπει να είστε λίγο Πόντιος. Κοντά είμαστε. Είμαι μισός Καππαδόκης και μισός Πόντιος.

Πάνε οι σύλλογοι, παίρνουν τον κεμεντζέ -κεμεντζές είναι η λύρα-, χορεύουν Τικ, χορεύουν Σέρα, τελειώσαμε. Δεν είναι έτσι. Πρέπει οι νεκροί να δικαιωθούν. Αυτό λέει η Ελληνική Λύση. Πρόταση νόμου για πρώτη φορά μετά από δεκαετίες! Όστις θέλει, πίσω μας ερθεί. Όποιος δεν θέλει, δεν είναι άξιος να μιλάει για γενοκτονίες, να ομιλεί για σφαγές Ελλήνων στο Πόντο.

(Χειροκροτήματα από την πτέρυγα της Ελληνικής Λύσης)

Πάμε στο λάθος του Υπουργείου Εξωτερικών, στο οποίο είστε και εσείς, κύριε Χατζηβασιλείου. Θέλω να μου δώσετε την ανακοίνωση για τη Γενοκτονία. Έβγαλε το Υπουργείο;

Κύριε Χατζηβασιλείου, καταλαβαίνω τη δύσκολη θέση σας, αλλά δεν βγάλατε. Δεν έβγαλε το Υπουργείο Εξωτερικών. Την ψάχνω από εδώ, την ψάχνω από εκεί, δεν έβγαλε.

Όταν το Υπουργείο Εξωτερικών της χώρας δεν τολμάει να βγάλει ανακοίνωση για τη Γενοκτονία των Ποντίων από τους Τούρκους, υπάρχει θέμα, παιδιά.

Έβγαλε, όμως, στις 16-5 και έκανε σεμινάρια κατά της ομοφοβίας και τρανσοφοβίας, λίγες μέρες πριν.

Κύριε ναύαρχέ μου, δυστυχώς!

Αυτή είναι η Νέα Δημοκρατία, που τώρα θυμήθηκε ο Πρωθυπουργός τα δύο φύλα. Μέχρι χθες ήταν πολλά τα φύλα. Τα σεμινάρια συνεχίζονται.

Εμείς αυτά, κύριε ναύαρχε -όπως ξέρετε, γνωριζόμαστε χρόνια-, όταν κυβερνήσουμε -σύντομα θα είναι αυτό-, θα τα κόψουμε όλα. Θα τιμούμε την ιστορία, τον πολιτισμό και όχι αυτά που τιμάτε εσείς.

(Χειροκροτήματα από την πτέρυγα της Ελληνικής Λύσης)

Διότι τα στερνά τιμούν τα πρώτα, ναύαρχέ μου. Και κάνετε λάθη τραγικά. Και από την παράταξη αυτή δεν τα περίμενα αυτά τα λάθη εγώ.

Δεν θα πω για τις επιτυχίες σας και τους εταίρους μας. Δεν θα σας υπενθυμίσω, κύριε Χατζηβασιλείου ότι η Βρετανία εξοπλίζει με 6 δισεκατομμύρια οπλικά συστήματα τα Σκόπια. Δεν θα σας πω ότι η Γαλλία αποφάσισε να συμπράξει με Τουρκία, Γερμανία, Νότια Κορέα για να κατασκευάσει πυρομαχικά. Δεν θα σας πω ότι η Ιταλία συμπράττει με την Τουρκία για μηχανές ελικοπτέρων. Δεν θα σας πω για όλα αυτά που κάνουν οι εταίροι σας, γιατί όταν ο εταίρος μου και φίλος μου βοηθάει τον εχθρό μου, είναι εχθρός μου και δεν είναι φίλος μου!

(Χειροκροτήματα από την πτέρυγα της Ελληνικής Λύσης)

Θα σας πω τα λάθη που κάνατε με την Ινδία. Γιατί δεν στηρίξαμε πραγματικά την Ινδία στην κόντρα του με το Πακιστάν; Πείτε μου τον λόγο! Είστε στο Υπουργείο Εξωτερικών. Για ποιον λόγο δεν σταθήκαμε πραγματικά δίπλα στην Ινδία που είναι μία χώρα που έχει προβλήματα με το Πακιστάν, που το Πακιστάν είναι φίλος με την Τουρκία; Είναι στρατιωτικά φίλος. Δεν εννοώ φίλος γενικά. Έχουν υπογράψει σύμφωνο κοινής επιθέσεως και άμυνας με την Τουρκία. Δεν έχουμε μάθει τι σημαίνει συμμαχίες όχι ετεροβαρείς, αλλά ουσιαστικές στην εξωτερική πολιτική; Δεν το μάθατε! Εμείς, λοιπόν, θα καλλιεργήσουμε εξαιρετικές σχέσεις με την Ινδία, για να μπορέσουμε να κάνουμε ένα δίπολο στην περιοχή άξιο λόγου.

(Χειροκροτήματα από την πτέρυγα της Ελληνικής Λύσης)

Κύριε Υπουργέ, θα πω κάτι προσωπικό και θα το πω με ευγένεια, γιατί δεν θέλω να εκνευριστείτε ούτε να πάμε σε αντιπαραθέσεις αγοραίες. Είστε απρόσεκτοι και διπλωματικά.

Ξέρετε, κύριε Υπουργέ, στα διπλωματικά ειωθότα όταν ομιλεί ο Υπουργός Εξωτερικών, μιλάει στην αγγλική ή στην ελληνική γλώσσα. Δεν μπόρεσα να καταλάβω γιατί πήγατε και μιλήσετε στην Άγκυρα στα τουρκικά. Ήταν λάθος. Μπορείτε να πείτε ότι κάνατε ένα λάθος. Και σας μιλάω για τα διπλωματικά ειωθότα.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών):** Δεν σας ενημέρωσαν καλά, κύριε Βελόπουλε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μπορεί να μη με ενημέρωσαν καλά. Θα μας το πείτε. Δεν είναι κακό. Θα μας το πείτε. Μην εκνευρίζεστε. Δεν υπάρχει λόγος. Εγώ ρωτάω.

Κοιτάξτε, το πρόβλημα με τη Νέα Δημοκρατία είναι ότι δεν μας επιτρέπει να ρωτήσουμε κιόλας!

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών):** Εγώ;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μισό λεπτό! Λέω, δηλαδή, κάτι και μπορείτε να μου απαντήσετε μετά ευγενικά. Σας ξεκαθαρίζω ότι δεν είναι προσωπική η αντιπαράθεση. Μιλάω για διπλωματικά ειωθότα.

Λέω, λοιπόν, ότι σας άκουσα να ομιλείτε σε βίντεο στην τουρκική γλώσσα. Δεν ξέρω για ποιον λόγο. Κακώς! Θα μου πείτε ότι ήσασταν καθηγητής στο κρατικό πανεπιστήμιο της Άγκυρας. Λέω! Ήσασταν καθηγητής στο κρατικό πανεπιστήμιο της Άγκυρας. Είμαι βέβαιος ότι το κράτος της Τουρκίας δεν θα επέτρεπε σε έναν Βελόπουλο ή σε έναν που έχει μια αντιτουρκική θέση να μπορεί να διδάσκει σε ένα κρατικό πανεπιστήμιο. Λέω τώρα εγώ κάνοντας μία λογική ερμηνεία και όχι άλμα. Περιμένω να μου πείτε. Κατά την άποψή μου, αν έγινε αυτό, ήταν λάθος.

(Χειροκροτήματα από την πτέρυγα της Ελληνικής Λύσης)

Κι εγώ λέω το εξής, γιατί έχετε την ομάδα αναλήθειας, να μην πω κύνες, κομματοκύνες, θα πω τα παιδάκια που πληρώνουν με τριγωνικές συναλλαγές, που κόβουν τα βίντεο και τα θεωρούν ως θέση. Εγώ ρώτησα τον Υπουργό και θα μου απαντήσει ο άνθρωπος ευγενικά. Δεν είπα ότι αυτή είναι η θέση της Ελληνικής Λύσης. Λέω ότι παρατήρησα κάτι το οποίο με ενόχλησε, γιατί εγώ είμαι μισός Πόντιος και μισός πρόσφυγας, όπως και ο κύριος Υπουργός, και επειδή είναι και πρόσφυγας, περίμενα ότι αυτό ήταν κάτι που δεν θα έκανε. Αυτό λέω. Από εκεί και πέρα, ο καθένας κρίνεται από τις πράξεις και τα λόγια του καμιά φορά.

Πάμε τώρα και στα Τέμπη. Κάνω μία έκκληση στο ΠΑΣΟΚ. Δεν μπορώ να καταλάβω γιατί κάνετε αυτογκόλ. Ποιος είναι ο λόγος που βιάζεστε να στριμώξετε τη Νέα Δημοκρατία με μία προανακριτική που έχει ένα πρόβλημα, έχει μια προβληματική; Υπάρχουν οι δικηγόροι, οι νομικοί, των συγγενών. Εδώ και δύο μήνες, λοιπόν, λέω να ακούσουμε τους συγγενείς. Υπάρχουν έγκριτοι νομικοί, οι δικηγόροι τους, οι οποίοι έχουν κάνει μία συγκεκριμένη πρόταση. Γιατί να μην ακούσουμε όλοι μαζί τους συγκεκριμένους ανθρώπους; Δεν χρειάζεται να μιλήσει ο Βελόπουλος. Ας δούμε τι λένε οι συγγενείς. Αυτοί είναι που πονάνε, αυτοί είναι που έχασαν τα παιδιά τους. Από την πρώτη στιγμή η Ελληνική Λύση είπε ότι δεν θα ετοιμάσουμε προανακριτική. Την έχουμε ετοιμάσει στα γραφεία μας, αλλά θα περιμένουμε την κραυγή της μάνας, τη φωνή του πατέρα, τη γραφίδα του νομικού των συγγενών των Τεμπών να μας δώσουν αυτό που θέλουν αυτοί για να το καταθέσουμε.

(Χειροκροτήματα από την πτέρυγα της Ελληνικής Λύσης)

Σας εκλιπαρώ -εμείς την έχουμε και θα τη στείλουμε και σε εσάς και σε εσάς- να μην κινείστε άλλο. Φτάνει! Ας πάρουμε αυτό το κείμενο και να το καταθέσουμε όλοι μαζί μακριά από κόμματα, όπως έκανα με το ΚΚΕ. Ό,τι εθνικό, ό,τι θετικό, ό,τι διαυγές, ό,τι καθαρό, η Ελληνική Λύση θα το στηρίζει συνεχώς.

(Χειροκροτήματα από την πτέρυγα της Ελληνικής Λύσης)

Ας ακούσουμε τους συγγενείς! Ας μας φέρουν την πρότασή τους, ας πάει ο κ. Ανδρουλάκης να μιλήσει μαζί τους, ο κ. Φάμελλος, όποιος θέλετε, και μετά όλοι μαζί ας καταθέσουμε την πρόταση των συγγενών. Ούτε εγώ πονάω περισσότερο ούτε κανένας εδώ μέσα που δεν έχασε το παιδί του. Αυτοί οι άνθρωποι είναι που πονάνε. Άρα, αυτούς πρέπει να ακούσουμε.

Όταν, λοιπόν, οι νομικοί τους μας δώσουν αυτό που ετοίμασαν, το καταθέτουμε, τους στριμώχνουμε και δεν συγκαλύπτουμε το έγκλημα των Τεμπών, μπάζωμα, ξεμπάζωμα και όλα αυτά που έγιναν. Και εκεί θα φανεί πραγματικά τι θέλει ο καθένας! Ερώτημα: Γιατί δεν ακούμε τους συγγενείς;

(Χειροκροτήματα από την πτέρυγα της Ελληνικής Λύσης)

Εδώ άκουγα τον κ. Μαντζουράνη να λέει ότι σε ένα παιδί που ήταν νεκρό, κύριοι συνάδελφοι της Νέας Δημοκρατίας, έδωσαν μέσα στο φέρετρο το πόδι άλλου νεκρού. Το καταλαβαίνουμε αυτό, κύριε Υπουργέ μου, κύριε Χατζηβασιλείου; Ο πατέρας νεκρού παιδιού από τα Τέμπη βρήκε στο φέρετρο το πόδι άλλου ανθρώπου. Τέτοιο κράτος φτιάξαμε, παιδιά! Είναι αθλιότης, είναι βαρβαρότητα! Τέτοιο κράτος φτιάξαμε! Και όπως βλέπετε, βάζω κι εμένα μέσα. Εγώ δεν λέω ότι εγώ είμαι απ’ έξω. Διότι όταν μιλούν για το πολιτικό σύστημα με απαξία, μας παίρνει όλους η μπάλα εδώ μέσα. Δεν παίρνει μόνο τη Νέα Δημοκρατία, το ΠΑΣΟΚ, τον ΣΥΡΙΖΑ ή την Ελληνική Λύση. Μας παίρνει όλους η μπάλα. Αυτό είναι που πρέπει να σκεφτούμε. Και το χρέος της Νέας Δημοκρατίας ως Κυβέρνησης, το ύψιστο χρέος απέναντι στην κοινωνία, γιατί η κοινωνία βοά, είναι να ρίξει η ίδια φως σε αυτήν την ιστορία και όχι να ρίχνει σκοτάδι! Αυτή είναι η άποψή μας!

(Χειροκροτήματα από την πτέρυγα της Ελληνικής Λύσης)

Δεν θα απαντήσω στον κ. Φλωρίδη. Θα ζητήσω μία χάρη από όλους σας, κυρίως από τα τρολ του διαδικτύου σας: Μην δολοφονείτε ανθρώπους και χαρακτήρες. Θα μπορούσα να κάνω κι εγώ το ίδιο για τον κ. Παπανίκο που έβγαλε ένα σκίτσο και έβαλε την Καρυστιανού, τον Φάμελλο, τον κ. Ανδρουλάκη και εμένα σε μία φαγάνα που παίρνει μπάζα μαζί με την Καριστιανού και τα πετάει. Ο Παπανίκος αυτά! Τι εστί Παπανίκος; Ξέρει κανείς εδώ μέσα; Έχω τη φωτογραφία στο γραφείο μου. Την ανέβασε ο κ. Μίχος. Είναι κολλητός φίλος του Μίχου. Ο Παπανίκος που ασέλγησε πάνω σε νεκρούς με το περίεργο αυτό σκίτσο του είναι κολλητός του Μίχου, του παιδοβιαστού! Και σε είκοσι τέσσερις ώρες βγαίνουν τα τρολ της Νέας Δημοκρατίας, της Ομάδας Αλήθειας, και αναπαραγάγουν αυτό το σκίτσο. Πες μου τον φίλο σου, να σου πω ποιος είσαι! Όποιος είναι φίλος του Μίχου, για μένα είναι δακτυλοδεικτούμενος και δεν είναι ούτε προς τιμήν του ούτε για να το συζητάμε! Γι’ αυτό και απαξιώ για τον κάθε Παπαμίχο!

(Χειροκροτήματα από την πτέρυγα της Ελληνικής Λύσης)

Και για να κλείνω σιγά-σιγά, πάμε και στη δικαιοσύνη, γιατί άκουσα τον Υπουργό, τον κ. Φλωρίδη, να λέει κάτι. Ο κ. Φλωρίδης πριν γίνει Υπουργός ήταν σημιτικός. Αυτό δεν είναι κακό, είναι κάκιστο για μία παράταξη, όπως είναι η Νέα Δημοκρατία, να φιλοξενεί αυτούς που έβριζαν -τον έθαβαν!- τον Κώστα Καραμανλή να τους έχει δίπλα τους ως Υπουργούς.

(Χειροκροτήματα από την πτέρυγα της Ελληνικής Λύσης)

Άκουγα, λοιπόν, τον κ. Φλωρίδη -ακούστε!- να μιλά περί δικαιοσύνης λέγοντας ότι η δικαιοσύνη είναι άμεμπτη, κάτι που εγώ δέχομαι. Όμως, στην πολιτική -και βλέπουν και παιδιά από πάνω- υπάρχει και η ηθική. Το νόμιμον δεν είναι πάντα και ηθικόν. Έχουμε, λοιπόν, έναν Υπουργό Δικαιοσύνης -και θέλω, κύριε Γιαννούλη, να μου πείτε σε ποια άλλη χώρα έχει συμβεί αυτό και τονίζω ότι δεν είναι ζήτημα οικογενειακής ευθύνης αλλά ηθικής- που έχει ως υφισταμένους του το μισό σόι του, οι οποίοι είναι δικαστές και εισαγγελείς. Και δεν μιλάω μόνο για τον αδερφό του, αλλά και για τη γυναίκα του και για τα παιδιά του. Σε ποια χώρα ο Υπουργός Δικαιοσύνης έχει υφισταμένους όλο το σόι -δεν είπα ότι είναι παράνομο, είπα ότι δεν είναι ηθικό- την ώρα που βγαίνει συνεχώς μπροστά και κάνει παρεμβάσεις για τη δικαιοσύνη; Σας τα λέω με απλά λόγια. Τα λέει ο κόσμος έξω, διότι η γυναίκα του Καίσαρα δεν πρέπει να είναι μόνο τίμια, αλλά πρέπει και να φαίνεται. Δεν γίνεται έτσι η δουλειά!

Και πώς να εμπιστευτούμε τη δικαιοσύνη εμείς ή ο οποιοσδήποτε πολίτης; Διότι για να εμπιστευτώ εγώ τη δικαιοσύνη, θα πρέπει να μην έχουν χαθεί, κύριε Χατζηβασιλείου, κύριε Υπουργέ μου, χαρτιά από τη δικογραφία. Από τη δικογραφία που έχει ο κ. Μπακαΐμης, κύριε Υπουργέ μου, έχουν χαθεί όλα τα βίντεο. Δεν υπάρχουν βίντεο. Από τη Θεσσαλονίκη μέχρι και τα Τέμπη που έγινε το δυστύχημα δεν υπάρχει ούτε ένα βίντεο της διαδρομής. Αλλοιώθηκε ο τόπος του εγκλήματος. Πώς, λοιπόν, εγώ να εμπιστευτώ μια δικαιοσύνη η οποία δεν βρήκε τον τόπο του εγκλήματος, όπως πραγματικά ήταν στο δυστύχημα; Αλλοιώθηκε, ξεμπαζώθηκε και μπαζώθηκε.

Επίσης, δεν έχουν γίνει τοξικολογικές εξετάσεις στα παιδιά, για να δούμε από τι χάθηκαν. Χάθηκαν από το όζον; Χάθηκαν από την τρύπα του όζοντος; Από τι χάθηκαν αυτά τα παιδιά; Δεν υπάρχουν εξετάσεις DNA για να ταυτοποιηθούν οι νεκροί. Σας λέω συγκεκριμένα πράγματα. Πώς, λοιπόν, να εμπιστευτώ τη δικαιοσύνη, όταν ξέρω ότι η Πυροσβεστική Λάρισας πήγε και την έδιωξαν, γιατί θα έστελναν κλιμάκιο από την Αθήνα, οι οποίοι πήγαν και την επόμενη μέρα γύρισαν πίσω; Αυτό το κατήγγειλε χθες ο κ. Γκουρμπάτσης, ο πρώην Αρχηγός της Πυροσβεστικής. Σας δίνω στοιχεία. Και το κυριότερο, η Πυροσβεστική εκβιάστηκε να κάνει έκθεση που ήρθε από την Αθήνα. Η Πυροσβεστική από τη Λάρισα εκβιάστηκε. Αυτό είναι κάτι που κατήγγειλαν οι πυροσβέστριες και οι πυροσβέστες.

Πώς, λοιπόν, εγώ να εμπιστευθώ αυτή τη δικαιοσύνη; Την εμπιστεύομαι. Όμως, όταν έχει πάρει όλη τη δικογραφία που είναι αλλοιωμένη, πώς θα βγει η απόφαση που πραγματικά θα ευσταθεί; Για πείτε μου εσείς! Σας μιλάω λογικά. Έχω εδώ έγγραφα που πιστοποιούν κάποια πράγματα. Αν αφαιρέσω τα μισά και παραπάνω από εδώ μέσα, δεν μπορείς να βγάλεις συμπέρασμα. Αυτό σας λέω! Και αυτά που σας λέω ισχύουν.

Τώρα, τα υπόλοιπα για μυγάκια, ναι, αγαπητοί συνάδελφοι, επειδή τυγχάνει να ξέρω καλά το Πήλιο και τη Θεσσαλία, τον Φεβρουάριο στις 28 -πείτε του Φλωρίδη- επειδή η θερμοκρασία είναι πολύ χαμηλή, ούτε κουνούπια ζουν ούτε μυγάκια πετούν πάνω από τις κάμερες! Διότι εμείς όταν λέμε κάτι, απευθυνόμαστε στη λογική, όχι στον παραλογισμό του κάθε τρολ που παριστάνει τον Υπουργό. Ερωτήσεις θέτουμε και απαντήσεις ζητάμε!

(Χειροκροτήματα από την πτέρυγα της Ελληνικής Λύσης)

Όμως, είναι εύκολο -το τονίζω- να λες «Εμπιστεύομαι τη δικαιοσύνη», όταν γνωρίζετε όλοι εδώ μέσα -και σας ακούν τα μικρά παιδιά- ότι ο πρώτος τη τάξει στην επετηρίδα χάνει τη θέση του για να μπει ο έβδομος!

Κύριε Χατζηβασιλείου μου, δυστυχώς έτσι είναι! Είστε καθηγητής στην επετηρίδα πρώτος, κύριε Χατζηβασιλείου και έρχεται ο Βελόπουλος που είναι έβδομος και σας παίρνει τη θέση κι εσείς φεύγετε. Θα σας αρέσει; Όχι. Πώς θα ακούσει η κοινωνία, λοιπόν, ότι προσπερνάει η κάθε κυβέρνηση τους από πάνω, για να βάλει τους από κάτω; Σαφώς και οι τελευταίοι έσονται πρώτοι, αλλά ήταν άλλο λεκτικό σχήμα αυτό, άλλο λεχθέν, αλλιώς το είπαν τότε. Τα λέω για να καταλαβαινόμαστε.

Και βγάλατε τώρα τους γνωστούς, τον κ. Μαρκόπουλο, την κ. Βούλτεψη -εξαιρετικοί άνθρωποι- και αρχίζουν να λένε «Αυτά που λέει η Αντιπολίτευση είναι ποινικός λαϊκισμός» -νέες ορολογίες!- είναι «παράλογος λαϊκισμός». Τι σας λέμε; Σας λέμε ότι χάθηκαν στοιχεία από τη δικογραφία. Δεν σας λέμε κάτι κακό. Σας λέμε ότι δεν μπορεί να δικάσει η δικαιοσύνη έτσι, όταν η κοινωνία βράζει! Πού είναι το κοινό περί δικαίου αίσθημα; Η κοινωνία είναι απέναντι ό,τι και να κάνετε. Όσα βίντεο και να βγάλετε από το μανίκι, τα οποία είναι ανύπαρκτα, δεν τελειώνει η ιστορία αυτή.

Πάμε και στις αποτυχίες της Νέας Δημοκρατίας, για να κλείσουμε. Χθες, το site Capital της Νέας Δημοκρατίας, αδελφικό site της Νέας Δημοκρατίας, είχε ολόκληρο άρθρο με επιστολή του Τεχνικού Επιμελητηρίου Ελλάδος. Ξέρετε τι λέει; «Ανοίξτε τους λιγνίτες» σας λέει! «Λάθος που κλείσατε την Πτολεμαΐδα 5» σας λέει το Τεχνικό Επιμελητήριο Ελλάδος! Από το 2019 τα λέγαμε αυτά εμείς ως Ελληνική Λύση. Εδώ ήταν ο Πρωθυπουργός! «Μην την κλείνεις την Πτολεμαΐδα 5» του έλεγα. Του το έλεγα! Ήταν οπαδός της πράσινης ανάπτυξης, γέμισε όλα τα βουνά ανεμογεννήτριες και πετάξαμε το ρεύμα γιατί δεν έχουμε δίκτυο! Χτίσαμε μια πολυκατοικία χωρίς βάσεις! Και γκρεμίζεται το αφήγημα σε όλη την Ευρώπη, όχι μόνο στην Ελλάδα! Και δικαιωθήκαμε! Ποιοι ήταν υπέρ των ανεμογεννητριών πάνω στα βουνά και των φωτοβολταϊκών στις πεδιάδες; Για την πράσινη ανάπτυξη, Νέα Δημοκρατία, ΠΑΣΟΚ, ΣΥΡΙΖΑ-Πλεύση Ελευθερίας. Εμείς ήμασταν απέναντι. Θέλουμε τα ελληνικά χωράφια να καρπίζουν για τον αγρότη και να ταΐζουν κτηνοτρόφους και κτηνοτροφία και θέλουμε τα ελληνικά απάτητα βουνά καταπράσινα! Αυτό σημαίνει «Υπηρετώ τον πολίτη»!

(Χειροκροτήματα από την πτέρυγα της Ελληνικής Λύσης)

Και για να αποδείξω ότι κάνετε λάθη, κύριε Υπουργέ, να σας διαβάσω κάτι από το Ταμείο Ανάκαμψης.

Πάρτε και τα στοιχεία στα Πρακτικά -από τη λίστα του Υπουργείου Οικονομικών είναι αυτά- για να δείτε ποιους ταΐζετε, κύριε Υπουργέ.

(Στο σημείο αυτό ο Βουλευτής κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ακούστε, κύριοι συνάδελφοι.

Φορέας OLYMPIC, βγήκε η λίστα με το τι λεφτά δόθηκαν από το Ταμείο Ανάκαμψης.

Κύριε Υπουργέ, την ξέρετε την εταιρεία OLYMPIC; Δεν μπορεί να μην την ξέρετε. Ραχμί Κοτς, φίλος, όχι εσείς, της Κυβέρνησης. Δανειακή στήριξη σε τουρκική εταιρεία δίνει ο Έλληνας φορολογούμενος από το Ταμείο Ανάκαμψης για εμπορικές και τουριστικές επιχειρήσεις, 270 εκατομμύρια ευρώ στον Τούρκο Κοτς, ο οποίος έχει και πολεμική βιομηχανία, παράγει όπλα! Αυτή είναι η Νέα Δημοκρατία! Η εταιρεία αυτή είναι για «Δημιουργία συστημάτων αποθήκευσης ηλεκτρικής ενέργειας». Μία άλλη, η Autohellas με αυτοκινητάκια, 225 εκατομμύρια! Η «Ελληνικός Χρυσός, 200 εκατομμύρια! Η «Φοίβη Ενεργειακή Aνεμογεννήτριες» 184 εκατομμύρια! Αυτά από τα λεφτά του Ταμείου Ανάκαμψης, αντί να πάνε στη μικρομεσαία επιχείρηση, στον μικρό, αυτόν που έχει το γραφείο, το μαγαζί, που έχει τη βιοτεχνία να παράγει προϊόντα!

Μία άλλη, η «ΑΙΟΛΙΚΗ ΒΕΡΜΙΟΥ»! Εδώ είναι και ο πρώην πρέσβης. Δεν γίνεται ο κύριος πρέσβης να μην πάρει κάτι. Μία σοκολάτα, ένα σοκολατάκι; Ο πρέσβης μας! Ο γνωστός πρέσβης, ο προηγούμενος, 182 εκατομμύρια ευρώ!

ΑΜΥΝΤΑΙΟ: άλλο πάρκο με ανεμογεννήτριες, 127 εκατομμύρια ευρώ!

ΟΤΕ: οι Γερμανοί οι φίλοι μας, παίρνουν δάνειο, λέει, περίπου 100 εκατομμύρια! Για σταθείτε, βρε παιδιά!

ΑΤΤΙΚΑ: οι τράπεζες, οι μετοχές, 68 εκατομμύρια!

ΓΚΟΛΦ ΡΕΖΙΝΤΕΝΣΙΣ: -να πάτε να μάθετε γκολφ όλοι, παιδιά- 43 εκατομμύρια ευρώ!

GRAND HOTEL SUMMER PALACE: 35 εκατομμύρια!

Και ρωτώ εγώ εσάς το εξής: Δόθηκαν 5.900.000.000 ευρώ, δηλαδή περίπου 6 δισεκατομμύρια, σε περίπου δεκαεννέα με είκοσι εταιρείες και μερικές άλλες που είναι δικές τους. Πώς θα κάνετε παραγωγή πλούτου; Πώς θα αναπτυχθεί η οικονομία, αφού μαραζώνει η επαρχία, μαραζώνει η αγροτιά, μαραζώνουν οι κτηνοτρόφοι, μαραζώνουν οι αλιείς, μαραζώνουν οι μελισσοκόμοι, μαραζώνει η Ελλάδα και τονώνετε και δίνετε λεφτά στους ολιγάρχες «καπιταληστές» και τους πλούσιους τους κάνετε πλουσιότερους; Πώς;

(Χειροκροτήματα από την πτέρυγα της Ελληνικής Λύσης)

Και κλείνω με μερικά ερωτήματα. Κύριε Υπουργέ μου, η ιστορία που αποκάλυψε χθες μία ομάδα δημοσιογράφων για το γιαούρτι στην Ιαπωνία με την ιαπωνική πολυεθνική ισχύει; Η ομάδα λέγεται Data Journalists. Τι αποκάλυψαν; Αποκάλυψαν ότι αν και το 2020 το Ιαπωνικό Γραφείο Σημάτων είχε ακυρώσει το εμπορικό σήμα για το προϊόν «Greek Style Yogurt» μετά από προσφυγή της ελληνικής πρεσβείας στο Τόκιο, εντούτοις για πέντε χρόνια μετά η ιαπωνική πολυεθνική κυκλοφορεί προϊόντα γιαουρτιού και κάνει τζίρους εκατοντάδων εκατομμυρίων τα τελευταία πέντε χρόνια! Μιλάμε για ελληνικό γιαούρτι, λέγεται Greek Style Yogurt.

Πήγε φίλος μου στην Κίνα και το βρήκε, κύριε Υπουργέ. Το βρήκε εκεί το γιαούρτι αυτό. Νόμιζε ότι ήταν ελληνικό και είναι γιαπωνέζικο! Και είναι ΠΟΠ! Τι κάνει το Υπουργείο Εξωτερικών; Ρωτήστε τους κτηνοτρόφους τι κάνει το Υπουργείο Εξωτερικών! Σας λέω, «Data Journalists», ολόκληρο άρθρο μέσα! Και λέω «Θα ρωτήσω τον Υπουργό, ο άνθρωπος έχει μία ευαισθησία, θα τρέξει παραπάνω». Και μιλάμε για την Ιαπωνία, στην οποία ο Υπουργός Γεωργίας παραιτήθηκε μετά από δήλωσή του ότι δεν αγοράζει ρύζι, γιατί του το στέλνει μια εταιρεία.

Γελάτε, κύριε συνάδελφε! Ναι! Ο άνθρωπος είπε «Εγώ ρύζι δεν αγοράζω. Μία εταιρεία μού το στέλνει, είναι και φίλος μου». Και παραιτήθηκε ο Υπουργός την επόμενη μέρα! Και στην Ελλάδα, η Νέα Δημοκρατία διέγραψε 600 εκατομμύρια χρέη της Hellenic Train -επιδοτήσεις για επενδύσεις που έπρεπε να κάνει- και δεν παραιτήθηκε κανένας!

Τι χαρακίρι πολιτικό να κάνω τώρα εγώ; Να κάνω τον σαμουράι και να αυτοκτονήσω; Να γίνω αυτόχειρας; Να, η ποιοτική διαφορά! Και είναι ουσιαστική! Την ίδια ώρα που παρακαλάει ο Πρωθυπουργός τη Μελόνι στην Ιταλία να κάνει τις επενδύσεις, λέει ότι θα φέρει 350 εκατομμύρια η Ιταλία, όμως δεν λέει ότι θα βάλουμε 400 εκατομμύρια εμείς! Ενώ τους διαγράψατε 600 εκατομμύρια! Η Ιταλία η οποία επενδύει σε υπερτρένα στην Τουρκία! Η Μελόνι επενδύει σε υπερτρένα στην Τουρκία και στην Ελλάδα πάει ο Πρωθυπουργός και ζητά μια επενδυσούλα 350 εκατομμυρίων ευρώ, αλλά θα βάλουμε και 400 εμείς!

Αυτή δεν είναι περήφανη εξωτερική πολιτική, δεν είναι διεκδίκηση για το αυτονόητο για τη χώρα, για την περηφάνια των Ελλήνων, για τον Έλληνα ο οποίος θέλει να νοιώθει καλά!

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Πρόεδρε, αν μου επιτρέπετε, θα ήθελα να κάνω μια διακοπή για σχολείο, γιατί πρέπει να φύγουν τα παιδιά.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Βεβαίως, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, σαράντα έξι μαθήτριες και μαθητές και πέντε συνοδοί εκπαιδευτικοί από το 47ο Δημοτικό Σχολείο Ηρακλείου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Ευχαριστούμε, κύριε Πρόεδρε. Ορίστε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κλείνοντας, θα ήθελα να πω το εξής, κύριε Υπουργέ: Ο κύριος Πρωθυπουργός εδώ, κύριε Υπουργέ, με είχε κατηγορήσει πολύ για «φιλορωσισμό». Εντάξει, ο καθένας πετάει ό,τι θέλει στον ανεμιστήρα. Μπορεί να είναι λάσπη, μπορεί να είναι αέρας, οτιδήποτε. Πείτε μου τώρα εσείς πώς μπορώ εγώ να χαρακτηρίσω μία κυβέρνηση όταν μετά από ένα εξάμηνο, μόνο τον Απρίλιο, το ρωσικό φυσικό αέριο είναι στην πρώτη θέση εισαγωγών στην Ελλάδα! Πόσο «πουτινολάγνοι» είστε τελικά; Για πείτε μας εμάς που μας λέτε «ρωσόφιλους»; Δίνετε λεφτά στη Ρωσία, αλλά το παίζετε «αντι-Ρώσοι». Εμείς τι λέμε; Δίνουμε λεφτά σε αυτόν που βοηθάει την Ελλάδα και μας δίνει χαμηλή τιμή! Εσείς το παίρνετε και πιο ακριβά!

(Χειροκροτήματα από την πτέρυγα της Ελληνικής Λύσης)

Και η μέγιστη κατάντια -για να μη σας ταλαιπωρώ περισσότερο- είναι η εξής: Πραγματικά, έχουμε τρεις Πρωθυπουργούς, πρώην και έναν νυν, τον κ. Παπανδρέου, τον κ. Τσίπρα, τον κ. Μητσοτάκη, οι οποίοι βραβεύτηκαν από τους Γερμανούς και περήφανα βάζουν τα παράσημα εδώ. Ο Παπανδρέου βραβεύθηκε 3-10-2010 για την αποφασιστικότητά του να μας πάει στον γκρεμό, να μας τελειώσει. Στις 27-8-2021 βραβεύτηκε ο Τσίπρας για την αποφασιστικότητα κι αυτός να δώσει το όνομα «Μακεδονία», να προδώσει τη Μακεδονία. Στις 13-5-2025 βραβεύθηκε ο Μητσοτάκης.

Και μόνο απ’ αυτό, όλοι οι Έλληνες πρέπει να μην τους ξαναψηφίσουν και να καταψηφίσουν τα πρόσωπα αυτά και τα κόμματα αυτά που υπηρέτησαν αυτούς τους Πρωθυπουργούς. Γιατί έχουν διαστρεβλώσει τα πάντα.

(Χειροκροτήματα από την πτέρυγα της Ελληνικής Λύσης)

Θα ήθελα να πω το εξής: Ένα μήνυμα ειρήνης θα στείλει η Ελληνική Λύση στο πλαίσιο αυτού που αναλάβαμε από το ΚΚΕ. Δυστυχώς, κύριοι της Νέας Δημοκρατίας, έχει διαστρεβλωθεί το νόημα των λέξεων στη σημερινή Ευρώπη. Αλλάζουν το νόημα της λέξης και λένε ό,τι θέλουν, μόνο και μόνο για να εξαγνίσουν τις αμαρτίες τους. Χαρακτηρίζονται κεντρώοι και μετριοπαθείς -δημοκρατικό τόξο, δηλαδή, εσείς εδώ- εσείς οι φανατικοί πολεμοκάπηλοι, εσείς που ταΐζετε την πολεμική βιομηχανία τώρα με δισεκατομμύρια ευρώ, για να στείλετε στην κρεατομηχανή του πολέμου Ευρωπαίους. Που θέλετε να κάνετε την Ευρώπη όχι δύναμη ισχυρή, δύναμη κρατών και εθνών, δύναμη οικονομική, στρατιωτική, αλλά κυρίως ειρηνοποιό σε ολόκληρο τον πλανήτη. Είστε υπέρ του πολέμου, είμαστε υπέρ της ειρήνης!

(Χειροκροτήματα από την πτέρυγα της Ελληνικής Λύσης)

Δεν τα βάζετε με τη δεύτερη μεγαλύτερη πυρηνική δύναμη. Γίνεται λάθος με τη Ρωσία, λάθος εχθρό βρήκατε, λάθος εχθρό θα αντιμετωπίσετε. Εμείς επιμένουμε: Θέλουμε την ευημερία των Ελλήνων, θέλουμε τον υπερήφανο Έλληνα, θέλουμε αυτό που δεν θέλουν όλοι οι υπόλοιποι, την Ελλάδα ψηλά, τον Έλληνα ψηλά, την Ελλάδα να ανήκει στους Έλληνες, την εθνική ανεξαρτησία, τη λαϊκή κυριαρχία των Ελλήνων.

Σας ευχαριστώ πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Γεώργιος Λαμπρούλης):** Η Βουλευτής κ. Χριστίνα Αλεξοπούλου ζητεί άδεια ολιγοήμερης απουσίας στο εξωτερικό από 11-6-2025 έως 18-6-2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η Βουλή ενέκρινε τη ζητηθείσα άδεια.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών):** Κύριε Πρόεδρε, τον λόγο παρακαλώ.

**ΠΡΟΕΔΡΕΥΩΝ (Γεώργιος Λαμπρούλης):** Ναι, πριν περάσουμε στον κατάλογο των ομιλητών, κύριε Υπουργέ, θέλετε τον λόγο για να κάνετε την ομιλία σας ή για να κάνετε παρέμβαση;

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών):** Παρέμβαση, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Για παρέμβαση, εντάξει.

Ορίστε, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών):** Ευχαριστώ, κύριε Πρόεδρε.

Δεν θα απαντήσω στα ζητήματα του νομοσχεδίου, ούτε στα σοβαρά θέματα εξωτερικής πολιτικής που έχουν τεθεί από το πρωί, καθώς επιφυλάσσομαι για αργότερα που θέλω να κάνω μια συνολική τοποθέτηση, αλλά θέλω να απαντήσω στον κ. Βελόπουλο, γιατί μου απηύθυνε μια προσωπική ερώτηση.

Πράγματι, λοιπόν, πριν από δεκαπέντε ημέρες βρέθηκα στην Κωνσταντινούπολη, για να απευθυνθώ στο ελληνοτουρκικό επιχειρηματικό φόρουμ, όπου υπενθυμίζω η γλώσσα εργασίας είναι, όπως πάντα, η αγγλική. Στη διάρκεια, λοιπόν, της δεκάλεπτης ομιλίας μου στα αγγλικά, κύριε Πρόεδρε, αποφάσισα να απευθυνθώ στα τουρκικά για είκοσι δευτερόλεπτα, στέλνοντας ένα αδιαμεσολάβητο μήνυμα στους Τούρκους παριστάμενους, ότι είναι σημαντικό και αναγκαίο από εκείνους να σέβονται την καλή γειτονία και το Διεθνές Δίκαιο. Είκοσι δευτερόλεπτα τουρκικών σε μία δεκάλεπτη αγγλική ομιλία, αποκλειστικά και μόνο για να στείλω αυτό το αδιαμεσολάβητο μήνυμα.

Όσο για το Πανεπιστήμιο Άγκυρας στο οποίο ουσιαστικά αναφερθήκατε και υπονοήσατε κάτι, να σας ενημερώσω ότι οι νέοι επιστήμονες όταν εκπονούμε διδακτορική διατριβή, ξέρετε είθισται να διδάσκουμε στα πανεπιστήμια, για να μάθουμε και εμείς τη δουλειά και την έρευνα, όπως έκανα και εγώ για έναν μήνα σε εν λόγω πανεπιστήμιο.

Παρακαλώ πολύ, λοιπόν, δεν επιτρέπω σε κανέναν να αφήνει υπονοούμενα για τον πατριωτισμό μου ή για το αίσθημα ευθύνης που έχω.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Έχει ζητήσει τον λόγο και ο κύριος Πρόεδρος.

Ορίστε, κύριε Βελόπουλε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θέλω να απαντήσω στον κύριο Υφυπουργό που απήντησε στις ερωτήσεις, δεν είχε καμία προσωπική αιχμή αυτό, απλά βοά το διαδίκτυο και έπρεπε να το αποσαφηνίσετε εσείς, αυτό είπα εγώ.

Θέλω να δείτε αυτό το θέμα με το γιαούρτι, γιατί είναι πολύ σοβαρό θέμα. Μπορεί να το παίρνουμε στα αστεία, αλλά είναι σοβαρό το ότι κάποιοι παίρνουν το όνομα του γιαουρτιού μας και το μεταφέρουν στην Κίνα, στην Ιαπωνία, οπουδήποτε γιατί είναι πολλά τα λεφτά.

Απλά θέλω να υπενθυμίσω κάτι. Ιστορία ξέρετε, αν δεν κάνω λάθος. Ξέρετε ιστορία! Ξέρετε γιατί οι Σπαρτιάτες τους κήρυκες, που σέβονταν πάντοτε στην αρχαία Ελλάδα, τους έσφαξαν; Γιατί αυτοί οι βάρβαροι τόλμησαν και μίλησαν την ελληνική γλώσσα. Το γράφει μέσα ο Θουκυδίδης και ο Ηρόδοτος. Καλό είναι αυτό που είπατε, εγώ το δέχομαι ότι ήταν είκοσι δευτερόλεπτα. Κατά την άποψή μου…

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών):** Μπορείτε να το δείτε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Σας είπα καλό ήταν, αλλά κατά την άποψή μου ως πρόσφυγας, επειδή είμαι κι εγώ πρόσφυγας, δεν ήταν κομψό -γιατί είναι οι ημέρες περίεργες- λίγο πριν την 19η Μαΐου να το κάνετε. Αυτό φιλικά σας το λέω, από εκεί και πέρα ο καθένας μπορεί να λέει ό,τι θέλει.

Εν πάση περιπτώσει, το ποιος είναι πατριώτης, το ποιος είναι προδότης, από εμάς δεν θα το ακούσετε ποτέ! Να σας πω, όμως, και κάτι ακόμα: Από τις πράξεις και από τα λόγια κρινόμαστε όλοι μας και από αυτά που λέμε και υπερασπιζόμαστε. Σας είπα πολλά πράγματα για την εξωτερική πολιτική, αλλά δεν μου απαντήσατε.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών):** Σας είπα…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι, ναι!

Παραδείγματος χάριν, ένα απλό παράδειγμα για τα όπλα που θα κατασκευάζει η Τουρκία με λεφτά των Ελλήνων. Είναι σημαντικό το θέμα.

Σας ευχαριστώ πάρα πολύ!

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Εισερχόμαστε στον κατάλογο των ομιλητών και καλώ στο Βήμα τον κ. Αναστάσιο Δημοσχάκη από τη Νέα Δημοκρατία και θα ακολουθήσει ο κ. Μιχαηλίδης από το ΠΑΣΟΚ.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Πρόεδρε, έχω ζητήσει…

**ΠΡΟΕΔΡΕΥΩΝ (Γεώργιος Λαμπρούλης):** Ναι, κύριε Ηλιόπουλε, ζητήσατε τον λόγο για μία παρέμβαση. Θα πάρετε τον λόγο μετά τον κ. Δημοσχάκη.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Εντάξει, κύριε Πρόεδρε, μετά…

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Δημοσχάκη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, οι μεταβαλλόμενες γεωστρατηγικές και γεωπολιτικές εξελίξεις και προκλήσεις δημιουργούν ένα διεθνές περιβάλλον ανασφάλειας, αστάθειας και αβεβαιότητας, επιτάσσοντας διαρκή εγρήγορση και επαγρύπνηση. Πολύ περισσότερο δε, όταν οι γείτονές μας παρεκκλίνουν διαρκώς από τους κανόνες του Διεθνούς Δικαίου και της καλής γειτονίας.

Η εθνική στρατηγική της Κυβέρνησης έχει ως προτεραιότητα την αποτελεσματική προώθηση των εθνικών συμφερόντων, καθιστώντας τη χώρα ανάχωμα απέναντι σε κάθε ανιστόρητη και αναθεωρητική επιδίωξη. Προς την κατεύθυνση αυτή συμβάλλει και το παρόν νομοσχέδιο -και έρχεται στη Βουλή σε επίκαιρο χρόνο- το οποίο έχει ως κύριο στόχο την προστασία της χώρας από ετεροβαρείς επενδύσεις οι οποίες ενδέχεται να καταστούν κίνδυνος για την ασφάλεια και τη δημόσια τάξη και όχι μόνον.

Σήμερα η πλειονότητα των κρατών-μελών της Ευρωπαϊκής Ένωσης διαθέτει μηχανισμό ελέγχου άμεσων ξένων επενδύσεων. Η τυχόν έλλειψη αντίστοιχου μηχανισμού από τη χώρα μας και από όλες τις χώρες της Ευρωπαϊκής Ένωσης θεωρείται ότι δημιουργεί τρωτά σημεία στην ένωσή μας, καθώς ενδέχεται να θέσουν σε κίνδυνο κρίσιμης σημασίας περιουσιακά στοιχεία ή επιχειρήσεις ζωτικής σημασίας, με εθνικές προεκτάσεις από κακόβουλους επενδυτές και επενδυτές υπάρχουν πάρα πολλοί και κυρίως τώρα, που έχουμε ανοιχτά τα σύνορά μας. Και μάλιστα εδώ, θα πρέπει να μας προβληματίζει περισσότερο και η σύνθεση η πληθυσμιακή. Σε καμία περίπτωση, όμως, το εν λόγω νομοσχέδιο δεν λειτουργεί αποθαρρυντικά για τις επενδύσεις. Άλλωστε, τα τελευταία χρόνια η Ελλάδα βρίσκεται σε μία φάση σταθερότητας και ανάκαμψης, γεγονός που ενισχύει την ελκυστικότητα ως ασφαλούς επενδυτικού προορισμού.

Η ελευθεροδιακίνηση προσώπων, πραγμάτων και κεφαλαίων, καθώς και τα ωφελήματα που απορρέουν από το ευρωπαϊκό οικοδόμημα, σαφώς είναι επιθυμητά. Ωστόσο απαιτείται αυστηρός έλεγχος και σεβασμός ως προς τα εθνικά μας κυριαρχικά δικαιώματα, καθώς ορισμένες από αυτές τις επενδύσεις, ενδέχεται, να συνιστούν όχημα για τη διευκόλυνση εισαγωγικά και την προαγωγή παραβατικών δραστηριοτήτων, αλλά και ένα μέσο διείσδυσης στην εθνική επικράτεια, με σκοπό τον έλεγχο κρίσιμων εθνικών υποδομών ως βιτρίνες κρατών που έχουν αλλότριες και περίεργες επιδιώξεις, επιδιώκοντας ακόμα και την πρόσβαση σε πληροφορίες και εθνικά κρίσιμες υποδομές.

Προκειμένου, λοιπόν, να μη δημιουργηθούν τέτοια κενά που πιθανώς να απειλήσουν την ίδια μας την εθνική κυριαρχία καθιερώνεται ένας αποτελεσματικός μηχανισμός, μέσω της σύστασης διυπουργικής επιτροπής για τον έλεγχο των άμεσων ξένων επενδύσεων που αφορούν τις υποδομές, τα περιουσιακά στοιχεία, τις τεχνολογίες, αγαθά ή υπηρεσίες, συμπεριλαμβανομένων των υπηρεσιών έρευνας και ανάπτυξης, σε ευαίσθητους τομείς για την ασφάλεια ή τη δημόσια τάξη, όπως -μεταξύ άλλων- η άμυνα, οι μεταφορές και η κυβερνοασφάλεια, τις λιμενικές και κρίσιμες υποθαλάσσιες υποδομές, καθώς και τουριστικές υποδομές σε παραμεθόριες περιοχές και πολύ περισσότερο, όταν αυτές είναι και χαρακτηρισμένες ως αμυντικές.

Κύριε Υφυπουργέ, η Ευρωπαϊκή Ένωση έρχεται πλέον σε ποσοστό σημαντικό ως αρωγός και στήριγμα σε όλα τα κράτη-μέλη της Ευρωπαϊκής Ένωσης. Προ μηνών, από κοινού με άλλους δέκα συναδέλφους καταθέσαμε γραπτή ερώτηση προς τα αρμόδια Υπουργεία, θέτοντας στο επίκεντρο ένα θέμα που απασχολεί τις ακριτικές περιοχές και κυρίως, αυτές που είναι και αμυντικές, σύμφωνα με τον νόμο.

Παρατηρείται μία συστηματική, μεθοδικά ενορχηστρωμένη και στρατηγικά εκτελούμενη διείσδυση μέσω παράνομων δικαιοπραξιών των γειτόνων μας στην αγορά ακινήτων εντός του στρατηγικού ιστού των παραμεθόριων και αμυντικών μας περιοχών. Τα τελευταία χρόνια καταγγέλλεται από συμβολαιογράφους, δικηγόρους, δημόσιους λειτουργούς, αλλά και απλούς πολίτες ότι έχουν πολλαπλασιαστεί αξιοσημείωτα οι αγορές ακινήτων και επιχειρήσεων ιδιαίτερα στις περιοχές Ανατολικής Μακεδονίας και Θράκης, καθώς και στα νησιά του Βορειοανατολικού και Νοτιοανατολικού Αιγαίου, οι οποίες υπογραμμίζω για δεύτερη φορά ότι δεν είναι απλά παραμεθόριος αλλά και αμυντικές.

Το εν λόγω ζήτημα το αναδεικνύω αταλάντευτα, υπογραμμίζοντας σε κάθε τόνο και με κάθε τρόπο, γιατί ενδεχομένως θα δημιουργηθούν κενά και θα σβήσουν τα φώτα στα χωριά. Και αν σβήσουν τα φώτα στα χωριά, δυστυχώς θα δημιουργηθούν ορέξεις οι οποίες θα πρέπει να αντιμετωπιστούν.

Επίσης σε ό,τι αφορά τους αλλοδαπούς, οι οποίοι αγοράζουν ή νοικιάζουν ακίνητα για εμάς είναι απαραίτητο να επαναφερθεί ο νόμος της Κυβέρνησης της Νέας Δημοκρατίας, του Κωνσταντίνου Μητσοτάκη, που καθιερώθηκε το 1990 και καταργήθηκε από το ΠΑΣΟΚ το 2011. Είναι απαραίτητη η θέσπιση ενός δυναμικού ελεγκτικού φορέα προκειμένου να αποτραπεί η προαναφερθείσα και εν εξελίξει απόπειρα εδαφικής διείσδυσης των γειτόνων μέσα από τα επιχειρηματικά σχήματα και χρηματοδοτικούς μηχανισμούς που αποκρύπτουν την αληθινή προέλευση των κεφαλαίων.

Για τον λόγο αυτόν προτείνω και τη δημιουργία ενός υπερταμείου ακίνητης περιουσίας μέσω ΣΔΙΤ στον Έβρο -και όχι μόνον- ή ενός κρατικού φορέα ο οποίος θα έχει απεριόριστη εξουσία, το οποίο θα έχει ως αποστολή την ορθολογική και παραγωγική αξιοποίηση της ακίνητης περιουσίας του εθνικά ευαίσθητου νομού, διασφαλίζοντας κατ’ αυτόν τον τρόπο την παραμονή των περιουσιακών μας στοιχείων σε ελληνικά χέρια.

Συνάμα προτείνω την αξιοποίηση των διαθέσιμων κενών οικημάτων περιμετρικά, σε απόσταση τεσσάρων, πέντε χιλιομέτρων, των χωριών και οικισμών στους Δήμους Σουφλίου, Διδυμοτείχου, Ορεστιάδας, Αλεξανδρούπολης και Σαμοθράκης, καλύπτοντας κατ’ αυτόν τον τρόπο τις στεγαστικές ανάγκες των υπηρετούντων στις Ένοπλες Δυνάμεις, στα Σώματα Ασφαλείας, στις δημόσιες υπηρεσίες, φοιτητών, κυνηγών, ανήμπορων οικογενειών, τριτέκνων, πολυτέκνων, καθώς και αυτών που βρίσκονται και έχουν ολοκληρώσει τον κύκλο τους στη Δυτική Ευρώπη και επιθυμούν να επανακάμπτουν για ένα εξάμηνο, για ένα τρίμηνο στις γενέτειρές τους.

Το γεγονός ότι στην παρούσα νομοθετική ρύθμιση περιλαμβάνονται και οι τουριστικές επιχειρήσεις σε παραμεθόριες περιοχές αποδεικνύει ότι η Κυβέρνηση αφουγκράζεται τον συλλογικό προβληματισμό.

Κυρίες και κύριοι, με την παρούσα νομοθετική πρωτοβουλία θεσπίζεται ένα επιπλέον αξιόπιστο πλαίσιο, που θα διασφαλίζει τα εθνικά και κοινοτικά μας συμφέροντα, χωρίς ταυτόχρονα να αποθαρρύνει σοβαρές και στρατηγικά ωφέλιμες επενδύσεις. Για τον λόγο αυτόν καλώ όλα τα πολιτικά κόμματα με αίσθημα εθνικής ευθύνης και ομοψυχίας να το υπερψηφίσουν.

Σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Πρόεδρος της Κοινοβουλευτικής Ομάδας Νέα Αριστερά κ. Αλέξης Χαρίτσης.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, δεν θα πω τίποτα από όσα είχα σχεδιάσει σε σχέση με το παρόν νομοσχέδιο, δεν θα αναφερθώ σε αυτό.

Θα μου επιτρέψετε σε αυτήν την τοποθέτηση να σας ζητήσω να κάνουμε μία άσκηση. Θα σας ζητήσω να σκεφτούμε έναν ιστορικό στο μακρινό μέλλον, ο οποίος θα κοιτάζει στην οθόνη του τα Πρακτικά των συνεδριάσεων του Ελληνικού Κοινοβουλίου, θα κοιτάζει τις ενέργειες του Πρωθυπουργού και τις ανακοινώσεις του, θα κοιτάζει τις ανακοινώσεις του Υπουργείου Εξωτερικών και θα καταγράφει αυτός ο ιστορικός του μέλλοντος τον Μάιο του 2025 ως εκείνον τον μήνα κατά τον οποίο ο Οργανισμός Ηνωμένων Εθνών εξέδιδε προειδοποιήσεις ότι δεκατέσσερις χιλιάδες μωρά κινδυνεύουν να πεθάνουν μέσα σε σαράντα οκτώ ώρες στη Γάζα, αν δεν φτάσει και διανεμηθεί σε αυτά ανθρωπιστική βοήθεια. Και με απορία, για να μην πω με αποστροφή, θα διαπιστώνει αυτός ο ιστορικός ότι τον ίδιο ακριβώς μήνα, τον Μάιο του 2025, το ελληνικό Υπουργείο Εξωτερικών δεν έβγαλε μισή επίσημη ανακοίνωση καταδίκης για όσα συμβαίνουν στη Γάζα. Και με ντροπή θα καταγραφεί αυτός ο ιστορικός τού μέλλοντος την κυνική απάθεια της Ελληνικής Κυβέρνησης, της Κυβέρνησης Νέας Δημοκρατίας από τις 2 Μαρτίου του 2025. Τι έγινε στις 2 Μαρτίου 2025; Είναι η ημερομηνία κατά την οποία το Ισραήλ επέβαλε πλήρη αποκλεισμό στην είσοδο ανθρωπιστικής βοήθειας στη Λωρίδα της Γάζας, διακόπτοντας την παροχή τροφίμων, φαρμάκων, καυσίμων, έναν αποκλεισμό ο οποίος βρίσκεται ενάντια στο Διεθνές Δίκαιο, γιατί σύμφωνα με το Διεθνές Δίκαιο το Ισραήλ ως δύναμη κατοχής έχει την υποχρέωση να επιτρέπει την παροχή ανθρωπιστικής βοήθειας.

Υπάρχει μόνο μία λέξη η οποία μπορεί να χαρακτηρίσει τη στάση της Κυβέρνησης σε σχέση με όλα αυτά τα φρικώδη, σε σχέση με όλα αυτά τα τερατώδη που βλέπει σε απευθείας μετάδοση ολόκληρος πλανήτης να διαδραματίζονται στην Παλαιστίνη. Και η λέξη αυτή είναι η λέξη «ντροπή». Ντροπή στον κ. Μητσοτάκη και ντροπή στην Κυβέρνηση της Νέας Δημοκρατίας, που με αυτήν την κυνική, την απαράδεκτη, την απάνθρωπη στάση της γίνεται συνένοχη στα εγκλήματα πολέμου και τα εγκλήματα κατά της ανθρωπότητας του Νετανιάχου!

Είστε υπόλογος, κύριε Μητσοτάκη, κύριε Υπουργέ, και εσείς είστε υπόλογοι όλοι, κυρίες και κύριοι της Κυβέρνησης, αλλά και εσείς συνάδελφοι που κάθεστε στα έδρανα της κοινοβουλευτικής Πλειοψηφίας, απέναντι στον μαρτυρικό λαό της Παλαιστίνης, σε εκείνα τα παιδιά, σε εκείνα τα βρέφη, τα μωρά, τα οποία αν γλιτώσουν από τους βομβαρδισμούς και δεν σκοτωθούν ή ακρωτηριαστούν από τα τανκς, από τα πολυβόλα, θα πεθάνουν τελικά από την ασιτία την οποία έχουν επιβάλει οι ισραηλινές δυνάμεις. Η πείνα, ο λιμός γίνεται όπλο αυτές τις μέρες, τον 21ο αιώνα, εν έτει 2025, για τη γενοκτονία, γίνεται όπλο για τη δολοφονία χιλιάδων αμάχων γυναικών, βρεφών, μικρών παιδιών.

Η Ιστορία θα σας κρίνει και θα σας κατατάξει στην πλευρά όσων με τη στάση τους νομιμοποίησαν μια γενοκτονία. Εμείς όμως όλοι οι υπόλοιποι εδώ σε αυτήν την Αίθουσα έχουμε ένα ιστορικό καθήκον, έχουμε ένα ιερό καθήκον: να μη σας επιτρέψουμε να κρατήσετε αυτήν τη στάση στο όνομα του ελληνικού λαού. Δεν μπορείτε να εκπροσωπείτε τον ελληνικό λαό, δεν μπορείτε να εκπροσωπείτε την ελληνική κοινωνία με αυτήν την κυνική, την ανάλγητη, την απάνθρωπη, την αήθη, αλλά και ανιστόρητη στάση σας, γιατί η χώρα μας, η Ελλάδα, είναι μια χώρα η οποία διαχρονικά και σταθερά τάσσεται με το Διεθνές Δίκαιο, με τις οικουμενικές αξίες της ανθρωπιάς, της αλληλεγγύης, των ανθρωπίνων δικαιωμάτων και η δική σας η στάση ντροπιάζει τη χώρα μας, ντροπιάζει την Ελλάδα. Δεν έχετε απολύτως κανένα δικαίωμα να το κάνετε αυτό. Δεν έχετε κανένα δικαίωμα σε αυτήν τη μαύρη κηλίδα που διαμορφώνετε στην ιστορία της χώρας μας όχι μόνο με τη σιωπή σας, όχι μόνο με τις παραλείψεις σας, αλλά και με τις συνειδητές κυνικές ενέργειές σας.

Και θα γίνω πάρα πολύ συγκεκριμένος σε αυτό, κύριε Υπουργέ.

Την περασμένη Τρίτη στις Βρυξέλλες, προχθές δηλαδή, δεκαεπτά Υπουργοί Εξωτερικών της Ευρωπαϊκής Ένωσης τάχθηκαν υπέρ της ολλανδικής πρότασης για την έναρξη αναθεώρησης της συμφωνίας σύνδεσης Ευρωπαϊκής Ένωσης-Ισραήλ, σε μια προσπάθεια ακριβώς να αυξηθεί η πίεση προς τον Νετανιάχου για να τερματίσει τον ανθρωπιστικό αποκλεισμό της Γάζας.

Μέχρι και οι πιο πιστοί σύμμαχοι του Ισραήλ, όπως είναι οι Ολλανδοί -βεβαίως κατόπιν της λαϊκής κατακραυγής και των μεγαλειωδών συγκεντρώσεων που έγιναν σε όλη την Ευρώπη και στην Ολλανδία-, ακόμη και αυτοί οι πιο πιστοί σύμμαχοι, λοιπόν, έστω και με πολύ μεγάλη καθυστέρηση, αποφάσισαν να μην ταυτιστούν με το έγκλημα της γενοκτονίας των Παλαιστινίων.

Εσείς όμως επιλέξατε να καταψηφίσετε, όπως μαθαίνουμε από διπλωματικές πηγές. Το διαψεύδετε; Πείτε μας. Ισχύει ή δεν ισχύει αυτό; Να ξέρουμε ακριβώς ποια είναι η στάση της Κυβέρνησης.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών):** Δεν ετέθη καν ψηφοφορία, κύριε Πρόεδρε.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Κύριε Υπουργέ, να μου απαντήσετε μετά και να απαντήσετε σε όλους αυτούς και σε όλα τα δημοσιεύματα τα οποία λένε ότι εσείς καταψηφίσατε ότι εσείς δεν στηρίξατε αυτό το ψήφισμα.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών):** Βεβαίως.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Πάμε τώρα στον ΟΗΕ. Στη Νέα Υόρκη την ίδια ημέρα ο κ. Μητσοτάκης μίλησε σε συνεδρίαση του Συμβουλίου Ασφαλείας του ΟΗΕ, στο οποίο μάλιστα η Ελλάδα ως μη μόνιμο μέλος πλέον του Συμβουλίου Ασφαλείας είχε την προεδρία στη συγκεκριμένη συνεδρίαση, και δεν βρήκε ο Έλληνας Πρωθυπουργός να πει ούτε μισή κουβέντα γι’ αυτά τα φρικώδη που διαδραματίζονται στην Παλαιστίνη ούτε μισή κουβέντα για τις ανακοινώσεις του ΟΗΕ. Μιλούσε σε συνεδρίαση του ΟΗΕ, προήδρευε σε συνεδρίες του ΟΗΕ και δεν είχε να πει μισή κουβέντα για τις ανακοινώσεις του ίδιου του ΟΗΕ για τα δεκατέσσερις χιλιάδες βρέφη τα οποία κινδυνεύουν αν δεν τους παρασχεθεί ανθρωπιστική βοήθεια.

Για να είμαι απολύτως ειλικρινής, δεν θα περίμενα από τον κ. Μητσοτάκη να αναλάβει πρωτοβουλίες, να πρωτοστατήσει σε αυτό το ζήτημα, όπως κάνει για παράδειγμα αυτό το διάστημα ο Ισπανός Πρωθυπουργός, ο Πέδρο Σάντσεθ, ο οποίος ζήτησε παρέμβαση του Διεθνούς Δικαστηρίου για ανεμπόδιστη πρόσβαση της ανθρωπιστικής βοήθειας, ο οποίος πρότεινε κατάθεση ψηφίσματος στη Γενική Συνέλευση των Ηνωμένων Εθνών ζητώντας από το Διεθνές Δικαστήριο να εξετάσει αν το Ισραήλ τηρεί τις διεθνείς υποχρεώσεις του όσον αφορά την ανθρωπιστική βοήθεια, ο οποίος κάλεσε το Ισραήλ να άρει τον ανθρωπιστικό αποκλεισμό και να επιτρέψει πλήρη και απρόσκοπτη πρόσβαση στη βοήθεια.

Δεν έχει ο κ. Μητσοτάκης προφανώς ούτε το πολιτικό σθένος ούτε την πολιτική ποιότητα η οποία απαιτείται για να προβεί σε τέτοιες ενέργειες, να αναλάβει τέτοιες πρωτοβουλίες. Είναι όμως παρ’ όλα αυτά, ακόμη και για τον κ. Μητσοτάκη, αδιανόητο. Είναι πραγματικά αδιανόητο να μη συντάσσεται, να μην υπογράφει μαζί με τους άλλους ηγέτες την κοινή δήλωση. Αναφέρομαι στη δήλωση των επτά Πρωθυπουργών για τερματισμό των στρατιωτικών συγκρούσεων και για άρση του αποκλεισμού της Γάζας. Είναι αδιανόητο ο Έλληνας Πρωθυπουργός να μην τολμά να εκστομίσει τη φράση «έγκλημα πολέμου» για όσα κάνει αυτήν τη στιγμή το Ισραήλ στη Γάζα.

Αλλά δεν είχατε, κυρίες και κύριοι της Κυβέρνησης, ούτε τη στοιχειώδη πολιτική ηθική να συνυπογράψετε μαζί με άλλες είκοσι δύο χώρες -και δεν μιλάμε τώρα για χώρες με τίποτα ριζοσπαστικές κυβερνήσεις, για τη Γερμανία και τη Γαλλία μιλάμε, για τέτοιες χώρες μιλάμε, για μεγάλες χώρες της Ευρώπης- την κοινή δήλωση με την οποία καλούν το Ισραήλ να επιτρέψει την πλήρη και άμεση επανέναρξη της ανθρωπιστικής βοήθειας.

Κυρίες και κύριοι συνάδελφοι, όπως έκανα και δημόσια γνωστό, προχθές το βράδυ επικοινώνησε μαζί μου ο Πρέσβης της Παλαιστίνης στην Ελλάδα για να μου δηλώσει τη βαθιά απογοήτευσή του από την ηχηρή απουσία της χώρας μας από αυτήν την κοινή πρωτοβουλία των είκοσι δύο χωρών. Και ξέρετε τι μου είπε; Μου είπε ότι ειδικά από την Ελλάδα, ειδικά από τη χώρα μας οι Παλαιστίνιοι είχαν ιδιαίτερες προσδοκίες. Είχαν προσδοκίες ότι όχι απλώς θα συμμετείχαμε ως Ελλάδα αλλά ότι θα είχαμε και ηγετικό ρόλο σε μια τέτοια πρωτοβουλία, ακριβώς λόγω των ιστορικών δεσμεύσεων της χώρας μας στις πανανθρώπινες αξίες, στο Διεθνές Δίκαιο και στις αρχές του.

Έχουμε όμως μια Κυβέρνηση η οποία, δυστυχώς, διασύρει τη χώρα μας διεθνώς, η οποία έχει επιλέξει στρατόπεδο γιατί είναι εγκλωβισμένη σε μια αδιέξοδη ρεαλπολιτίκ, υποτίθεται, εγκλωβισμένη στον κυνισμό, εγκλωβισμένη σε έναν κοντόθωρο εθνικισμό και σε έναν κάλπικο πατριωτισμό. Βαθαίνει αυτή η Κυβέρνηση καθημερινά τη συμμαχία με την ακροδεξιά κυβέρνηση Νετανιάχου στο Ισραήλ, στο όνομα ενός εθνικού εχθρού απέναντι στον οποίο δεν επιθυμεί μια πραγματική πολιτική διαλόγου. Χρησιμοποιεί την Τουρκία ως φόβητρο, ως μπαμπούλα, για να χρεώσει και άλλο τη χώρα μας στην ξέφρενη και αδιαφανή κούρσα των εξοπλισμών.

Πανηγυρίζει η Κυβέρνηση Μητσοτάκη για το ReArm Europe που θα κόψει δαπάνες από το κοινωνικό κράτος και θα δεσμεύσει, θα υποθηκεύσει, θα υπονομεύσει, θα έλεγα, τη δημοσιονομική πορεία της χώρας αλλά και την ευημερία του ελληνικού λαού για πολλά χρόνια μπροστά και ένα πρόγραμμα το οποίο, τελικά, θα περιλαμβάνει και την ίδια την Τουρκία στο νέο ευρωπαϊκό αμυντικό δόγμα, αλλά και στο πρόγραμμα SAFE.

Και τρέχει μετά ο κ. Μητσοτάκης, ο Έλληνας Πρωθυπουργός, σαν τον φτωχό συγγενή, παρακαλώντας να του δοθεί ένα τυράκι, έστω κάτι το ευτελές, κάτι να μπορεί να έχει να πουλήσει στους τουρκοφάγους υπερπατριώτες στα ακροδεξιά του, στους οποίους ελπίζει για την παραμονή του στην εξουσία. Αυτό προσπαθεί να κάνει ο κ. Μητσοτάκης και αυτή είναι όμως η παραδοξότητα της εξωτερικής πολιτικής που ασκείται σήμερα στη χώρα, της πλέον αδιέξοδης εξωτερικής πολιτικής εδώ που έχουν φτάσει τα πράγματα, μιας πολιτικής που υποτάσσεται δυστυχώς στο δόγμα της αποκτήνωσης και της εξολόθρευσης αμάχων.

Είμαστε αυτήν τη στιγμή που μιλάμε οι πιο δεδομένοι σύμμαχοι του Νετανιάχου, του καταζητούμενου από το Διεθνές Ποινικό Δικαστήριο Νετανιάχου, οι πιο μοιραίοι και άβουλοι σύμμαχοί του. Αυτό σημαίνει με απλά λόγια και αυτό το οποίο χαρακτήρισε ο Έλληνας Υπουργός Εξωτερικών, ο κ. Γεραπετρίτης, ως έντιμο συνομιλητή, τον ρόλο τον οποίο, υποτίθεται, διεκδικεί η χώρα μας.

Κυρίες και κύριοι συνάδελφοι, είπα και πριν -το γνωρίζουμε όλοι- ότι από την 1η Ιανουαρίου του 2025, την τρέχουσα χρονιά δηλαδή, η χώρα μας, η Ελλάδα είναι μη μόνιμο μέλος του Συμβουλίου Ασφαλείας του Οργανισμού Ηνωμένων Εθνών. Έχει αναλάβει έναν ρόλο θεσμικό με μεγάλη βαρύτητα, έχει αναλάβει την ευθύνη μαζί με άλλες χώρες για τη διατήρηση της διεθνούς ειρήνης και ασφάλειας. Και μέχρι τώρα δεν έχουμε δει να παίρνει ούτε ένα συγκεκριμένο μέτρο, να προτείνει μια πρωτοβουλία για την καταγγελία και τον τερματισμό των εγκλημάτων πολέμου και της γενοκτονίας στην Παλαιστίνη. Δεν έχει αναλάβει κανέναν ρόλο, δεν έχει υποστηρίξει καμία συγκεκριμένη ενέργεια για την άμεση κατάπαυση του πυρός, για την ανεμπόδιστη πρόσβαση της ανθρωπιστικής βοήθειας.

Και επειδή πρέπει να βλέπουμε και το τι έρχεται, το μέλλον, επίκειται 17 με 20 Ιουνίου στη Νέα Υόρκη διεθνής διάσκεψη υψηλού επιπέδου για την επίλυση του παλαιστινιακού ζητήματος και την εφαρμογή της λύσης των δύο κρατών. Έχετε υποχρέωση, κύριε Υπουργέ, κυρίες και κύριοι της Κυβέρνησης, να μας ενημερώσετε για τη στάση που θα κρατήσετε σε αυτήν τη διεθνή διάσκεψη, η οποία, βεβαίως, μετά και τις τελευταίες εξελίξεις, αποκτά ιστορικό χαρακτήρα, να μας πείτε ποιες συγκεκριμένες πρωτοβουλίες θα αναλάβετε για την Παλαιστίνη.

Την προηγούμενη βδομάδα, την προηγούμενη Παρασκευή –ούτε μία εβδομάδα δεν έχει κλείσει- κατέθεσα μια επίκαιρη ερώτηση στον Υπουργό Εξωτερικών, στον κ. Γεραπετρίτη, και θα περιμένω να έρθει ο ίδιος στη Βουλή να μου απαντήσει χωρίς υπεκφυγές, χωρίς να αποφεύγει βολικά να εμφανιστεί στο Κοινοβούλιο, να έρθει να απαντήσει για τις ενέργειες, για τις πρωτοβουλίες, για τις κινήσεις, για τις πράξεις που θα αναλάβει η Ελληνική Κυβέρνηση σε σχέση με το παλαιστινιακό, σε σχέση με αυτήν την κρίση, σε σχέση με αυτήν τη σφαγή η οποία ντροπιάζει ολόκληρη την ανθρωπότητα.

Κυρίες και κύριοι συνάδελφοι, στις συνειδήσεις του δημοκρατικού κόσμου σε ολόκληρο πλέον τον πλανήτη, γιατί και η διεθνής κοινή γνώμη το τελευταίο διάστημα φαίνεται ότι έχει μετατοπιστεί, η σημερινή εκδοχή του Ισραήλ, της κυβέρνησής του, η πιο ακροδεξιά εκδοχή του Ισραήλ έχει απαξιωθεί πλήρως ηθικά.

Σε αυτήν την απαξίωση όμως δεν θα βυθιστεί μόνο ο Νετανιάχου και οι συνεργοί του στη γενοκτονία. Θα βυθιστούν και οι πρόθυμοι σύμμαχοί τους, θα βυθιστούν και αυτοί, και πρώτος από όλους ο κ. Μητσοτάκης, που λειτούργησαν ως υποτακτικοί και άβουλοι σύμμαχοι, που παρακολουθούσαν αυτήν τη σφαγή χωρίς να κάνουν τίποτα.

Σε όλη την Ευρώπη, γι’ αυτό λέω ότι η διεθνής κοινή γνώμη έχει μετατοπιστεί, βλέπουμε το τελευταίο διάστημα, τις τελευταίες ημέρες, να λαμβάνουν χώρα μεγαλειώδεις συγκεντρώσεις, συγκεντρώσεις υποστήριξης του λαού της Παλαιστίνης. Οι άνθρωποι βγαίνουν στους δρόμους, καταδεικνύοντας την ίδια στιγμή που καταγγέλλουν το έγκλημα καταγγέλλουν επίσης την αφωνία, την υποκρισία και τη δουλικότητα των κυβερνήσεών τους. Γι’ αυτό βλέπουμε και πολλές κυβερνήσεις να μετατοπίζονται τις τελευταίες ημέρες.

Το επιχείρημα περί αντισημιτισμού, γιατί ακόμα και αυτό το ακούμε και στις μέρες μας, όταν ένας πληθυσμός δυο εκατομμυρίων εξολοθρεύεται συστηματικά δεν έχει πια καμία νομιμοποιητική ισχύ. Κανένα κράτος στον πλανήτη δεν μπορεί να λειτουργεί ως κράτος-δολοφόνος, αυτό που κάνει σήμερα το κράτος του Ισραήλ.

(Χειροκροτήματα από την πτέρυγα της Νέας Αριστεράς)

Και χθες με τη μεγάλη συγκέντρωση που έγινε εδώ απ’ έξω, στην πλατεία Συντάγματος, ο ελληνικός λαός συντονίστηκε ακριβώς με αυτό το διεθνές ρεύμα αποδοκιμασίας του εγκλήματος στο οποίο η χώρα μας μέσω της Κυβέρνησης Μητσοτάκη έχει καταστεί συνυπεύθυνη.

Να πούμε, λοιπόν, τα πράγματα με το όνομά τους, για να ξέρουμε πού βρισκόμαστε. Κυρίες και κύριοι συνάδελφοι, το Ισραήλ διαπράττει γενοκτονία με μαζικές δολοφονίες, με συστηματικές ενέργειες που αποσκοπούν στην εξάλειψη ενός ολόκληρου πληθυσμού, ενός ολόκληρου λαού. Το Ισραήλ εφαρμόζει πολιτική Απαρτχάιντ με διακρίσεις εναντίον των Παλαιστινίων, με καταστροφές των οικισμών τους, με περιορισμό και αποκλεισμό των μετακινήσεών τους. Το Ισραήλ εφαρμόζει βασανιστήρια και καταστολή. Το Ισραήλ βομβαρδίζει νοσοκομεία, σχολεία και βασικές υποδομές, το 95% αυτών στη Λωρίδα της Γάζας έχει ήδη αχρηστευτεί. Το Ισραήλ διαπράττει δηλαδή, βάσει όλων των παραπάνω, εγκλήματα πολέμου και εγκλήματα κατά της ανθρωπότητας. Η μη εφαρμογή κυρώσεων συνιστά συνενοχή σε αυτά τα εγκλήματα κατά της ανθρωπότητας, κύριε Υπουργέ.

Να υπενθυμίσω ότι μόλις προχθές το Ηνωμένο Βασίλειο ανακοίνωσε την αναστολή των διαπραγματεύσεων για συμφωνία ελεύθερου εμπορίου με το Ισραήλ. Ο Καναδάς έχει αναστείλει την έκδοση νέων αδειών εξαγωγής πολέμου προς το Ισραήλ ήδη από τον Μάρτιο του 2024. Υπάρχουν, λοιπόν, χώρες, μεγάλες χώρες, σύμμαχοι κατά τα άλλα του Ισραήλ, οι οποίες πλέον διαφοροποιούνται κάτω και από τη λαϊκή πίεση.

Εμείς ως Νέα Αριστερά το λέμε καθαρά: Απαιτούμε την παύση κάθε στρατιωτικής συνεργασίας της χώρας μας με το Ισραήλ. Απαιτούμε τη διακοπή κάθε εμπορικής συνεργασίας της χώρας μας με το Ισραήλ μέχρι την παύση των συγκρούσεων και την προώθηση της λύσης των δύο κρατών.

(Χειροκροτήματα από την πτέρυγα της Νέας Αριστεράς)

Ζητάμε να προωθηθούν κυρώσεις με πλήρη αναστολή της συμφωνίας Ευρωπαϊκής Ένωσης - Ισραήλ. Διεκδικούμε να αναγνωριστεί το κράτος της Παλαιστίνης, σύμφωνα και με την ομόφωνη απόφαση του Ελληνικού Κοινοβουλίου του 2015, και ζητάμε την άμεση παρέμβαση διεθνών οργανισμών, όπως το Διεθνές Ποινικό Δικαστήριο, για τη διερεύνηση και δίωξη των υπευθύνων για τα καταγγελλόμενα εγκλήματα.

(Χειροκροτήματα από την πτέρυγα της Νέας Αριστεράς)

Και θα ήθελα τώρα, κλείνοντας, να απευθυνθώ και στις Κοινοβουλευτικές Ομάδες της δημοκρατικής και προοδευτικής Αντιπολίτευσης. Σας καλώ, κυρίες και κύριοι συνάδελφοι, τουλάχιστον σε αυτά, τουλάχιστον στα στοιχειώδη που έχουν να κάνουν με το διεθνές δίκαιο, που έχουν να κάνουν με τον ανθρωπισμό, να μπορέσουμε τουλάχιστον σε αυτά να συντονιστούμε, γιατί ο ιστορικός του μέλλοντος δεν θα κρίνει μόνο την Κυβέρνηση. Ήδη την έχει κρίνει την Κυβέρνηση, πιστεύω. Αλλά θα κρίνει και εμάς, θα κρίνει και όλους εμάς.

Γι’ αυτό θεωρώ υποχρέωσή μου να υπενθυμίσω ότι πριν από έναν χρόνο, 9 Μαΐου του 2024, είχα στείλει ως Πρόεδρος της Κοινοβουλευτικής Ομάδας της Νέας Αριστεράς μια επιστολή με την οποία καλούσα τις ηγεσίες του ΠΑΣΟΚ, του ΣΥΡΙΖΑ, του Κομμουνιστικού Κόμματος, της Πλεύσης Ελευθερίας να συνυπογράψουμε κοινό αίτημα για τη διεξαγωγή προ ημερησίας διάταξης συζήτηση στη Βουλή με αντικείμενο ακριβώς τις διεθνείς πρωτοβουλίες της χώρας μας για το παλαιστινιακό, κοινό αίτημα για την αναγνώριση του παλαιστινιακού κράτους, κοινό αίτημα για την άμεση σύγκληση Συμβουλίου Πολιτικών Αρχηγών υπό την τότε Πρόεδρο της Δημοκρατίας, κοινό αίτημα για να ζητήσει η Κυβέρνηση την άμεση σύγκληση έκτακτης συνόδου κορυφής της Ευρωπαϊκής Ένωσης. Ενέργειες αυτονόητες, δηλαδή, αν θέλουμε να πούμε ότι κάνουμε τα στοιχειώδη που περνάν από το χέρι μας απέναντι σε όλη αυτήν την τραγωδία την οποία ζούμε.

Δυστυχώς, τότε δεν υπήρξε ανταπόκριση στην πρωτοβουλία μου. Ελπίζω ότι έστω και τώρα, έστω και έναν χρόνο μετά -προσπαθώ να δω τα πράγματα και το ποτήρι όσο πιο μισογεμάτο γίνεται, όσο πιο αισιόδοξα- έστω και τώρα να βρούμε έναν κοινό βηματισμό. Και το λέω αυτό γιατί σήμερα το πρωί έλαβα την επιστολή του Γενικού Γραμματέα του ΚΚΕ, του κ. Κουτσούμπα, για κοινή δράση των κομμάτων της Αντιπολίτευσης στο ζήτημα της Παλαιστίνης. Πρέπει να πω ότι χαίρομαι ειλικρινά για την πρόθεση του κ. Κουτσούμπα να συνεργαστούμε πάνω σε αυτό που μας ενώνει, τη δίκαιη υπόθεση του παλαιστινιακού λαού και το αίτημα να σταματήσει επιτέλους αυτή η αιματοχυσία, αυτή η γενοκτονία στη Γάζα. Ελπίζω να μη σταματήσουμε εδώ. Η εποχή που βρισκόμαστε δεν επιτρέπει την πολυτέλεια της μοναξιάς. Απαιτεί κοινή δράση όχι μοναχικές πορείες. Ελπίζω ότι και στην επόμενη πρόσκληση της παλαιστινιακής παροικίας εδώ, στην Αθήνα, να είμαστε όλες και όλοι εκεί, να είναι και το ΚΚΕ στην πλατεία Συντάγματος μαζί με όλους τους άλλους. Αυτό θα είναι πάρα πολύ σημαντικό. Εγώ σας λέω ξεκάθαρα και χωρίς δεύτερες σκέψεις ότι εμείς ως Νέα Αριστερά ναι, αποδεχόμαστε αυτήν την πρόσκληση.

(Χειροκροτήματα από την πτέρυγα της Νέας Αριστεράς)

Σας λέμε από σήμερα ότι θεωρούμε ότι και το κείμενο το οποίο στείλατε είναι σε σωστή κατεύθυνση, πρέπει να γίνει και πιο συγκεκριμένο, μπορεί να γίνει και ακόμα πιο μαχητικό, να το δούμε. Να απαιτήσουμε την επιβολή κυρώσεων στο Ισραήλ. Να στηρίξει η χώρα μας την αναστολή της συμφωνίας Ευρωπαϊκής Ένωσης - Ισραήλ, να διακοπεί κάθε μορφή στρατιωτικής συνεργασίας και να πιέσουμε την Κυβέρνηση σε αυτήν την κατεύθυνση και στο πλαίσιο του Συμβουλίου του Οργανισμού Ηνωμένων Εθνών.

Να πάρουμε, λοιπόν, κοινές πρωτοβουλίες, να προσπαθήσουμε από τη μεριά μας ως Αντιπολίτευση να κάνουμε το ιστορικό μας χρέος απέναντι στον παλαιστινιακό λαό αλλά και απέναντι στον ελληνικό λαό θα έλεγα, στην ιστορία του, στον πολιτισμό του, στην αξιοπρέπειά του, στην ανθρωπιά του, για να μπορέσουμε ηθικά, πολιτικά, ιστορικά, να αποτρέψουμε αυτήν την επικίνδυνη ρότα στην οποία έχει οδηγήσει τη χώρα μας ο κ. Μητσοτάκης και η Κυβέρνησή του.

Για να πούμε ότι η Γάζα, αυτή που ο Νόαμ Τσόμσκι είχε ονομάσει το μεγαλύτερο στρατόπεδο συγκέντρωσης στον πλανήτη –στρατόπεδο συγκέντρωσης, αυτό είναι- ότι η Γάζα, λοιπόν, και τα δύο εκατομμύρια των κατοίκων της δεν θα επιτρέψουμε να αφανιστούν. Και για να πούμε ότι η πολιτική της γενοκτονίας, ότι η πολιτική της βίας, ότι η πολιτική της εξολόθρευσης ενός ολόκληρου λαού δεν μπορεί, δεν πρέπει και δεν θα γίνει στο όνομά μας.

Σας ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Έχει ζητήσει τον λόγο ο κύριος Υφυπουργός.

Κύριε Υφυπουργέ, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών):** Επειδή έχουν ακουστεί από το πρωί πάρα πολλά πράγματα για τη Γάζα, θα ήθελα να τα βάλουμε σε μια τάξη για να μην υπάρχουν παρεξηγήσεις, κύριε Πρόεδρε.

Η κατάσταση η οποία επικρατεί σήμερα στη Γάζα είναι πέρα ως πέρα τραγική. Και επειδή κανένας πολιτισμένος άνθρωπος δεν μπορεί αυτό να το αποδεχθεί, η Ελλάδα καταβάλλει κάθε δυνατή προσπάθεια για να βρεθεί μια λύση, πράγμα το οποίο αντιλαμβάνεστε είναι δύσκολο, ως προεδρεύουσα χώρα την περίοδο αυτή στο Συμβούλιο Ασφαλείας του Οργανισμού Ηνωμένων Εθνών.

Ο κ. Γεραπετρίτης, ο Υπουργός Εξωτερικών, σήμερα βρίσκεται εκεί, επειδή ρωτήσατε γιατί απουσιάζει. Είναι στη Νέα Υόρκη διότι προεδρεύει σε λίγο σε μία πολύ σημαντική συζήτηση που έχει να κάνει με την προστασία των αμάχων σε εμπόλεμες ζώνες. Η συζήτηση αυτή γίνεται με ελληνική πρωτοβουλία, πράγμα που είναι η μεγαλύτερη απόδειξη του συμβολικού, του ισχυρού ρόλου της Ελλάδας στην κρίσιμη αυτή συγκυρία.

Πριν από λίγο, κυρίες και κύριοι συνάδελφοι, ο Πρωθυπουργός σε δημόσια συνέντευξή του δήλωσε ότι το Ισραήλ πρέπει να σταματήσει τώρα τις πολεμικές επιχειρήσεις για να φτάσει άμεσα στη Γάζα η ανθρωπιστική βοήθεια.

Διότι η φρικτή επίθεση της Χαμάς τότε, δεν δικαιολογεί προφανώς την παρούσα κατάσταση στη Λωρίδα της Γάζας. Γνωρίζετε πάρα πολύ καλά ότι η Κυβέρνηση παραμένει σταθερά προσηλωμένη στη λύση των δύο κρατών στη Μέση Ανατολή στα όρια του 1967.

Επειδή υπάρχουν πολλές πρωτοβουλίες για τη Γάζα και επικρατεί μια σύγχυση καταλαβαίνω στην Αντιπολίτευση εδώ, θα ήθελα να βάλω τα πράγματα σε μια τάξη, κύριε Πρόεδρε. Στο ΣΕΥ, στο Συμβούλιο Εξωτερικών Υποθέσεων υπήρξε, πράγματι, μια επιστολή των Ολλανδών για αναθεώρηση της Συμφωνίας Σύνδεσης μεταξύ Ευρωπαϊκής Ένωσης και Ισραήλ για την οποία -όπως είπα και χθες στην Επιτροπή Εξωτερικών και Άμυνας της Βουλής- θα αποφασίσει η ίδια η κ. Κάγια Κάλλας, βάσει των θεσμικών της αρμοδιοτήτων ως επικεφαλής της Ευρωπαϊκής Διπλωματίας. Δεν ετέθη κάτι σε ψηφοφορία.

Είναι κρίμα η Αντιπολίτευση να διακινεί fake news ότι δήθεν η χώρα δεν ψήφισε ή δεν στήριξε μια πρωτοβουλία τέτοια. Στο δε πλαίσιο του ΣΕΥ συζητήθηκε σχέδιο δήλωσης για την κατάσταση στη Γάζα, το οποίο η Ελλάδα και στήριξε και συνεχίζει να στηρίζει με κάθε τρόπο. Το εν λόγω σχέδιο δήλωσης είναι υπό διαπραγμάτευση με ορισμένα κράτη - μέλη που έχουν επιφυλάξεις. Αν τώρα η Αντιπολίτευση από το πρωί εννοεί τη δήλωση των δωρητών που ετοίμασαν οι Βρετανοί, αυτή, κυρίες και κύριοι συνάδελφοι, απευθύνεται αποκλειστικά στους μεγάλους δωρητές στους οποίους δεν συγκαταλέγεται η Ελλάδα. Άρα, λοιπόν, μη λέτε ανακρίβειες ότι δήθεν ο Πρωθυπουργός ή η Ελλάδα αρνήθηκε να υπογράψει οτιδήποτε. Εκτίθεστε από μόνοι σας.

Επίσης, έχουμε συνυπογράψει στο Συμβούλιο Ασφαλείας μια πολύ αυστηρή, έναντι του Ισραήλ, δήλωση για τη Γάζα. Μάλιστα το Ηνωμένο Βασίλειο, η Ελλάδα, η Γαλλία, η Δανία και η Σλοβενία χαρακτήρισαν απαράδεκτη τη χρήση ανθρωπιστικής βοήθειας ως μοχλού πίεσης ή ως τακτικής. Με πρωτοβουλία της Κυβέρνησης αλλά και των άλλων ευρωπαϊκών κρατών στο Συμβούλιο Ασφαλείας θα γίνει συζήτηση την επόμενη εβδομάδα με αποκλειστικό θέμα την ανθρωπιστική κρίση στη Λωρίδα της Γάζας.

Τέλος, κύριε Πρόεδρε, στο πλαίσιο του Παγκόσμιου Οργανισμού Υγείας, του γνωστού ΠΟΥ, η Ελλάδα σήμερα υπερψήφισε σχέδιο απόφασης για την υγειονομική κατάσταση στην Παλαιστίνη.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο τώρα έχει ο κ. Σταύρος Μιχαηλίδης από το ΠΑΣΟΚ – Κίνημα Αλλαγής.

**ΧΡΗΣΤΟΣ ΓΙΑΝΝΟΥΛΗΣ:** Πάντως διπλωματία από τον «ΣΚΑΪ» δεν γίνεται.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών):** Έχουμε εκφράσει τις θέσεις μας πολλές φορές στην Βουλή και το ξέρετε.

**ΧΡΗΣΤΟΣ ΓΙΑΝΝΟΥΛΗΣ:** Οι επτά Πρωθυπουργοί είναι εκεί…

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ.

Έχετε τον λόγο, κύριε Μιχαηλίδη.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πράγματι αυτά που βλέπουμε και ακούμε για την περιοχή, αυτά τα οποία προκαλεί η Κυβέρνηση του Ισραήλ δεν μπορεί να είναι ανεκτά. Δεν είναι ακόμα ανεκτά και από μεγάλη μερίδα των ίδιων των Εβραίων του κόσμου.

Δεν μπορούμε εμείς να τα ανεχόμαστε, ούτε μπορούμε να δεχτούμε ότι απέναντι σε αυτά που γίνονται στο αιματοβαμμένο αυτό μνημείο απανθρωπιάς που σχηματίζεται, που υπάρχει, που υφίσταται σε αυτή την περιοχή του κόσμου, μπορεί η Ελληνική Κυβέρνηση, η Κυβέρνηση μιας χώρας που είναι συνδεδεμένη με τις έννοιες της ανθρωπιάς και των μεγαλύτερων ιδεωδών να επιδιώκει να ισορροπεί. Πρέπει να είναι σαφής και έμπρακτη η αντίδραση, χωρίς αυτό να σημαίνει ότι δικαιολογούμε και πράξεις που εκδηλώθηκαν στο παρελθόν, τρομοκρατικές πράξεις της Χαμάς.

Κυρίες και κύριοι συνάδελφοι, το νομοσχέδιο που εξετάζεται σήμερα σχετικά με την εναρμόνιση της ελληνικής νομοθεσίας με τον Κανονισμό 2019/452 της Ευρωπαϊκής Ένωσης για τη θέσπιση πλαισίου ελέγχου άμεσων ξένων επενδύσεων στην Ένωση για λόγους ασφάλειας ή δημόσιας τάξης, αποτελεί ένα κρίσιμο και απαραίτητο στάδιο για την προάσπιση των εθνικών μας συμφερόντων και την ομαλή και ασφαλή λειτουργία της εθνικής μας οικονομίας στο ευρωπαϊκό πλαίσιο.

Επί της αρχής, αναφέρουμε ότι συναινούμε στη λειτουργία μηχανισμού ελέγχου των άμεσων ξένων επενδύσεων στην Ελλάδα σε κρίσιμους τομείς ασφαλείας και άμυνας και λοιπούς ευαίσθητους τομείς της οικονομίας. Η θέσπιση ενός τέτοιου πλαισίου, θέτει τις βάσεις για την ουσιαστική παρακολούθηση και τον έλεγχο επενδυτικών δραστηριοτήτων που αναπτύσσονται στη χώρα με γνώμονα το δημόσιο συμφέρον.

Ωστόσο, λαμβάνοντας υπ’ όψιν ότι ο Κανονισμός τέθηκε σε ισχύ το 2020 και η πλειονότητα των κρατών - μελών της Ευρωπαϊκής Ένωσης εφαρμόζουν ήδη διαδικασίες ελέγχου των άμεσων ξένων επενδύσεων για λόγους ασφάλειας ή δημόσιας τάξης, παραμένει ακατανόητη η καθυστέρηση εναρμόνισης της εθνικής μας νομοθεσίας με τον συγκεκριμένο κανονισμό, την ώρα μάλιστα που σε ευρωπαϊκό επίπεδο συζητείται η αναθεώρηση του κανονισμού.

Πριν λίγες ημέρες το Ευρωπαϊκό Κοινοβούλιο προχώρησε σε νομοθετικό ψήφισμα για την πρόταση αναθεώρησής του. Οι προβληματισμοί μας επί του πεδίου εφαρμογής και τους τομείς ελέγχου που χρήζουν διεύρυνσης, καθώς και της προβλεπόμενης λειτουργίας του μηχανισμού ελέγχου που χρήζει αναδιαμόρφωσης -καθώς έχουν εντοπιστεί σοβαρά ζητήματα αποδοτικότητας και διαφάνειας- έχουν ήδη αναδειχθεί με τον βέλτιστο τρόπο από τον εισηγητή μας, τον κ. Κουκουλόπουλο και στην επιτροπή από τον κ. Μάντζο.

Θα μου επιτρέψετε στο σημείο αυτό να εστιάσω σε κάποια θέματα που άπτονται των λιμενικών υποδομών της χώρας μας. Το υπό συζήτηση σχέδιο νόμου για την εναρμόνιση με τον Κανονισμό 2019/452 της Ευρωπαϊκής Ένωσης καθίσταται προβληματικό, καθώς αγνοεί ότι η χώρα μας με επιλογή και ευθύνη της Νέας Δημοκρατίας και νωρίτερα του ΣΥΡΙΖΑ, έχει απωλέσει τον έλεγχο κρίσιμων λιμενικών υποδομών.

 Είχαμε προειδοποιήσει την Κυβέρνηση να μην προχωρήσει στην πώληση οργανισμών λιμένων. Δεν εισακουστήκαμε και η Κυβέρνηση προχώρησε στην πώληση των Οργανισμών Λιμένων Ηγουμενίτσας και Ηρακλείου. Είχε προηγηθεί, βέβαια, και η πώληση άλλων σημαντικών λιμανιών, όπως της Θεσσαλονίκης.

Δυστυχώς, η Κυβέρνηση σχεδιάζει να συνεχίσει την πολιτική αυτή. Είχαμε προειδοποιήσει την Κυβέρνηση για ανάγκη δημιουργίας ισχυρού εποπτικού μηχανισμού των ιδιωτικών φορέων διοίκησης των λιμένων, όπως επίσης και του Οργανισμού Λιμένος Πειραιώς και του Οργανισμού Λιμένος Θεσσαλονίκης.

Όμως, η Κυβέρνηση, αγνόησε την υπεύθυνη αυτή θέση του ΠΑΣΟΚ που αποτελεί και την ευρωπαϊκή πρακτική και προχώρησε σε πώληση του 67% των λιμένων που προαναφέραμε. Τώρα φέρνει με πέντε χρόνια καθυστέρηση μέτρα εφαρμογής κοινοτικού νόμου που απαιτεί να ελέγχεται η άμεση ξένη επένδυση, όταν το ποσοστό της συμμετοχής στην εταιρεία ανέρχεται σε ποσοστό τουλάχιστον 10% και η δραστηριότητα της εταιρείας αυτής αφορά υποδομές, όπως είναι και οι λιμενικές υποδομές. Αν η Κυβέρνηση δεν είχε καθυστερήσει πέντε χρόνια τη σημερινή συζήτηση, αν δεν καθυστερούσε την εφαρμογή του κοινοτικού κεκτημένου θα είχαμε αποφύγει αυτές τις αρνητικές εξελίξεις.

Σήμερα η Κυβέρνηση ολοκληρώνει το λάθος της με ένα σχέδιο νόμου το οποίο αγνοεί στην πράξη ότι ο Κανονισμός 2019/452 της Ευρωπαϊκής Ένωσης κάνει -και δίκαια- ιδιαίτερη αναφορά στις λιμενικές υποδομές.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ**. ΙΩΑΝΝΗΣ ΠΛΑΚΙΩΤΑΚΗΣ**)

Κυρίες και κύριοι συνάδελφοι, οι λιμένες αποτελούν κρίσιμες υποδομές για την ανάπτυξη της ελληνικής οικονομίας αλλά και της εθνικής ασφάλειας και η έμφαση της Ευρώπης στη στρατιωτική κινητικότητα αναβαθμίζει το ρόλο τους, κάτι που επεσήμανε και ο Επίτροπος για τις μεταφορές και τον τουρισμό στην πρόσφατη συνάντηση για τους ευρωπαϊκούς λιμένες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θέλω να προσθέσω σε αυτό το σημείο ότι ιδιαίτερα για τη στρατιωτική κινητικότητα έχουν ήδη κατατεθεί προτάσεις ύψους περίπου 2 δισεκατομμυρίων ευρώ. Σε αυτόν τον πίνακα, που σας δείχνω, φαίνεται ότι οι χώρες της Ευρώπης που προσπαθούν να προωθήσουν σε αυτό το πλαίσιο από 50 μέχρι και 100 εκατομμύρια, η Ελλάδα απουσιάζει παντελώς, παρ’ όλο που έχουμε τριάντα δύο λιμένες ενταγμένους στα πλαίσια των διευρωπαϊκών δικτύων.

(Στο σημείο αυτό ο Βουλευτής κ. Σταύρος Μιχαηλίδης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, η Κυβέρνηση αγνοεί επίσης τις συζητήσεις του Ευρωπαϊκού Κοινοβουλίου και τα πορίσματα των σχετικών εκθέσεων του Ευρωπαϊκού Κοινοβουλίου που δημοσιεύθηκαν το 2023, για τον έλεγχο ροής δεδομένων από κρατικές και σημαντικές ιδιωτικές εταιρείες τρίτων χωρών.

Ως ελάχιστο μέτρο ευθύνης απέναντι στη χώρα μας είναι απαραίτητο να αναθεωρηθεί η πολιτική της Κυβέρνησης και να υπάρξει επιτέλους συστηματική εποπτεία των υφιστάμενων άμεσων ξένων επενδύσεων σε λιμενικές υποδομές και τις λιμενικές υπηρεσίες. Θεωρούμε ιδιαίτερα αρνητική την εποπτεία τους από την Ελληνική Εταιρεία Συμμετοχών και Περιουσίας του Υπερταμείου. Είναι απαραίτητος ο έλεγχος εφαρμογής των κυρωτικών νόμων που συνοδεύουν την πώληση της ιδιοκτησίας των λιμένων μέσω άμεσων ξένων επενδύσεων και ο έλεγχος όλων των μεταβολών, -παραδείγματος χάριν αναπτυξιακής δομής επενδυτικής δραστηριότητας- στο σύνολο των λιμένων που έχουν ιδιωτικοποιηθεί.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ.

**ΣΤΑΥΡΟΣ ΜΙΧΑΗΛΙΔΗΣ:** Τελειώνω σε ένα λεπτό, κύριε Πρόεδρε.

Θα πρέπει να αποτελέσει αρμοδιότητα μιας αναβαθμισμένης και με ουσιαστική λειτουργίας κυβερνητικής επιτροπής η παρακολούθησης λιμένων και όχι μιας επιτροπής που έχει μεν θεσπιστεί με πράξη του Υπουργικού Συμβουλίου το 2021, αλλά δεν έχει καμία παρέμβαση παρά τις ουσιαστικές επενδυτικές υστερήσεις και παραβιάσεις συμβατικών υποχρεώσεων που εμφανίζονται στους ιδιωτικοποιημένους λιμένες.

Τελειώνω, κύριε Πρόεδρε, λέγοντας ότι ως ελάχιστο, λοιπόν, μέτρο ευθύνης της χώρας είναι απαραίτητο να αναθεωρηθεί η πολιτική της Κυβέρνησης και η παρουσία άμεσων ξένων επενδύσεων σε λιμενικές υποδομές και να περιοριστεί στην προσφορά υπηρεσιών και όχι στην ιδιοκτησία λιμένων, με παράλληλη αυστηρή εφαρμογή του συνόλου των προβλέψεων του κοινοτικού κεκτημένου.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Μιχαηλίδη.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα επτά τρεις μαθήτριες και μαθητές και τέσσερις συνοδοί εκπαιδευτικοί από το 9ο Δημοτικό Σχολείο Αιγίου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα δώσω τώρα τον λόγο στον Πρόεδρο της Νέας Αριστεράς, τον κ. Χαρίτση.

Για παρέμβαση, κύριε Πρόεδρε;

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Για ένα λεπτό, κύριε Πρόεδρε, επειδή ο κύριος Υπουργός έκανε κάποιες αιτιάσεις μετά την ομιλία μου.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, έχετε τον λόγο.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Κύριε Υπουργέ, ελπίζω να αντιλαμβάνεστε σε πόσο κρίσιμο σταυροδρόμι βρισκόμαστε, ιστορικά θα έλεγα, με όλα αυτά τα φρικώδη, τα οποία συμβαίνουν αυτή τη στιγμή στην Παλαιστίνη, που μικροπολιτικές δικαιολογίες σε μια προσπάθεια να διαχειριστούμε επικοινωνιακά αυτήν τη ζοφερή πραγματικότητα νομίζω ότι δεν αντιστοιχούν σε όλο αυτό το οποίο ζούμε.

Το λέω αυτό, γιατί πάλι επιστρατεύσατε δικαιολογίες και ανακρίβειες -υποτίθεται- της Αντιπολίτευσης, ενώ τα πράγματα είναι απολύτως ξεκάθαρα. Εδώ θέλουμε μία ξεκάθαρη απάντηση. Κατ’ αρχάς, τη δήλωση των επτά Πρωθυπουργών -σας το είπα και στην ομιλία μου- γιατί δεν την υπογράψατε; Γιατί δεν την υπογράψατε;

Είπατε μετά, όταν μου απαντήσατε, για τις είκοσι δύο χώρες -οι οποίες έγιναν είκοσι τέσσερις στην πορεία- ότι δεν υπογράψατε γιατί ήταν μόνον οι δωρητές. Δηλαδή τι; Ζήτησε η Ελλάδα να συνυπογράψει και δεν την άφησαν οι άλλοι γιατί δεν ήταν χώρα-δωρητής;

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών):** …(Δεν ακούστηκε)

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Δεν είναι χώρα δωρητής;

Αποφασίστε, τελικά, δεν υπογράψατε γιατί δεν είμαστε δωρητές ή δεν υπογράψατε γιατί δεν είναι πρωτοβουλία του Ευρωπαϊκού Συμβουλίου όπως λένε οι διαρροές;

Βλέπουμε τις χώρες που έχουν υπογράψει και εγώ σας ρωτώ: Η Πορτογαλία, για παράδειγμα, η Σλοβενία μία χώρα η οποία είναι λιγότερο από το 1/3 της Ελλάδας, αυτοί είναι μεγάλοι δωρητές στην ανθρωπιστική βοήθεια και δεν είναι η Ελλάδα; Και δεν είναι η Ελλάδα! Δεν πρέπει να απολογηθείτε για αυτό;

Κοιτάξτε, επειδή αναφερθήκατε και στον Πρωθυπουργό για τις συνεντεύξεις του, για τις διαρροές που βγαίνουν από το Μέγαρο Μαξίμου, πολιτική σε αυτό το επίπεδο και για τόσο κρίσιμα ιστορικά ζητήματα εξωτερικής πολιτικής δεν γίνεται ούτε με συνεντεύξεις ούτε με διαρροές. Γίνεται με πολιτικές και θεσμικές πρωτοβουλίες. Έτσι κάνεις πολιτική σε αυτό το επίπεδο.

Ο Έλληνας Πρωθυπουργός, ο κ. Μητσοτάκης, είχε μια ιστορική ευκαιρία προχθές όταν προήδρευσε στη συνεδρίαση του Συμβουλίου Ασφαλείας του Οργανισμού Ηνωμένων Εθνών. Είχε μια ιστορική ευκαιρία να θέσει το ζήτημα, είχε μια ιστορική ευκαιρία να τοποθετήσει τη χώρα μας στη σωστή πλευρά της ιστορίας και δεν το έκανε!

Δεν το έκανε όχι από παράλειψη, δεν το έκανε συνειδητά. Δεν το έκανε συνειδητά, γιατί δεν ήθελε να διαταράξει τις σχέσεις του με τον καταζητούμενο από το Διεθνές Ποινικό Δικαστήριο κ. Νετανιάχου. Γι’ αυτό δεν το έκανε ο κ. Μητσοτάκης. Όλα τα άλλα είναι προφάσεις εν αμαρτίαις.

Κλείνω με ένα και μόνο ερώτημα, κύριε Υπουργέ. Ανήκετε στην πολιτική ηγεσία του Υπουργείου Εξωτερικών. Σας ρωτώ, λοιπόν, και θέλω μία καθαρή απάντηση από τη μεριά σας: Εσείς ως πολιτική ηγεσία του Υπουργείου Εξωτερικών μετά από όλα αυτά τα οποία έχουν συμβεί, μετά από όλη αυτή τη γενοκτονία, μετά από όλη αυτή την κινητοποίηση της διεθνούς κοινής γνώμης, μετά από τις πρωτοβουλίες που έχουν αναλάβει κυβερνήσεις σε όλο τον πλανήτη, θα εισηγηθείτε στον Πρωθυπουργό και στην Κυβέρνηση στο επόμενο Υπουργικό Συμβούλιο να αναγνωρίσει η Ελλάδα επιτέλους το παλαιστινιακό κράτος, όπως προβλέπει και η ομόφωνη απόφαση της Βουλής το 2015, ναι ή όχι; Όλα τα άλλα είναι δικαιολογίες και λόγια στον αέρα τα οποία δεν ανταποκρίνονται στις ιστορικές ανάγκες αυτής της συγκυρίας.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον. κ Πρόεδρο.

Τον λόγο έχει ο κ. Παράσχος Παπαδάκης από την Ελληνική Λύση.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, φέρνετε το συγκεκριμένο νομοσχέδιο για να εναρμονιστούμε με τον ευρωπαϊκό Κανονισμό 2019/452, όπου θέτει διαδικασίες ελέγχου των ξένων επενδύσεων για λόγους ασφαλείας και δημοσίας τάξεως. Μέχρι εδώ καλά; Καλά. Είμαστε προς τη θετική κατεύθυνση.

Μέσα σε αυτό όμως το νομοσχέδιο, προχωρώντας πιο κάτω, κάνετε μνεία στο άρθρο 17 για τον έλεγχο των επιχειρήσεων που επενδύουν σε παραμεθόριες περιοχές. Λέω και εγώ ο αδαής, θα αντιληφθήκατε το σοβαρό πρόβλημα που συμβαίνει στον Έβρο και σε ολόκληρη τη Θράκη για την αγορά ακινήτων των Τούρκων πίσω από εταιρείες με βουλγαρικό ή ελληνικό ΑΦΜ.

Διαβάζω το άρθρο 17 που λέει: Ο έλεγχος στις παραμεθόριες περιοχές γίνεται σε συγκεκριμένες μόνο δραστηριότητες, όχι καθολικά για όλες τις δικαιοπραξίες, όπως για λιμενικές υποδομές, υποθαλάσσιες υποδομές, κυβερνοασφάλεια, τεχνητή νοημοσύνη. Κάθε μέρα στον Έβρο γίνονται τέτοιες επενδύσεις, τεχνητής νοημοσύνης και κυβερνοασφάλειας! Εδώ δεν μπορείτε να φτιάξετε και δεν έχετε ξεκινήσει καν να αναβαθμίζετε τα τελωνεία των Κήπων και των Καστανέων και περιμένουν τέσσερις, πέντε και έξι ώρες οι άνθρωποι στο τελωνείο.

Το θέμα, λοιπόν, των δικαιοπραξιών από επιχειρήσεις τουρκικού κεφαλαίου στη Θράκη είναι πολύ σημαντικό και είναι ζήτημα εθνικής ασφαλείας. Η Κυβέρνησή σας, παρ’ όλα αυτά, σφυρίζει αδιάφορα σε αυτά τα εφιαλτικά σχέδια που κάνουν οι Τούρκοι στη Θράκη.

Σας έχουμε πει και σας έχουμε αναφέρει από το Βήμα της Βουλής -και όχι μόνο- ότι υπάρχει κενό νόμου στο άρθρο 25 του ν.1892/1990. Ο συγκεκριμένος νόμος ψηφίστηκε, θεσπίστηκε και σύμφωνα με την αιτιολογική έκθεση για λόγους εθνικής ασφαλείας και μόνο, έτσι ώστε να μην μπορούν σε παραμεθόριες περιοχές να αγοράζουν ακίνητα φυσικά πρόσωπα που είναι υπήκοοι τρίτων χωρών και νομικά πρόσωπα που έχουν την έδρα τους εκτός Ευρωπαϊκής Ένωσης.

Οι Τούρκοι, όμως, στη Θράκη, εκμεταλλευόμενοι το κενό νόμου που υπάρχει και εφόσον δεν ελέγχονται από πίσω, υποκρυπτόμενοι στις εταιρείες, συστήνουν εταιρείες με ελληνικό ΑΦΜ ή δίπλα στη Βουλγαρία ή ευρωπαϊκό ΑΦΜ, και από πίσω οι μέτοχοι είναι Τούρκοι ή έχουν διπλή υπηκοότητα όπου προτάσσουν την ευρωπαϊκή υπηκοότητα.

Αυτό έχει ως αποτέλεσμα ακίνητα στη Θράκη να περνάνε σε εταιρείες τουρκικών συμφερόντων. Πόσο επικίνδυνο είναι αυτό και πώς παραγκωνίζεται, λοιπόν, ο ν.1892/1990;

Το θέμα το αναδείξαμε από τον Φεβρουάριο του 2024 που έκανε επίκαιρη ερώτηση ο ομιλών στον Υπουργό Εθνικής Άμυνας, γιατί είναι ζήτημα και εθνικής άμυνας. Ο Υφυπουργός τότε, ο κ. Κεφαλογιάννης, μου είπε από το Βήμα της Βουλής ότι κακώς συμβαίνει, αν συμβαίνει. Ακούστε: «Δεν το ξέρω», μου είπε. «Κακώς συμβαίνει, αν συμβαίνει. Θα το δω στο πεδίο». Δεν είδε τίποτα στο πεδίο.

Στις 10-3-2025, λοιπόν, πριν δύο μήνες, καταθέσαμε, ως Ελληνική Λύση, πρόταση νόμου για να καλυφθεί αυτό το κενό νόμου και να σταματήσει αυτή η απόπειρα άλωσης της Θράκης. Στα Πρακτικά της Βουλής η πρόταση νόμου.

(Στο σημείο αυτό ο Βουλευτής κ. Παράσχος Παπαδάκης καταθέτει για τα Πρακτικά την προαναφερθείσα πρόταση νόμου, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δυστυχώς, αυτή η πρόταση νόμου δεν στηρίχθηκε από καμία παράταξη εδώ μέσα και θλίβομαι, γιατί δεν στηρίχθηκε ούτε από τους δημάρχους του Νομού Έβρου, όπου το κατέθεσα, για να εκδώσουν ένα ψήφισμα υποστήριξης αυτής της προτάσεως νόμου, φυσικά για να μη χαλάσουν το κόμμα, μη σταματήσουν να γίνονται αρεστοί και για να μην τους μαλώσετε.

Να ελέγχονται, λοιπόν, σύμφωνα με την πρόταση νόμου ποιοι είναι πίσω από τις εταιρείες, και σε περίπτωση που είναι πρόσωπα εκτός Ευρωπαϊκής Ενώσεως να απαγορεύονται καθολικά οι δικαιοπραξίες σε όλους τους τομείς.

Μάλιστα και έντεκα Βουλευτές δικοί σας μετά τον ανασχηματισμό -γιατί μέχρι τότε ράβανε κουστούμι, περίμεναν να γίνουν Υπουργοί- όταν ανακοινώθηκε ο ανασχηματισμός και δεν ήταν μέσα και έβαλαν το κουστούμι στη ναφθαλίνη, κατέθεσαν και αυτοί ίδιο ερώτημα με την ίδια ανησυχία.

Σας καταθέτω στοιχεία -γιατί εδώ μέσα μιλάμε με στοιχεία και πρέπει να μιλάμε με στοιχεία- από το Επιμελητήριο Έβρου, μόνο του Έβρου, όπου αποδεδειγμένα δεκαοκτώ καταχωρημένες εταιρείες έχουν από πίσω Τούρκους μετόχους. Το καταθέτω για τα Πρακτικά της Βουλής.

(Στο σημείο αυτό ο Βουλευτής κ. Παράσχος Παπαδάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και δεν μιλάω και για τις εταιρείες μιας στάσης, οι οποίες συστήνονται χωρίς να καταχωρούνται στα επιμελητήρια.

Αντί, λοιπόν, η Κυβέρνησή σας να εγκύψει στο πρόβλημα πριν να είναι αργά, εσείς φέρνετε στις δώδεκα η ώρα τροπολογία στο νομοσχέδιο του Υπουργείου Δικαιοσύνης, όπου πλέον τα παρένθετα πρόσωπα, -δηλαδή οι συγγενείς α΄ βαθμού και οι σύζυγοι των πολιτικών- να μπορούν να έχουν υπεράκτιες εταιρείες, offshore, στο εξωτερικό, που συνεργάζονται πολλές φορές με τις τουρκικές εταιρείες και να συμμετάσχουν σε αυτό το έγκλημα που συμβαίνει στη Θράκη.

Σας το λέω με πάσα ευθύνη ότι πρέπει να ξυπνήσετε στην Κυβέρνηση πριν να είναι αργά. Υπάρχει σχέδιο άλωσης της Θράκης. Δεν είναι κορώνες αυτά τα οποία αναφέρω ούτε οι φωτιές στον Έβρο μπήκαν το 2023 τυχαία -από το Βήμα, πάλι, της Βουλής ο Πρωθυπουργός, ο κ. Μητσοτάκης έκανε μια αναφορά, ότι οι φωτιές μπήκαν από περάσματα λαθρομεταναστών- ούτε η τουρκική τράπεζα Ziraat Bank δίνει σωρηδόν χαμηλότοκα δάνεια σε Τούρκους υπηκόους ούτε οι Τούρκοι ξαφνικά αγάπησαν τον Έβρο και άρχισαν να αγοράζουν ακίνητα, είδαν τη θάλασσα -λίγο κρασί, λίγο θάλασσα και το αγόρι μου!- είδαν και τον φάρο και είπαν τελικά να πάνε να επενδύσουν. Μόνο στην Αλεξανδρούπολη έχουν αγοράσει τρία ξενοδοχεία, καταστήματα και πολλά σπίτια.

Ψηφίσατε, επίσης, τον νόμο για τα ιδιωτικά πανεπιστήμια που είναι στο Σ.τ.Ε., που δίνει τη δυνατότητα να ιδρύουν πανεπιστήμια στη Θράκη χωρίς καμία δικλίδα ασφαλείας.

Φανταστείτε, λοιπόν, με όλα αυτά που συμβαίνουν στη Θράκη τουρκικά πανεπιστήμια με φοιτητικές εστίες, τουρκικά νοσηλευτικά ιδρύματα σε συνδυασμό με το γεγονός της ανεξέλεγκτης αγοράς των ακινήτων από τους Τούρκους και του έντονου δημογραφικού προβλήματος στον Έβρο. Την τελευταία δεκαετία μειώθηκε ο πληθυσμός στον Έβρο κατά δεκαπέντε με δεκαέξι χιλιάδες. Έχουμε χάσει δύο δήμους αναλογικά πληθυσμιακά, έναν Δήμο Σουφλίου και έναν Δήμο Σαμοθράκης. Τουναντίον, η Αδριανούπολη, λίγα χιλιόμετρα, μια ανάσα από τον Έβρο έχει φτάσει στις τριακόσιες χιλιάδες κατοίκους.

Κυρίες και κύριοι συνάδελφοι, είναι όπως τα ακούτε. Και εσείς, αντί να μεριμνήσετε, τι κάνετε; Υφαρπάζετε τις περιουσίες των Εβριτών με αναγκαστικές απαλλοτριώσεις, για να μπορεί ο Λάτσης και ο κάθε Λάτσης, ολιγάρχης φίλος της Κυβέρνησης να εγκαθιστά ανεμογεννήτριες στον Έβρο. Τελειώνετε τους οικισμούς, τα χωριά μας, με το π δ.194/2025, όπου πλέον για να μπορείς να χτίζεις χρειάζεσαι δύο χιλιάδες τετραγωνικά μέτρα.

Τι περιμένει, λοιπόν, η Κυβέρνησή σας για να ξυπνήσει και να δει αυτό το πρόβλημα κατάματα; Περιμένετε να αγοράσουν τη Θράκη χωρίς να πέσει ούτε σφαίρα ούτε αίμα να χυθεί και να μιλάει ο Ερντογάν μετά για παραβίαση δικαιωμάτων της τουρκικής μειονότητας, όπως αυτός αναφέρει μπροστά στον Έλληνα Πρωθυπουργό;

Κόψτε, λοιπόν, τον αέρα των Τούρκων στην Θράκη. Κόψτε τα εφιαλτικά τους σχέδια.

Εμείς, ως Ελληνική Λύση, θα διαφυλάξουμε με κάθε τίμημα και κόστος την εθνική κυριαρχία και την εδαφική ακεραιότητα της Θράκης και όταν μας δώσει την εντολή ο ελληνικός λαός και μας τιμήσει, τότε, πραγματικά, θα αντιληφθούν οι Έλληνες στην καρδιά και στην ψυχή τους το τι εστί πατριωτική κυβέρνηση που βάζει πρώτα τους Έλληνες και πρώτα την Ελλάδα.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Παπαδάκη.

Τον λόγο έχει η κ. Γεωργία Κεφαλά από την Πλεύση Ελευθερίας.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ πολύ, κύριε Πρόεδρε.

Νιώθω την ανάγκη σήμερα, ως καλλιτέχνης, να μιλήσω για ένα θέμα που θεωρώ υποχρέωσή μου. Θα με συγχωρέσετε γιατί δεν έχει σχέση με το νομοσχέδιο, αλλά νομίζω ότι είναι απαραίτητο να ειπωθεί μετά τη μεγάλη συγκέντρωση που είχαμε στο Σύνταγμα εχθές.

Θα αρχίσω λέγοντας για τα χρόνια της παλαιστινιακής κατοχής που είναι εβδομήντα έξι χρόνια. Μέσα σε αυτά τα χρόνια θα ήθελα να αναφέρω κάποιους ανθρώπους που ασχολούνται με την τέχνη και επέλεξαν να αντισταθούν μέσα από αυτή, πράγμα που θεωρώ πάρα πολύ σημαντικό γιατί η δουλειά της τέχνης αυτή ήταν πάντα.

Θα ήθελα να αναφέρω τη Φατμά Χασσούνα, τη φωτογράφο που έχασε τη ζωή της λίγο πριν το ντοκιμαντέρ-αφιέρωμα στις Κάννες. Θα ήθελα να αναφέρω τη Μαχασέν αλ-Χατίμπ, που ασχολείτο με εικαστικές τέχνες και τα ανθρώπινα δικαιώματα και έκανε ένα πάρα πολύ σημαντικό έργο και είναι νεκρή, επίσης.

Θα ήθελα να αναφέρω τον Ιμπραΐμ Μάχνα, ο οποίος, ευτυχώς, από όσο ξέρουμε ζει και ζωγραφίζει σε κουτιά ανθρωπιστικής βοήθειας ιστορίες των συνανθρώπων του στην Παλαιστίνη. Θα ήθελα να αναφέρω τον Χουσεΐν αλ-Σερζάουι, που ζωγραφίζει πάνω σε σακιά από αλεύρι. Ξέρετε όλοι αυτές τις εικόνες που έρχονται και μας βομβαρδίζουν με ανθρώπους σκοτωμένους και σακιά αλεύρι που είναι χυμένα στο πάτωμα.

Οι καλλιτέχνες της Γάζας, λοιπόν, αρνούνται να εξαφανιστούν. Τι ωραίος τίτλος! Πόσο αντιπροσωπευτικός για την τέχνη! Σαράντα πέντε συγγραφείς και καλλιτέχνες έχουν σκοτωθεί στη Γάζα. Τριάντα δύο πολιτιστικά κέντρα έχουν ισοπεδωθεί μαζί με δώδεκα μουσεία.

Θα ήθελα να αναφέρω, βέβαια, και τη δράση παγκόσμια των καλλιτεχνών, γιατί έχουμε ανθρώπους που είναι πάρα πολύ σημαντικοί στην επιρροή τους και φωνάζουν δυνατά εδώ και πάρα πολλά χρόνια, όπως είναι ο Ρότζερ Γουώτερς, η Άνι Λένοξ, ο Ούντι Αλόνι, που προς τιμήν του είναι Αμερικανός και Ισραηλινός, αλλά παρ’ όλα αυτά έχει φτιάξει δύο κινηματογραφικές ταινίες μέσα στις πολλές που έχει δημιουργήσει, με πρωταγωνιστές τον Ταμέρ Ναφάρ, τον Παλαιστίνιο χιπ χόπερ και τη Σάμαρ Κούπτι, που είχα την τύχη να γνωρίσω μαζί με τον Ούντι Αλόνι, που είχαμε μια πολύ ενδιαφέρουσα συζήτηση για τη δράση του σε όλον τον κόσμο.

Οι Έλληνες καλλιτέχνες, επίσης, που λένε ότι έχουμε ευθύνες ως άνθρωποι που δημιουργούμε και συνδιαμορφώνουμε αφηγήσεις, αντιλήψεις και εικόνες για τον κόσμο μας, να καταγγείλουμε τη γενοκτονία και να καταγγείλουμε τη σιωπή.

Ιδρύματα πολιτισμού στην Ευρώπη και στις ΗΠΑ, ταυτόχρονα με όλες αυτές τις φωνές των καλλιτεχνών και όλη αυτή την παγκόσμια κατακραυγή, ακυρώνουν προγραμματισμένες εκδηλώσεις Παλαιστινίων δημιουργών, κινηματογραφικές προβολές, συναυλίες, εικαστικές εκθέσεις, παρουσιάσεις και βραβεύσεις συγγραφέων. Δηλαδή υπάρχει μια παγκόσμια προσπάθεια φίμωσης των Παλαιστινίων καλλιτεχνών. Υπάρχει αυτή η γραμμή φίμωσης της φωνής όσων αντιστέκονται. Ταυτόχρονα παρουσιάζονται μέσω της τέχνης ψευδονίκες που επιβάλλονται σε καλλιτεχνικούς διαγωνισμούς, δήθεν ως μέσο ψευδοαποδοχής της γενοκτονίας, ενώ ξέρουμε πως υπάρχει παγκόσμια και πανευρωπαϊκή πλέον κατακραυγή.

Η Ελληνική Κυβέρνηση συνεχίζει την εγκληματική σιωπή ακόμα και στην αποστολή ανθρωπιστικής βοήθειας που θα βοηθούσε παιδιά να μη λιμοκτονήσουν. Εκ μέρους της πλειοψηφίας των καλλιτεχνών σας λέω πως είναι ντροπή να μας εκπροσωπείτε και να μας κάνετε συμμέτοχους σε μια εγκληματική απάθεια που θα αντικρίζουμε με αισθήματα ενοχής και ντροπής τα χρόνια που θα έρθουν. Και θέλω να σας πω πως δεν έχετε το δικαίωμα, στο όνομα των εμπορικών συμμαχιών, να μας κυλάτε σε αυτή την ενοχή.

Δυστυχώς, ζούμε σε μια εποχή που η καλλιτεχνική έκφραση περιορίζεται όλο και πιο δυναμικά. Τα έχουμε ζήσει αυτά και στο παρελθόν. Και όποτε συνέβη κάτι τέτοιο ο κόσμος βουτούσε όλο και πιο βαθιά στο σκοτάδι. Η καλλιτεχνική πράξη ήταν και είναι μια πράξη θάρρους. Οι καλλιτέχνες το γνωρίζουμε αυτό και δεν θα σταματήσουμε ποτέ να ανοίγουμε τα παράθυρα προς το φως της ειρήνης, της δικαιοσύνης, της κοινωνικής ευθύνης και της ελευθερίας όποιο και αν είναι το κόστος.

Ο πόλεμος του αφανισμού δεν έχει να κάνει μόνο με την αφαίρεση της ανθρώπινης ζωής, αλλά κυρίως με την αφαίρεση της πολιτιστικής κληρονομιάς, γιατί αυτό επιχειρείται στην Παλαιστίνη αυτή τη στιγμή. Το Ισραήλ καταστρέφει ιστορικούς χώρους και αρχαία χιλιάδων ετών.

Αναφέρει ο Σόμπι Γκούντα εικαστικός και λέκτορας στο Πανεπιστήμιο Al-Aqsa, συντονιστής της Λέσχης Εικαστικών Τεχνών στο Ίδρυμα Άντεμ Μόστναλ Κατάν, ότι συμβαίνει ένα πολιτιστικό σβήσιμο της κληρονομιάς. Η παλαιστινιακή τέχνη με ρίζες σε βυζαντινές επιρροές και σε ισλαμικές παραδόσεις εξαφανίζεται και σβήνεται κυριολεκτικά από τον χάρτη.

Οι Υπουργοί μας καμαρώνουν και επαίρονται, όμως, όχι στο όνομά μας. Οι Έλληνες καλλιτέχνες είμαστε υπέρ της ζωής, της ελεύθερης έκφρασης, της συνύπαρξης και του Διεθνούς Δικαίου. Δεν μας εκπροσωπείτε. Μας εκπροσωπούν τα έργα των καλλιτεχνών που θα είναι εδώ ανάμεσά μας περισσότερο από εσάς και από εμάς. Και ο Μάχναν είπε: «Εμπνέομαι να δημιουργήσω, εξασφαλίζοντας ότι οι ιστορίες τους θα παραμείνουν μια μαρτυρία της ύπαρξής τους».

Δεν μπορεί να σβήσει η ύπαρξη, κυρίες και κύριοι, έτσι εύκολα. Οι καλλιτέχνες σε όλο τον κόσμο διαφωνούν με την κοσμοθεωρία σας. Το κίνητρο της προόδου δεν είναι το κέρδος, όπως μας είχε πει ο κ. Γεωργιάδης σε μια επιτροπή, αλλά η συλλογική συνείδηση.

Το πρώτο δείγμα πολιτισμού στη διαδρομή της ανθρωπότητας δεν ήταν κάποιο παλάτι, κάποιος ναός ή ένα έργο τέχνης ή οτιδήποτε άλλο γνωρίζουμε, αλλά ένα θεραπευμένο, σπασμένο μηριαίο οστό, η στιγμή δηλαδή που ένας άνθρωπος σκέφτηκε να βοηθήσει τον διπλανό του. Αυτή είναι η κινητήριος δύναμη που θα έπρεπε να συνεχίσει να οδηγεί και να εμπνέει και όχι το συμφέρον.

Ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Κεφαλά.

Θα δώσω τώρα τον λόγο στον κύριο Υπουργό για την κατάθεση κάποιων νομοτεχνικών βελτιώσεων.

Κύριε Χατζηβασιλείου, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών):** Ευχαριστώ, κύριε Πρόεδρε.

Κυρίες και κύριοι συνάδελφοι, καταθέτουμε νομοτεχνικές βελτιώσεις στο παρόν νομοσχέδιο. Είναι έξι στον αριθμό. Θα αναφερθώ στις πιο σημαντικές επιγραμματικά.

Πρώτα από όλα στο άρθρο 3 του σχεδίου νόμου, προσθέτουμε τη φράση «εκπρόσωποι ανεξαρτήτων αρχών, κοινωνικών εταίρων και λοιπών φορέων». Αναφέρομαι σε αυτούς που θα μπορούν να καλούνται στη ΔΕΕΑΞΕ, ούτως ώστε να εκφράσουν τη γνώμη τους.

Στο άρθρο 4 του σχεδίου νόμου, προσθέτουμε ακόμα μία περίπτωση εξαίρεσης, δηλαδή: «Οι εκκρεμείς διαγωνιστικές διαδικασίες για τις οποίες έχει ληφθεί δεσμευτική προσφορά και οι συμβάσεις για την αξιοποίηση περιουσιακών στοιχείων που δεν έχουν ολοκληρωθεί μέχρι την έναρξη ισχύος του παρόντος».

Και τέλος, στο άρθρο 15 του σχεδίου νόμου αλλάζουμε το όριο ανωτάτου προστίμου 50.000 ευρώ, σε 100.000 ευρώ. Θα διανεμηθούν.

(Στο σημείο αυτό ο Υφυπουργός Εξωτερικών κ. Αναστάσιος (Τάσος) Χατζηβασιλείου καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 180)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ να διανεμηθούν.

Θα δώσω τώρα τον λόγο στον κ. Ευάγγελο Αποστολάκη.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, βιώνουμε μια περίοδο κατά την οποία η διεθνής εικόνα κάθε χώρας δεν καθορίζεται μόνο από τις δηλώσεις των ηγετών της, αλλά κυρίως από τις πράξεις όταν δοκιμάζονται οι αρχές του Διεθνούς Δικαίου και τα όρια της ανθρωπιστικής ευθύνης. Και, δυστυχώς, αυτές τις ημέρες η εικόνα που εκπέμπει η Ελλάδα στο εξωτερικό, με αφορμή την τραγική κατάσταση στη Γάζα, δεν ανταποκρίνονταν σε αυτό που η κοινωνία περιμένει.

Η σφαγή αμάχων, οι εικόνες παιδιών σε κατεστραμμένα νοσοκομεία και η καθημερινή απώλεια ανθρώπινων ζωών συγκλονίζουν. Η στάση της χώρας μας σε αυτό το πλαίσιο οφείλει να είναι ξεκάθαρη. Δεν μπορούμε να αποσιωπούμε ότι η Ελληνική Κυβέρνηση δεν προσυπέγραψε την κοινή ευρωπαϊκή δήλωση για επανεξέταση της συμφωνίας σύνδεσης με το Ισραήλ, ούτε συμμετείχε στις πρωτοβουλίες για την αναγνώριση του παλαιστινιακού κράτους στο πλαίσιο του ΟΗΕ.

Την ίδια ώρα είδαμε τον Πρωθυπουργό της χώρας να συμμετέχει σε εθιμοτυπικές συναντήσεις, τη στιγμή που η διεθνής κοινότητα ζητούσε υποστήριξη για εκεχειρία και παροχή ανθρωπιστικής βοήθειας. Και όλα αυτά συμβαίνουν σε μια στιγμή που η Ελλάδα ως προεδρεύουσα του Συμβουλίου Ασφαλείας του ΟΗΕ έχει αυξημένο κύρος και διεθνή ευθύνη. Αυτή η θέση δεν είναι τυπική, είναι πολιτική. Και θα μπορούσε, ή μάλλον θα όφειλε να την αξιοποιήσει για την ανάδειξη της ανάγκης εκεχειρίας, της πρόσβασης στην ανθρωπιστική βοήθεια, της προστασίας των αμάχων.

Όταν έχεις τη δυνατότητα να επηρεάσεις, αλλά επιλέγεις τη σιωπή ή την ασάφεια, τότε δημιουργούνται ερωτηματικά. Και αυτό το καταλαβαίνουν και οι εταίροι και οι κοινωνίες. Δεν είναι θέμα κομματικό ή παραταξιακό, αλλά θέμα πολιτικής συνέπειας και διεθνούς αξιοπιστίας. Όταν η ελληνική κοινωνία δείχνει αντανακλαστικά ευαισθησίας και δικαιοσύνης, η πολιτεία δεν μπορεί να εμφανίζεται αμήχανη, ούτε να δίνει την εντύπωση ότι αποφεύγει να πάρει θέση.

Η ισορροπία στις διεθνείς σχέσεις δεν σημαίνει σιωπή, σημαίνει παρουσία, λόγο και συνέπεια. Μέσα σε αυτό το περιβάλλον συζητάμε σήμερα ένα σημαντικό σχέδιο νόμου που επιχειρεί να θεσπίσει εθνικό μηχανισμό ελέγχου των ξένων άμεσων επενδύσεων. Και είναι θετικό ότι η χώρα έρχεται να καλύψει ένα κενό, όπως έπραξαν ήδη άλλα κράτη-μέλη της Ευρωπαϊκής Ένωσης.

Η εθνική ασφάλεια πλέον δεν εξαντλείται μόνο στην προστασία των συνόρων, αλλά συνδέεται άμεσα και με το ποιος αποκτά ρόλο στις κρίσιμες υποδομές σε δίκτυα τεχνολογίας και σε στρατηγικούς τομείς. Η Τουρκία το έχει αντιληφθεί εδώ και καιρό και το εφαρμόζει με συνέπεια, αξιοποιώντας επενδυτικά και διπλωματικά εργαλεία. Δεν είναι τυχαίο ότι υπέγραψε πρόσφατα συμφωνία με την Ιταλία για συμπαραγωγή UAV’s, ούτε ότι επιχειρεί σταθερά να διεισδύσει μέσω τρίτων σε τομείς όπως τα logistics, ο τουρισμός και οι ψηφιακές υποδομές της Ευρωπαϊκής Ένωσης.

Απέναντι σε αυτήν τη νέα γεωοικονομική πραγματικότητα, η Ελλάδα χρειάζεται ένα σταθερό θεσμικό πλαίσιο ελέγχου που να λειτουργεί υπεύθυνα και με διαφάνεια. Το σχέδιο νόμου κινείται προς την κατεύθυνση αυτή, αλλά διαπιστώνεται πως χρειάζεται περαιτέρω ενίσχυση ως προς τη θεσμική συμμετοχή των καθ’ ύλην αρμόδιων, όπως του Υπουργείου Εθνικής Άμυνας και του Υπουργείου Οικονομικών. Αντίστοιχα δεν προβλέπεται μηχανισμός για τον εντοπισμό έμμεσων συμμετοχών τρίτων χωρών, και δεν διευκρινίζεται αν υπάγονται στον έλεγχο και οι διακρατικές συμφωνίες επενδυτικού χαρακτήρα.

Αυτά τα ερωτήματα τέθηκαν στη επιτροπή, αλλά δεν υπήρξαν σαφείς και τεκμηριωμένες απαντήσεις. Δεν είναι θέμα προσέγγισης, αλλά εφαρμοστικής αρτιότητας.

Κυρίες και κύριοι συνάδελφοι, η εποχή απαιτεί ετοιμότητα και θεσμική ακρίβεια. Ο μηχανισμός ελέγχου των επενδύσεων είναι σήμερα κρίσιμο εργαλείο για κάθε ευρωπαϊκή δημοκρατία και οφείλουμε να τον διαμορφώσουμε με τρόπο που να διασφαλίζει τα εθνικά συμφέροντα, να ενισχύει τη διαφάνεια και να αποτρέπει ασύμμετρους κινδύνους χωρίς να δημιουργεί νέες ασάφειες.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Αποστολάκη.

Τον λόγο έχει ο κ. Αριστοτέλης Σπάνιας από τη Νέα Δημοκρατία.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, συζητούμε σήμερα το σχέδιο νόμου του Υπουργείου Εξωτερικών. Στο σχέδιο νόμου αναλύεται η ευθυγράμμιση της εθνικής μας νομοθεσίας με το ευρωπαϊκό πλαίσιο, όπως ορίζεται στον κανονισμό 452 του Ευρωπαϊκού Κοινοβουλίου και του Συμβουλίου. Στόχος είναι η ενίσχυση της προστασίας, της ασφάλειας και της δημόσιας τάξης της χώρας μας έναντι κινδύνων που ενδέχεται να προκύψουν από ορισμένες άμεσες ξένες επενδύσεις.

Η παρούσα νομοθετική πρωτοβουλία θέτει σε εφαρμογή έναν σαφή, αυστηρό και αποτελεσματικό μηχανισμό ελέγχου, ώστε να διασφαλιστεί ότι οι ξένες επενδύσεις που πραγματοποιούνται στην Ελλάδα ή σε άλλες χώρες της Ευρωπαϊκής Ένωσης υπόκεινται σε ενδελεχή αξιολόγηση για λόγους ασφάλειας ή δημόσιας τάξης.

Ο νόμος ορίζει με σαφήνεια το πεδίο εφαρμογής του καλύπτοντας τις άμεσες ξένες επενδύσεις που γίνονται στην Ελλάδα, καθώς και κάτω από συγκεκριμένες προϋποθέσεις και αυτές σε άλλα κράτη-μέλη και εμπίπτουν σε διασυνοριακό έλεγχο. Εξαιρούνται από τον έλεγχο οι καθαρά χρηματοοικονομικές επενδύσεις που δεν αποσκοπούν στην άσκηση ελέγχου στη διοίκηση των επιχειρήσεων, καθώς και πράξεις αναδιάρθρωσης εντός ομίλων που δεν μεταβάλλουν ουσιωδώς τον έλεγχο. Βασικοί όροι και ορισμοί, όπως η έννοια της επιχείρησης στόχου, του ξένου επενδυτή, της ολοκλήρωσης της επένδυσης προσδιορίζονται επακριβώς, ώστε να υπάρχει σαφής νομική βάση.

Ο μηχανισμός ελέγχου συγκροτείται γύρω από τη Διυπουργική Επιτροπή Ελέγχου Άμεσων Ξένων Επενδύσεων που αποτελεί συλλογικό κυβερνητικό όργανο με συμμετοχή των συναρμόδιων Υπουργείων, ενώ ο Υπουργός Εξωτερικών έχει την ευθύνη για τις αποφάσεις που λαμβάνονται.

Η Β1 Διεύθυνση του Υπουργείου Εξωτερικών λειτουργεί ως κεντρικό σημείο επαφής, γραμματεία και συντονιστής της διαδικασίας, διασφαλίζοντας τη συνεργασία μεταξύ των Υπουργείων και την επικοινωνία με τους ξένους επενδυτές.

Η νομοθεσία ορίζει συγκεκριμένες προϋποθέσεις, υπό τις οποίες μια ξένη επένδυση υπόκειται σε έλεγχο, όπως η προέλευση του επενδυτή από τρίτη χώρα ή ο έλεγχος από τρίτες χώρες ακόμα και όταν ο ίδιος ο επενδυτής εδρεύει εντός της Ευρωπαϊκής Ένωσης.

Επιπλέον, λαμβάνονται υπ’ όψιν σύνθετες εταιρικές σχέσεις και συμφωνίες που μπορεί να επηρεάζουν τον έλεγχο μιας επιχείρησης-στόχο. Ο ξένος επενδυτής οφείλει να υποβάλει πλήρη φάκελο πριν την ολοκλήρωση της επένδυσης, ώστε να διασφαλισθεί η τυπική πληρότητα και η ουσιαστική αξιολόγηση της επένδυσης από τη Διυπουργική Επιτροπή.

Η διαδικασία αυτή εγγυάται διαφάνεια και προστασία των ζωτικών τομέων της χώρας μας. Εντός συγκεκριμένων προθεσμιών η επιτροπή δύναται είτε να απαλλάξει την επένδυση από τον έλεγχο είτε να προχωρήσει σε εκτεταμένη διερεύνηση και την εκτίμηση των πιθανών κινδύνων.

Σημαντικό στοιχείο του νόμου είναι η ρύθμιση της παρακολούθησης της εφαρμογής όπου η Β1 Διεύθυνση έχει την αρμοδιότητα της συνεργασίας με τα συναρμόδια Υπουργεία και τις αρχές, την ανταλλαγή πληροφοριών με άλλα κράτη-μέλη και την Ευρωπαϊκή Επιτροπή, καθώς και την επίβλεψη της τήρησης των προβλεπόμενων διαδικασιών. Είναι υπεύθυνη για την επεξεργασία προσωπικών δεδομένων περιορίζοντας τη διατήρησή τους στο ελάχιστο αναγκαίο χρονικό διάστημα. Η Β1 Διεύθυνση επιβάλλει ετήσια έκθεση στην Ευρωπαϊκή Ένωση εξασφαλίζοντας έτσι τη διαρκή εποπτεία και διαφάνεια.

Σε ό,τι αφορά τη μη συμμόρφωση, ο νόμος προβλέπει αυστηρές κυρώσεις, όπως η απαγόρευση ή η αναστροφή επενδύσεων και η επιβολή διοικητικών προστίμων, που σε σοβαρές περιπτώσεις μπορεί να φθάσουν έως και το διπλάσιο της αξίας της επένδυσης. Η επιβολή κυρώσεων γίνεται μετά από εισήγηση και ακρόαση του επενδυτή διασφαλίζοντας τη δίκαιη διαδικασία.

Τέλος, το παράρτημα του νόμου ορίζει τους ευαίσθητους και ιδιαίτερα ευαίσθητους τομείς, στους οποίους οι επενδύσεις με συγκεκριμένα ποσοστά συμμετοχής άνω των οποίων υπόκεινται σε αυστηρότερο έλεγχο. Οι ευαίσθητοι τομείς με όριο 25% αφορούν υποδομές, όπως ενέργεια, ύδρευση, μεταφορές, τηλεπικοινωνίες, παραγωγή και αποθήκευση στρατιωτικών πρώτων υλικών, υγειονομικές υπηρεσίες, βιοϊατρική τεχνολογία, ψηφιακές πλατφόρμες μεγάλης κλίμακας. Οι ιδιαιτέρως ευαίσθητοι τομείς με όριο 10% αφορούν άμυνα, οπλικά συστήματα, στρατιωτική τεχνολογία, κυβερνοασφάλεια, κρυπτογράφηση, δορυφορικά συστήματα, ανάλυση μεγάλων δεδομένων, βιομετρικά δεδομένα, πολιτική και στρατιωτική τεχνολογία διπλής χρήσης που είναι τομείς ζωτικής σημασίας για τη σταθερότητα και την ασφάλεια της χώρας.

Με την ψήφιση αυτού του νόμου η Ελλάδα εντάσσεται σε ένα σύγχρονο ευρωπαϊκά εναρμονισμένο πλαίσιο ελέγχου των ξένων επενδύσεων. Έτσι διαφυλάσσουμε τα εθνικά μας συμφέροντα, θωρακίζουμε την ελληνική οικονομία απέναντι σε σύγχρονες προκλήσεις προασπίζοντας την ασφάλεια και τη δημόσια τάξη και, ταυτόχρονα, διατηρούμε ένα υγιές επενδυτικό περιβάλλον με ορθολογική προσέλκυση επενδύσεων που συμβάλλουν στην οικονομική ανάπτυξη και την ευημερία των πολιτών.

Η ορθή και προσεκτική ενσωμάτωση των προβλέψεων του κανονισμού 452 αναβαθμίζει την αξιοπιστία της χώρας και δημιουργεί ισχυρό θεσμικό πλαίσιο, το οποίο συνδυάζει την προστασία της δημόσιας τάξης με την οικονομική ελευθερία.

Κυρίες και κύριοι συνάδελφοι, το σχέδιο νόμου καθορίζει με σαφήνεια τις αρμόδιες αρχές, τις προϋποθέσεις υπαγωγής στον μηχανισμό ελέγχου, καθώς και τη διαδικασία υποβολής αιτήσεων από τους επενδυτές, επιβάλλει κυρώσεις σε περιπτώσεις παραβάσεων, καθώς και την υποχρέωση τακτικής ενημέρωσης της Ευρωπαϊκής Επιτροπής μέσω εκθέσεων. Το σχέδιο νόμου εξασφαλίζει τη διαφάνεια και την αποτελεσματική εποπτεία διαφυλάσσοντας το δημόσιο συμφέρον και ενισχύοντας το θεσμικό πλαίσιο που διέπει τις ξένες επενδύσεις στη χώρα μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον κ. Σπάνια.

Τον λόγο έχει ο κ. Γεώργιος Σταμάτης από τη Νέα Δημοκρατία.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, προφανώς και εγώ δεν θα μπορούσα να μην τοποθετηθώ με βάση αυτά που έχουν ακουστεί σήμερα. Όμως, την ώρα που ήμουν στην Αίθουσα, αλλά και την ώρα που ήμουν για λίγο εκτός προσπάθησα να δω αν ακούστηκαν δύο λέξεις: Η λέξη τρομοκρατία, η λέξη Χαμάς και κάποιοι άνθρωποι που έχουν απαχθεί. Αυτό δεν το άκουσα. Και νομίζω ότι η χώρα μας ως μια χώρα που πιστεύει και μάχεται για τη δημοκρατία προφανώς καταδικάζει την οποιαδήποτε μη παροχή ανθρωπιστικής βοήθειας, προφανώς καταδικάζει απ’ όπου και αν προέρχεται τη χρησιμοποίηση ανθρωπιστικής βοήθειας για έτερους σκοπούς, όπως προφανώς και η χώρα μας καταδικάζει και την τρομοκρατία.

Και νομίζω ότι αν κάποιος έξω από την Αίθουσα μας ακούει, θα νομίζει ότι οι μισοί είναι υπέρ μιας περίπτωσης και οι άλλοι είναι από την άλλη. Νομίζω ότι ως Έλληνες πρέπει να είμαστε με τη μία πλευρά και η μία πλευρά είναι αυτό που είναι πάγια θέση της χώρας μας για δύο ανεξάρτητα κράτη με βάση τις αποφάσεις του ΟΗΕ. Και προφανώς είναι πολύ σημαντικό να συνεννοηθούμε, αν μπορούμε -μπορεί και να μην μπορούμε να συνεννοηθούμε- ότι για να υπάρξει οποιαδήποτε ειρήνη δεν μπορεί να υπάρξει ειρήνη όσο υπάρχει τρομοκρατία. Δεν ξέρω αν υπάρχει κάποιο κράτος στον κόσμο το οποίο όντας αντιμετωπίζοντας τρομοκράτες, όντας έχοντας ανθρώπους, κατοίκους, πολίτες της χώρας του να μπορεί να φέρει τη δημοκρατία και προφανώς εκεί έχουν γίνει όχι υπερβολές, έχουν γίνει απίστευτα πράγματα, τα οποία πρέπει να σταματήσουν.

Επιτρέψτε μου ως μέλος της ελληνικής αντιπροσωπείας στην κοινοβουλευτική συνέλευση του Συμβουλίου της Ευρώπης η επικεφαλής της ελληνικής αντιπροσωπείας, η κ. Μπακογιάννη, πριν τέσσερις μέρες έκανε μια πολύ σημαντική δήλωση, η οποία χαιρετίστηκε από όλες τις πολιτικές ομάδες του Συμβουλίου της Ευρώπης. Γιατί; Γιατί προφανώς έλεγε αυτό που πραγματικά συμβαίνει και προφανώς θα πρέπει το κράτος του Ισραήλ μετά από αυτό που έχουν υποστεί οι Εβραίοι από τους Ναζί όχι μόνο να δείξει μεγαλείο, αλλά να δείξει και τον δρόμο, γιατί προφανώς αυτός είναι ο ισχυρός στη συγκεκριμένη περίπτωση.

Είμαστε δίπλα στους Παλαιστινίους και είμαστε δίπλα σε οποιονδήποτε διεκδικεί το δίκιο του και να έχει μια πατρίδα. Και μου κάνει φοβερή εντύπωση αυτή η επίθεση στην Ελληνική Κυβέρνηση και στον Πρωθυπουργό και νομίζω ότι αρμόδιος Υπουργός απάντησε για όλες αυτές τις αποφάσεις που υποτίθεται η Ελλάδα υπέγραψε, δεν υπέγραψε, συνυπέγραψε κ.ο.κ..

Δεν νομίζω ότι έχουμε την πολυτέλεια για ακόμα μία φορά μέσα σε αυτήν την Αίθουσα να διαχωριστούμε και να επιλέξουμε φίλους ή εχθρούς. Αυτό που έχουμε να επιλέξουμε είναι πώς θα μπορούσαμε όλοι εμείς να βοηθήσουμε, ώστε να βρεθεί μία λύση. Και εκεί κρινόμαστε. Δεν κρινόμαστε, αν θα έχουμε το πανό της μιας πλευράς ή το πανό της άλλης. Και νομίζω ότι όσες φορές κάποιος επιλέγει μία περίπτωση από τις δύο, συνήθως χάνει.

Να πω και κάτι άλλο και θέλω να σας το πω με πολλή ειλικρίνεια, σεβασμό και συναδελφικότητα, κυρίως. Είμαι Πρόεδρος της Κοινοβουλευτικής Ομάδας Φιλίας Ελλάδας-Ουκρανίας. Δεν έχω ακούσει μία λέξη, μια λέξη για τα παιδιά που έχουν απαχθεί από τη ρωσική ομοσπονδία. Μια λέξη δεν έχω ακούσει, λες και αυτά τα παιδιά δεν έχουν ψυχή. Άλλο ένα αποτέλεσμα, το ότι επιλέγουμε φίλους και εχθρούς εδώ μέσα. Και στο τέλος αντί να προσπαθήσουμε, με την κοινοβουλευτική μας δράση, με τον πολιτικό μας λόγο, με τον ακτιβισμό μας, αν θέλετε, να βοηθήσουμε όλες τις πλευρές, ώστε να έρθει η ειρήνη, εμείς καθόμαστε και επιλέγουμε φίλους και επιλέγουμε εχθρούς.

Νομίζω ότι η χώρα μας και το Κοινοβούλιο, το Ελληνικό Κοινοβούλιο θα έπρεπε να είναι πρωτοπόρο στις παρεμβάσεις του σε τέτοιου είδους κρίσεις, όχι μόνο γεωπολιτικές, κυρίως ανθρωπιστικές. Και χαίρομαι που τα εννέα παιδιά, τα οποία αυτήν τη στιγμή περιθάλπει η χώρα μας σε συγκεκριμένα σπίτια από την Ουκρανία, οσονούπω θα γυρίσουν πίσω στην πατρίδα τους. Κι αυτό κάτι δείχνει για το πώς λειτουργεί το σύστημα στη χώρα μας.

Από εκεί και πέρα όμως, κύριοι συνάδελφοι, δεν θα αναφερθώ σε πολλά πράγματα για το νομοσχέδιο. Νομίζω ότι ο Υπουργός και οι προλαλήσαντες συνάδελφοι από τη Νέα Δημοκρατία τα είπαν εξαιρετικά. Κυρίως θέλω να πω το εξής και νιώθω την ανάγκη να το πω.

Είναι πολύ μεγάλη χαρά, προσωπικά για μένα ως Βουλευτής εδώ, αλλά και ως πολίτης πριν, όταν έρχεται μια ευρωπαϊκή Οδηγία, ένας ευρωπαϊκός Κανονισμός που δίνει μια κατεύθυνση διαφορετική για τη χώρα, που την εναρμονίζει με τις υπόλοιπες χώρες της Ευρώπης.

Όμως αυτό για να συμβεί, όπως συμβαίνει, σημαίνει ότι υπήρξε μια πολιτική επιλογή πριν χρόνια και χαιρόμαστε που αυτή η επιλογή δεν έχει αμφισβητηθεί από κανένα κόμμα, ακόμα και όταν κάποιοι προσπάθησαν να παίξουν τη χώρα αδόκιμα με τα γνωστά αποτελέσματα. Και αυτό τι δίνει στη χώρα μας; Αυτός ο Κανονισμός δείχνει κυρίως την προστασία από τις ξένες επενδύσεις και προφανώς τη διαδικασία των ξένων επενδύσεων από τρίτες χώρες.

Θα μπορούσαμε να πούμε πολλά. Ο κύριος Αρχηγός είπε όντως ενδιαφέροντα πράγματα, πώς θα μπορούσαν κάποια πράγματα να γίνουν και νομίζω και η πολιτική ηγεσία του Υπουργείου σε δεύτερο χρόνο θα μπορεί να τα δει εφαρμόζοντας τον Κανονισμό.

Κλείνοντας θέλω να πω το εξής: Ακούστηκε εδώ ότι μάλλον δεν είμαστε πατριώτες και ότι η Ελλάδα χρειάζεται μια πατριωτική κυβέρνηση. Απλά να ενημερώσω το Σώμα ότι έχουν εξαγγελθεί περίπου 25 δισεκατομμύρια για να αγοράσει η χώρα μας όπλα. Απ’ ό,τι γνωρίζουμε και γνωρίζετε, η χώρα μας δεν συνορεύει ούτε με το Λουξεμβούργο ούτε με τη Δανία. Και νομίζω ότι είναι λίγο άδικο για αυτήν την Κυβέρνηση να κατηγορείται ότι δεν έχει πατριωτισμό.

Θέλω να ενημερώσω ότι μόλις χθες, προχθές ο Έλληνας Πρωθυπουργός μιλούσε στον ΟΗΕ και ότι η χώρα μας αυτήν τη στιγμή έχει την προεδρία για το Συμβούλιο Ασφαλείας ως μη μόνιμο μέλος. Προφανώς αυτό δεν σου το χαρίζουν. Παίρνεις αεροπλάνο, ταξιδεύεις, κάνεις διαπραγματεύσεις, δημιουργείς φίλους και κυρίως αποτρέπεις εχθρούς. Αυτό νομίζω είναι το στοίχημα της επόμενης μέρας, πώς θα αποτρέψουμε τους εχθρούς και θα δημιουργήσουμε νέους φίλους. Εκεί θα κριθεί ό,τι έχουμε κερδίσει μέχρι τώρα.

Και επειδή έχει τεθεί ένα θέμα και επειδή διάφοροι κυβέρνησαν αυτήν τη χώρα, δεν αναγνώρισε κάποιος την Παλαιστίνη ως κράτος και δεν το κάνει η Νέα Δημοκρατία. Η Κυβέρνηση είναι πιστή σε αυτό που έχει πει ο ΟΗΕ.

Και επιτρέψτε μου επειδή βρίσκεστε εσείς στο Βήμα, κύριε Πρόεδρε, και επειδή είμαστε σε μία πολύ περίεργη γεωπολιτική φάση που το προσφυγικό ξαναμπαίνει -πάντα ήταν, αλλά τώρα μπαίνει πάλι- στην ατζέντα, να πω ότι επί των ημερών σας όχι μόνο γινόταν αυτό που έπρεπε να γίνει από τη χώρα μας, αλλά οι άνθρωποι του Λιμενικού υπό την ηγεσία σας ήταν δίπλα στους ανθρώπους που οι άλλοι τους έφερναν στη χώρα εκμεταλλευόμενοί τους και η χώρα ήταν εδώ να τους περιθάλψει και να τους δώσει ένα καλύτερο μέλλον. Και νομίζω ότι εκεί πρέπει να δούμε πώς μπορούμε να στηρίξουμε τον πιο ευάλωτο και ο πιο ευάλωτος, κυρίες και κύριοι συνάδελφοι, προστατεύεται μόνο με οικονομία, με στρατιωτική ισχύ και ηγεσία. Και νομίζω αυτά τα τρία τα έχει η Κυβέρνηση.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Σταμάτη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, δεκατρείς μαθήτριες και μαθητές και δύο συνοδοί εκπαιδευτικοί από το Δημοτικό Σχολείο Αλικιανού Χανίων, καθώς και επτά μαθήτριες και μαθητές και δύο συνοδοί εκπαιδευτικοί από το Δημοτικό Σχολείο Γεωργιούπολης Χανίων.

Η Βουλή καλωσορίζει και τα δύο σχολεία και τους εύχεται καλή πρόοδο.

(Χειροκροτήματα από όλες τις πτέρυγες της Βουλής)

Τον λόγο έχει η κ. Θεοδώρα Τζάκρη.

**ΘΕΟΔΩΡΑ ΤΖΑΚΡΗ:** Κυρίες και κύριοι Βουλευτές, είναι πράγματι εξευτελιστικό για μια χώρα σαν την Ελλάδα, η οποία τις τελευταίες δεκαετίες επιτελεί ρόλο γεφυροποιού στο Μεσανατολικό, να απομονώνεται διεθνώς και να απουσιάζει η χώρα μας από διεθνείς πρωτοβουλίες, όπως ο Πρωθυπουργός από τη δήλωση των επτά Πρωθυπουργών, να μην στηρίζει την πρόταση αναθεώρησης της συμφωνίας σύνδεσης Ευρωπαϊκής Ένωσης–Ισραήλ, που έχουν ήδη εγκρίνει οι δεκαεπτά Υπουργοί Εξωτερικών, να μην συνυπογράφει την κοινή ανακοίνωση των είκοσι τεσσάρων Υπουργών Εξωτερικών της Ευρωπαϊκής Ένωσης που καταγγέλλουν ότι το Ισραήλ εμποδίζει την εισαγωγή της ανθρωπιστικής βοήθειας στη Γάζα, με ορατό πλέον τον κίνδυνο σήμερα και αύριο να έχουμε περισσότερα από δεκατέσσερις χιλιάδες νεκρά παιδιά και βρέφη.

Και βεβαίως, όπως αντιλαμβανόμαστε όλοι, για τον κ. Γεραπετρίτη και τον κ. Μητσοτάκη, αυτοί δεν έχουν αντιληφθεί ότι εκεί κάτω συντελείται γενοκτονία, γι’ αυτό και ο Πρωθυπουργός στην ομιλία του στο Συμβούλιο Ασφαλείας του ΟΗΕ δεν βρήκε να πει ούτε μια λέξη γι’ αυτό που γίνεται στη Γάζα. Θα μου πείτε, όμως, εδώ δεν τόλμησε να πει δυο λέξεις, Τουρκία και Τούρκοι. Στην ανακοίνωση που έκανε προχθές επ’ ευκαιρία της ημέρας μνήμης της ποντιακής γενοκτονίας, ούτε λίγο ούτε πολύ προκύπτει ότι αυτοί οι Πόντιοι, κύριε Υπουργέ, γενοκτονήθηκαν από μόνοι τους. Θα μας έλεγε για την Παλαιστίνη;

Προφανώς ο Πρωθυπουργός και ο κ. Γεραπετρίτης θεωρούν ότι βρίσκονται στη λάθος πλευρά της ιστορίας χώρες, όπως το Ηνωμένο Βασίλειο, η Γαλλία, η Γερμανία, η Ολλανδία, ο Καναδάς, η Αυστραλία, η Ιαπωνία, που τόλμησαν να βάλουν την ανθρώπινη ζωή πάνω από οποιεσδήποτε σκοπιμότητες. Και βεβαίως δεν έμαθε ότι την Τρίτη ο Βρετανός Πρωθυπουργός μαζί με τον Γάλλο Πρόεδρο και τον Καναδό Πρωθυπουργό, με κοινή τους ανακοίνωση διαμήνυσαν επί λέξει: «Δεν θα μείνουμε με σταυρωμένα τα χέρια μπροστά στις σκανδαλώδεις ενέργειες της κυβέρνησης Νετανιάχου».

Η στάση λοιπόν της Ελλάδας έχει αναπαραχθεί στα διεθνή μέσα και πλέον θα συνοδεύει ως όνειδος τη χώρα μας για πολλά χρόνια, γι’ αυτό και ο Πρωθυπουργός σήμερα συρόμενος σχεδόν, ψέλλισε δύο λέξεις για αυτό που συντελείται κάτω εκεί στη Γάζα.

Εμείς ως Κίνημα Δημοκρατίας επιλέξαμε να σταθούμε στη σωστή πλευρά της ιστορίας. Ζητάμε άμεση παύση των πολεμικών ενεργειών, την ανεμπόδιστη παροχή της ανθρωπιστικής βοήθειας και την προστασία των αμάχων, καθώς και όσων Παλαιστινίων ξεριζώνονται βίαια από την πατρίδα τους.

Και έρχομαι τώρα στο νομοσχέδιο. Κυρίες και κύριοι Βουλευτές, βρισκόμαστε σήμερα εδώ για να συζητήσουμε ένα πραγματικά σημαντικό ζήτημα, που αφορά την προστασία των στρατηγικών τομέων της εθνικής μας οικονομίας. Όμως, ας είμαστε ειλικρινείς. Το νομοσχέδιο αυτό θα είχε νόημα αν ήταν μια προνοητική νομοθέτηση, καθώς πλέον η ζημιά έχει συντελεστεί.

Η Κυβέρνηση άργησε χαρακτηριστικά να φέρει αυτό το σχέδιο νόμου προς ψήφιση σε μια εποχή αυξανόμενης γεωπολιτικής αστάθειας, όπου οι επενδυτές από τρίτες χώρες στρέφονται σε κρίσιμες υποδομές ευρωπαϊκών κρατών για να εξυπηρετήσουν δικές τους στρατηγικές και η χώρα μας έπρεπε ήδη να έχει δημιουργήσει ένα ισχυρό πλαίσιο ελέγχου, όπως έπραξαν αρκετά κράτη της Ευρωπαϊκής Ένωσης που έχουν εφαρμόσει ήδη τέτοιες ρυθμίσεις προστατεύοντας τα εθνικά τους συμφέροντα.

Εμείς όμως παραμένουμε ένα βήμα πίσω. Και αυτό, παρότι μετά τις πληγές των μνημονίων, τόσες και τόσες κρίσιμες υποδομές είναι πλέον σε ιδιωτικά χέρια, καθώς οι δισταγμοί της Κυβέρνησής μάς έχουν αφήσει εκτεθειμένους σε κινδύνους, εκπέμποντας σήμα εφησυχασμού.

Αυτόν τον εφησυχασμό τον πληρώνουμε ακριβά, διότι πάνω από εξήντα δισεκατομμύρια κόκκινα δάνεια έχουν ήδη φύγει από τα δανειακά χαρτοφυλάκια των τραπεζών και έχουν περάσει σε ξένα funds.

Αυτά, κύριε Υπουργέ, από το 2021 εγγράφονται στον προϋπολογισμό ως άμεσες ξένες επενδύσεις, γιατί μόνο αυτές γίνονται στη χώρα μας.

Το 80% και παραπάνω των ιδιωτικών δομών υγείας αλώθηκαν ανεξέλεγκτα την τελευταία πενταετία από συγκεκριμένο fund, το οποίο, αφού έβγαλε κέρδος 500%, πούλησε τελικά το σύνολο των υποδομών αυτών σε ένα αραβικό fund.

Και βεβαίως, ο μισός αγροδιατροφικός τομέας, ακόμη και το γάλα, ακόμη και το λάδι, έχουν περάσει σε μονοπωλιακές ιδιοκτησίες των εθνικών μας funds. Και ακόμη και η ενέργεια έχει αλωθεί με φτηνό χρήμα από το Ταμείο Ανάκαμψης, πολύ πριν αποκτήσετε τη δήθεν επενδυτική βαθμίδα και πολύ πριν φυσικά φέρετε προς ψήφιση το παρόν νομοσχέδιο.

Κατά το κοινώς λεγόμενο και κατά την προσφιλή σας τακτική, δημιουργήσατε μη αναστρέψιμα τετελεσμένα, αφήνοντας ανεξέλεγκτες τις αγορές. Και έρχεστε τώρα να δημιουργήσετε ένα πλαίσιο ελέγχου άνευ ουσιαστικού αντικειμένου, γιατί πραγματικά δεν έχει μείνει τίποτα σχεδόν να ελεγχθεί.

Κυρίες και κύριοι συνάδελφοι, ας δούμε όμως κατά τομέα τη σημασία του μηχανισμού ελέγχου άμεσων ξένων επενδύσεων, προκειμένου να είμαστε εποικοδομητικοί, ξεκινώντας πρώτα από τον αγροδιατροφικό τομέα.

Σε μια χώρα με ιστορικά ισχυρό πυλώνα, όπου η γεωργία και η κτηνοτροφία αποτελούν βασικές οικονομικές δραστηριότητες, πώς είναι δυνατόν να εξαιρείται ο αγροδιατροφικός τομέας από οποιοδήποτε έλεγχο άμεσων ξένων επενδύσεων;

Σε περίπτωση πολέμου, όπως διδάσκει ο πόλεμος στην Ουκρανία, η αυτάρκεια σε βασικά είδη θα είναι το κλειδί για την ανθεκτικότητα και την επιβίωση ολόκληρης της χώρας. Δεν μπορούμε να αφήσουμε την εθνική μας αυτάρκεια και την επισιτιστική ασφάλεια απροστάτευτη για χάρη μιας αποσπασματικής ή πρόχειρης πολιτικής.

Και φυσικά, δεν προτείνουμε, κύριε Υπουργέ, να ερωτάται η Κυβέρνηση κάθε φορά που πωλείται ένα κτήμα με ελιές, αλλά να ζητηθεί από το Υπουργείο Αγροτικής Ανάπτυξης να ορίσει από ποιο μέγεθος και πάνω μια αγροδιατροφική μονάδα είναι κρίσιμη για την επισιτιστική ασφάλεια και αυτό να συμπεριληφθεί στο Παράρτημα Ι.

Το νερό είναι ο ακρογωνιαίος λίθος της ζωής και η πρόσβαση σε αυτό αποτελεί βασικό ανθρώπινο δικαίωμα. Εξίσου σημαντικό όμως είναι και το υδάτινο σύστημα της χώρας. Αποτελεί στρατηγικό πόρο και μάλιστα πόρο υπαρξιακό για τη χώρα μας, το νότιο τμήμα της οποίας, με βάση όλα τα προγνωστικά μοντέλα, κινδυνεύει με ερημοποίηση την επόμενη τριακονταετία.

Οι ξένες άμεσες επενδύσεις δεν περιμένουν βεβαίως το αρδευτικό δίκτυο της χώρας μας, αλλά δεν τις βλέπουμε ούτε και στο Πρόγραμμα Δημοσίων Επενδύσεων. Και έτσι φτάσαμε στο σημείο πάνω από το 50% του νερού να χάνεται στη θάλασσα. Και αυτό διαμορφώνει μια συνθήκη απαγορευτική για κάθε άμεση ξένη επένδυση. Γιατί ποιος θα έρθει να επενδύσει σε μια χώρα με το ιδανικότερο κλίμα, αν δεν έχει νερό;

Μια και μιλάμε όμως για στρατηγικό πόρο, πρέπει να δούμε και το θέμα της προστασίας από την ιδιωτικοποίηση, αρκεί να δούμε τα παραδείγματα χωρών όπου η ιδιωτικοποίηση του νερού είχε ως αποτέλεσμα την κατάρρευση της ποιότητας και τη διόγκωση του κόστους. Εδώ απαιτείται αυστηρός έλεγχος, για να διασφαλίσουμε ότι οι εθνικές υποδομές ύδρευσης θα υπηρετούν το δημόσιο συμφέρον και όχι ξένα συμφέροντα. Σε περίπτωση κρίσης η διαχείριση του νερού θα είναι ιδιαίτερα ευαίσθητη.

Για να γίνει σαφές, όπως προβλέπει το Σύνταγμά μας, το σύνολο των υδάτινων πόρων της χώρας μας αποτελεί δημόσια περιουσία και δημόσιο αγαθό. Δεν είναι δυνατόν να ζητούμε άδειες και μελέτες για μια απλή αγροτική γεώτρηση και να συζητούμε σοβαρά το ενδεχόμενο άμεσης ξένης επένδυσης και ιδιωτικοποίησης του δικτύου διαχείρισης των υδάτων. Είναι θέμα εθνικής ασφάλειας. Αποτύχατε ήδη με την ΕΥΔΑΠ και την ΕΥΑΘ. Το νερό θα παραμείνει αυστηρά σε δημόσιο έλεγχο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Το σενάριο που μέσα ενημέρωσης της χώρας ελέγχονται από ξένους φορείς, πιθανώς με γεωπολιτικές βλέψεις ή επιχειρηματικά κίνητρα, συνιστά σοβαρό κίνδυνο για την πολυφωνία και τη διαφάνεια.

Είμαστε διατεθειμένοι να ανεχτούμε τέτοιους κινδύνους και μάλιστα σε μια εποχή όπου οι υβριδικοί πόλεμοι μέσω προπαγάνδας και ψεύτικων εικόνων μέσω AI είναι ο κανόνας και όχι η εξαίρεση; Φαντάζεστε αν το μεγαλύτερο κανάλι του Πακιστάν το είχε αγοράσει η Ινδία ή αντίστροφα, τι θα γινόταν τώρα με το πρόσφατο θερμό επεισόδιο;

Περνάω τώρα στις μονάδες παραγωγής φαρμάκων και νοσοκομειακές μονάδες ΜΕΘ. Ξεκινώ από το γεγονός ότι η Ελληνική Κυβέρνηση έπρεπε ήδη να έχει στρέψει μεγάλο όγκο των πόρων του Ταμείου Ανάκαμψης και Ανθεκτικότητας στην κατεύθυνση οικοδόμησης μιας πολύ ισχυρής εθνικής φαρμακοβιομηχανίας. Έχουμε εξαίρετες ελληνικές φαρμακοβιομηχανίες που διακρίνονται διεθνώς για την ποιότητα των σκευασμάτων τους.

Οι άμεσες ξένες επενδύσεις πρέπει να συνδέονται με τις ελληνικές επενδύσεις, προκειμένου να γίνονται προμήθειες στο Εθνικό Σύστημα Υγείας. Και φυσικά εμείς είμαστε ξεκάθαρα θετικοί σε οποιαδήποτε άμεση ξένη επένδυση, κατευθύνοντας την παραγωγή πρώτων υλών που αποτελούν τη βάση των πλέον διαδεδομένων φαρμάκων, ώστε να περιορίσουμε την εξάρτηση της φαρμακοβιομηχανίας μας από οποιαδήποτε μελλοντική γεωπολιτική ανακατάταξη και ενδεχομένως αναταράξεις στην εφοδιαστική αλυσίδα των πρώτων υλών, οι οποίες σήμερα κατά 90% προέρχονται από χώρες όπως η Ινδία και η Κίνα.

Η πανδημία μάς δίδαξε πόσο κρίσιμος είναι ο έλεγχος στην παραγωγή υγειονομικών αγαθών, μάσκες, φάρμακα, αντισηπτικά. Όλα αυτά έγιναν ελλειμματικά στο απόγειο της πανδημίας. Πώς μπορούμε να αφήσουμε αυτούς τους κρίσιμους τομείς ακάλυπτους μπροστά σε ξένες επενδύσεις που δεν θα λογοδοτούν για την επάρκεια, για το κοινό καλό;

Έρχομαι τώρα στις συστημικές τράπεζες και στα συστήματα ανέπαφων πληρωμών. Οι τράπεζες είναι ο πυρήνας της οικονομικής σταθερότητας. Οι επενδύσεις σ’ αυτόν τον τομέα μπορούν να επηρεάσουν άμεσα το σύνολο της οικονομίας.

Ποια εγγύηση έχουμε σήμερα ότι ο ανεπαρκής έλεγχος δεν θα φέρει παρόμοιες καταστάσεις, αν μια ξένη δύναμη αποφασίσει ότι διεξάγει υβριδικό ή κανονικό πόλεμο σε βάρος της Ελλάδας την επόμενη, ας πούμε, δεκαετία; Η διείσδυση στο τραπεζικό σύστημα και το σύστημα πληρωμών θα ήταν σίγουρα μια κερκόπορτα για να προκληθεί πανικός την κατάλληλη στιγμή. Και εδώ χρειάζεται εθνική κρατική εποπτεία, γιατί δεν αρκεί η υφιστάμενη από την Ευρωπαϊκή Κεντρική Τράπεζα.

Όπως είπα και στην αρχή της ομιλίας μου, το ελληνικό τραπεζικό σύστημα έχει ήδη αλωθεί. Τα δανειακά του χαρτοφυλάκια έχουν εκχωρηθεί και, όπως και στους προηγούμενους τομείς, η ζημιά έχει ήδη γίνει.

Θα περίμενα από μια Κυβέρνηση η οποία με την επικοινωνιακή φόρα που έχει πάρει, μας λέει σχεδόν ότι είμαστε η Ελλάδα 4.0 να μας πει με ποιο τρόπο λαμβάνει πρόνοια σε αυτό το νομοσχέδιο για την προστασία του ελληνικού τραπεζικού συστήματος από τη διεθνή προέλαση των neobanks, οι οποίες μέσω διαδικτύου έχουν καταλάβει ήδη μερίδιο 20% στις τραπεζικές συναλλαγές και το 100% της αγοράς των κρυπτονομισμάτων. Και όπως προκύπτει από τις δηλώσεις των διευθυνόντων συμβούλων τους, προσεχώς θα επεκταθούν στην επαγγελματική στέγη και βεβαίως και στη στεγαστική πίστη.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ.

**ΘΕΟΔΩΡΑ ΤΖΑΚΡΗ:** Είναι αστείο να μιλάμε στη χώρα που τα τρένα συγκρούονται σε διπλή γραμμή ότι αυτό το κράτος, το δικό σας κράτος, μπορεί να ελέγξει αυτό το νέο είδος τραπεζικής, η οποία δεν δύναται να ελεγχθεί και είναι βεβαίως απείρως συμφερότερη για τον καταναλωτή, ειδικά στη στεγαστική πίστη, όπου ούτε καν έξοδα φακέλου και προσημειώσεων δεν χρεώνουν στο εξωτερικό και προσεχώς και στην Ελλάδα.

Δεν βλέπω ούτε μια διάταξη στο νομοσχέδιο αυτό για το πώς θα ελεγχθούν αυτού του είδους οι άμεσες ξένες επενδύσεις, οι οποίες σε ορίζοντα δεκαετίας θα έχουν υποκαταστήσει πλήρως το γερασμένο ελληνικό τραπεζικό σύστημα, ανοίγοντας διάπλατα λεωφόρους εξόδου της χώρας μας και των καταθετικών πελατών. Κοινώς, τα ευρώ που διακινούνται στην Ελλάδα θα μεταναστεύσουν στην Ουκρανία, στην Τουρκία, στα Ηνωμένα Αραβικά Εμιράτα.

Αυτό το βλέπει η Κυβέρνηση σε κίνδυνο ή όχι; Γιατί χωρίς καταθετικό απόθεμα, κύριε Υπουργέ, οι ελληνικές τράπεζες δεν θα μπορούν πια να δανείσουν και σε λίγα χρόνια θα ξεπουληθούν για ένα ευρώ σε αλλοδαπές τράπεζες, με ό,τι κινδύνους αυτό συνεπάγεται για την εθνική μας ασφάλεια.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ ολοκληρώστε.

**ΘΕΟΔΩΡΑ ΤΖΑΚΡΗ:** Ήδη πρέπει να σας ενημερώσω ότι μεγάλοι παίκτες της διαδικτυακής τραπεζικής αγοράς αγοράζουν μαζικά στη δευτερογενή αγορά στεγαστικά δάνεια και υγιή επιχειρηματικά δάνεια με πολύ ευνοϊκότερους όρους για τους δανειολήπτες.

Κυρίες και κύριοι συνάδελφοι, θα σταθώ μόνο στο σκέλος των κυρώσεων, όπου το προτεινόμενο πρόστιμο των 50.000 ευρώ για τις επιχειρήσεις που δεν καταθέτουν αίτηση έγκρισης είναι εξοργιστικά χαμηλό. Ένα τέτοιο ποσό είναι πάρα πολύ αμελητέο, κύριε Υπουργέ, για μεγάλες πολυεθνικές και επιχειρηματικούς κολοσσούς, που εύκολα το θεωρούν μέρος του επιχειρηματικού τους ρίσκου.

Ρωτήστε και τον Υπουργό, που έχει και εμπειρία δικηγορική, τι σημαίνει ένα πρόστιμο 50.000 ευρώ για έναν επενδυτή στον τομέα της ενέργειας. Απολύτως τίποτα, θα σας πω.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Άλλαξε. Έγινε 100.000.

**ΠΡΟΕΔΡΕΥΩΝ (Ιωάννης Πλακιωτάκης):** Με νομοτεχνική βελτίωση.

**ΘΕΟΔΩΡΑ ΤΖΑΚΡΗ:** Έγινε 100.000; Πάλι απολύτως τίποτα!

Το παρόν νομοσχέδιο δεν μας βρίσκει αντίθετους ως προς το πνεύμα του. Μας βρίσκει πλήρως αντίθετους και ως προς την αντικειμενική χρησιμότητά του, όπως το έχετε διατυπώσει.

Για όλους τους λόγους που προανέφερα, θεωρούμε ως Κίνημα Δημοκρατίας ότι είναι ξεπερασμένο από την πραγματικότητα και πρέπει να το ανακαλέσετε, να το ενισχύσετε με ασφαλιστικές δικλίδες και να το επαναφέρετε, αφότου το Υπουργείο Εξωτερικών συνεργαστεί ουσιαστικά με τα Υπουργεία, με την Τράπεζα της Ελλάδος, με την Ευρωπαϊκή Κεντρική Τράπεζα και την Κομισιόν…

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, σας παρακαλώ, κυρία Τζάκρη.

**ΘΕΟΔΩΡΑ ΤΖΑΚΡΗ:** …, προκειμένου να επιτελέσει τον σκοπό για τον οποίο συντάχθηκε, δηλαδή την προστασία των εθνικών συμφερόντων σε κρίσιμους στρατηγικούς τομείς της ελληνικής κοινωνίας και οικονομίας.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε, κυρία Τζάκρη.

Τον λόγο έχει ο κ. Παναγής Καππάτος από τη Νέα Δημοκρατία και μετά η κ. Σπυριδάκη.

Κύριε Καππάτο, ορίστε.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το νομοσχέδιο που συζητούμε σήμερα εισάγει για πρώτη φορά στη χώρα μας έναν θεσμικά κατοχυρωμένο μηχανισμό ελέγχου των άμεσων ξένων επενδύσεων σε συμμόρφωση με τον Κανονισμό της Ευρωπαϊκής Ένωσης 2019/452.

Με αυτήν την πρωτοβουλία η Ελλάδα ευθυγραμμίζεται με τις περισσότερες χώρες της Ευρωπαϊκής Ένωσης καλύπτοντας ένα κρίσιμο θεσμικό κενό. Πρόκειται για ένα νομοθέτημα που δεν αποσκοπεί στην αποθάρρυνση των επενδύσεων, αλλά στη διασφάλιση ότι η είσοδος ξένων κεφαλαίων ιδίως σε στρατηγικής σημασίας τομείς δεν θα γίνεται ανεξέλεγκτα, αλλά με όρους διαφάνειας, θεσμικής πρόνοιας και συμβατότητας με το δημόσιο συμφέρον.

Η ρύθμιση αυτή αποκτά ιδιαίτερη σημασία στο σημερινό γεωοικονομικό περιβάλλον, όπου η επιδίωξη επενδύσεων δεν μπορεί να είναι αυτοσκοπός. Η διεθνής εμπειρία έχει δείξει ότι η ανεξέλεγκτη εισροή κεφαλαίων σε τομείς, όπως η ενέργεια, οι τηλεπικοινωνίες, οι λιμενικές και ψηφιακές υποδομές ή η τεχνητή νοημοσύνη ενδέχεται να δημιουργήσει εξαρτήσεις ή κενά εποπτείας που τελικά θίγουν την παραγωγική κυριαρχία μιας χώρας.

Το νομοσχέδιο, συνεπώς, δεν λειτουργεί περιοριστικά. Αντιθέτως καθιερώνει ένα σαφές και αξιόπιστο πλαίσιο εντός του οποίου κάθε σοβαρός επενδυτής μπορεί να γνωρίζει με ακρίβεια ποια είναι τα θεσμικά όρια, ποιες οι απαιτήσεις διαφάνειας και ποιες οι προβλέψεις συμμόρφωσης. Το κράτος δεν γίνεται εμπόδιο, γίνεται εγγυητής. Το υπό συζήτηση νομοσχέδιο προβλέπει την ίδρυση ενός εθνικού μηχανισμού ελέγχου με αρμόδιο το Υπουργείο Εξωτερικών και συντονιστικό όργανο τη Διυπουργική Επιτροπή Ελέγχου Άμεσων Ξένων Επενδύσεων.

Η διαδικασία προβλέπει τη συγκέντρωση, την επεξεργασία και την αξιολόγηση των στοιχείων κάθε επένδυσης που εμπίπτει στο πεδίο εφαρμογής του νόμου με συγκεκριμένα ποσοτικά όρια συμμετοχής αναλόγως του βαθμού ευαισθησίας του κάθε τομέα. Το γεγονός ότι οι συμμετοχές άνω του 10% ή του 25% ανά περίπτωση ενεργοποιούν τη διαδικασία ελέγχου στους κρίσιμους τομείς δεν είναι μια αυθαίρετη ρύθμιση. Είναι απόλυτα εναρμονισμένη με τις βέλτιστες πρακτικές της Ευρωπαϊκής Ένωσης και αντανακλά την ανάγκη για πρόληψη και όχι για την εκ των υστέρων θεραπεία.

Η συμμετοχή γενικών γραμματέων σε μια διυπουργική σύνθεση διασφαλίζει τον διατομεακό χαρακτήρα της κρίσης και αποτρέπει μονομερείς προσεγγίσεις. Στο ίδιο πνεύμα εντάσσονται και οι κυρώσεις που προβλέπονται για τη μη συμμόρφωση προς τη διαδικασία ελέγχου.

Οι διοικητικές ποινές που κυμαίνονται από χρηματικά πρόστιμα έως την απαγόρευση ή την αναστροφή της επένδυσης δεν αποσκοπούν στην ποινικοποίηση της επιχειρηματικότητας, αλλά στη διασφάλιση της διαφάνειας, στην τήρηση των κανόνων και στην αποτροπή καταχρηστικών συμπεριφορών. Διότι η προληπτική ισχύς του δικαίου είναι πάντοτε αποτελεσματικότερη από την κατασταλτική και γιατί το επενδυτικό περιβάλλον δεν ωφελείται από την ασυδοσία, αλλά από την προβλεψιμότητα. Οι σοβαροί επενδυτές αναζητούν κράτη με σταθερούς θεσμούς, σαφές ρυθμιστικό πλαίσιο και δυνατότητα γρήγορης επίλυσης θεμάτων. Αυτό εξασφαλίζει το παρόν νομοσχέδιο.

Με τη θέσπιση αυτού του μηχανισμού η Ελλάδα δεν υιοθετεί μια εσωστρεφή ή φοβική στάση απέναντι στις επενδύσεις. Αντιθέτως, αναβαθμίζει τη θεσμική της θωράκιση και στέλνει ένα σαφές σήμα προς τη διεθνή επενδυτική κοινότητα, ότι αποτελεί μια χώρα με κανόνες, διαφάνεια και προσήλωση στη θεσμική αξιοπιστία. Όπως έχει αναδειχθεί και από την επιστημονική ανάλυση του πολιτικού κινδύνου, ο ρυθμιστικός κίνδυνος, η έλλειψη θεσμικής συνέπειας και η απουσία μηχανισμών πρόβλεψης είναι παράγοντες που επιβαρύνουν το επενδυτικό ρίσκο πολύ περισσότερο από την ύπαρξη εποπτείας.

Η θέσπιση ελέγχου των ΑΞΕ δεν διώχνει τους επενδυτές, αλλά τους καθησυχάζει, τους δείχνει ότι εδώ υπάρχει ένα κράτος δικαίου που προστατεύει και τη δική τους επένδυση διασφαλίζοντας ότι κανένα τρίτο συμφέρον δεν θα υπονομεύσει το πλαίσιο στο οποίο αυτοί προσβλέπουν για σταθερότητα και απόδοση.

Σε μια εποχή αυξανόμενης πολυπλοκότητας η διαχείριση του πολιτικού και επενδυτικού κινδύνου δεν είναι ζήτημα ιδεολογικής πολιτικής επιλογής, αλλά στρατηγική αναγκαιότητα. Η τεχνολογική πρόοδος, η γεωπολιτική αβεβαιότητα, οι αναδυόμενες απειλές και οι μεταβαλλόμενες δομές ισχύος δεν επιτρέπουν την αυταπάτη ότι οι αγορές αυτορυθμίζονται με τρόπο που να εγγυάται το δημόσιο συμφέρον.

Οι κυβερνήσεις που θέλουν να παραμείνουν κυρίαρχες και αξιόπιστες οφείλουν να θεσπίζουν μηχανισμούς πρόβλεψης, ελέγχου και συντονισμένης αντίδρασης. Αυτό επιχειρεί το παρόν νομοσχέδιο. Επιχειρεί να μετατρέψει την αρχή της κυριαρχίας σε θεσμική πράξη και όχι σε ρητορική επίκληση, να οργανώσει την εξωστρέφεια της ελληνικής οικονομίας γύρω από αξίες, όπως είναι η διαφάνεια, η στρατηγική πρόνοια και η θεσμική ωριμότητα.

Κυρίες και κύριοι συνάδελφοι, η Ελλάδα έχει ανάγκη από επενδύσεις, αλλά ακόμη περισσότερο έχει ανάγκη από θεσμική αυτοπεποίθηση, να μπορεί να υποδέχεται το ξένο κεφάλαιο χωρίς να παραδίδει τα εργαλεία χάραξης της οικονομικής της πολιτικής. Έχει ανάγκη να διακρίνει πότε μια επένδυση υπηρετεί την ανάπτυξη και πότε ενδεχομένως εξυπηρετεί σκοπούς ασύμβατους με το δημόσιο συμφέρον, να εμπιστεύεται τις δυνάμεις της όχι επειδή κλείνεται σε αυτές, αλλά επειδή τις θωρακίζει με κανόνες.

Το παρόν σχέδιο νόμου είναι ένα τέτοιο παράδειγμα θεσμικού ρεαλισμού και η ψήφισή του δεν είναι μόνο τυπική συμμόρφωση με έναν ευρωπαϊκό Κανονισμό, αλλά μία πράξη κυριαρχίας, μία δήλωση πως η Ελλάδα επιθυμεί την πρόοδο, αλλά με τους δικούς της όρους, διαφανείς, θεμιτούς και συμβατούς με το συμφέρον των πολιτών της.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Καππάτο.

Τον λόγο έχει τώρα η κ. Κατερίνα Σπυριδάκη.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, αναρωτιέμαι τι είναι τελικά εναρμόνιση και τι σύγκλιση. Είναι να θες να λέγεσαι ευρωπαϊκό κράτος, εντάξιμο μέλος της Ένωσης και να νομοθετείς το 2025 κανονισμούς του 2019; Είναι εναρμόνιση να έρχεται η Κυβέρνηση και να φέρνει ένα πλαίσιο που η Ευρωπαϊκή Ένωση έχει εφαρμόσει από το 2020; Είναι εναρμόνιση εμείς σήμερα, πέντε χρόνια μετά, να συζητάμε ακόμα το πώς η Ευρωπαϊκή Ένωση χαράζει στρατηγική για το μέλλον, ενώ εμείς ακόμα προσπαθούμε να μεταφράσουμε και να αποκωδικοποιήσουμε το χθες; Όταν η Ευρώπη κινείται με ταχύτητα, εμείς κρατάμε τον καθρέφτη της καθυστέρησης.

Για ποια σύγκλιση μιλάμε, λοιπόν, όταν η δική μας στρατηγική αρχίζει εκεί που τελειώνει η ευρωπαϊκή; Για ποια εναρμόνιση μιλάμε, λοιπόν; Εν πάση περιπτώσει, γιατί τέτοια καθυστέρηση; Σε ποιους δίνετε χρόνο να κερδίσουν; Σε ποιους δίνετε έδαφος να πατήσουν πάνω στη δημόσια γη, στην ελληνική οικονομία και τελικά στις πλάτες των Ελλήνων πολιτών; Διότι κάθε φορά που ενσωματώνετε ένα ευρωπαϊκό κείμενο, το φέρνετε στρεβλά, γιατί πάντα φέρνετε το γράμμα και όχι το πνεύμα. Μήπως για να φαίνεται ότι συμμορφωνόμαστε, αλλά εσείς να μπορείτε να συνεχίζετε το ίδιο παιχνίδι πίσω από τις κουρτίνες;

Πάμε, λοιπόν, στα στοιχεία, γιατί οι αριθμοί δεν λένε ποτέ ψέματα. Οι άμεσες ξένες επενδύσεις στην Ελλάδα αυξήθηκαν το 2024 στα 5,9 δισεκατομμύρια ευρώ, είχαμε δηλαδή 37% αύξηση σε σχέση με το 2023. Ωραία. Ή μάλλον για να το πω σωστά, όχι ωραία, γιατί το 50% αυτών αφορούν ακίνητα, real estate. Πέρυσι μόνο 2,75 δισεκατομμύρια ευρώ μπήκαν στην αγορά των ακινήτων. Ρεκόρ! Και ξέρετε από πού έρχονται; Το 64% από τρίτες χώρες. Πρόκειται για επενδύσεις που δεν έχουν καμία σχέση με την παραγωγή, την καινοτομία, την έρευνα, τη μεταποίηση. Αυτό το λέμε ανάπτυξη; Είναι αυτό μια ανάπτυξη που θα βοηθήσει την ευημερία των πολιτών; Όχι! Οι επενδύσεις που προσελκύετε είναι για τα «χρυσά» διαμερίσματα. Δεν είναι στον βιομηχανικό τομέα ούτε στη μεταποίηση. Δεν είναι στις υποδομές, δεν είναι ούτε καν στην υγεία. Και οι μεγάλες πολυεθνικές πατάνε στο δικό σας φιλικό πλαίσιο, φτιάχνουν θυγατρικές, αποφεύγουν ελέγχους, μεταφέρουν κέρδη εκτός χώρας την ίδια ώρα που η Ελλάδα παραμένει ο Νότος. Παραμένει ο Νότος που δουλεύει, αλλά δεν κερδίζει, που παράγει, αλλά δεν καρπώνεται και η ψαλίδα μεταξύ Βορρά και Νότου συνεχίζει να οξύνεται. Κι εσείς μας μιλάτε για σύγκλιση!

Και ο τουρισμός; Θα το έχετε ακούσει πάρα πολλές φορές, αλλά το έχουμε πει, θα το ξαναπούμε και θα το πούμε και σήμερα. Η εξάρτηση του παραγωγικού μας μοντέλου από τον τουρισμό, έναν τουρισμό χωρίς γεωγραφική, θεματική και χρονική επέκταση, δεν είναι ανάπτυξη, είναι μονοκαλλιέργεια. Και όταν η μονοκαλλιέργεια δεν έχει διασύνδεση με τον πρωτογενή τομέα, με τη μικρομεσαία επιχειρηματικότητα, με τη μεταποίηση και τη βιοτεχνία, τότε η διαρροή κερδών είναι μαθηματικά βέβαιη. Τα λεφτά φεύγουν από τα νησιά και τη χώρα και καταλήγουν σε εταιρικούς λογαριασμούς στο εξωτερικό.

Έχουμε φτάσει στο σημείο ο τουρισμός να χρηματοδοτεί το έλλειμμα του εμπορικού μας ισοζυγίου και να πληρώνει τα σπασμένα του ανορθολογισμού σας. Και η Golden Visa; Την έχουμε επισημάνει, την έχουμε στοχεύσει νομοθετικά, έχουμε καταθέσει τροπολογίες. Άλλες χώρες, όπως η Ισπανία, η Ολλανδία και η Ιρλανδία πήραν μέτρα δραστικά και αποτελεσματικά, ενώ εμείς εδώ ακόμα κοιτάμε προσπαθώντας να ανοίξουμε παραθυράκια. Γιατί άραγε; Διότι όταν μιλάμε για real estate και ενέργεια, το κοινό σημείο είναι ένα: η ανθελληνοποίηση της ελληνικής γης, ακίνητα που τα διαχειρίζονται εταιρείες με έδρα τις τρίτες χώρες και τα νοικιάζουν μέσω πλατφορμών που δεν ελέγχει κανείς, με αποτέλεσμα το κράτος να μην εισπράττει ούτε ένα ευρώ.

Η ΑΑΔΕ με τόσα εργαλεία, με τόσες εξουσίες, πού είναι; Γιατί δεν κάνει ελέγχους εκεί που πρέπει; Γιατί δεν παρεμβαίνει εκεί που χάνεται πραγματικά δημόσιο χρήμα; Και αντί γι’ αυτό, κάνει ένα σαφάρι ελέγχων στα καφενεία στα χωριά μας. Κυνηγάτε τη μικρομεσαία επιχείρηση που για εσάς είναι εκ προοιμίου ένοχη. Αυτή είναι η οικονομική πολιτική σας; Να τιμωρείτε, δηλαδή, αυτούς που κρατούν ζωντανή την ελληνική ύπαιθρο, ενώ οι «offshore» εταιρείες κάνουν πάρτι;

Όμως, τι να περιμένει κανείς όταν έχουμε έναν Πρωθυπουργό που προεδρεύει στο Συμβούλιο Ασφαλείας του ΟΗΕ και δεν λέει κουβέντα για την εθνική μας αρχή; Όταν βάζετε την εξωτερική πολιτική στην υπηρεσία εμπορικών συμφωνιών και ξεχνάτε τις πάγιες αρχές, για ποια ακεραιότητα μιλάτε; Ποια ακεραιότητα επικαλείσθε;

Και σαν να μην έφτανε αυτό, στην κοινή δήλωση των Ευρωπαίων Υπουργών Εξωτερικών υπέρ της εκεχειρίας και της ανθρωπιστικής προστασίας στη Γάζα, όπου αυτήν τη στιγμή συντελείται ένα απεχθές έγκλημα, μια εθνοκάθαρση, υπέγραψαν είκοσι τέσσερις χώρες, ακόμα και η Γερμανία με το ιστορικό τραύμα που κουβαλά, με τη φιλοϊσραηλινή πολιτική της. Όμως, η Ελλάδα σιωπή, αφωνία, απουσία. Όμως, η σιωπή δεν είναι ουδετερότητα. Είναι συνενοχή. Και η ιστορία μάς παρακολουθεί, η ιστορία γράφει. Και θα γράψει ότι μια χώρα που ιστορικά υπερασπιζόταν τις αρχές του Διεθνούς Δικαίου, την ειρήνη, την εδαφική ακεραιότητα και την καταδίκη του αναθεωρητισμού, επέλεξε να σιωπήσει μπροστά σε ένα έγκλημα, στα ερείπια της Γάζας και στη γεωπολιτική της αστάθεια.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Ας δούμε, λοιπόν, πώς συμπεριφέρεστε και στο εσωτερικό, πώς προωθείτε και υπερασπίζεστε τα συμφέροντα των πολιτών μέσω των λόγων σας, αλλά και των πράξεών σας. Και ξέρετε ποιο είναι το πιο κραυγαλέο παράδειγμα εθνικής αδιαφορίας; Θα αναφερθώ σε κάτι που συζητείται αυτήν τη στιγμή σε αρμόδια επιτροπή και είναι ο ΒΟΑΚ. Μιλάμε για διόδια για ένα έργο που δεν έχει ξεκινήσει καν. Για να εξοικειωθούμε, μας λέτε. Πρώτη φορά, παγκοσμίως, νησί πληρώνει για κάτι που θα γίνει ίσως κάποτε. Και τα «σκιώδη διόδια» θα τα πληρώνει το Δημόσιο, άρα τελικά, πάλι εμείς. Και μιλάμε για ισονομία και ισοπολιτεία, όταν μάλιστα η Ευρωπαϊκή Ένωση ρητά έχει θεσπίσει εξαιρέσεις για τη νησιωτικότητα; Διότι στη Σικελία, στη Μαγιόρκα, στη Μάλτα και στην Κύπρο δεν επιβάλλονται διόδια για την ενδονησιωτική μετακίνηση. Τι διαφορετικό έχουν οι πολίτες αυτών των χωρών από τους πολίτες της Κρήτης;

Μας λέτε ότι η Σητεία «θα» ενταχθεί στα έργα. Μας λέτε ότι «θα» χρηματοδοτήσετε τις μελέτες τμηματικά. Μα, οι μελέτες είναι ήδη ώριμες. Δεν τις έχετε διαβάσει ή απλώς ο Λασιθιώτης περισσεύει από το πλάνο σας; Μήπως δεν θέλετε να τις χρηματοδοτήσετε; Και σας ρωτώ ξεκάθαρα. Θα επιβάλετε διόδια και στο ανατολικό κομμάτι της Κρήτης, για να χρηματοδοτήσετε το έργο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κυρίες και κύριοι συνάδελφοι, η μεγάλη αλήθεια είναι μία. Το κράτος που χτίζεται δεν υπηρετεί τον πολίτη. Είναι ένα κράτος αναποτελεσματικό, απρόσωπο, συγκεντρωτικό, αποξενωμένο και αποκομμένο από τις ανάγκες της κοινωνίας. Είναι ένα κράτος που δεν προστατεύει, αλλά τιμωρεί. Δεν σχεδιάζει, αλλά αυτοσχεδιάζει. Δεν εμπνέει εμπιστοσύνη, αλλά καλλιεργεί την ανασφάλεια. Είναι ένα κράτος που δεν στηρίζεται στις δυνάμεις της παραγωγής, αλλά εξουθενώνει με πρόστιμα, γραφειοκρατία και αδικία. Την ίδια ώρα, οι λίγοι, οι ισχυροί, οι συνδεδεμένοι περνούν ανάμεσα από τις χαραμάδες των νόμων που εσείς αφήνετε επίτηδες ανοιχτές.

Αυτό δεν είναι κράτος δικαίου. Αυτό δεν είναι κράτος αλληλεγγύης. Αυτό δεν είναι ευρωπαϊκό κράτος. Είναι το κράτος της αδράνειας και της επιλεκτικής εξουσίας. Η δική μας απάντηση, η απάντηση του ΠΑΣΟΚ, είναι μία και είναι ξεκάθαρη. Θέλουμε ένα κράτος δίκαιο, λειτουργικό και δημοκρατικό, που να προστατεύει τον αδύναμο, που να ελέγχει τον ισχυρό, που να μην παραδίδει την εθνική κυριαρχία σε real estate, fund και καρτέλ της ενέργειας, γιατί ο πατριωτισμός δεν είναι μόνο να σηκώνεις τη σημαία όποτε σε συμφέρει. Πατριωτισμός είναι να υπηρετείς τον πολίτη, να τιμάς το Σύνταγμα, να σέβεσαι το δημόσιο συμφέρον και πάνω απ’ όλα να μη φοβάσαι να πεις την αλήθεια.

Δυστυχώς, εσείς, κυρίες και κύριοι της Κυβέρνησης, τα υπονομεύετε και τα δύο.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε την κυρία Σπυριδάκη.

Τον λόγο έχει ο κ. Βασίλειος Υψηλάντης από τη Νέα Δημοκρατία.

Ορίστε, έχετε τον λόγο.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, είναι γεγονός ότι με τα «δεν» δεν φτιάχνουμε πολιτικές. Και δεν φτιάχνουμε και θέσεις, κυρίως θέσεις εθνικές. Αντιθέτως, πρέπει να δούμε με ρεαλισμό αυτό το οποίο συμβαίνει γύρω μας, να καταδικάσουμε τις σφαγές στη Γάζα, αλλά συνάμα και όλα τα άλλα τα οποία έχουν συμβεί στην περιοχή αυτή. Να συνεχίσουμε να υποστηρίζουμε τη δημιουργία του παλαιστινιακού κράτους και, βεβαίως, να πούμε ότι η Ελλάδα δεν μένει αδρανής σε επίπεδο Οργανισμού Ηνωμένων Εθνών -ας δείτε τις παρεμβάσεις που γίνονται σε επίπεδο του Μόνιμου Αντιπροσώπου- ούτε και ο ίδιος ο Πρωθυπουργός ο οποίος έχει πάρει σαφείς θέσεις σε όλα τα ζητήματα.

Ας μου πείτε, λοιπόν, κράτη τα οποία πέραν από λεκτικές αναφορές στα ζητήματα αυτά, έχουν προχωρήσει σε ουσιαστικές ενέργειες. Ουδείς μέχρι τώρα! Ουδείς! Η Ελλάδα είναι συνεπής και μέσα στα πλαίσια της Ευρωπαϊκής Ένωσης θα προχωρήσει, έτσι ώστε το δίκαιο να επιβληθεί και να σταματήσουν οι ανθρωποθυσίες σ’ αυτήν τη δυστυχώς δοκιμαζόμενη περιοχή.

Κύριε Πρόεδρε, κυρίες και κύριοι Βουλευτές, το υπό συζήτηση νομοσχέδιο υιοθετώντας τον Κανονισμό 2019/352 θεσπίζει για πρώτη φορά στη χώρα μας έναν ολοκληρωμένο και διαφανή εθνικό μηχανισμό ελέγχου άμεσων ξένων επενδύσεων. Η ρύθμιση αυτή δεν είναι απλώς μια νομοθετική υποχρέωση, αλλά μια στρατηγική επιλογή, η οποία ευθυγραμμίζει τη χώρα μας με το Ενωσιακό Δίκαιο και τις σύγχρονες απαιτήσεις της παγκόσμιας αγοράς.

Το νομοσχέδιο δεν αποθαρρύνει τις επενδύσεις, αλλά δημιουργεί ένα ασφαλές και προβλέψιμο περιβάλλον που θα ενισχύσει την εμπιστοσύνη των επενδυτών και θα προωθήσει τη βιώσιμη ανάπτυξη της χώρας. Ο νόμος δημιουργεί έναν εθνικό μηχανισμό ελέγχου που θα ενισχύσει την ασφάλεια και τη διαφάνεια των επενδύσεων σε ευαίσθητους τομείς, όπως η ενέργεια, οι μεταφορές, οι ψηφιακές υποδομές και η άμυνα. Αυτό σημαίνει ότι θα αυξήσει, βεβαίως, την εμπιστοσύνη των επενδυτών και θα προστατέψει τις κρίσιμες υποδομές. Με την εφαρμογή αυτού του Κανονισμού, η Ελλάδα ενισχύει τη συνεργασία με άλλα κράτη-μέλη της Ευρωπαϊκής Ένωσης, ανταλλάσσοντας πληροφορίες και προστατεύοντας τα συμφέροντά της σε ευρωπαϊκό επίπεδο.

Παράλληλα, συζητείται και νέος αναπτυξιακός νόμος που επιταχύνει τις διαδικασίες έγκρισης επενδύσεων, με στόχο την έγκριση μεγάλων επενδυτικών σχεδίων μέσα σε ενενήντα μέρες και τη δημιουργία χρηματοδοτικών διευκολύνσεων. Αυτό θα συμβάλει στην αποτελεσματικότερη ροή των επενδύσεων. Η εναρμόνιση με το Ενωσιακό Δίκαιο και η θεσμοθέτηση αυστηρών, αλλά διαφανών κανόνων, θα ενισχύσει την ελκυστικότητα της χώρας μας ως επενδυτικού προορισμού, ιδίως σε στρατηγικούς και κρίσιμους τομείς. Οι άμεσες ξένες επενδύσεις αποτελούν, πραγματικά, κινητήρια δύναμη για την ανάπτυξη και την ευημερία της χώρας μας. Εισάγουν πρωτοποριακή τεχνολογία, δημιουργούν εκατοντάδες θέσεις εργασίας και ενισχύουν τη δυναμική της ελληνικής οικονομίας.

Χάρη στις μεταρρυθμίσεις αυτές της Νέας Δημοκρατίας στην πολιτική σταθερότητα που αποφέρει και στη χρηματοδότηση του Ταμείου Ανάκαμψης, η Ελλάδα έχει καταγράψει τις υψηλότερες επιδόσεις των τελευταίων δύο δεκαετιών. Παραδείγματα, όπως οι επενδύσεις στις τηλεπικοινωνίες, στη διαχείριση του λιμανιού του Πειραιά και στη φαρμακοβιομηχανία, αποδεικνύουν ότι η χώρα μας μπορεί να προσελκύσει μεγάλες εταιρείες και να διασφαλίσει την καινοτομία και τη βιωσιμότητα του παραγωγικού της τομέα.

Ωστόσο, η απουσία ενός δυναμικού μηχανισμού ελέγχου δημιουργεί μέχρι τώρα τρωτά σημεία. Κρίσιμες υποδομές μπορεί να βρεθούν σε κίνδυνο κακόβουλων επενδύσεων, οι οποίες μπορούν να αποτελέσουν απειλή και για την εθνική μας ασφάλεια και τη δημόσια τάξη. Έτσι, με τον Κανονισμό 2019/352 προωθείται η ενωσιακή συνεργασία για την ανταλλαγή τέτοιων πληροφοριών και την ενίσχυση της ασφάλειας, κάτι που η Ελλάδα υιοθετεί με επιτυχία, προστατεύοντας όχι μόνο την εθνική μας ασφάλεια, αλλά και την ασφάλεια της Ευρωπαϊκής Ένωσης και των πολιτών της.

Το πλαίσιο του νομοσχεδίου είναι ξεκάθαρο και αποτελεσματικό. Υλοποιώντας τον Κανονισμό, θεσπίζοντας Διυπουργική Επιτροπή Ελέγχου ΑΞΕ και τη Διεύθυνση Β1 του Υπουργείου Εξωτερικών ως συντονιστή, ο έλεγχος επεκτείνεται σε ευαίσθητους τομείς -25% συμμετοχή- όπως ενέργεια και μεταφορές και σε ιδιαίτερα ευαίσθητους τομείς -10% συμμετοχή- όπως κυβερνοασφάλεια, άμυνα, λιμενικές υποδομές.

Περιλαμβάνονται όλες οι επενδύσεις από τρίτες χώρες ή ενδοενωσιακές οντότητες που ελέγχονται από αυτές, με συνυπολογισμό μετοχών, εταιρικών μεριδίων και εξωτερικών συμφωνιών.

Η διαδικασία ελέγχου είναι γρήγορη, αποτελεσματική και διαφανής. Απαιτείται υποβολή του φακέλου στη διεύθυνση B1 με αξιολόγηση εντός τριάντα ημερών ή διεξοδική έρευνα, ενώ προβλέπεται και αυτεπάγγελτος έλεγχος, σε περιπτώσεις που κρίνεται αναγκαίο.

Η ΔΕΕΑΞΕ συνεκτιμά όλους τους σχετικούς παράγοντες, όπως κινδύνους για ενωσιακά προγράμματα ή περιοριστικά μέτρα κατά του επενδυτή. Οι κυρώσεις είναι αυστηρές και περιλαμβάνουν μεγάλα πρόστιμα ή έως το διπλάσιο της αξίας της επένδυσης, ακυρότητα συναλλαγών και μέτρα μετριασμού.

Το νομοσχέδιο δεν αποθαρρύνει, όμως, τις επενδύσεις. Προσφέρει ισορροπία μεταξύ προστασίας και ανάπτυξης. Όπως ήδη έχει τονιστεί, ο κανονισμός επιτρέπει ευελιξία κι ο μηχανισμός μας ενισχύει την εμπιστοσύνη των επενδυτών, μέσω της διαφάνειας. Ελέγχουμε επενδύσεις σε ευαίσθητες περιοχές, όπως η Θράκη και το βόρειο Αιγαίο, προστατεύοντας τουριστικές υποδομές από αδιαφανείς κινήσεις. Η συνεργασία με την Ευρωπαϊκή Ένωση, μέσω ανταλλαγής πληροφοριών και των ετήσιων εκθέσεων, ενισχύει την ασφάλεια της Ένωσης και της χώρας μας. Το νομοσχέδιο προετοιμάζει την Ελλάδα για μελλοντικές εξελίξεις, με δυνατότητα τροποποίησης του παραρτήματος μέσω ΚΥΑ. Η προστασία των εργαζομένων και των προμηθευτών εξασφαλίζεται, μέσω των μειωμένων προθεσμιών ελέγχου για επιχειρήσεις σε αδυναμία πληρωμών.

Ακούστηκαν ανησυχίες για την πηγή του χρήματος. Ο έλεγχος εστιάζει στο ποιόν του επενδυτή και η αρχή καταπολέμησης εσόδων μπορεί να κληθεί. Το νομοσχέδιο διασφαλίζει ότι οι επενδύσεις, όπως προείπα, δεν απειλούν την ασφάλεια. Επιπρόσθετα, η θεσμοθέτηση αυτών των προδιαγραφών ενισχύει την εμπιστοσύνη των διεθνών επενδυτών και των εταιρειών.

Κυρίες και κύριοι Βουλευτές, η Νέα Δημοκρατία πιστεύει στην ισχυρή οικονομία με κανόνες. Το νομοσχέδιο θωρακίζει την Ελλάδα, προστατεύοντας και ενισχύοντας την επενδυτική ελκυστικότητα μας. Επιβεβαιώνει τη θέση μας ως αξιόπιστου και ανοικτού προορισμού για επενδύσεις, ενώ διασφαλίζει ότι η ανάπτυξη θα εξακολουθήσει να βασίζεται στη διαφάνεια.

Με όλους αυτούς τους λόγους και τις σκέψεις, σας καλώ να υπερψηφίσετε το νομοσχέδιο για μια ασφαλή, ανταγωνιστική και ευημερούσα Ελλάδα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Υψηλάντη.

Και ολοκληρώνουμε τον κύκλο των ομιλητών με το κ. Ελευθέριο Κτιστάκη από τη Νέα Δημοκρατία.

**ΕΛΕΥΘΕΡΙΟΣ ΚΤΙΣΤΑΚΗΣ:** Κύριε Πρόεδρε, είναι η πρώτη φορά που ολοκληρώνω τον κατάλογο και δεν είναι μία ή δύο η ώρα τα ξημερώματα.

Κυρίες και κύριοι, με το προκείμενο σχέδιο νόμου -θα επικεντρωθώ σε βασικές αρχές αυτού, αφού ολοκληρώνω τον κατάλογο- θεσπίζεται ένας μηχανισμός ελέγχου άμεσων ξένων επενδύσεων στο πλαίσιο του Κανονισμού 2019/452 του Ευρωπαϊκού Κοινοβουλίου και Συμβουλίου. Ελέγχου τίνος πράγματος; Τι ελέγχουμε με το συγκεκριμένο νομοσχέδιο; Αν η ξένη επένδυση μπορεί να θίξει την εθνική ασφάλεια ή τη δημόσια τάξη. Αυτοί οι δύο όροι, εθνική ασφάλεια και δημόσια τάξη, έχουν ερμηνευτεί από το Δικαστήριο της Ευρωπαϊκής Ένωσης που έχει θέσει ενιαία κριτήρια προς τον σκοπό της ομοιομορφίας, κατά την εφαρμογή του Ενωσιακού Δικαίου από τα κράτη μέλη.

Ο όρος εθνική ασφάλεια καλύπτει εξίσου την εσωτερική και την εξωτερική ασφάλεια των κρατών μελών. Η ασφάλεια μπορεί να προσβάλλεται τόσο από την παρακώλυση λειτουργίας βασικών δημόσιων υπηρεσιών, όσο και από τον κίνδυνο σοβαρής διαταραχής των εξωτερικών σχέσεων στρατιωτικών συμφερόντων, για παράδειγμα.

Παράλληλα, ο όρος «δημόσια τάξη» έχει κριθεί ότι συντρέχει όταν υφίσταται πραγματική ενεστώσα και αρκούντως σοβαρή απειλή κατά θεμελιώδους συμφέροντος της κοινωνίας. Το δικαστήριο έχει επιπρόσθετα καθορίσει και τα κριτήρια βάσει των οποίων ένα πρόσωπο -εν προκειμένω, ο ξένος επενδυτής- μπορεί να χαρακτηριστεί ως απειλή για την ασφάλεια και τη δημόσια τάξη. Αυτό συμβαίνει όταν το πρόσωπο αυτό έχει ήδη εμπλακεί σε δραστηριότητες που θίγουν την ασφάλεια και τη δημόσια τάξη ενός άλλου κράτους μέλους.

Η έκθεση του Επιστημονικού Συμβουλίου της Επιστημονικής Υπηρεσίας της Βουλής αναλύει αυτούς τους δύο όρους και παραθέτει συγκεκριμένα παραδείγματα για την ομοιομορφία των εννοιών. Αυτό που δεν πρόκειται να ελεγχθεί, με βάση το προκείμενο σχέδιο νόμου, είναι η πηγή του χρήματος. Σε καμία περίπτωση δεν υποκαθίσταται η Αρχή Καταπολέμησης της Νομιμοποίησης Εσόδων από Εγκληματικές Δραστηριότητες ή οποιαδήποτε άλλη αρχή ή δημόσια υπηρεσία.

Ο κύριος Υπουργός κατά τη συζήτηση του σχεδίου νόμου στην αρμόδια επιτροπή ήταν απόλυτα κατηγορηματικός γι’ αυτό. Ερευνάται το φυσικό ή νομικό πρόσωπο ως επενδυτής, που ενδεχόμενα να συνιστά απειλή, σύμφωνα με όσα του ανέφερα πιο πριν. Η διυπουργική επιτροπή που θα συσταθεί, έχει βέβαια την εξουσία να ζητάει πληροφορίες από οποιονδήποτε φορέα της χώρας, από οποιαδήποτε αρχή της χώρας, στο πλαίσιο της διαδικασίας διεξοδικής έρευνας που προβλέπεται στο άρθρο 8.

Ποιος είναι ο σκοπός αυτού του νομοσχεδίου; Ο σκοπός είναι να δημιουργηθούν συνεκτικά πλαίσια ασφάλειας σε ολόκληρη την Ευρωπαϊκή Ένωση, με απώτερο σκοπό την εξάλειψη κενών και τρωτών σημείων. Είναι δεδομένο ότι η εν ευρεία έννοια οικονομικές σχέσεις που έχουν αναπτυχθεί μεταξύ των κρατών μελών στο πλαίσιο της Ευρωπαϊκής Ένωσης δημιουργούν τέτοιους δεσμούς, σύμφωνα με τους οποίους οποιαδήποτε απειλή σε ένα κράτος μέλος, ενδεχόμενα συνιστά εξίσου σοβαρή απειλή και σε κάποιο άλλο κράτος μέλος. Σημαντικό σε αυτό είναι η ανταλλαγή της πληροφορίας, ούτως ώστε όλα τα κράτη μέλη να είναι έτοιμα και να προλάβουν να αντιμετωπίσουν ενδεχόμενη απειλή.

Θα υπενθυμίσω ότι σε αυτό το πλαίσιο, εδώ σε αυτήν την Αίθουσα, έχουμε ψηφίσει τον νόμο 5160/2024 που αφορά την ενσωμάτωση της Οδηγίας NIS2 για την κυβερνοασφάλεια. Ο πυρήνας και της οδηγίας και κατ’ επέκταση και αυτού του νομοσχεδίου ήταν η ανταλλαγή πληροφορίας έγκαιρα και έγκυρα, προκειμένου -επαναλαμβάνω- να αποφευχθούν ζημιές στα υπόλοιπα κράτη μέλη.

Επίσης, θέλω να υπενθυμίσω ότι η αποφασιστική συμβολή και απόφαση του Υπουργείου Εξωτερικών προβλέπεται και στα νομικά πρόσωπα πανεπιστημιακής εκπαίδευσης, ακριβώς για να αποφευχθούν προβλήματα με ξένους επενδυτές. Υπήρχε ρητή διάταξη, βάσει της οποίας μόνο μετά από σύμφωνη γνώμη του ίδιου του Υπουργού Εξωτερικών μπορεί να εγκριθεί τέτοια άδεια.

Εν τέλει, τι επιτυγχάνουμε με το συγκεκριμένο νομοσχέδιο; Επιτυγχάνουμε μια ισορροπία μεταξύ του φιλοεπενδυτικού πνεύματος και της ανάγκης ολοκληρωμένης προστασίας της εθνικής ασφάλειας και της δημόσιας τάξης. Επιτυγχάνουμε μια ισορροπία μεταξύ της ανταγωνιστικότητας της χώρας στον τομέα των επενδύσεων και της ολοκληρωμένης προστασίας βασικών και ευαίσθητων δομών και υπηρεσιών της χώρας.

Σε αυτό το πλαίσιο, με βάση αυτές τις αρχές, σας καλώ να υπερψηφίσουμε το συγκεκριμένο νομοσχέδιο και δεν μπορώ να φανταστώ, παρ’ όλα όσα ειπώθηκαν στις συνεδριάσεις της αρμόδιας επιτροπής, ποιος λόγος μπορεί να υπάρξει για την καταψήφισή του.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Κτιστάκη και θα ξεκινήσουμε τώρα τον κύκλο των Κοινοβουλευτικών Εκπροσώπων.

Θα δώσω τώρα τον λόγο στον κ. Ηλιόπουλο, Κοινοβουλευτικό Εκπρόσωπο από τη Νέα Αριστερά.

Ορίστε, κύριε Ηλιόπουλε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ πολύ, κύριε Πρόεδρε.

Κάποιες πολύ πρώτες επισημάνσεις σχετικά με το νομοσχέδιο, γιατί πραγματικά σήμερα δεν θα έπρεπε να είναι αυτό το θέμα συζήτησης. Παρατήρηση πρώτη: Συζητάμε για τον έλεγχο και μηχανισμούς ελέγχου των ξένων άμεσων επενδύσεων. Μία παραδοχή ότι τελικά η ελεύθερη αγορά δεν είναι κι ακριβώς τόσο ελεύθερη. Είναι ελεύθερη αγορά, όταν σας συμφέρει, με τους όρους που σας συμφέρει και πάντα ελεύθερη, κυρίως, ενάντια των κοινωνικών και εργασιακών δικαιωμάτων.

Ποιοι είναι οι όροι που μπαίνουν; Εθνική ασφάλεια και δημόσια τάξη, όροι που ξέρετε ότι μπορούν ανάλογα με το συσχετισμό, ανάλογα με την κατάσταση, να διαβαστούν, όπως βολεύει, την κάθε κυβέρνηση ή την κάθε κυρίαρχη δύναμη.

Ποια είναι η πραγματικότητα πίσω από αυτές τις επιλογές; Η συνολική προετοιμασία και της Ευρώπης για την πολεμική οικονομία και η συνολική προετοιμασία για τους ευρύτερους ανταγωνισμούς που υπάρχουν αυτή τη στιγμή, κυρίαρχα με την Κίνα.

Συζητάμε για έλεγχο των ξένων άμεσων επενδύσεων. Χρειάζεται να υπάρχουν διαδικασίες ελέγχου για ξένες άμεσες επενδύσεις; Να σας δώσω ένα απλό παράδειγμα, το οποίο δεν σας αφορά. Βασική ξένη άμεση επένδυση αυτή τη στιγμή στη χώρα είναι το real estate. Και με βάση το real estate δεν είναι ευαίσθητη περιοχή μόνο ο Έβρος, έχετε καταφέρει να κάνετε ευαίσθητη περιοχή τα Σεπόλια και την Κυψέλη, αλλά με ποια έννοια ευαίσθητη περιοχή; Ότι ο κόσμος δεν μπορεί να βρει ένα σπίτι και να νοικιάσει. Αυτή η ευαισθησία για εσάς, όμως, δεν είναι ούτε εθνική ασφάλεια ούτε δημόσια τάξη. Αυτή η ευαισθησία αφορά περιττά κοινωνικά δικαιώματα.

Γιατί το λέμε αυτό; Μέχρι και η Morgan Stanley αναγκάστηκε να βγάλει έκθεση, που λέει ότι αυτήν τη στιγμή είναι υπερτριπλάσιος ο πληθωρισμός ενοικίων σε σύγκριση με την Ευρώπη. Είναι στο 10,5%, ενώ στην Ευρώπη είναι στο 2,9%. Αυτό είναι συνειδητό αποτέλεσμα της πολιτικής σας.

Θα σας δώσω μόνο μια περιοχή της Αθήνας: Στην Πλάκα και στο Κουκάκι έχουμε περισσότερα από δεκατέσσερις χιλιάδες διαμερίσματα βραχυχρόνιας μίσθωσης και πάνω από το 1/3 ανήκει σε διαχειριστές που έχουν περισσότερα από δέκα διαμερίσματα. Αυτή είναι η πολιτική του real estate που χρησιμοποιείτε ως κυβέρνηση. Αυτή είναι η πολιτική του real estate που έχει οδηγήσει και μέσα από τα ενοίκια και το κόστος στέγασης να είμαστε αρνητικά πρωταθλητές στο real estate και στον πάτο στο πραγματικό διαθέσιμο εισόδημα. Αυτά είναι τα πραγματικά δεδομένα και της οικονομικής πολιτικής σας την οποία αυτήν τη στιγμή έρχεται να ακολουθήσει και το Υπουργείο Εξωτερικών.

Για τους προηγούμενους λόγους θα καταψηφίσουμε το νομοσχέδιο.

Το κλείνω όμως εδώ γιατί αυτή η συζήτηση που γίνεται σήμερα στη Βουλή είναι μια συζήτηση ντροπιαστική. Είναι μια συζήτηση παρωδίας.

Ακούμε από τα κυβερνητικά στελέχη φράσεις για το Διεθνές Δίκαιο. Ποιος μιλάει ακριβώς για το Διεθνές Δίκαιο; Τη στιγμή που παρακολουθούμε μια γενοκτονία σε ζωντανή μετάδοση και οι λέξεις έχουν σημασία. Άκουσα τον κύριο Υπουργό που δεν μπορούσε να πει ούτε τη λέξη «γενοκτονία» ούτε καν τη φράση «εγκλήματα πολέμου δεν μπορείτε να πείτε. Είστε τόσο δεδομένοι και προβλέψιμοι σύμμαχοι του κράτους απαρτχάιντ αυτήν τη στιγμή του Ισραήλ.

Κοιτάξτε, η δουλική, απάνθρωπη και κυνική θέση της Κυβέρνησης στο ζήτημα της γενοκτονίας της Παλαιστίνης έχει καταγραφεί και να ξέρετε ότι δεν θα σας ξεπλύνει τίποτα από αυτό. Ιστορικά η ντροπή της χώρας που έχετε κάνει αυτές τις μέρες, με τον τρόπο που έχετε τοποθετηθεί και με τον τρόπο που έχετε λειτουργήσει, δεν μπορεί να ξεπλυθεί.

Υπάρχουν, όμως, κάποια ερωτήματα, κύριε Υπουργέ:

Αναρωτιέμαι αν η δουλική και απάνθρωπη στάση σας είναι πολιτική αρχών -όσο μπορεί να έχει αρχές ο Κυριάκος Μητσοτάκης- ή αν σχετίστηκε με κάτι άλλο. Αν σχετίζεται, παραδείγματος χάριν, με τη σχέση που έχετε με ισραηλινά συμφέροντα στην υπόθεση του Predator. Είναι ξεκάθαρο ότι στην υπόθεση του Predator, που κάνετε τώρα ό,τι μπορείτε για να κλείσει η δίκη οριακά με παραγραφές, αφού τους πάτε μόνο για πλημμελήματα, δεν κρατάει μόνο ο Κυριάκος Μητσοτάκης και εκβιάζει το μισό Υπουργικό Συμβούλιο που παρακολουθούσε. Προφανώς οι άνθρωποι που του έδωσαν αυτά τα λογισμικά είναι μέλος της συμφωνίας και άρα υπάρχει εκεί μια παράξενη ισορροπία με συγκεκριμένα ισραηλινά συμφέροντα.

Αναρωτιέμαι αν αυτή η δουλική και απάνθρωπη στάση σχετίζεται και με τις προσωπικές δουλειές που κάνει ο Κυριάκος Μητσοτάκης σε σχέση με τους εμπόρους όπλων και του κράτους του Ισραήλ και ισραηλινών συμφερόντων. Πριν λίγες μέρες στην Αθήνα έγινε μια έκθεση πολεμικών υλικών και πολεμικών εξοπλισμών, όπου οι ισραηλινές εταιρείες που διαφήμιζαν τους εξοπλισμούς τους, ταυτόχρονα διαφήμιζαν ότι αυτούς τους εξοπλισμούς τούς έχουν δοκιμάσει στα κεφάλια μικρών παιδιών και αμάχων στην Παλαιστίνη. Εκεί φτάνει πια η στάση σας και πολύ φοβάμαι ότι σε μερικά χρόνια όταν θα ανακαλυφθεί τι έχετε κάνει και με τα εξοπλιστικά η υπόθεση Τσοχατζόπουλου θα μοιάζει με παιδική χαρά μπροστά σε αυτά που γίνονται αυτήν τη στιγμή.

Και αναρωτιέμαι, κύριε Υπουργέ: Τους χθεσινούς πυροβολισμούς απέναντι σε διπλωμάτες το Υπουργείο Εξωτερικών μπορεί να τους καταγγείλει ή θα σας τραβήξουν το αυτί οι φίλοι σας από το Ισραήλ; Καταλαβαίνω ότι τα δεκατέσσερις χιλιάδες παιδιά που κινδυνεύουν από ασιτία δεν σας συγκινούν. Καταλαβαίνω ότι οι πενήντα πέντε χιλιάδες νεκροί και ανάμεσά τους πάνω από δεκαπέντε χιλιάδες παιδιά δεν σας συγκινούν. Καταλαβαίνω ότι τη μέρα που ο ΟΗΕ έκανε την έκκληση ότι κινδυνεύουν να πεθάνουν δεκατέσσερις χιλιάδες παιδιά από ασιτία ο Κυριάκος Μητσοτάκης δεν βρήκε μια λέξη να πει στο Συμβούλιο Ασφαλείας του ΟΗΕ. Την ίδια στιγμή, επειδή προσπαθείτε τώρα κάτι να ψελλίσετε εσείς εδώ, έχουμε κεντρικά στελέχη σας σαν τον κ. Γεωργιάδη, που είναι και Υπουργός Υγείας μάλιστα, για μία περιοχή όπου έχουν βομβαρδιστεί όλα τα νοσοκομεία -δεν υπάρχει στη βόρεια Γάζα ούτε ένα νοσοκομείο που να λειτουργεί αυτήν τη στιγμή-, για μία περιοχή στην οποία σκοτώνονται υγειονομικοί, να λέει ότι το Ισραήλ βρίσκεται σε μια δύσκολη κατάσταση, ενώ σχολιάζει τη Γιουροβίζιον.

Δεν υπάρχει λίγη ντροπή; Και εντάξει ο κ. Γεωργιάδης μικρός πούλαγε βιβλία που έλεγαν ότι δεν είχε γίνει το άλλο ολοκαύτωμα και τώρα θέλει να στηρίξει μια άλλη γενοκτονία. Απ’ ό,τι φαίνεται αυτή είναι η σταθερά του, η γενοκτονία. Εσείς όμως ως Υπουργείο, ως Κυβέρνηση μπορείτε να ψελλίσετε τις λέξεις «έγκλημα πολέμου», «γενοκτονία»; Μπορείτε να πείτε τι θέση θα πάρει η χώρα απέναντι στο ζήτημα της αναθεώρησης των εμπορικών σχέσεων με το Ισραήλ; Μπορείτε να δεχτείτε ότι η χώρα πρέπει αυτήν τη στιγμή να διακόψει κάθε εμπορική, πολεμική και οποιαδήποτε άλλη σχέση με ένα κράτος απαρτχάιντ και με μία κυβέρνηση η οποία διαπράττει γενοκτονία;

Στο τέλος της ημέρας η ιστορία, ξέρετε, δεν θα καταγράψει μόνο τους γενοκτόνους, θα καταγράψει δίπλα σε αυτούς και όσους λειτούργησαν ως δουλικά ανθρωπάκια. Και η θέση σας είναι συγκεκριμένη.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει η κ. Καραγεωργοπούλου, Κοινοβουλευτική Εκπρόσωπος από την Πλεύση Ελευθερίας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ**: Ευχαριστώ, κύριε Πρόεδρε.

Ακούμε τον υποκριτικό σας λόγο, κύριε Υφυπουργέ, στις παρεμβάσεις που κάνατε μέχρι τώρα, να μιλάτε για τη θέση της Κυβέρνησης όταν εκφράζεται για την γενοκτονία στη Γάζα μιλώντας για τραγική κατάσταση.

Μας είπατε ότι ο κ. Γεραπετρίτης προεδρεύει, όπως είναι εξάλλου γνωστό, στο Συμβούλιο Ασφαλείας του ΟΗΕ στη Νέα Υόρκη με θέμα την προστασία αμάχων σε ένοπλες συγκρούσεις.

Αυτό που δεν μας είπατε είναι ότι αναφέρθηκε στις τοπικές αρχές της Παλαιστίνης, που μιλούν για τα θύματα που αφορούν σε γυναίκες και παιδιά, στην πραγματικότητα υιοθετώντας το αφήγημα Νετανιάχου ότι «οι τοπικές αρχές το λένε», ενώ στο Συμβούλιο Ασφαλείας θα μιλήσει μεταξύ άλλων και για την ανοικοδόμηση της Γάζας.

 Επίσης αυτό που δεν μας λέτε για τον κ. Μητσοτάκη, που αναγκάστηκε και εκείνος να μιλήσει για όσα τραγικά συμβαίνουν στη Γάζα και να πει πόσο ανήσυχος, είναι ότι συνεχίζει τις συνομιλίες με τον στρατηγικό σύμμαχό του το Ισραήλ παρ’ όλα αυτά και σήμερα το πρωί, όπως έχει δημοσιευθεί, συνομίλησε με την επίτροπο της Ευρωπαϊκής Ένωσης για τις χρηματοοικονομικές επενδύσεις και αποταμιεύσεις.

Όπως καταλαβαίνετε, όλα αυτά μοιάζουν τελείως υποκριτικά και ξένα με αυτό που συμβαίνει στην πραγματικότητα. Η γενοκτονία στη Γάζα δεν μπορεί να αντιμετωπίζεται από την Ελληνική Κυβέρνηση με τέτοιου είδους χλιαρές δηλώσεις, οι οποίες στην πραγματικότητα υποκρύπτουν άλλου είδους πολιτικές, όπως αυτή που επιχειρείτε να εφαρμόσετε με τον σχεδιασμό και τη δρομολόγηση μεταστάθμευσης ολόκληρης μοίρας F-16 στη Ρουμανία, μία επιχείρηση τύπου «air policing» η οποία θα συμπεριλαμβάνει έναν σημαντικό αριθμό αεροσκαφών, τεχνικού και υποστηρικτικού προσωπικού, για την οποία δεν έχετε ενημερώσει την Ελληνική Βουλή, για την οποία δεν έχετε την έγκριση του ΚΥΣΕΑ και σίγουρα δεν έχετε και τη σύμφωνη θετική γνώμη του ΓΕΕΘΑ. Η Ρουμανία αποτελεί μια χώρα που συνορεύει με εμπόλεμη ζώνη και συνεπώς μια τέτοια επιχείρηση που δρομολογείτε και δεν έχετε ενημερώσει κανέναν γι’ αυτό, καθιστά την ελληνική παρουσία δυνητικά εμπλεκόμενη σε συγκρούσεις. Και σαφώς αυτές οι συγκρούσεις μπορεί να σας φαίνονται λιγότερο σημαντικές από τη σύγκρουση στη Μέση Ανατολή όταν υιοθετείτε το αφήγημα ότι δεν κάνουμε την ίδια φασαρία με τη γενοκτονία και το λιμό στη Γάζα, όπως μας είπε πριν Βουλευτής σας ομιλητής, για τα απαχθέντα παιδιά από τους Ρώσους από την Ουκρανία.

Δεν υπάρχουν εξισώσεις, κύριοι της Κυβέρνησης. Στις γενοκτονίες και στα εγκλήματα πολέμου δεν υπάρχει καμία εξίσωση.

Παρακολουθούμε λοιπόν την Κυβέρνησή σας να δημιουργεί μια εικόνα απουσίας εναλλακτικής λύσης, να ελέγχει όλους τους θεσμούς του κράτους με σκοπό να διασφαλίσει την παραμονή σας στην εξουσία και να συνεχίσετε με όποιον τρόπο μπορείτε και σε συνέργεια με την Ευρωπαϊκή Ένωση -γι’ αυτό εξάλλου έγινε και αυτού του είδους η συνάντηση σήμερα το πρωί- τη λεηλασία δημοσίων αγαθών. Η εικόνα απουσίας εναλλακτικής λύσης δεν είναι η φυσική ιδιότητα του πολιτικού συστήματος ωστόσο. Είναι εικόνα της κοινωνίας που τέθηκε, εκούσα άκουσα, σε λήθαργο και που σύρθηκε σε γόνατα μετά από διαρκή καταστολή.

Η Ισραηλινή Βουλευτής Μίχαλ Βάλντιγκερ ξεστόμισε την περασμένη εβδομάδα το αδιανόητο: «Δεν υπάρχουν αθώοι στη Γάζα. Ακόμη και παιδιά πρέπει να σκοτωθούν. Δεν υπάρχει άλλη επιλογή». Το ίδιο είχε πει στην ΕΡΤ πριν χρόνια καθηγήτρια στο Πανεπιστήμιο Θεσσαλονίκης: «Τα παιδιά των Παλαιστινίων πρέπει να τα σφάζουν μόλις γεννιούνται, γιατί είναι εν δυνάμει τρομοκράτες». Τα λόγια τους φυσικά και θυμίζουν την Ιλιάδα, όπου οι Αχαιοί πέταξαν από τα τείχη το αθώο μωρό του Έκτορα και της Ανδρομάχης. Αυτό είναι ο πόλεμος γενικά από κτίσεως του κόσμου. Δεν υπάρχουν αθώοι, μόνο εχθροί που πρέπει να εξοντωθούν.

Όσο λοιπόν η Βάλντιγκερ έλεγε πως δεν υπάρχουν αθώοι στη Γάζα, ακόμη και τα παιδιά πρέπει να σκοτωθούν, το Ισραήλ συμμετέχοντας στον γνωστό ευρωπαϊκό διαγωνισμό, μας τραγουδούσε μελωδικά για τη νέα μέρα που θα ξημερώσει. Είπαν «Η μουσική ενώνει». Μήπως επιδιώκει να καλύψει τον ήχο του πολέμου; Μήπως προσπαθεί να τυφλώσει και να σβήσει την όραση ή να αποτρέψει τη θέαση γενοκτονίας;

Αυτό είναι ένα έγκλημα ωστόσο κατά της ανθρωπότητας που δεν έχει έναν μόνο φυσικό αυτουργό και δεν το διαπράττει μόνο του το Ισραήλ, αλλά μαζί με όλους τους συμμάχους του, μαζί με όλη τη διεθνή κοινότητα που όταν δεν το επιβραβεύει και δεν χειροκροτεί τα εγκλήματά του, παρακολουθεί απλά τον θάνατο των άλλων σαν να βλέπει ταινία ή αποστρέφει το βλέμμα της. Αυτούς υποστηρίζει η Κυβέρνησή σας;

Είμαστε οι πολίτες που μέσω της εκπροσώπησής μας διά της Κυβέρνησης συντασσόμαστε ή έστω ανεχόμαστε τους παιδοβιαστές, που δεχόμαστε ως αναγκαία άμυνα τον αποκλεισμό κάθε ανθρωπιστικής βοήθειας προς τον λιμοκτονούντα άμαχο πληθυσμό της Γάζας; Είναι παγκόσμιο το φαινόμενο θα πείτε, δείγμα της παρακμής μας. Αποδεχόμαστε και δηλώνουμε φίλοι με εκείνους που σκοπό έχουν να αφανίσουν την παιδική αθωότητα και ζωή;

Στη χώρα μας ένας πληθυσμός στην πλειοψηφία του μουδιασμένος, αποκαμωμένος από την καθημερινά ασκούμενη σε βάρος του πολιτική λιτότητας, φτωχοποίησης, με αύξηση 40% απλήρωτων λογαριασμών ρεύματος το 2024, 1 δισ. χρέους από νοικοκυριά, 2,4 δισ. χρέους από εμπορικούς και βιομηχανικούς πελάτες, με το 10,4% να αδυνατεί να παρέχει κρέας, κοτόπουλο και ψάρι στα παιδιά του κάθε μέρα, με το 60% με ένα παιδί να μην μπορεί να πάει διακοπές μία εβδομάδα, με το 14,1% να μην μπορεί να καλύψει τα έξοδα σχολικών εκδρομών, με 16,6% να αδυνατεί να καλύψει έξοδα οργάνωσης γιορτής γενεθλίων των παιδιών του, βλέπει για πολλοστή φορά νέο χτύπημα από τη Greek Mafia στα Άνω Λιόσια, λίγες ώρες αφότου ο κ. Χρυσοχοΐδης έκανε δηλώσεις περί ασφάλειας στο Μουζάκι όπου βρισκόταν.

Και καταλάβαμε τι σημαίνει ασφάλεια για ακόμα μια φορά το περασμένο Σάββατο, όταν σε αφηνιασμένη κατάσταση ΜΑΤ και ΔΕΛΤΑ εισέβαλαν απρόκλητα σε μαγαζιά της οδού Μεσολογγίου στα Εξάρχεια, απωθήθηκαν από θαμώνες των μπαρ της γειτονιάς και περίοικους και η απάντηση των ΜΑΤ ήταν ακόμα περισσότερη βία, δακρυγόνα και προσαγωγές. Για δύο ώρες οι δυνάμεις Προστασίας του Πολίτη έσπαγαν, χτύπαγαν, συνελάμβαναν κόσμο σε μπαρ και έριχναν χημικά.

Οι μαφιόζοι με τα καλάσνικοφ, κύριε Υπουργέ Προστασίας του Πολίτη, χτυπάνε μέρα μεσημέρι και σκοτώνουν. Εκεί είναι άφαντοι οι αστυνομικοί σας. Μόνο παιδάκια ξέρουν να χτυπούν.

Σημειωτέον, σύμφωνα με μαρτυρίες θαμώνων, για να μην γραφτούν βίντεο από τους βασανισμούς των συμμοριών σας, δηλαδή Δράση και ΜΑΤ, οι άνδρες της Δράσης στόχευαν όποιον βιντεοσκοπούσε με ριπές φωτός από τους στρατιωτικούς φακούς τους. Η συμμορία της Δράσης τραμπούκιζε μέχρι και περαστικούς στους γύρω δρόμους.

Επιδιώκετε να είναι η Αθήνα ολόκληρη χώρος μόνο για τουρίστες και πλούσιους επενδυτές; Αυτούς που βοηθούν την απόδοση των τραπεζών ειδικά όταν υστερούν έναντι των τοκογλυφικών εταιρειών διαχείρισης δανείων που είναι γνωστό ότι για κάθε 100 ευρώ κεφαλαίου επιστρέφουν στους μετόχους περισσότερα από 18 ευρώ, ενώ οι τράπεζες, αν και βελτίωσαν περισσότερο την απόδοση των κεφαλαίων τους το 2024, επιστρέφουν περίπου 12 ευρώ;

Εν τέλει υπερέβη το 18% ο δείκτης απόδοσης κεφαλαίου των servicers το 2024, αυτούς που προορίζετε για τους γηγενείς. Τρεις εταιρείες διαχείρισης δανείων ελέγχουν τον κλάδο με μερίδιο 85%, δηλαδή στην πραγματικότητα οι ίδιες οι τράπεζες με άλλο τοκογλυφικό κάλυμμα. Πρόκειται για τις DoValue, Intrum και Cepal, τις τρεις εταιρείες τις οποίες σαν χαμαιλέοντας συνέστησαν οι τράπεζες Eurobank Α.Ε., Πειραιώς Α.Ε. και Alpha Bank Α.Ε., για να καταληστεύουν τη χώρα.

Ενώ οι χώρες προέλευσης των επενδυτών εκτοξεύουν πυραύλους και αναπτύσσουν καταπληκτικά την εναντίον μας πολιτική τους βαριά βιομηχανία, το καθεστώς των αρπακτικών που έχει μονιμοποιηθεί στην Ελλάδα ασχολείται με την καταλήστευση του λαού, με την ανοχή και ενθάρρυνση της τοκογλυφίας των ημετέρων πιστωτών, προκειμένου για τη δική σας ευνοϊκή μεταχείριση και συνέργεια.

Το γεγονός ότι σήμερα και χθες διοργανώνονται και διοργανώθηκαν συγκεντρώσεις αλληλεγγύης στον παλαιστινιακό λαό έξω από το Σύνταγμα μπορεί να μην σας πτοεί. Δώσετε δείγματα εξάλλου.

Την ημέρα που το «Κανάλι 1» της ισπανικής τηλεόρασης μετέδιδε ένα σιωπηλό βίντεο με το μήνυμα με λευκά γράμματα σε μαύρο φόντο πριν από τον τελικό ενώπιον των ανθρωπίνων δικαιωμάτων «Η σιωπή δεν είναι επιλογή. Ειρήνη και δικαιοσύνη για την Παλαιστίνη», οι εγχώριοι δικοί μας παρουσιαστές της κρατικής τηλεόρασης έλεγαν για τις ζώνες ασφαλείας που δημιουργήθηκαν για την ισραηλινή αποστολή στη γιορτή τραγουδιού, καθώς οι φιλήσυχοι πολίτες ανά τον κόσμο κατέτασσαν δεύτερη την αοιδό του Ισραήλ για το τραγούδι «Νέα μέρα θα ξημερώσει». Την ίδια ώρα ταυτόχρονα το κράτος-δολοφόνος φρόντισε να μην ξημερώσει νέα μέρα για πενήντα εννέα ανθρώπους στις ζώνες ασφαλείας που δημιούργησε στη Γάζα.

Όσο το Ισραήλ λοιπόν σκορπούσε ρυθμικά μουσικά κομφετί ανιδιοτελούς αγάπης, διεθνείς φιλανθρωπικές οργανώσεις έδιναν και δίνουν ακόμα άνιση μάχη με την απόγνωση στη Γάζα. Η μουσική δεν ενώνει, ιδίως στις στημένες φιέστες όπου συμμετέχει η χώρα εκτός ΕΕ, αλλά αποκλείεται η Ρωσία. Η τέχνη δεν ενώνει όταν ακυρώνεται παράσταση με χορευτές μπαλέτο Μπολσόι «Η λίμνη των κύκνων», τη μουσική της οποίας συνέθεσε ο Τσαϊκόφσκι, όταν η μουσική είναι το ύπουλο όχημα για προώθηση πολιτικής εν προκειμένω, πολιτική σφαγιαστών.

Η μουσική δεν είναι δυνατόν να ενώνει θύτες και θύματα, influencers και λιμοκτονούντα ανήλικα, σφαγιαστές και σφαγιαζόμενους. Η τέχνη δεν μπορεί να λειτουργήσει ως ασπίδα απέναντι σε παιδοβιαστές ούτε να είναι ανάχωμα στη διεθνή κατακραυγή του μεγαλύτερου εγκλήματος στην ιστορία της ανθρωπότητας.

Και στο δικό μας εγχώριο άγος, αυτό του εγκλήματος των Τεμπών, η Κυβέρνηση και επιφανές πρόσωπο της οικογενείας με σημαία το πόρισμα Καρώνη μιλάει για φαντασιώσεις και ότι η Κυβέρνηση ευθύνεται μόνο για επικοινωνιακά λάθη. Μας είπε η κ. Μπακογιάννη «Αυτή η φαντασίωση στην οποία ζούσαμε επί ενάμιση χρόνο, όλα αυτά τα τρελά πράγματα». Θράσος!

Σε στασίδι επικοινωνιακής διαστρέβλωσης της πραγματικότητας και ταυτόχρονα σε άλλο πεδίο, αυτό της δικαιοσύνης, ο αρμόδιος Ανακριτής, ο κ. Μπακαΐμης, φρόντισε να αφήσει εκτός δικογραφίας το πόρισμα Κωνσταντόπουλου - ΕΟΔΑΣΑΑΜ που μιλάει για έκρηξη από υδρογονάνθρακες.

Άρα, στη χώρα μας που η δικαιοσύνη κρίνεται και το δίκαιο αναζητείται, στη χώρα που γέννησε τον πολιτισμό, τον πολιτισμό που δεν είναι δική σας ιδιοκτησία ούτε ο ουρανός ούτε τα μνημεία πολιτισμού, ακόμα και αν τα αργύρια που θα αποκομίσετε είναι πολλαπλάσια των 380 ευρώ, η τέχνη δεν είναι τόπος εμποροπανήγυρης και τα μνημεία μας επίσης. Είναι σιωπή, είναι βάθος, είναι μνήμη.

Σας καλούμε όλους εντός Κοινοβουλίου και εκτός να συνεχίσετε την καταγγελία των σφαγιαστών για τη διάσωση του παλαιστινιακού λαού.

Νίκη στην Παλαιστίνη!

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Καραγεωργοπούλου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα έξι μαθήτριες και μαθητές και τρεις εκπαιδευτικοί συνοδοί τους από το 1ο Δημοτικό Σχολείο Ζακύνθου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα δώσω τώρα τον λόγο στον Κοινοβουλευτικό Εκπρόσωπο του Κομμουνιστικού Κόμματος Ελλάδος, τον κ. Νικόλαο Καραθανασόπουλο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Είναι πραγματικά τραγικές οι στιγμές που βιώνει ο λαός της Παλαιστίνης στην Λωρίδα της Γάζας, ιδιαίτερα τα βρέφη και τα παιδιά. Το κράτος κατακτητής και δολοφόνος, το Ισραήλ, κλιμακώνει τη στρατιωτική επέμβαση με κάθε τρόπο και κάθε μέσο, με ανελέητους βομβαρδισμούς, ακόμη και σε νοσοκομεία, με χερσαίες επιχειρήσεις και με έναν τραγικό απολογισμό. Πάνω από εξήντα μία χιλιάδες είναι οι νεκροί μέχρι σήμερα από την επέμβαση του Ισραήλ, εκ των οποίων το μεγαλύτερο ποσοστό είναι γυναικόπαιδα και πάνω από εκατόν δεκαπέντε χιλιάδες είναι οι τραυματίες και οι ακρωτηριασμένοι.

Προχωράει δηλαδή σήμερα, με βάση την επιχείρηση «Άρματα του Γεδεών», στην εκκαθάριση της Λωρίδας της Γάζας από κάθε παλαιστινιακό στοιχείο, όχι μόνο για να δημιουργήσει τη Ριβιέρα της Ανατολής -με βάση και το σχέδιο του Αμερικανού Προέδρου Τραμπ- αλλά και για να αξιοποιήσει τα πλούσια κοιτάσματα φυσικού αερίου που υπάρχουν στην Ανατολική Μεσόγειο -και η Λωρίδα της Γάζας με τους Παλαιστίνιους τού έβαζαν εμπόδιο- αλλά ταυτόχρονα για να μπορέσει να βρει διεξόδους για να υλοποιηθεί ο εμπορικός δρόμος της Ινδίας για μία εφοδιαστική αλυσίδα σε παγκόσμιο επίπεδο, η οποία λειτουργεί ανταγωνιστικά σε σχέση με τον «δρόμο του μεταξιού» της Κίνας. Υποστηρίζεται αυτός ο δρόμος ο ινδικός από τις Ηνωμένες Πολιτείες στα πλαίσια του παγκόσμιου εμπορικού πολέμου που κλιμακώνεται με κάθε τρόπο και αποκτά και στρατιωτικό χαρακτήρα με επεμβάσεις, συγκρούσεις ιμπεριαλιστικές, σε όλα τα μήκη και τα πλάτη.

Βεβαίως, ο κ. Νετανιάχου είναι αποθρασυμένος με αυτές του τις ενέργειες από την αμέριστη στήριξη που έχει δεχτεί μέχρι σήμερα από τις Ηνωμένες Πολιτείες, από το ΝΑΤΟ και την Ευρωπαϊκή Ένωση στο όνομα ότι έχει δικαίωμα στην αυτοάμυνα.

Αλήθεια, ένα κράτος κατακτητής έχει δικαίωμα στην αυτοάμυνα; Ο παλαιστινιακός λαός τι έχει; Ο παλαιστινιακός λαός αλλά και ο κάθε λαός δεν έχει δικαίωμα -γιατί εμείς αυτό πιστεύουμε- με κάθε τρόπο και με κάθε μέσο να αντισταθεί στον κατακτητή; Δεν έχει δικαίωμα ο κάθε λαός, με κάθε τρόπο και κάθε μέσο, να επιλέξει τον δικό του δρόμο που θα βαδίσει; Εμείς αυτά τα δικαιώματα υπερασπιζόμαστε και του παλαιστινιακού λαού και του κάθε λαού.

Βεβαίως, η Ελληνική Κυβέρνηση από την πρώτη στιγμή στήριξε και στηρίζει με αποφασιστικότητα το κράτος δολοφόνο, το κράτος τρομοκράτη, το κράτος εγκληματία, το Ισραήλ, στα πλαίσια της ευρύτερης στρατηγικής συμμαχίας με το Ισραήλ.

Βεβαίως, εδώ παρακολουθήσαμε το πρωί μια αντιπαράθεση αν ήταν το ΠΑΣΟΚ ο εμπνευστής αυτής της στρατηγικής συμμαχίας ή ο ΣΥΡΙΖΑ. Όποιος και να ήταν, λίγο πράγμα. Και το ΠΑΣΟΚ και ο ΣΥΡΙΖΑ και η Νέα Δημοκρατία έχουν συνυπογράψει την στρατηγική συμμαχία με το Ισραήλ, η οποία σημαίνει κοινές στρατιωτικές ασκήσεις με τους Ισραηλινούς, εξοπλιστικά προγράμματα και συνεργασία με επιχειρήσεις πολεμικές του Ισραήλ, συνεργασία για κοινά δίκτυα, αλλά και επενδύσεις ενεργειακές με το Ισραήλ, όπως το λεγόμενο καλώδιο.

Βεβαίως, αυτή η στρατηγική συμμαχία δεν φαίνεται ούτε σήμερα καν να αμφισβητείται, όχι μόνο από την Κυβέρνηση αλλά και από τους υπόλοιπους. Αναστολή βλέπουμε στην καλύτερη περίπτωση όταν έχει περάσει σε νέο επίπεδο η γενοκτονία από μεριάς του Ισραήλ, αξιοποιώντας ό,τι το πιο βάρβαρο μπορεί να εμπνευστεί ένα ανθρώπινο μυαλό. Δηλαδή ποιο; Να πεθάνει ο κόσμος από την ασιτία μέσα από τον αποκλεισμό της ανθρωπιστικής βοήθειας που έχουν επιβάλει οι ένοπλες δυνάμεις του Ισραήλ. Η Κυβέρνηση λέει κάτι γενικόλογα νεφελώματα. Όταν ο ίδιος ο ΟΗΕ λέει ότι αυτήν τη στιγμή και τις επόμενες ώρες κινδυνεύουν πάνω από δεκατέσσερις χιλιάδες παιδιά, βρέφη στην κυριολεξία, λόγω του υποσιτισμού και της έλλειψης φαρμάκων, να χάσουν τη ζωή τους.

Κι εσείς τι λέτε για όλα αυτά; Ο κύριος Πρωθυπουργός στο Συμβούλιο Ασφαλείας του ΟΗΕ πριν από δύο μέρες δεν είπε κουβέντα. «Αγρόν ηγόραζε». Σήμερα -λέει- θα γίνει μία σύσκεψη γενικά για τα ζητήματα στις εμπόλεμες περιοχές. Μα, εδώ υπάρχει ζήτημα άμεσης παρέμβασης. Γενικά κι αόριστα θα κάνετε μια συζήτηση με τον κ. Γεραπετρίτη στο Συμβούλιο Ασφαλείας του ΟΗΕ; Αυτό είναι το ζήτημα, πώς θα αντιμετωπίζεται η ανθρωπιστική βοήθεια σε εμπόλεμες περιοχές; Όταν εδώ χρειάζονται άμεσα μέτρα.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ)**

Τα άμεσα μέτρα τα παίρνει η Κυβέρνηση σας, η Κυβέρνηση της Νέας Δημοκρατίας. Χθες πανηγύριζε ο Υπουργός Ενέργειας της Κυβέρνησης, ο κ. Παπασταύρου, για την υπογραφή -λέει- μιας νέας συμφωνίας για τη στρατηγική επένδυση 600 εκατομμυρίων ευρώ στη Λάρισα όπου η ΔΕΠΑ, η κρατική επί της ουσίας εταιρεία, μαζί με ένα fund, αλλά επίσης μαζί με την Volton, αλλά και με μία ισραηλίτικη εταιρεία, την Clavenia, η οποία θα συμμετέχει με 38% στην επένδυση. Αυτή τη συμφωνία βρήκε να υπερασπιστεί και να πανηγυρίσει ως βήμα στην περαιτέρω στρατηγική συνεργασία και ο ίδιος Υπουργός Ενέργειας του κράτους δολοφόνου του Ισραήλ. Χθεσινή κίνηση της Κυβέρνησης, τη στιγμή που είναι καταδικασμένα δεκάδες χιλιάδες παιδιά στον θάνατο από την ασιτία. Αυτό το μέτρο πήρατε ως Κυβέρνηση, να ενισχύσετε τα σχέδια του Ισραήλ και στον τομέα της ενέργειας στην ευρύτερη περιοχή, αλλά και στη χώρα μας. Και μάλιστα σήμερα συζητάμε τον έλεγχο των άμεσων ξένων επενδύσεων, τον ευρωπαϊκό Κανονισμό; Δεν είναι υποκριτικό αυτό το πράγμα, κύριε Υπουργέ;

Βεβαίως, το Κομμουνιστικό Κόμμα Ελλάδας αναλαμβάνει μια σειρά πρωτοβουλίες. Χθες ο Γενικός Γραμματέας κατέθεσε επίκαιρη ερώτηση απευθυνόμενος στον κύριο Πρωθυπουργό, στον κ. Μητσοτάκη. Θα έρθει ο κ. Μητσοτάκης να απαντήσει στην επίκαιρη ερώτηση του συντρόφου, του Δημήτρη Κουτσούμπα;

Σήμερα πήρε μια νέα πρωτοβουλία στέλνοντας από το πρωί επιστολή στους Προέδρους των Κοινοβουλευτικών Ομάδων, παρά το γεγονός ότι ανάμεσά μας υπάρχουν πολιτικές διαφορές. Όμως, δεν θα βάλουμε μπροστά τις πολιτικές διαφορές αυτήν τη στιγμή που μιλάμε για μία συνθήκη βαθιά ανθρώπινη, το πώς θα σωθεί ο λαός της Παλαιστίνης από τον λιμό και τη γενοκτονία.

Κάλεσε να πάρουμε τέσσερα μέτρα συγκεκριμένα. Ποια είναι αυτά τα τέσσερα μέτρα που ζήτησε σε όλες μαζί τις Κοινοβουλευτικές Ομάδες εκτός των Σπαρτιατών. Γιατί οι Σπαρτιάτες είναι βεβαίως και φασιστικό μόρφωμα, αλλά και ταυτόχρονα αποτελούν και την επίσημη φωνή της ισραηλινής πρεσβείας στη Βουλή. Γι’ αυτόν ακριβώς τον λόγο και δεν απευθυνθήκαμε σε αυτούς.

Ζητήσαμε τέσσερα πράγματα: Πρωτοβουλίες να πιέσουμε την Κυβέρνηση, που βεβαίως έχει την ιδιότητα σήμερα του μη μόνιμου μέλους του Συμβουλίου Ασφαλείας του ΟΗΕ, να αναλάβει συγκεκριμένες πρωτοβουλίες. Σε ποια σημεία; Πρώτον, να σταματήσουν όλες οι στρατιωτικές επιχειρήσεις του κράτους του Ισραήλ στη Γάζα. Δεύτερον, να ανοίξουν τώρα όλες οι ανθρωπιστικές δίοδοι ώστε να αποσταλεί άμεσα βοήθεια, νερό, τρόφιμα, φάρμακα, γιατροί για να αντιμετωπιστεί ο λιμός για τους Παλαιστινίους. Είναι συγκεκριμένα μέτρα, κύριε Υπουργέ. Θα πείτε κάτι ή γενικά κι αόριστα «θα τα αντιμετωπίσουμε», μετά τη γενοκτονία; Να καταδικάσει η Ελληνική Κυβέρνηση τα εγκλήματα του κράτους του Ισραήλ. Και τέταρτον, να τεθεί άμεσα σε εφαρμογή μια ομόφωνη απόφαση της Βουλής του 2015 και να αναγνωριστεί το παλαιστινιακό κράτος. Αυτό έλεγε η ομόφωνη απόφαση της Βουλής, αναγνώριση του παλαιστινιακού κράτους στα σύνορα του 1967 και με πρωτεύουσα την Ανατολική Ιερουσαλήμ. Ούτε η τότε κυβέρνηση του ΣΥΡΙΖΑ υλοποίησε την ομόφωνη απόφαση του Κοινοβουλίου ούτε η σημερινή Κυβέρνηση της Νέας Δημοκρατίας την υλοποιεί. Τι θέλετε για να την υλοποιήσετε; Ιδού η Ρόδος ιδού και το πήδημα. Αυτά τα τέσσερα σημεία ζητήσαμε.

Και από αυτήν την άποψη, βεβαίως, έχουμε απαντήσεις. Απάντησε ο Πρόεδρος της Κοινοβουλευτικής Ομάδας του ΣΥΡΙΖΑ στην πρόταση αυτή με γραπτή επιστολή, όπου αποδέχεται και συμφωνεί με τα τέσσερα συγκεκριμένα μέτρα που προτείνει το ΚΚΕ. Σε μία τέτοια λογική κινήθηκε και η ομιλία του κ. Βελόπουλου από την Ελληνική Λύση. Περιμένουμε -γιατί είπε ότι θα απαντήσει και γραπτώς- τη γραπτή του επιστολή. Από τη Νίκη είχαμε μια πληροφορία ότι θα έρθει σε επικοινωνία μαζί μας να μας απαντήσει. Δεν έχουμε απάντηση. Από το ΠΑΣΟΚ τίποτε ακόμη. Ούτε από τα άλλα κόμματα.

Κι έρχεται εδώ πέρα με ύφος εκατό καρδιναλίων ο κ. Χαρίτσης, ο Πρόεδρος της Κοινοβουλευτικής Ομάδας της Νέας Αριστεράς, να πει ότι η τοποθέτηση αυτή του ΚΚΕ είναι πίσω και πρέπει να βάλουν πιο ριζοσπαστικά αιτήματα, λέει. Αλήθεια; Μα, άμα θέλαμε να βάλουμε ριζοσπαστικά αιτήματα, τότε κανείς δεν θα την υπέγραφε. Θα την υπέγραφε μόνο το ΚΚΕ. Αυτό είναι το ζήτημα; Να επιβεβαιώσουμε την πολιτική μας στις σημερινές συνθήκες; Στις σημερινές συνθήκες του ανθρώπινου πόνου που γιγαντώνεται, της βαρβαρότητας που ζει ο λαός της Παλαιστίνης, να επιβεβαιώσουμε ποιο κόμμα έχει τη σωστή άποψη και ποιο κράτησε συνεπή στάση ή να πάρουμε συγκεκριμένα μέτρα να αποτρέψουμε τον ανθρωπιστικό αυτό κίνδυνο; Αυτό θα βάλουμε μπροστά;

Εμείς δεν θέλουμε να βάλουμε κάτι τέτοιο μπροστά γι’ αυτό είπαμε τέσσερα συγκεκριμένα πράγματα, χωρίς φιοριτούρες, χωρίς πολιτικές αναλύσεις, γιατί έχουμε διαφορετικά στοιχεία. Δεν ζητήσαμε από κανένα κόμμα να κάνει την αυτοκριτική του.

Αλήθεια, ο κ. Χαρίτσης, τώρα που καμώνεται τον υπερασπιστή των συμφερόντων των Παλαιστινίων, ξέχασε ότι ήταν Υπουργός και πρωτοκλασάτο στέλεχος της κυβέρνησης του ΣΥΡΙΖΑ που με τον Νετανιάχου, τον «Μπίμπι» όπως χαϊδευτικά τον ονόμαζαν, υπέγραφε συμφωνίες στρατηγικής σημασίας και σε αμυντικό επίπεδο και στο ενεργειακό επίπεδο; Τότε το Ισραήλ δεν ήταν κατακτητής; Τότε το Ισραήλ δεν προχωρούσε σε εποικισμούς; Τότε το Ισραήλ δεν είχε καταδικάσει τους Παλαιστινίους της Γάζας και σε άλλες περιοχές σε αποκλεισμούς, με δελτία να παρέχεται το νερό, η ενέργεια, ακόμη και τα τρόφιμα ή τα φάρμακα; Τότε δεν υπήρχαν όλα αυτά; Ή μήπως θα ξεχάσουμε ότι όταν ξεκίνησε το νέο κύμα της επίθεσης του Ισραήλ ως μέλος τότε του ενιαίου ΣΥΡΙΖΑ λέγανε για το δικαίωμα στην αυτοάμυνα που έχει το Ισραήλ. Να τα ξεχάσουμε όλα αυτά;

Εμείς, όμως, δεν ζητήσαμε κάτι τέτοιο. Δεν ζητήσαμε από τον ΣΥΡΙΖΑ να κάνει την αυτοκριτική του. Είπαμε τέσσερα πράγματα και αποδέχτηκε ο κ. Φάμελλος. Ούτε μέσα από αυτήν την επιστολή θα μοιράσουμε πιστοποιητικά προοδευτικότητας σε κανέναν. Δεν μπορούμε, δεν έχουμε αυτό το δικαίωμα και δεν θέλουμε να το κάνουμε.

Αυτό που πρυτανεύει αυτήν τη στιγμή είναι να ασκήσουμε τη μέγιστη δυνατή πίεση στην Κυβέρνηση να πάρει συγκεκριμένα μέτρα, άμεσα μέτρα, άμεσης εφαρμογής και όχι εκ των υστέρων να γίνουν όλα αυτά. Γιατί αυτό έχει σημασία μπροστά στην ανθρώπινη καταστροφή και στη βαρβαρότητα που ξεδιπλώνεται.

Θα περιμένουμε και από τα άλλα κόμματα να δώσουν απάντηση σε αυτά τα ζητήματα, συγκεκριμένα στα τέσσερα αυτά θέματα, και από το ΠΑΣΟΚ και από την Πλεύση Ελευθερίας που ακόμη δεν έχουν απαντήσει.

Βεβαίως, για να μην μακρηγορώ για το συγκεκριμένο νομοσχέδιο, τοποθετήθηκε αναλυτικά η ειδική αγορήτρια του ΚΚΕ η συντρόφισσα η Διαμάντω Μανωλάκου. Αυτό το νομοσχέδιο, βεβαίως, δεν αποτελεί κεραυνό εν αιθρία. Και μάλιστα, πρόκειται για έναν κανονισμό που ήδη έχει ξεκινήσει σε ευρωπαϊκό επίπεδο η αναθεώρηση του. Ξεκίνησε η συζήτηση στο Ευρωπαϊκό Κοινοβούλιο και στις αρμόδιες επιτροπές να αναθεωρηθεί ο Κανονισμός 452 του 2019 για να ληφθούν πιο σκληρά μέτρα για τον έλεγχο των ξένων επενδύσεων, με την άμεση εμπλοκή της ίδιας της Ευρωπαϊκής Ένωσης και όχι το κάθε κράτος-μέλος να αποφασίζει από μόνο του.

Γιατί τι προσπαθεί αυτήν τη στιγμή να απαντήσει η Ευρωπαϊκή Ένωση; Προσπαθεί να απαντήσει στην αγωνία την οποία έχει στο πώς θα προστατευτούν οι μονοπωλιακοί της όμιλοι στον σφοδρότατο ανταγωνισμό τον οποίο έχουν από άλλες πολυεθνικές, από πολυεθνικές άλλων ιμπεριαλιστικών χωρών, ιδιαίτερα αμερικάνικων και κινέζικων, για να αποκτήσουν μεγαλύτερα πεδία στο παζάρι και στο πλιάτσικο που γίνεται σε βάρος των λαών της περιοχής μέσα από τις πολεμικές συγκρούσεις και σε συνθήκες μάλιστα μετατροπής της οικονομίας της Ευρωπαϊκής Ένωσης σε πολεμική οικονομία.

Γι’ αυτό ακριβώς και δεν είναι τυχαίοι οι κλάδοι τους οποίους επιλέγουν, νέες τεχνολογίες, αμυντική βιομηχανία, υποδομές στρατηγικής σημασίας, όπως είναι τα λιμάνια. Είναι τυχαίο που η νέα πρέσβης των Ηνωμένων Πολιτειών ήδη έχει εκθέσει τις προθέσεις της; Ποιες είναι αυτές οι προθέσεις της; Ότι εδώ πέρα πρέπει να αλλάξει η κατάσταση στο λιμάνι του Πειραιά και της Θεσσαλονίκης. Δεν μπορεί το λιμάνι του Πειραιά το μεγαλύτερο λιμάνι στην Ελλάδα να βρίσκεται κάτω από κινέζικο έλεγχο, γιατί υπάρχει ένας σκληρότατος, σφοδρότατος ανταγωνισμός Ηνωμένων Πολιτειών και Κίνας και με κάθε τρόπο πρέπει οι κινέζοι να φύγουν από το λιμάνι του Πειραιά, όπως θέλανε να φύγουν -και από ό,τι φαίνεται το πέτυχαν- από τη Διώρυγα στον Παναμά.

Αντίστοιχα θέλουν να αλλάξει η κατάσταση και στο λιμάνι της Θεσσαλονίκης. Γιατί θέλουν να αλλάξει; Γιατί θεωρούν ότι ο έλεγχος από τον Όμιλο Σαββίδη έχει ρωσικά συμφέροντα από πίσω και δεν μπορεί οι Ρώσοι να έχουν πόδι στο λιμάνι της Θεσσαλονίκης και στη Μεσόγειο. Γιατί πρέπει να υλοποιηθεί το σχέδιο της Ευρωπαϊκής Ένωσης, το ευρωατλαντικό σχέδιο για την Εγνατία των λιμανιών, με κύριο άξονα την πρόσβαση των νατοϊκών δυνάμεων -και όχι μόνο-, των ενεργειακών σχεδίων των ευρωατλαντικών στην Ανατολική Ευρώπη και από αυτήν την άποψη γι’ αυτόν ακριβώς τον λόγο και πρέπει τα λιμάνια να βρίσκονται κάτω από τον απόλυτο έλεγχο των συμφερόντων των ευρωατλαντικών ιμπεριαλιστών. Και αυτό κάνει η Κυβέρνηση, που όχι μόνο παραχωρεί γη και ύδωρ στους ιμπεριαλιστές, όχι μόνο αφήνει τα τρένα να κουβαλάνε πολεμικά εφόδια χωρίς μέτρα ασφαλείας από ό,τι προκύπτει και πολεμικό υλικό, αλλά ταυτόχρονα μετατρέπει τη χώρα μας σε μαγνήτη αντιποίνων, μετατρέποντας επί της ουσίας την Αλεξανδρούπολη στη Σούδα του βορρά. Γι’ αυτό ακριβώς και είναι ο πρώτος στόχος που θα χτυπηθεί η Αλεξανδρούπολη από τα αντιμαχόμενα συμφέροντα, τα ανταγωνιστικά στο αμερικανονατοϊκά σχέδια.

Από αυτήν την άποψη εμείς το λέμε καθαρά. Πρέπει άμεσα η Ελλάδα να απεμπλακεί από αυτούς τους ιμπεριαλιστικούς σχεδιασμούς. Δεν είναι προς το συμφέρον του ελληνικού λαού η όλο και βαθύτερη πρόσδεση της χώρας μας κάτω από τον άξονα τον ευρωατλαντικό. Γιατί το κάνει αυτό η Ελληνική Κυβέρνηση; Γιατί ακριβώς θέλει να εξυπηρετήσει -και η σημερινή όπως και οι προηγούμενες- τον στρατηγικό σχεδιασμό της άρχουσας τάξης για τη λεγόμενη «γεωστρατηγική αναβάθμιση της χώρας μας». Τι σημαίνει «γεωστρατηγική αναβάθμιση της Ελλάδας»; Σημαίνει πολύ απλά ότι και οι ελληνικές επιχειρήσεις, αυτές που έχουν έδρα την Ελλάδα, θέλουν να συμμετέχουν στο πλιάτσικο σε βάρος των λαών της περιοχής, αλλά και στην ανοικοδόμηση που θα ακολουθήσει μετά τις ιμπεριαλιστικές συγκρούσεις. Γι’ αυτό ακριβώς τον λόγο και η Ελλάδα συμμετέχει με αυτά τα ανταγωνιστικά συμφέροντα, με τα ιμπεριαλιστικά συμφέροντα, για να εξυπηρετηθούν τα συμφέροντα.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Καραθανασόπουλε, θα σας επισημάνω τον χρόνο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ολοκληρώνω, κυρία Πρόεδρε, σε ένα λεπτό. Ευχαριστώ πολύ.

Γι’ αυτό ακριβώς και η χώρα μας συμμετέχει ενεργητικά και εμπλέκεται σε αυτές τις πολεμικές συγκρούσεις, στις ιμπεριαλιστικές συγκρούσεις. Αυτό δεν είναι ούτε βεβαίως προς το συμφέρον της εδαφικής ακεραιότητας και των κυριαρχικών δικαιωμάτων, γιατί την ίδια στιγμή διαπραγματεύεται με τη σύμμαχο Τουρκία -στον ίδιο οργανισμό είμαστε, στο ΝΑΤΟ- για το πώς θα προχωρήσει το αμερικάνικο ευρωενωσιακό και νατοϊκό σχέδιο, που δεν αναγνωρίζει σύνορα στο Αιγαίο, για συνδιαχείριση του Αιγαίου και της ανατολικής Μεσογείου, που είναι σε βάρος των κυριαρχικών δικαιωμάτων της χώρας μας και όχι μόνο ειρήνη δεν θα φέρει, αλλά ακόμη μεγαλύτερα βάσανα για τους λαούς. Γι’ αυτό η αποδέσμευση από την Ευρωπαϊκή Ένωση, από τους ιμπεριαλιστικούς αυτούς αυτοσχεδιασμούς, είναι πρωτεύουσας σημασίας. Να κλείσουν οι βάσεις του θανάτου και να επιστρέψουν άμεσα όλες οι στρατιωτικές δυνάμεις της Ελλάδας που βρίσκονται στο εξωτερικό.

Βεβαίως με αυτό το σκεπτικό το Κομμουνιστικό Κόμμα Ελλάδας καταψηφίζει το σημερινό νομοσχέδιο το οποίο εντάσσεται σε αυτούς τους σχεδιασμούς στο πλαίσιο της μετάβασης στην πολεμική οικονομία.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών):** Κυρία Πρόεδρε, μπορώ να έχω για ένα λεπτό τον λόγο;

**ΠΡΟΕΔΡΕΥΟΥΣΑ (Όλγα Γεροβασίλη):** Έχει ζητήσει τρίλεπτη παρέμβαση η Κοινοβουλευτική Εκπρόσωπος της Πλεύσης Ελευθερίας και στη συνέχεια θα σας δώσω τον λόγο.

Κυρία Καραγεωργοπούλου, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Επειδή ακούστηκε προηγουμένως από τον Κοινοβουλευτικό Εκπρόσωπο του Κομμουνιστικού Κόμματος ότι δεν έχουμε απαντήσει στην πρόταση που έγινε από το πρωί από τον Γενικό Γραμματέα σε σχέση με τις κυρώσεις που έχει συνταχθεί η σχετική επιστολή, η Πρόεδρος της Πλεύσης Ελευθερίας έχει απαντήσει αμέσως στον κ. Κουτσούμπα και σε επίπεδο τηλεφώνου και με μήνυμα ότι είμαστε θετικά διακείμενοι ως Πλεύση Ελευθερίας στην πρότασή σας και σε λίγα λεπτά θα είναι και η ίδια εδώ στην Ολομέλεια οπότε θα τοποθετηθεί επίσης.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν βάλαμε ερώτημα.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ναι, έχει μιλήσει και έχει ανταποκριθεί θετικά στον Γενικό Γραμματέα από το πρωί εδώ και πολλές ώρες.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, θέλετε τώρα τον λόγο ή μετά;

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών):** Θα μιλήσω μετά, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία.

Τον λόγο έχει η Κοινοβουλευτική Εκπρόσωπος του ΣΥΡΙΖΑ - Προοδευτική Συμμαχία κ. Κατερίνα Νοτοπούλου.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ευχαριστώ, κυρία Πρόεδρε.

Οδυνηρές, συγκλονιστικές ημέρες για την ανθρωπότητα. Η Γάζα φλέγεται και μαζί της φλέγεται και ό,τι έχει απομείνει από το Διεθνές Δίκαιο, από την ανθρώπινη αξιοπρέπεια, από την ηθική πυξίδα της διεθνούς κοινότητας.

Εδώ και μήνες παρακολουθούμε όλοι ανελέητους βομβαρδισμούς κατά αμάχων, παιδιά, άμαχοι που ανασύρονται νεκροί από τα ερείπια, νοσοκομεία χωρίς ρεύμα, χωρίς φάρμακα, χωρίς γιατρούς. Η έννοια «ανθρωπιστική καταστροφή» δεν αρκεί πια. Όπως αναφέρει και η ειδική επιτροπή του ΟΗΕ για τη Γάζα αυτήν τη στιγμή συντελείται μια γενοκτονία και πρέπει να την πούμε με το όνομά της και να την αντιμετωπίσουμε ως τέτοια.

Αυτήν τη στιγμή, λοιπόν, που συντελείται η γενοκτονία του παλαιστινιακού λαού με την ανοχή ή και με τη συνενοχή των πιο ισχυρών -διότι η σιωπή, η ανοχή μετατρέπεται σε συνενοχή σε τόσο κρίσιμες στιγμές-, το Ισραήλ μιλά για αυτοάμυνα. Αυτοάμυνα έναντι βρεφών, έναντι παιδιών, έναντι αμάχων δεν νοείται. Δεν υπάρχει δόγμα αυτοάμυνας που να επιτρέπει να παρεμποδίζεται η ανθρωπιστική βοήθεια και να καταδικάζει έναν ολόκληρο λαό σε λιμό.

Παρακολουθούμε αυτές τις μέρες έκπληκτοι τα κυβερνητικά στελέχη, Βουλευτές και Υπουργούς να επιδίδονται σε μια πλειοδοσία απανθρωπιάς στον δημόσιο λόγο. Σήμερα η κ. Βούλτεψη, ο κ. Πέτσας. Τι κάνει, λοιπόν, η Ελληνική Κυβέρνηση όλο το προηγούμενο διάστημα; Αφού σιώπησε μπροστά στο δράμα των Παλαιστινίων αμάχων, αφού ο Πρωθυπουργός συνάντησε τον Ισραηλινό Πρωθυπουργό Νετανιάχου, σε βάρος του οποίου υπενθυμίζουμε ότι εκκρεμεί ένταλμα σύλληψης από το Διεθνές Ποινικό Δικαστήριο, η Κυβέρνηση, ο Πρωθυπουργός άρχισε σήμερα να ψελλίζει στον «ΣΚΑΪ» ότι είναι απαράδεκτη η σφαγή. Αυτό κατόπιν των αντιδράσεων που υπήρξαν σε όλη τη χώρα και φυσικά της χθεσινής ελπιδοφόρας συγκέντρωσης αλληλεγγύης έξω από τη Βουλή στον παλαιστινιακό λαό.

Αντί, λοιπόν, ο Πρωθυπουργός να υψώσει φωνή υπέρ της άμεσης εκεχειρίας, της απρόσκοπτης ανθρωπιστικής βοήθειας υπέρ της δίκαιης επίλυσης του παλαιστινιακού στο πλαίσιο των αποφάσεων του ΟΗΕ, η Κυβέρνηση επέλεξε τη σιωπή μπροστά στο έγκλημα και τα στελέχη σας επέλεξαν την πλειοδοσία σε απανθρωπιά.

Πού ήταν, λοιπόν, η Κυβέρνηση Μητσοτάκη στην πρωτοβουλία των επτά ευρωπαϊκών κρατών για την ειρήνη στη Γάζα; Εξαφανίστηκε, σιώπησε. Πού ήταν η Κυβέρνηση Μητσοτάκη στην κοινή δήλωση των είκοσι τεσσάρων, οι περισσότερες και πάλι ευρωπαϊκές χώρες που ζητούσαν άμεση εκεχειρία και να δοθεί ένα τέλος στο δράμα; Θα σας πω πού ήταν. Συναγωνίζονταν με την ευρωπαϊκή ακροδεξιά για το ποιος θα σφυρίζει πιο αδιάφορα.

Εμείς, λοιπόν, στεκόμαστε στο πλευρό του Διεθνούς Δικαίου, στο πλευρό των λαών που αγωνίζονται για την ελευθερία και για το δίκιο. Ζητάμε άμεση κατάπαυση του πυρός, διασφάλιση της ανθρωπιστικής βοήθειας στους αμάχους, επίλυση του παλαιστινιακού με βάση τις αποφάσεις του ΟΗΕ για πλήρη αναγνώριση παλαιστινιακού κράτους στα σύνορα του 1967.

Η αλληλεγγύη μας δεν είναι επιλεκτική, δεν βασίζεται σε γεωπολιτικές σκοπιμότητες. Θυμίζω ότι όταν ο ΣΥΡΙΖΑ ήταν στην Κυβέρνηση, καλέσαμε τον Πρόεδρο Αμπάς για την πρώτη του επίσκεψη στην Ελλάδα, κατά την οποία η Βουλή υιοθέτησε ψήφισμα για την αναγνώριση του παλαιστινιακού κράτους. Μιλήσαμε κατά των παράνομων ισραηλινών εποικισμών από τα Ιεροσόλυμα. Παράλληλα, ο όρος Παλαιστίνη αντικατέστησε την Παλαιστινιακή Αρχή σε όλα τα δημόσια έγγραφα και καθιερώθηκε συνεργασία σε επίπεδο Υπουργών Εξωτερικών Ελλάδας – Κύπρου - Παλαιστίνης.

Σήμερα, λοιπόν, οφείλουμε όλοι να βάλουμε τα δυνατά μας και να αγωνιστούμε. Να αγωνιστούμε γιατί κανένας λαός δεν μπορεί να είναι καταδικασμένος να ζει στο σκοτάδι, γιατί κανένας λαός δεν μπορεί να μένει μόνος κάτω από τη στάχτη που τον σκεπάζει από τους βομβαρδισμούς. Γιατί για κάθε παιδί που σήμερα πεθαίνει στην Παλαιστίνη, πεθαίνει μαζί και η ελπίδα και η ανθρωπιά.

Ο ΣΥΡΙΖΑ, λοιπόν, καλεί όλα τα προοδευτικά κόμματα να συνεννοηθούμε, να επιδείξουμε οργανωμένα τη στήριξή μας στον παλαιστινιακό λαό εντός και εκτός Βουλής, με εκδηλώσεις αλληλεγγύης, με ειρηνικές διαδηλώσεις, με την άσκηση πίεσης εντός Ελλάδας, αλλά και διεθνώς. Καλούμε τα προοδευτικά κόμματα, την κοινωνία των πολιτών, τους φορείς, τα συνδικάτα να αγωνιστούμε όλες μαζί οι προοδευτικές δυνάμεις που θέλουμε ειρήνη και δικαιοσύνη. Ας μη γίνει και δική μας ντροπή, η ντροπή της Κυβέρνησης Μητσοτάκη. Δεν θα μας βρείτε συνενόχους στη σιωπή. Θα αγωνιστούμε. Θα αγωνιστούμε για ειρήνη.

Όχι λοιπόν στο όνομά μας, κυρίες και κύριοι της Κυβέρνησης.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Μάντζος, Κοινοβουλευτικός Εκπρόσωπος του ΠΑΣΟΚ - Κινήματος Αλλαγής.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, μια τέτοια ημέρα που πριν από εξήντα δύο χρόνια δέχτηκε τη δολοφονική επίθεση από το παρακράτος της μετεμφυλιακής δεξιάς ο δημοκράτης Βουλευτής Γρηγόρης Λαμπράκης -σύμβολο του αγώνα για την ειρήνη και τη συμφιλίωση, σύμβολο ενότητας, πηγή έμπνευσης για τον λαό μας στα πολλά δύσκολα χρόνια που ακολούθησαν-, μια τέτοια ημέρα στρέφουμε ξανά το βλέμμα εκεί όπου ο πλανήτης βιώνει κάθε μέρα την τραγωδία, τη φρίκη, εκεί που βλέπει τον ανθρωπισμό, τις ιδέες, τις αξίες του να δοκιμάζονται.

Χθες το βράδυ από τα χείλη του Ισραηλινού Πρωθυπουργού κ. Νετανιάχου προήλθε η ομολογία της εθνοκάθαρσης. Είναι πια ο ορισμός σύμφωνα με το Διεθνές Δίκαιο του ΟΗΕ που δέχεται και η Ευρωπαϊκή Ένωση, η απόπειρα δημιουργίας μιας εθνικά ομοιογενούς περιοχής με βίαιο εκτοπισμό, βίαιη απομάκρυνση μιας εθνικής ή θρησκευτικής ομάδας. Αυτό ακριβώς περιέγραψε ο κ. Νετανιάχου. Και εγώ αναρωτιέμαι, όλοι ρωτάμε: η Κυβέρνηση Μητσοτάκη τι πιστεύει γι’ αυτό; Είναι ή δεν είναι εθνοκάθαρση; Αυτό δεν είναι μια εκτίμηση πια ενός πολιτικού Αρχηγού, δεν είναι μια εκτίμηση ενός πολιτικού κόμματος ή κάποιων δημοκρατικών πολιτικών κομμάτων ή κάποιων χωρών ή κάποιου οργανισμού, ακόμη κι αν αυτός ο κάποιος είναι ο ΟΗΕ. Είναι η ίδια η ομολογία του Ισραηλινού Πρωθυπουργού. Νεκροί άμαχοι, παιδιά, μωρά, προβλέψεις εφιαλτικές από τα Ηνωμένα Έθνη, ισοπέδωση, βίαιος εκτοπισμός, διπλωμάτες δέχονται επιθέσεις ήδη από χθες. Πώς είναι δυνατόν -ανεκτό δεν είναι, αλλά πώς είναι δυνατόν- να μην έχουμε συμπράξει έστω από την αρχή της εβδομάδας αυτής σε οποιαδήποτε πρωτοβουλία ευρωπαϊκή προς την κατεύθυνση της επανέναρξης ανθρωπιστικής βοήθειας από την αρχή και όχι κατόπιν εορτής; Πώς σταθήκαμε στη συζήτηση για την σύνδεση Ευρωπαϊκής Ένωσης και Ισραήλ; Πώς σταθήκαμε; Με ποιο επιχείρημα; Εμείς τι θέση πήραμε ως Κυβέρνηση, ως χώρα τελικά, έτσι όπως εκφραζόμαστε και εκπροσωπούμαστε διεθνώς από αυτήν την Κυβέρνηση τη Δευτέρα και την Τρίτη; Και ακόμα χειρότερα, πώς μπορεί να δικαιολογηθεί η εικόνα, η αλγεινή εικόνα ενός Πρωθυπουργού, ο οποίος προεδρεύει του Συμβουλίου Ασφαλείας του Οργανισμού Ηνωμένων Εθνών την ημέρα που όλος ο πλανήτης μιλά για την εθνοκάθαρση στη Γάζα και δεν λέει μισή κουβέντα για το θέμα αυτό. Μισή κουβέντα στο φόρουμ το κατάλληλο, το Συμβούλιο Ασφαλείας του Οργανισμού που έχει μιλήσει για γενοκτονία, έχει μιλήσει για εγκλήματα πολέμου. Και τι προσπαθούν να καλύψουν οι διπλωματικές πηγές εδώ και δύο μέρες; Τι να καλύψουν, τι να δικαιολογήσουν από αυτά τα αδικαιολόγητα; Τι ήρθε να πει σήμερα ο κύριος Πρωθυπουργός σε συνέντευξή του; Τι ήρθε να πει; Ότι δεν είναι καθόλου σιωπηλή; Μα, είναι εκκωφαντικά σιωπηλή η Κυβέρνηση. Είναι προκλητικά σιωπηλή η Κυβέρνηση και εκθέτει, διασύρει τη χώρα διεθνώς.

Και δεν ξέρω πραγματικά τι είναι πιο ντροπιαστικό. Είναι η μέχρι σήμερα στάση της Κυβέρνησης ή ο τρόπος με τον οποίο προσπαθούν όλοι στη Νέα Δημοκρατία να δικαιολογήσουν τα αδικαιολόγητα και αυτήν τη ντροπή; Πώς να δικαιολογηθούμε εμείς στους συναδέλφους μας στο εξωτερικό, στους διεθνείς οργανισμούς, στο Συμβούλιο της Ευρώπης, στην Ευρωπαϊκή Ένωση; Εκεί είναι η θέση μας; Να τους πούμε τι; Πώς στέκεται η Ελλάδα απέναντι σε αυτά τα εγκλήματα; Ότι η Κυβέρνησή μας είναι ένας σιωπηλός σχολιαστής, ότι επαναλαμβάνει σαν να μην είναι Κυβέρνηση ευχές, προσευχές, σαν να μην είναι μέλος του Συμβουλίου Ασφαλείας του ΟΗΕ από τον Γενάρη, σαν να μην έχει ιστορικούς δεσμούς με τους λαούς της περιοχής αυτή η χώρα που ονομάζεται Ελλάδα.

Και αλήθεια, κυρίες και κύριοι συνάδελφοι, επειδή ακούμε και διαβάζουμε και διπλωματική ιστορία και διπλωματικές αναλύσεις, μπροστά σε αυτά τα γεγονότα χωρούν δεύτερες σκέψεις; Υπάρχει στρατηγική στην αξία και στη ζωή του ανθρώπου; Καμιά στρατηγική συμμαχία -την οποία μάλιστα το δικό μας κόμμα οικοδόμησε- δεν μπορεί να αποτελέσει αιτιολογία σιωπής και ανοχής εγκλημάτων. Δεν μπορεί στο όνομα του λαού του Ισραήλ να γίνονται αυτά τα εγκλήματα εις βάρος του λαού της Παλαιστίνης. Κανένας συμψηφισμός και καμία επιλογή εδώ, διαλογή νεκρών δεν πρέπει να γίνεται τουλάχιστον σε αυτήν την Αίθουσα.

Ακούσαμε συναδέλφους νωρίτερα -και εδώ, όχι μόνο στα τηλεοπτικά πάνελ- να αντιπαραβάλλουν νεκρούς στη Γάζα, στην Ουκρανία, στο Σαχέλ, στο Νταρφούρ, στο Σουδάν, γενοκτονίες, νεκρά παιδιά. Πού ωφελεί αυτή η πλειοδοσία νεκρών παιδιών; Τι ακριβώς επιχειρείται με αυτήν τη στατιστική σύγκριση νεκρών παιδιών σε αυτό εδώ το Βήμα της Ελληνικής Βουλής; Ποιον ακριβώς εξυπηρετεί αυτή η επιχειρηματολογία; Αυτή είναι μια απαράδεκτη, χυδαία επιχειρηματολογία. Και επειδή ακριβώς είναι πολλές οι περιπτώσεις εθνοκάθαρσης, γενοκτονίας, εγκλήματα πολέμου, εγκλήματα κατά της ανθρωπότητας σε όλο τον πλανήτη, μη συγκρίσιμες, πρέπει όλα αυτά η Ελλάδα να τα βλέπει με τον ίδιο τρόπο. Καθαρή θέση, θέση αρχής απέναντι και λόγια καθαρά, ότι μόνο συμφέρον της χώρας μας είναι το Διεθνές Δίκαιο, η διεθνής δικαιοσύνη και οι αποφάσεις της που είναι εφαρμόσιμες και εφαρμοστέες, το διεθνές ανθρωπιστικό δίκαιο, η ειρήνη, η σταθερότητα. Κάποιοι ξαφνικά στη Νέα Δημοκρατία, μετά από μήνες -όχι σαν εμάς που επί μήνες ζητούμε δράση και πρωτοβουλίες- βρήκαν τη φωνή τους να μιλήσουν τώρα για τη Γάζα –προσοχή-, όχι για να καταδικάσουν τους ισραηλινούς βομβαρδισμούς εις βάρος αμάχων, αλλά για να καταδικάσουν εκείνους που αντιδρούν σε αυτούς. Όποιος βάλλει κατά του Ισραήλ είναι αντισημίτης. Σοβαρά; Και τα ακούμε εμείς αυτά, από ποιους; Από τους πρώην -το πρώην μπορεί να είναι και σε παρενθέσεις- αρνητές του Ολοκαυτώματος που ξαφνικά έγιναν διαπρύσιοι υποστηρικτές της σημερινής Κυβέρνησης του Ισραήλ; Όχι, λοιπόν, δεν είναι με τη Χαμάς όσοι θέλουν την ειρήνη. Δεν είναι με τη Χαμάς όσοι θέλουν και απαιτούν την ασφάλεια των παιδιών, των αμάχων, όσοι ζητούν και απαιτούν την επιστροφή των ομήρων της Χαμάς, όσοι απαιτούν να πάψει η πολιτική των εποικισμών στη δυτική όχθη. Είναι πολιτική υπέρ του Ισραήλ άραγε η πολιτική της κυβέρνησης Νετανιάχου ή είναι με τη Χαμάς τελικά όλες οι ηγεσίες των δημοκρατικών κρατών, που εδώ και μέρες βάλλουν κατά της ισραηλινής κυβέρνησης;

Ποια είναι η απάντηση της Νέας Δημοκρατίας σε όλα αυτά; Ποια είναι η απάντηση της Ελλάδας, του λαού μας; Ενός λαού πληγωμένου, στο κορμί του, στην ιστορική του υπόσταση από γενοκτονίες, από εκτοπίσεις, από την υποχρεωτική προσφυγιά. Λίγες μέρες μετά την ημέρα μνήμης της ποντιακής γενοκτονίας, ποια είναι η απάντηση; Σιωπή; Όχι, δεν μας αξίζει αυτό, κυρίες και κύριοι συνάδελφοι. Δεν είναι αυτό εξωτερική πολιτική αρχών. Δεν είναι αρχή η σιωπή και η ανοχή. Δεν είναι αρχή η εξισορρόπηση. Καμία ισορροπία δεν χωρεί απέναντι στη φρίκη.

Η Ελλάδα όφειλε και οφείλει να είναι πρωτοπόρος για την παύση της βίας, για την εκεχειρία, για τη ροή της ανθρωπιστικής βοήθειας ανεμπόδιστη, συνεχής την επιστροφή των ομήρων, την παύση των εποικισμών και την έναρξη των συνομιλιών μεταξύ του Ισραήλ και της Παλαιστινιακής Αρχής για τα δύο κράτη στην περιοχή, για την ίδρυση παλαιστινιακού κράτους στην περιοχή, τη μόνη δίκαιη λύση, τη μόνη βιώσιμη λύση για την ασφάλεια των λαών και την ειρηνική συνύπαρξη των λαών στην περιοχή.

Όσον αφορά στο σχέδιο νόμου για τον Κανονισμό, είχαμε την ευκαιρία -κι εγώ ως εισηγητής στην επιτροπή και ο Πάρις Κουκουλόπουλος, ο καλός συνάδελφος, σήμερα ως εισηγητής στην Ολομέλεια- να κάνουμε σειρά παρατηρήσεων. Συμφωνήσαμε με την ανάγκη λειτουργίας να υπάρχει μηχανισμός ελέγχου άμεσων ξένων επενδύσεων στην Ελλάδα, ιδίως στους τομείς της ασφάλειας και της άμυνας, ιδιαίτερα ευαίσθητους τομείς, ναι. Πράγματι, σωστά ειπώθηκε από τον εισηγητή μας ότι μόνο τρεις χώρες, μεταξύ των οποίων και η χώρα μας, δεν διαθέτουν σήμερα τέτοιον μηχανισμό. Αυτή η αναγκαιότητα προφανώς υπαγορεύεται και από τη γενικότερη γεωπολιτική κατάσταση. Αλλά διατυπώσαμε και διατυπώνουμε ξανά την ανησυχία μας για την καθυστέρηση. Το λέω ξανά, όπως το είπα και στην επιτροπή, ότι είναι σαν να νομοθετούμε σήμερα με όρους του χθες εδώ στην Ελλάδα, όταν η Ευρώπη, ήδη με την αναθεώρηση του κανονισμού που προαλείφεται και προετοιμάζεται και πέρασε από το Κοινοβούλιο πριν από μερικές μόνο ημέρες, νομοθετεί και οραματίζεται το αύριο.

Είναι βέβαιο, κύριε Υφυπουργέ, ότι σε λίγες εβδομάδες θα έρθετε πάλι στη Βουλή δυστυχώς με νέο νομοθετικό πλαίσιο για να εναρμονιστείτε με τον νέο κανονισμό, ενώ θα μπορούσαμε ήδη από σήμερα να έχουμε προσθέσει και νέους τομείς ελέγχου και νέες διατάξεις του υπό αναθεώρηση κανονισμού.

Οι παρατηρήσεις μας ήταν σε δύο θεματικές ενότητες.

Θα θέλαμε να περιλαμβάνονται στον έλεγχο περισσότερες συναλλαγές. Οι συναλλαγές να είναι επί των ακινήτων ή έστω οι συναλλαγές επί της συμμετοχής σε εταιρείες που διαχειρίζονται ακίνητα θα ήταν μια έμμεση, αλλά αποτελεσματική μέθοδος ελέγχου αυτών των άμεσων ξένων επενδύσεων. Το προτείναμε χτες στην τελευταία συνεδρίαση της επιτροπής, αλλά δυστυχώς δεν έγινε δεκτή.

Όπως θα ήταν τόσα χρόνια αναγκαίο, και ειπώθηκε πολύ καθαρά και από τον αρμόδιο τομεάρχη ναυτιλίας κ. Σταύρο Μιχαηλίδη, να υπάρχουν αυτοί οι μηχανισμοί και για τις λιμενικές υποδομές, τόσα πολλά χρόνια, ή για την ενέργεια. Παράδειγμα από τον Πάρι Κουκουλόπουλο, επώνυμο, για την ενέργεια η οποία κατατείνει δυστυχώς, έτσι όπως αναπτύσσεται η ενεργειακή πολιτική της Νέας Δημοκρατίας, σε ένα μοντέλο αφελληνισμού και της γεωργικής γης, όπως ακούστηκε από την Κατερίνα Σπυριδάκη. Και όλες οι υπηρεσίες έπρεπε να είναι υπό έλεγχο, όταν έχουν να κάνουν με τα προσωπικά δεδομένα ή ευαίσθητες πληροφορίες και τα μέσα μαζικής ενημέρωσης. Θα επιμείνουμε σε αυτό. Η Ισπανία το εφαρμόζει ήδη. Το Ευρωπαϊκό Κοινοβούλιο το ζητάει.

Ακούσαμε, κύριε Υφυπουργέ, την άποψή σας για τη διαφάνεια που υπάρχει στο μετοχολόγιο των ΜΜΕ. Εδώ μιλούμε για τον έλεγχο της εξαγοράς από επιχειρήσεις τρίτων κρατών, σε μια εποχή στην οποία όλοι συμφωνούμε ότι πρέπει να διαφυλάξουμε την Ευρωπαϊκή Ένωση και την Ελλάδα από υβριδικές επιθέσεις από μη δημοκρατικά καθεστώτα και από ανελεύθερες δημοκρατίες που βλέπουν οξεία ισχύ σε τέτοιου είδους επεμβάσεις.

Ζητήσαμε επίσης να ακολουθούν βέλτιστες πρακτικές από άλλα κράτη-μέλη όπως προτείνει και η Οικονομική και Κοινωνική Επιτροπή. Και φυσικά ζητήσαμε ακόμη περισσότερη διαφάνεια και αποδοτικότητα στη διαδικασία ελέγχου. Τα είπαμε και στην επιτροπή. Απαιτούμε και τώρα ακόμα με την τελευταία νομοτεχνική σας βελτίωση να είναι δημοσιευτέα η έκθεση της διυπουργικής επιτροπής. Προφανώς και περιμένουμε από εσάς τη στελέχωση και την κατάρτιση της αρμόδιας διεύθυνσης.

Αλλά τελικά, για να ελέγξεις κάτι πρέπει αυτό να υπάρχει. Αλλιώς τι νομοθετούμε; Έλεγχο σε τι; Έλεγχο στις επενδύσεις στην άμυνα, έλεγχο στον τομέα της ενέργειας, έλεγχο στην ενημέρωση, έλεγχο στις εταιρείες διαχείρισης ακινήτων; Αυτή ήταν η πρότασή μας και επιμένουμε σε αυτό.

Και καταλήγω, κυρία Πρόεδρε, στη μεγάλη εικόνα, σε αυτήν που δεν μας δίνει μόνο ο «Guardian». Το ακούσαμε κι αυτό σήμερα από τον Έλληνα Πρωθυπουργό, να μην διαβάζουμε τον «Guardian», γιατί είναι «Η Εφημερίδα των Συντακτών» της Βρετανίας. Αυτό είναι δήλωση του Έλληνα Πρωθυπουργού, του Πρωθυπουργού μιας χώρας της Ευρωπαϊκής Ένωσης.

Κυρίες και κύριοι συνάδελφοι, αναρωτιέμαι τι θα σκεφτεί ένας Βουλευτής αν είναι στο Λονδίνο αυτήν τη στιγμή και κάνει τη δική μου δουλειά, μιλάει στο Βρετανικό Κοινοβούλιο, και έχει ακούσει αυτήν τη δήλωση από έναν Πρωθυπουργό της Νοτιοανατολικής Ευρώπης, μέλος της Ευρωπαϊκής Ένωσης, και διαβάζει -γιατί εγώ τον διαβάζω πολλές φορές κι έχω προσπαθήσει να δω αν είναι αλήθεια- να μην διαβάζουμε τον «Guardian» γιατί είναι «Η Εφημερίδα των Συντακτών» της Βρετανίας. Σε μια φράση δύο έντυπα από έναν Ευρωπαίο Πρωθυπουργό δίνονται βορά στον λαϊκισμό, τη δημαγωγία και στην αμφισβήτηση. Κι αυτός ο Έλληνας Πρωθυπουργός είναι ο Πρωθυπουργός μιας χώρας η οποία πρεσβεύει το κράτος δικαίου και την ελευθερία του τύπου. Μάλιστα, και μετά μας φταίει το Human Rights Watch και οι εκθέσεις του και όλες οι οργανώσεις της κοινωνίας των πολιτών. Πραγματικά, είναι αδύνατο να γίνει πιστευτό ότι ειπώθηκε αυτό.

Το λέει όμως και η Τράπεζα της Ελλάδος, εκτός από τον «Guardian», το λέει και η Οικονομική Κοινωνική Επιτροπή, το λέει και ο ΟΟΣΑ, ότι έχουμε παραδοθεί σε μια μονοκαλλιέργεια real estate, ότι τα ρεκόρ στις άμεσες ξένες επενδύσεις για παράδειγμα προέρχονται κυρίως από το real estate και από τις επενδύσεις εκεί.

Ειπώθηκαν από τους υπόλοιπους ομιλητές. Δεν θέλω να κάνω πολλές επαναλήψεις. Θα αναφέρω μόνο δύο παραδείγματα για την Golden Visa για την οποία, όπως σωστά ειπώθηκε, έχουμε ήδη προτείνει την κατάργησή της, την αναστολή της, τον περιορισμό της πολλές φορές, δύο τουλάχιστον.

Ακούστε δύο παραδείγματα για το τι σημαίνει η Golden Visa των 250.000 ευρώ. Κτίριο γραφείων στην οδό Πειραιώς μετατρέπεται σε κατοικίες με τριάντα πέντε διαμερίσματα. Μόνο ένα έχει δύο δωμάτια, τα υπόλοιπα έχουν μόνο ένα. Έχουν εμβαδόν από 24 ως 54 τετραγωνικά μέτρα. Η ίδια εταιρεία αγόρασε ένα διατηρητέο ισόγειο που, ως εκ θαύματος και χωρίς να αλλοιωθεί ο χαρακτήρας του, απέκτησε, με απόφαση του Υπουργείου Περιβάλλοντος, τη δυνατότητα να προστεθούν από πάνω του άλλοι τέσσερις όροφοι. Κι εκεί θα κατασκευαστούν εννέα διαμερίσματα από 28 μέχρι 43 τετραγωνικά μέτρα. Γιατί συμβαίνουν όλα αυτά; Δεν πρόκειται για κάποια πολιτική για τη στέγαση, για την προστασία της πολιτιστικής μας κληρονομιάς, τα διατηρητέα της Αθήνας, αλλά πρόκειται για μπίζνες του χειρίστου είδους με έναν απογοητευτικό τρόπο νομοθέτησης, διαφθορά και αδιαφανείς διαδικασίες.

Και σε αυτό, κυρία Πρόεδρε, και ευχαριστώ για την ανοχή σας, δεν μπορεί τουλάχιστον η δική μας παράταξη να συναινέσει, δεν είναι αυτό το μοντέλο ανάπτυξης που πιστεύουμε και στηρίζουμε. Εμείς θέλουμε παραγωγικές και πραγματικά επωφελείς ξένες επενδύσεις, στρατηγικές επενδύσεις οι οποίες θα έρθουν από τρίτες χώρες, αλλά και από ευρωπαϊκές, πλάι σε εθνικές στρατηγικές επενδύσεις από το εθνικό κεφάλαιο, από τον εθνικό οικονομικό πλούτο. Καμία ξένη επένδυση δεν μπορεί να αναπληρώσει, άλλωστε, τις δημόσιες επενδύσεις που πρέπει να γίνουν σε κρίσιμους τομείς, όπως η άμυνα την οποία συζητούμε σήμερα. Πού είναι η Εθνική Αμυντική Βιομηχανία στα εξοπλιστικά προγράμματα και τις συμβάσεις, που ο κ. Δένδιας, ο κ. Μητσοτάκης, η Κυβέρνηση της Νέας Δημοκρατίας διαφημίζει; Πού είναι; Στο 0,02% είναι η συμμετοχή στην Εθνική Αμυντική Βιομηχανία. Εθνικές δημόσιες πολιτικές είναι αναγκαίες στον τομέα της ανάπτυξης ακινήτων, στις κατασκευές, στη ρύθμιση της στεγαστικής πολιτικής, όπως έχουμε προτείνει ένα ολοκληρωμένο πλαίσιο εδώ και ενάμιση μήνα στη δημόσια συζήτηση. Δεν ακούσαμε τίποτα γι’ αυτό. Ο ενεργειακός τομέας πρέπει να ρυθμιστεί με όρους ενεργειακής δημοκρατίας. Δεν είναι δυνατόν ο ενεργειακός τομέας να αντιβαίνει στον πρωτογενή τομέα. Να φυτοζωεί ο πρωτογενής τομέας εξαιτίας του ενεργειακού τομέα σε ένα παιχνίδι μηδενικού αθροίσματος, γιατί δεν έχετε κάνει χωροταξικό σχεδιασμό. Έχετε αφήσει να δαιμονοποιείται η ενέργεια, και η ανανεώσιμη ενέργεια, γιατί δεν έχετε κάνει χωροταξικό σχεδιασμό, ώστε να προστατευτούν οι καλλιεργήσιμες γαίες. Και φυσικά έχετε αφήσει έξω από την ενεργειακή αγορά τις ενεργειακές κοινότητες.

Άρα, επενδύσεις στην καινοτομία, στην έρευνα, στην τεχνολογία, ναι. Επενδύσεις και μεταρρυθμίσεις στο κράτος, στη δικαιοσύνη, με ηλεκτρονική δικαιοσύνη, με εναλλακτικές μεθόδους επίλυσης των διαφορών. Επενδύσεις και μεταρρυθμίσεις στο κράτος για ένα σύγχρονο, φιλικό προς τον πολίτη κράτος με λιγότερη γραφειοκρατία. Αυτές είναι αναγκαίες προϋποθέσεις άμεσων, ξένων, ευρωπαϊκών, αλλά και εθνικών επενδύσεων.

Οι επενδύσεις λοιπόν απαιτούν μεταρρυθμίσεις. Κι εμείς αυτές οραματιζόμαστε και γι’ αυτές εργαζόμαστε, για μια χώρα που δεν θα είναι «ελντοράντο» καιροσκοπικής και ρηχής επιχειρηματικότητας, αλλά πεδίο ωφέλιμων και παραγωγικών επενδύσεων, για ένα κράτος σύγχρονο, δίκαιο και εξωστρεφές.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, έντεκα μαθήτριες και μαθητές και τρεις συνοδοί εκπαιδευτικοί από το 6ο Δημοτικό Σχολείο Χίου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα ο Κοινοβουλευτικός Εκπρόσωπος της Νέας Δημοκρατίας κ. Μακάριος Λαζαρίδης.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι. Θα ξεκινήσω κι εγώ από την κατάσταση στη Γάζα και τη στάση της Ελληνικής Κυβέρνησης, καθώς όλο το προηγούμενο χρονικό διάστημα, εδώ εντός του Κοινοβουλίου, έχουμε ακούσει πράγματα τα οποία δεν έχουν καμία σχέση με την πραγματικότητα.

Διαβάζω: «Έχουμε ταχθεί ξεκάθαρα υπέρ της ανάγκης να υπάρχει μια άμεση κατάπαυση του πυρός και να αποκατασταθεί πλήρως η ροή της ανθρωπιστικής βοήθειας στη Γάζα.

Και δεν έχω καμία δυσκολία να σας πω ότι αυτό το οποίο συμβαίνει τις τελευταίες εβδομάδες, τις τελευταίες ημέρες στη Γάζα είναι αδικαιολόγητο και απαράδεκτο και πρέπει το Ισραήλ άμεσα να σταματήσει αυτές τις επιχειρήσεις και να διευκολύνει τις ανθρωπιστικές οργανώσεις, οι οποίες υποστηρίζουν αυτήν τη στιγμή τον δοκιμαζόμενο πληθυσμό στη Γάζα, έτσι ώστε να αποκατασταθεί η τροφοδοσία ανθρωπιστικής βοήθειας, φαγητού, αλλά και φαρμάκων, το συντομότερο δυνατό». Αυτά είπε πριν λίγες ώρες ο Πρωθυπουργός κ. Μητσοτάκης, σε δημόσια τοποθέτησή του σε ραδιοφωνικό σταθμό.

Πραγματικά, λοιπόν, αναρωτιέμαι πώς μία τέτοια δήλωση του Πρωθυπουργού συνδέεται με όλα αυτά, τα οποία ακούσαμε το προηγούμενο χρονικό διάστημα. «Εκκωφαντική σιωπή», «συνένοχοι στη σιωπή», είπε ο εκπρόσωπος του ΠΑΣΟΚ, «απάνθρωπη προσέγγιση», «ντροπή της χώρας». Διασύρουμε, κύριε Υπουργέ, τη χώρα ως Κυβέρνηση και ως ηγεσία του Υπουργείου των Εξωτερικών.

Λοιπόν, ακούστε λίγο να καταλάβετε, γιατί είναι φανερό ότι επειδή έχετε χάσει το πολιτικό σας αφήγημα στο εσωτερικό της χώρας, προσπαθείτε να εκμεταλλευτείτε και πάλι -γιατί αυτό είστε, τυμβωρύχοι- μία ανθρωπιστική κρίση, μία τραγωδία, που συμβαίνει αυτήν τη στιγμή στην περιοχή.

Η Ελλάδα, κυρίες και κύριοι συνάδελφοι, έχει επιδείξει συνέπεια, σοβαρότητα και υπευθυνότητα απέναντι σε αυτήν την ανθρωπιστική κρίση και κατά συνέπεια -όπως σας εξήγησα- η κριτική, την οποία δεχόμαστε είναι και άδικη και αβάσιμη.

Η χώρα μας ακολουθεί μια σταθερή και ισορροπημένη πολιτική με στόχο την προστασία των αμάχων και την ενίσχυση της ανθρωπιστικής βοήθειας. Δεν εξισώνουμε ανθρώπινες ζωές και δεν παραγνωρίζουμε την ανάγκη για προστασία παιδιών και αμάχων, ανεξαρτήτως της εθνικότητάς τους. Έχουμε αναλάβει πρωτοβουλίες, επειδή άκουσα και αυτά τα επιχειρήματα, ότι η Ελλάδα δεν έχει αναλάβει, λέει, ενεργές πρωτοβουλίες. Μα το γεγονός ότι με πρωτοβουλία του Υπουργού Εξωτερικών, του κ. Γεραπετρίτη, άνοιξαν νοσοκομεία σε πολλές χώρες της Ευρώπης για να νοσηλευτούν τραυματισμένα παιδιά από τη Γάζα -και εδώ, στη χώρα μας- δεν είναι πρωτοβουλία;

Δεν είναι πρωτοβουλία ότι το Συμβούλιο Ασφαλείας του ΟΗΕ συζητάει σήμερα και έχει συγκληθεί ειδική συνεδρίαση για την προστασία αμάχων σε εμπόλεμες ζώνες;

Κοιτάξτε, κυρίες και κύριοι συνάδελφοι, η Ελλάδα καταδίκασε ευθύς εξαρχής την πρωτοφανή και απρόκλητη επίθεση της Χαμάς. Δεν άκουσα κάποιον από εσάς να λέει κάτι γι’ αυτό, χωρίς, όμως, να συγχέει…

**ΧΡΗΣΤΟΣ ΓΙΑΝΝΟΥΛΗΣ:** Μα, τι λέτε;

**ΜΑΚΑΡΙΟΣ ΛΑΖΑΡΙΔΗΣ:** Σας παρακαλώ! Σας άκουσα με πολύ μεγάλη προσοχή.

**ΧΡΗΣΤΟΣ ΓΙΑΝΝΟΥΛΗΣ:** Λέτε ψέματα.

**ΜΑΚΑΡΙΟΣ ΛΑΖΑΡΙΔΗΣ:** Κύριε Γιαννούλη, σας παρακαλώ. Σας άκουσα με προσοχή, πάρτε τον λόγο και διορθώστε με μετά.

Χωρίς, όμως, να συγχέουμε την τρομοκρατία με τον παλαιστινιακό λαό και γι’ αυτό η Κυβέρνηση, ο Υπουργός των Εξωτερικών, ο κ. Γεραπετρίτης είναι σε διαρκή επαφή. Μάλιστα και χθες συνομίλησε και με τον Πρωθυπουργό και με τον Υπουργό Εξωτερικών της παλαιστινιακής αρχής. Άρα, πού βλέπετε ότι η χώρα μας δεν συνομιλεί με την παλαιστινιακή αρχή;

Η στάση μας, κυρίες και κύριοι συνάδελφοι, είναι ανθρώπινη και σταθερή. Ζητάμε άμεση κατάπαυση του πυρός, άνοιγμα των ανθρωπιστικών διαδρόμων και πλήρη στήριξη όλων των σχετικών αποφάσεων του ΟΗΕ και της Ευρωπαϊκής Ένωσης.

Η διαφορά που έχουμε με εσάς είναι ότι η θέση μας, κύριε Υπουργέ, δεν υπαγορεύεται από σκοπιμότητες. Είναι ζήτημα ανθρωπιάς και διεθνούς υπευθυνότητας, δεν προσφέρεται για κομματική αντιπαράθεση. Άλλωστε, η Ελλάδα ούτε μεροληπτεί ούτε αδιαφορεί.

Και θα κλείσω το θέμα που έχει να κάνει με αυτήν την ανθρωπιστική κρίση, λέγοντας ότι ακούω κριτική για την Κυβέρνηση χωρίς να έχω ακούσει μία ουσιαστική πρόταση, τι παραπάνω θα μπορούσε από αυτά τα οποία σας ανέλυσα να κάνει η ελληνική Κυβέρνηση σε μία υπόθεση που το ξέρετε και εσείς ότι είναι εξαιρετικά δύσκολη.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Αυτά που έκαναν άλλες χώρες.

**ΜΑΚΑΡΙΟΣ ΛΑΖΑΡΙΔΗΣ:** Κυρία Νοτοπούλου, σας παρακαλώ πάρα πολύ.

Δεν είναι μία υπόθεση εύκολη. Φαντάζομαι αυτό το αναγνωρίζουμε όλοι εκτός αν έχουμε χάσει τον κοινό, τον μέσο νου και πιστεύετε ότι είναι κάτι που με ένα μαγικό ραβδάκι, με έναν νόμο και ένα άρθρο ενδεχομένως, θα αντιμετωπιζόταν αυτή η κρίση. Αυτή είναι η πραγματικότητα.

Μην κουνάτε το χέρι σας, κύριε Γιαννούλη, αυτή είναι η αλήθεια.

**ΧΡΗΣΤΟΣ ΓΙΑΝΝΟΥΛΗΣ:** Παλιά ξινά σταφύλια.

**ΜΑΚΑΡΙΟΣ ΛΑΖΑΡΙΔΗΣ:** Ναι, εντάξει δεν πειράζει. Στην Καβάλα έχουμε εξαιρετικά σταφύλια, οπότε μπορώ να λέω και δύο κουβέντες παραπάνω.

**ΧΡΗΣΤΟΣ ΓΙΑΝΝΟΥΛΗΣ:** Αυτή είναι η μόνη αλήθεια που είπατε για τα σταφύλια της Καβάλας.

**ΜΑΚΑΡΙΟΣ ΛΑΖΑΡΙΔΗΣ:** Ναι, εντάξει.

Πάμε τώρα στη συζήτηση, την οποία και την άκουσα με πολύ μεγάλη προσοχή, ειδικά από την πλευρά του ΠΑΣΟΚ, για το ζήτημα των σχέσεων της Τουρκίας με την Ευρώπη και το θέμα των εξοπλιστικών προγραμμάτων. Υπάρχουν κάποιοι κανόνες, οι οποίοι είναι ταυτοτικοί για τα κράτη - μέλη. Ένας εξ αυτών είναι ότι το οποιοδήποτε εξοπλιστικό πρόγραμμα δεν μπορεί να χρησιμοποιηθεί ή να απειλήσει συμμαχικό κράτος ή κράτος-μέλος. Αυτό είναι κάτι το οποίο δεν μπορεί κανείς να παραβιάσει, δεν μπορεί κανείς να το προσπεράσει και είναι κάτι που προφανώς η Ελλάδα το θεωρεί αυτονόητο, αλλά και τα αυτονόητα πρέπει να τίθενται όπου υπάρχει σχετική ανάγκη.

Έχουμε, κυρίες και κύριοι συνάδελφοι, όλα τα εργαλεία στη διάθεσή μας, δεν χρειάζεται να κινδυνολογούμε παραπάνω. Υπάρχει μία σοβαρή, μία ενιαία διαχείριση και από τον Πρωθυπουργό, τον κ. Μητσοτάκη και από τους συναρμόδιους Υπουργούς, τον κ. Γεραπετρίτη και τον κ. Δένδια. Και ας τελειώνουμε λίγο με αυτές τις υπερβολές, τις οποίες άκουσα σήμερα και τις ακούω τις τελευταίες ημέρες. Η κοινωνία, βέβαια, δεν σας ακούει και αυτό είναι φανερό.

Κοιτάξτε. Στις συζητήσεις, που γίνονται, υπάρχει μία πρόβλεψη, την οποία ή δεν γνωρίζετε ή κάνετε πως δεν την γνωρίζετε. Για να μπορέσει η Ευρωπαϊκή Ένωση να συνάψει συμφωνία με τρίτο κράτος χρειάζεται ομοφωνία από όλα τα κράτη - μέλη. Και επειδή το casus belli της Τουρκίας κλείνει πλέον τριάντα χρόνια, όπως είπε και πριν λίγο ο ίδιος ο Πρωθυπουργός, οφείλουμε να ζητήσουμε από την Άγκυρα να το βγάλει από το τραπέζι, διότι δεν γίνεται από τη μία να διεκδικείς να μπεις σε χρηματοδοτικά εργαλεία της Ευρωπαϊκής Ένωσης και από την άλλη να απειλείς μία χώρα της Ευρωπαϊκής Ένωσης να κάνει πράξη κάτι που έχει το δικαίωμα να το κάνει.

Όλα αυτά τα οποία συζητάμε -και αυτό δεν άκουσα να το επισημαίνετε- και όλα αυτά τα οποία προχωρούν έγιναν κατόπιν του πρωταγωνιστικού ρόλου, που διαδραμάτισε ο Πρωθυπουργός, ο κ. Μητσοτάκης, με προεκτάσεις σημαντικές και στην περαιτέρω αμυντική θωράκιση των κρατών - μελών της Ευρωπαϊκής Ένωσης με πολύ μεγαλύτερες ανάγκες για κράτη - μέλη, όπως είναι η χώρα μας λόγω της γεωγραφίας μας και λόγω των απειλών από τη γείτονα χώρα, την Τουρκία.

Και υπάρχει, βεβαίως, την ίδια στιγμή και άλλο ένα θετικό αντίκτυπο στην οικονομία με τη ρήτρα διαφυγής, όπου θα εξοικονομηθούν χρήματα από όλες αυτές τις αποφάσεις και από την πρόταση του Πρωθυπουργού, αποφάσεις οι οποίες πριν από μήνες φάνταζαν πολύ δύσκολες, αλλά σήμερα, κύριε Υπουργέ, αποτελούν πολιτική της Ευρωπαϊκής Ένωσης. Ξέρω ότι μπορεί να μην σας αρέσει, γιατί γνωρίζετε πολύ καλά ότι αυτή η Κυβέρνηση, η Κυβέρνηση της Νέας Δημοκρατίας και του Κυριάκου Μητσοτάκη οτιδήποτε χρήματα εξοικονομούνται, πηγαίνουν στην κοινωνία και αυτό σας ενοχλεί και σας ενοχλεί, γιατί βλέπετε ότι το αφήγημα, το οποίο προσπαθείτε να αναπτύξετε όλα τα προηγούμενα χρόνια, από το 2019 μέχρι σήμερα και είδατε τα αποτελέσματα, δεν αποδίδει.

Δεν θα σταθώ σε αυτό το σχέδιο νόμου, κύριε Υπουργέ, θα το κάνετε και εσείς το έχει κάνει και με εξαιρετικό τρόπο ο εισηγητής της Νέας Δημοκρατίας κ. Κωνσταντινίδης.

Θα ήθελα, πηγαίνοντας προς το κλείσιμο της τοποθέτησης μου, κυρία Πρόεδρε, να πω δυο κουβέντες για το γεγονός ότι αυτή η ισοπεδωτική κριτική την οποία ασκείτε, όλα τα κόμματα της Αντιπολίτευσης και η Αξιωματική Αντιπολίτευση, επί παντός επιστητού, δεν αποδίδει. Δεν αποδίδει διότι, όλα αυτά τα οποία μας λέτε ότι «όλα στη χώρα είναι μαύρα και κακώς καμωμένα» και τα οποία είναι μια μόνιμη και κουραστική, θα έλεγα, επωδός, οι Έλληνες πολίτες ξέρουν και βλέπουν στην καθημερινότητά τους ότι τα πράγματα είναι εντελώς διαφορετικά.

Για παράδειγμα, θέλω να σας πω την κριτική την οποία ασκήσατε σε αυτή την Κυβέρνηση για την ψηφιακή κάρτα εργασίας, η οποία, κυρίες και κύριοι συνάδελφοι, λοιδορήθηκε κατά το παρελθόν από τους τιμητές των πάντων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρία Πρόεδρε, θα χρειαστώ λίγο χρόνο και ενδεχομένως θα πάρω ένα μέρος της δευτερολογίας μου.

**ΠΡΟΕΔΡΕΥΟΥΣΑ (Όλγα Γεροβασίλη):** Θα παρακαλούσα να το κάνετε όσο πιο σύντομα μπορείτε.

**ΜΑΚΑΡΙΟΣ ΛΑΖΑΡΙΔΗΣ:** Δεν θα αργήσω, κυρία Πρόεδρε. Σας ευχαριστώ πολύ.

Τι αποδείχτηκε τελικά, κυρίες και κύριοι συνάδελφοι, από το συγκεκριμένο μέτρο, που τελικά ήταν μία επανάσταση στην προστασία των εργαζομένων; Αυτό ξέρετε δεν έρχεται μέσα από θεωρίες. Έρχεται μέσα από την ίδια τη ζωή και οι αριθμοί το αποδεικνύουν.

Ακούστε, κύριε Υπουργέ, φέτος τον Μάρτιο στον τομέα του τουρισμού οι δηλωθείσες υπερωρίες εκτινάχθηκαν κατά 637% σε σχέση με πέρσι. Το τονίζω: 637% οι δηλωθείσες υπερωρίες. Αυξήσεις καταγράφηκαν σχεδόν 100% στο λιανεμπόριο, 81% στη βιομηχανία, 55% στην εστίαση. Αυτά τα νούμερα δεν είναι στατιστικά. Είναι εργατικά δικαιώματα που επιτέλους κατοχυρώνονται στην πράξη.

Και θέλω να θυμίσω, επειδή είστε πολύ ευαίσθητοι απέναντι στα κοινωνικά στρώματα, ότι αυτή την ψηφιακή κάρτα εργασίας η οποία διασφαλίζει τη διαφάνεια, διασφαλίζει το δίκαιο ωράριο, την αμοιβή για κάθε ώρα εργασίας και θωρακίζει τους εργαζόμενους απέναντι στην εργοδοτική αυθαιρεσία, με εξαίρεση τη Νέα Δημοκρατία, κανένα άλλο κόμμα από την σημερινή Βουλή, δεν την ψήφισε.

Κλείνω, κυρία Πρόεδρε, με το εξής: Η ψηφιακή κάρτα, λοιπόν, δεν είναι ιδεολογία είναι εργαλείο δικαιοσύνης, γιατί η προστασία της εργασίας δεν έχει αντιπολίτευση.

Προσέξτε, όμως, τώρα κάτι. Αυτές οι πολιτικές που μόλις σας ανέπτυξα είναι πραγματικά πολιτικές προοδευτικές. Εμείς είμαστε οι προοδευτικοί κι εσείς οι συντηρητικοί, καθώς πραγματικά δεν θέλετε να αλλάξει τίποτα στη χώρα. Γι’ αυτό εμείς προχωράμε μπροστά και μας εμπιστεύονται οι πολίτες, την ώρα που εσάς σας ξεπερνούν τα πραγματικά «θέλω» των πολιτών.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η Πρόεδρος της Πλεύσης Ελευθερίας κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η έννοια της ανθρωπότητας εμπεριέχει όλους και όλες μας που αισθανόμαστε ότι κάθε ανθρώπινη ύπαρξη σε αυτόν τον κόσμο έχει δικαίωμα στη ζωή, έχει δικαίωμα στον σεβασμό της υπόστασης και της αξιοπρέπειας.

Κάθε άνθρωπος έχει δικαίωμα να ζήσει με ίσες ευκαιρίες και ίσα δικαιώματα. Κάθε μωρό που γεννιέται έχει δικαίωμα να γίνει παιδί, να μεγαλώσει. Κάθε παιδί έχει δικαίωμα να ζήσει μια ανέμελη και όμορφη παιδική ηλικία. Κάθε μάνα έχει δικαίωμα να χαρεί το παιδί της. Κάθε οικογένεια έχει δικαίωμα να βιώσει τις στιγμές της ευτυχίας. Όλα αυτά βάλλονται σήμερα με τον πιο απάνθρωπο τρόπο, με μια γενοκτονία που μαίνεται, κλιμακώνεται εδώ και ενάμιση χρόνο σε βάρος των Παλαιστινίων, σε βάρος ανθρώπων. Σε βάρος ανθρώπων! Σε βάρος ανθρώπων!

Ακούγοντας και τις σημερινές δηλώσεις του κ. Μητσοτάκη, είμαι πια σίγουρη ότι η ιστορία δεν θα τον καταγράψει μόνο με τις λέξεις που εκείνος φοβάται: «λίγος», «μοιραίος», «άβουλος». Θα τον καταγράψει και με εκείνη τη λέξη που αντικατοπτρίζει τη συμμετοχή του κ. Μητσοτάκη και της Κυβέρνησής σας, κύριοι, σε αυτό που συμβαίνει, στα εγκλήματα που διαπράττονται από το κράτος του Ισραήλ σε βάρος του παλαιστινιακού λαού: «Συνένοχος». Ο κ. Μητσοτάκης είναι συνένοχος. Η Κυβέρνησή σας είναι συνένοχη.

Είναι τρομακτικό και αδιανόητο αυτό που βρήκε να πει σήμερα ο Πρωθυπουργός της χώρας, σήμερα που ξεσηκώνονται οι ηγέτες και οι ηγεσίες σε όλον τον κόσμο, σήμερα που μιλούν, φωνάζουν, αρθρώνουν κραυγή αγωνίας και αλληλεγγύης οι φοιτητές, οι μαθητές, οι άνθρωποι του πνεύματος και της τέχνης σε όλο τον κόσμο, σήμερα που ο ΟΗΕ με όλες τις αρμόδιες αρχές και υπηρεσίες του κρούει τον κώδωνα του κινδύνου και τον κώδωνα της ευθύνης. Σήμερα τί βρήκε να πει ο Πρωθυπουργός της χώρας; «Δεν έχω –λέει- καμία δυσκολία να σας πω ότι αυτό το οποίο συμβαίνει τις τελευταίες εβδομάδες, τις τελευταίες μέρες στη Γάζα, είναι αδικαιολόγητο και απαράδεκτο». Μα, τι ντροπή! Μα, τι ντροπή!

Δεν είναι αδικαιολόγητο και απαράδεκτο. Είναι έγκλημα! Και μάλιστα πρόκειται για τα ειδεχθέστερα, τα αποτροπιαστικότερα εγκλήματα που γνώρισε η ανθρωπότητα. Γενοκτονία, εγκλήματα κατά της ανθρωπότητας, εγκλήματα πολέμου και διαρκής επιθετικός πόλεμος. Τα τέσσερα εγκλήματα που αποτελούν τον κορμό του καταστατικού του Διεθνούς Ποινικού Δικαστηρίου, που κάποτε η χώρα μας συνέβαλε καθοριστικά στην ψήφιση, στην υιοθέτηση και στη θέση του σε ισχύ.

Ο κ. Μητσοτάκης στις 23 Οκτώβριου του 2023 πέταξε σε ταξίδι-αστραπή στο Ισραήλ και συνάντησε τον κ. Νετανιάχου -«κύριο» τον λέω εντελώς καταχρηστικά-, τον καταζητούμενο σφαγέα, εγκληματία Νετανιάχου. Τον αγκάλιασε, του είπε ότι έρχεται, όχι ως απλός σύμμαχος αλλά, ως αληθινός φίλος. «I come not just as an ally, but as a true friend» είπε ο Μητσοτάκης στον Νετανιάχου. Και στη συνέχεια τον ενθάρρυνε στη διάπραξη εκείνων που είχαν ήδη ξεκινήσει και πια εξελίσσονται με τον πιo εφιαλτικό τρόπο.

«Whatever happens, happens without too much of a humanitarian cost». Ό,τι είναι να γίνει ας γίνει χωρίς υπερβολικό ανθρωπιστικό κόστος. Δηλαδή ο κ. Μητσοτάκης πριν από ενάμιση χρόνο, στις 23 Οκτωβρίου του 2023, αποδέχθηκε προκαταβολικά το ανθρωπιστικό κόστος, τα θύματα, τις περισσότερες από εξήντα μία χιλιάδες απώλειες, ανθρώπινες ζωές που αφαιρέθηκαν. Είκοσι χιλιάδες μπορεί να είναι τα παιδιά που έχουν δολοφονηθεί και ανάμεσά τους μικρά παιδιά που πυροβολήθηκαν στο κεφάλι και στην καρδιά, με τους γιατρούς που εξέτασαν επανειλημμένα τέτοια περιστατικά να φωνάζουν και να καταγγέλλουν ότι πρόκειται για ηθελημένη στοχοποίηση και εξόντωση παιδικών ανθρώπινων ζωών.

Τι να σας πουν βέβαια όλα αυτά. Νομίζετε ότι μπορείτε να διαχειρίζεστε.

Και καθώς άκουγα προηγουμένως τον Κοινοβουλευτικό Εκπρόσωπο της Νέας Δημοκρατίας, ανατρίχιασα. Τα ίδια που λένε για τα Τέμπη, τα ίδια λένε για τη γενοκτονία στην Παλαιστίνη, ότι είμαστε εμείς, η Αντιπολίτευση, τυμβωρύχοι.

Μα δεν έχετε ίχνος ντροπής. Δεν έχετε ίχνος ντροπής μέσα σας. Δεν έχετε ίχνος ψυχής μέσα σας. Δεν έχετε ίχνος ψυχής. Όποιος δει τα αποστεωμένα βρέφη, τα παιδιά που παρακαλάνε να φάνε αυτή τη στιγμή –διότι εδώ και εβδομήντα μέρες υπάρχει αποκλεισμός κάθε ανθρωπιστικής βοήθειας- δεν μπορεί να μένει αναίσθητος, όπως εσείς, ούτε μπορεί να αρκείται σε τόσο αυτάρεσκες –τόσο αυτάρεσκες!- ψυχρές δηλώσεις.

Τα έχετε κάνει λοιπόν όλα; Γιατί εγώ αισθάνομαι ότι εμείς δεν έχουμε κάνει τίποτα και ας σας έχουμε υποβάλει εκατοντάδες επίκαιρες ερωτήσεις, στον ίδιο τον Πρωθυπουργό, παρεμβάσεις, προτάσεις και ξανά παρεμβάσεις και ξανά διαδηλώσεις και πορείες και έξω από την ισραηλινή Πρεσβεία και στο Σύνταγμα και ξανά και ξανά και πρόσκληση του Πρέσβη των Παλαιστινίων εδώ μέσα στη Βουλή πριν από ενάμιση χρόνο. Δεν αισθάνομαι ότι έχουμε κάνει αρκετά και εσείς που δεν έχετε κάνει τίποτε, αλλά χαϊδεύετε τους σφαγείς, λέτε ότι τα έχετε κάνει όλα τέλεια!

Είναι πραγματική ντροπή, είναι όνειδος και είναι βέβαια αυτό που δεν θα μπορείτε να απαντήσετε στα παιδιά και στις επόμενες γενιές όταν θα σας ρωτάνε: Κι εσείς τι κάνατε; Κι εσύ τι έκανες που έβλεπες να σκοτώνουν παιδιά; Κι εσύ τι έκανες που έβλεπες μανάδες να φιλάνε τα νεκρά παιδιά τους; Κι εσύ τι έκανες που έβλεπες σε ζωντανή μετάδοση τον σφαγιασμό των αμάχων και την ηθελημένη εξόντωση ενός λαού;

Κυρίες και κύριοι, η ευθύνη μας είναι τεράστια και οφείλουμε να ανταποκριθούμε. Και προσωπικά και η Πλεύση Ελευθερίας έχει αποδείξει ότι ούτε διστάζει ούτε υπολογίζει τίποτα, όταν είναι να υπερασπιστούμε αυτά που είναι υπέρτερα όλων.

Στην επιστολή του Γενικού Γραμματέα του Κομμουνιστικού Κόμματος απάντησα αμέσως, τον κάλεσα και στο κινητό του. Είναι αυτονόητη η ανταπόκρισή μας και η θετική μας στάση. Είναι άλλωστε ένα θέμα για το οποίο εδώ και μήνες ζητώ τη σύγκληση συμβουλίου αντιπολίτευσης γιατί οφείλει η Αντιπολίτευση να αρθεί στο ύψος της σε αυτήν την ιστορική συγκυρία.

Και κάνοντας κάτι τέτοιο σήμερα, κυρίες και κύριοι –και με αυτό θα κλείσω- τιμάμε τη μνήμη ενός σπουδαίου αγωνιστή της ειρήνης, του Γρηγόρη Λαμπράκη, που σαν σήμερα έγινε θύμα παρακρατικής δολοφονικής επίθεσης, σαν σήμερα στοχοποιήθηκε η ίδια η ζωή του για τη δράση του υπέρ της ειρήνης, υπέρ του ανθρώπου, υπέρ της ανθρωπιάς. Η δολοφονία του είναι μια υποχρέωση για όλους μας να τιμήσουμε τους αγώνες για ειρήνη και για δικαιοσύνη.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Λαζαρίδης, για μια τρίλεπτη παρέμβαση.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ, κυρία Πρόεδρε.

Δεν θα είναι ούτε τρία λεπτά, απλά θέλω λίγο να τοποθετηθώ για να αποκαταστήσω την αλήθεια. Άκουσα πριν τον Κοινοβουλευτικό Εκπρόσωπο του ΠΑΣΟΚ – Κινήματος Αλλαγής κ. Μάντζο, να αναφέρεται σε κάτι που υποτίθεται ότι είπε ο Πρωθυπουργός στην συνέντευξή του στον ραδιοφωνικό σταθμό «ΣΚΑΪ».

Διαβάζω mot a mot. Ο κ. Νότης Παπαδόπουλος, ο δημοσιογράφος: «Διάβασα, κύριε Πρόεδρε, την προηγούμενη εβδομάδα στον “Guardian” ότι η οικονομία της Ελλάδας πάει καλά, αναπτύσσεται, αλλά τη μερίδα του λέοντος από την ανάπτυξη την παίρνουν κυρίως επιχειρηματίες και όχι ο μέσος πολίτης που αμείβεται περίπου τα ίδια χρήματα όπως και το 2008, όταν σπίτια, ενέργεια και κόστος ζωής έχουν ανέβει στα ύψη. Τι έχετε να πείτε γι’ αυτό;». Κυριάκος Μητσοτάκης: «Μη διαβάζετε μόνο “Guardian”».

Ο κ. Μάντζος ανέφερε ότι είπε: «Μη διαβάζετε “Guardian”».

«Τι να διαβάζουμε;» ρωτάει ο κ. Χιώτης. «Μη διαβάζετε μόνο “Guardian”» απαντά ο κ. Μητσοτάκης. Και συνεχίζει: «Καλός ο “Guardian”, αλλά εντάξει». «Δεν είναι δίκαιο αυτό που λέει» λέει ο κ. Παπαδόπουλος και απαντά ο Πρωθυπουργός: «Ο “Guardian” είναι τι να πω; Η “Εφημερίδα των Συντακτών” της Μεγάλης Βρετανίας. Απλά είναι μια αριστερή εφημερίδα...».

**ΧΡΗΣΤΟΣ ΓΙΑΝΝΟΥΛΗΣ:** Αυτό είπε!

**ΜΑΚΑΡΙΟΣ ΛΑΖΑΡΙΔΗΣ:** Αφήστε, κύριε συνάδελφε. Ακούστε.

**ΧΡΗΣΤΟΣ ΓΙΑΝΝΟΥΛΗΣ:** Δεν καταλαβαίνουμε τι ακούμε;

**ΜΑΚΑΡΙΟΣ ΛΑΖΑΡΙΔΗΣ:** Όχι, δεν καταλαβαίνετε. Ακούστε να ολοκληρώσω και μετά πείτε ό,τι θέλετε.

«Απλά είναι μια αριστερή εφημερίδα, η οποία μας ασκεί μία κριτική την οποία την ακούμε, αλλά επιτρέψτε μου να πω ότι δεν είναι εμπεριστατωμένη.».

Αυτό για την καταγραφή στα Πρακτικά και για να αποδείξουμε στο ΠΑΣΟΚ - Κίνημα Αλλαγής ότι όταν τους κατηγορούμε για λαϊκιστές και «πράσινο ΣΥΡΙΖΑ» να μην θυμώνουν.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Ξεκινάμε με τον κατάλογο των δευτερολογιών.

Ο κ. Καζαμίας έχει τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κυρία Πρόεδρε. Θα δευτερολογήσω από τη θέση μου.

Θα ήθελα να ξεκινήσω με κάποια ακόμη αναφορά στις πολλές που κάναμε στη σημερινή συνεδρίαση αλλά και χθες για την τραγωδία, για τη γενοκτονία, την εθνοκάθαρση που λαμβάνει χώρα στη Γάζα.

Ο κ. Μητσοτάκης πριν από μερικές ώρες έκανε, πράγματι –επιτέλους αξιώθηκε να κάνει- κάποιες δηλώσεις για το θέμα αυτό, αφού καθόταν και προήδρευε χωρίς να ανοίξει το στόμα του στο Συμβούλιο Ασφαλείας του ΟΗΕ, την ώρα που όλη η ανθρωπότητα φώναζε και ζητούσε από την κυβέρνηση Νετανιάχου να επιτρέψει στις ανθρωπιστικές οργανώσεις να αποκτήσουν διέλευση και να προστατέψουν πάνω από δέκα χιλιάδες παιδιά, τα οποία σύμφωνα με τον Γραμματέα του ΟΗΕ κινδυνεύουν να χάσουν τη ζωή τους. Ο κ. Μητσοτάκης στη δήλωσή του είπε μεταξύ άλλων ότι αν –λέει- η Ελλάδα μπορεί να δράσει ως γεφυροποιός, θα το κάνει.

Και θα θέλαμε να υπενθυμίσουμε και στον κύριο Πρωθυπουργό και στον Υφυπουργό Εξωτερικών που παρευρίσκεται στη συνεδρίαση, και στον έναν μοναδικό Βουλευτή, τον Κοινοβουλευτικό Εκπρόσωπο της Νέας Δημοκρατίας, ότι οι γεφυροποιοί στο παρελθόν, ιδίως οι γεφυροποιοί με καθεστώτα τα οποία διέπρατταν εγκλήματα, έχουν στη συνείδηση του λαού καταδικαστεί απολύτως και την ίδια μοίρα θα έχει και ο κ. Μητσοτάκης.

Ο κ. Μητσοτάκης απεκάλεσε τον Νετανιάχου, ο οποίος καταζητείται για εγκλήματα κατά της ανθρωπότητας, «φίλο». Ο λαός μας λέει «πες μου τον φίλο σου να σου πω ποιος είσαι». Αυτόν θέλει η Νέα Δημοκρατία να έχει ως φίλο;

Και θα πρέπει να προσθέσουμε, επίσης, και σε όσα είπε ο κ. Λαζαρίδης τώρα. Είπε ότι η δήλωση του κ. Μητσοτάκη είναι να διατηρήσουμε –λέει- μια ισορροπημένη πολιτική στο θέμα της Γάζας. Και αναρωτιόμαστε, ισορροπία ανάμεσα σε τι και τι; Θέλετε να βρείτε μια ισορροπία ανάμεσα στην κυβέρνηση που διαπράττει γενοκτονία και στα θύματα της γενοκτονίας; Αυτή είναι η ισορροπημένη πολιτική; Θέλετε να βρείτε ισορροπία ανάμεσα στους κατακτητές και στους κατακτημένους; Αυτή είναι η πολιτική που φιλοδοξείτε να ασκήσετε στο τραγικό και απάνθρωπο γεγονός, που συμβαίνει εδώ και δεκαοκτώ μήνες στη Γάζα;

Και θα ήθελα, τέλος, να πω ότι η εθνοκάθαρση δεν είναι πλέον το υπ’ αριθμόν ένα πρόβλημα. Η εθνοκάθαρση έχει ειπωθεί και καταδικαστεί και από εμάς, την Πλεύση Ελευθερίας, αλλά και από την παλαιστινιακή αρχή τους πρώτους μήνες της κρίσης στη Γάζα, το 2023. Έχουμε υπερβεί πλέον το έγκλημα της εθνοκάθαρσης. Υπάρχει, βεβαίως, και αυτό διαρκώς, αλλά είμαστε σε κατάσταση γενοκτονίας. Και θα πρέπει πλέον όλοι να αναλάβουν τις ευθύνες τους και να αποκαλούν τα πράγματα με το όνομά τους.

Έρχομαι στο νομοσχέδιο, που συζητάμε τώρα, του Υπουργείου Εξωτερικών και θα ήθελα να κάνω δύο παρατηρήσεις σχετικά με όσα ειπώθηκαν στη διάρκεια της συζήτησης. Η πρώτη παρατήρηση αφορά στο θέμα του άρθρου 16 στο νομοσχέδιο. Είναι μια εξουσιοδοτική διάταξη. Δίνει την εξουσία, δηλαδή, στην Κυβέρνηση, την εκάστοτε κυβέρνηση, στον Υπουργό, να αλλάξει τα κριτήρια μέσα από τα οποία μια πολυεθνική επένδυση από τρίτη χώρα μπορεί να θεωρηθεί ως επένδυση η οποία επηρεάζει τη δημόσια τάξη και την ασφάλεια στη χώρα, ότι, δηλαδή, είναι μια επένδυση η οποία έχει μεγάλη ευαισθησία αναφορικά με την εθνική ασφάλεια της χώρας.

Το νομοσχέδιο, που έχουμε προς συζήτηση και ψήφιση σε λίγο, ορίζει στο παράρτημά του τους τομείς που θεωρούνται ότι είναι ευαίσθητοι τομείς για την εθνική ασφάλεια. Το άρθρο 16, όμως, δίνει τη δυνατότητα, μελλοντικά, στην Κυβέρνηση και στον Υπουργό Εξωτερικών και σε άλλους Υπουργούς της Κυβέρνησης να αναθεωρούν τους κλάδους αυτούς, τους τομείς αυτούς όπου μια επένδυση μπορεί να θεωρηθεί απειλητική για την εθνική ασφάλεια και τη δημόσια τάξη.

Και ερχόμαστε να πούμε εδώ ότι αυτή είναι μια πρακτική που η Κυβέρνηση χρησιμοποιεί συχνά και παραβιάζει τη δικαιοδοσία της Βουλής. Με άλλα λόγια η Βουλή καλείται σήμερα να ψηφίσει ένα νομοσχέδιο, το οποίο μελλοντικά δίνει τη δυνατότητα στην εκτελεστική εξουσία, στην εκάστοτε κυβέρνηση, να το αλλάζει και να το εφαρμόζει διαφορετικά. Θέλουν, με άλλα λόγια, να υπογράψουμε μια λευκή επιταγή στην εκάστοτε κυβέρνηση μελλοντικά να εφαρμόζει αυτόν τον κανονισμό της Ευρωπαϊκής Ένωσης, όπως θέλει. Και αυτό, βεβαίως, είναι μία διάταξη, η οποία έχει αντιδημοκρατικό χαρακτήρα και, βεβαίως, παραβιάζει τη θεσμική λειτουργία της Βουλής που είναι να ασκεί δημοκρατικό έλεγχο.

Κλείνοντας, κυρία Πρόεδρε, θα ήθελα να αναφερθώ σύντομα και σε όσα είπε ο κ. Μητσοτάκης σχετικά με το δεύτερο μεγάλο θέμα της εξωτερικής πολιτικής που θίξαμε και εκ μέρους της Πλεύσης Ελευθερίας θέσαμε εμφατικά στη διάρκεια της συνεδρίασης αυτής. Αυτό αφορά στο γεγονός ότι εχθές η Ευρωπαϊκή Ένωση αποφάσισε να εντάξει την Τουρκία, ένα μη κράτος-μέλος της Ευρωπαϊκής Ένωσης στο πρόγραμμα SAFE, παλαιότερα ReArm Europe, το οποίο περιλαμβάνει τη χρηματοδότηση της αμυντικής βιομηχανίας της Τουρκίας μέσα από έναν μεγάλο προϋπολογισμό, προς το παρόν, στα 150 δισεκατομμύρια ευρώ. Δεν θα τα πάρει όλα αυτά η Τουρκία, αλλά σ’ αυτόν τον προϋπολογισμό θα μπορεί να συμμετέχει και η Τουρκία.

Και δηλώσαμε κατ’ επανάληψη, με έμφαση, ότι η Τουρκία είναι ένα κράτος το οποίο έχει υπό κατοχή ένα άλλο κράτος-μέλος της Ευρωπαϊκής Ένωσης και ότι η Ελληνική Κυβέρνηση θα έπρεπε με νύχια και με δόντια να δράσει, να πετύχει συμμαχίες στην Ευρωπαϊκή Ένωση, ούτως ώστε να αποτραπεί μια τέτοια απόφαση. Δυστυχώς, η Κυβέρνηση έκανε πάρα πολύ λίγα. Και θα πρέπει να σημειώσω ότι ο Πρωθυπουργός στη συνέντευξή του τώρα είπε ότι μακάρι -και εδώ φαίνεται η πραγματική πολιτική της Κυβέρνησης, κυρία Πρόεδρε- αυτό το εργαλείο του SAFE να μας δώσει έναν μοχλό για να τροποποιήσουμε τη συμπεριφορά της Τουρκίας σε θέματα εθνικού ενδιαφέροντος. Με άλλα λόγια, αυτό που λέει ο Πρωθυπουργός είναι όχι ότι δεν μπόρεσε να σταματήσει την Τουρκία από το να συμμετέχει σε αυτόν τον αμυντικό προϋπολογισμό, τη στιγμή που είναι ένα κράτος που κατέχει άλλο κράτος-μέλος της Ευρωπαϊκής Ένωσης, αλλά το κάνει γιατί πιστεύει ότι έτσι θα μπορέσει να επηρεάσει πιο θετικά την πολιτική της Τουρκίας.

Και εμείς αναρωτιόμαστε: Έτσι διαπραγματεύεται ο Πρωθυπουργός σε θέματα εθνικού συμφέροντος με την Τουρκία; Δίνει πρώτα και μετά εύχεται ότι ενδέχεται να πάρει κάτι η χώρα ως αντάλλαγμα; Αυτή είναι μια πολύ κακή μέθοδος διαπραγμάτευσης, κύριε Υφυπουργέ. Είναι, βεβαίως, η δήλωση του Πρωθυπουργού επιπλέον επιβεβαίωση αυτού που λέμε εμείς, ότι η Ελλάδα θέλει την Τουρκία να συμμετέχει στον ευρωπαϊκό αμυντικό μηχανισμό.

Και μην κρύβεστε πίσω από το δάχτυλό σας, όταν λέτε ότι είναι θέμα ενισχυμένης πλειοψηφίας και ότι η Ελλάδα με βέτο δεν μπορεί να μπλοκάρει αυτήν την απόφαση. Είναι κάτι που ο Πρωθυπουργός σήμερα δήλωσε, ότι η Ελλάδα το επιθυμεί και ελπίζει -όπως ήλπιζε να εμφανιστούν κάποια βίντεο, όπως ελπίζει για διάφορα άλλα πράγματα- ότι αυτό μπορεί να μαλακώσει τη στάση της Τουρκίας, τη στιγμή που ο Πρόεδρος της Τουρκίας, Ερντογάν, πήγε στα κατεχόμενα και έλεγε ότι η διχοτόμηση είναι γεγονός ,ότι έχουμε πλέον δύο κράτη και ότι θα μείνουμε εδώ για πάντα.

Δεν έχετε ανακλαστικά πλέον να υπερασπιστείτε τα εθνικά συμφέροντα. Και αυτή η στάση στο θέμα της χρηματοδότησης της Τουρκίας από το ευρωπαϊκό πρόγραμμα SAFE για την άμυνα και τη συμμετοχής της στον ενιαίο μηχανισμό ασφάλειας και άμυνας της Ευρωπαϊκής Ένωσης είναι μια πολύ κακή πολιτική. Στρέφεται ενάντια στα εθνικά συμφέροντα, παραβιάζει τις κόκκινες γραμμές και θα πρέπει να την πάρετε πίσω. Είναι επικίνδυνο αυτό που κάνετε. Σταματήστε το!

Ευχαριστώ, κυρία Πρόεδρε.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Ζερβέας για τη δευτερολογία του.

**ΑΛΕΞΑΝΔΡΟΣ ΖΕΡΒΕΑΣ:** Ευχαριστώ, κυρία Πρόεδρε.

Κύριε Υφυπουργέ, κυρίες και κύριοι Βουλευτές, όπως είπα και στην πρωτολογία μου, ο παρόντας κανονισμός, το παρόν σχέδιο νόμου το οποίο προσπαθούμε να φέρουμε στην ελληνική έννομη τάξη, παρέχει τη δυνατότητα ευελιξίας. Δυστυχώς, όμως, μια ευελιξία που δεν είδαμε να υιοθετείται από τον κύριο Υφυπουργό. Δεν έγινε κάποια ουσιαστική αλλαγή επί των ζητημάτων που θέσαμε. Για εμάς βασικό ζήτημα ήταν το θέμα της αοριστίας. Είναι πάρα πολύ θολοί οι λόγοι ασφαλείας και δημοσίας τάξεως για τους οποίους μία άμεση ξένη επένδυση θα τίθεται στη διαδικασία του ελέγχου. Και, δυστυχώς, κατά την άποψή μας, δίνεται το δικαίωμα στον εκάστοτε Υπουργό Εξωτερικών να πράττει κατά το δοκούν.

Θέσαμε το ζήτημα της αγοράς ακινήτων και γαιών στον Έβρο και στα νησιά του ανατολικού Αιγαίου. Δυστυχώς, ούτε εκεί εισακουστήκαμε, παρά το γεγονός ότι οι τοπικοί αξιωματούχοι -ιδίως στην περιοχή του Έβρου- έχουν επανειλημμένως προβάλει τις ανησυχίες τους και παρά το γεγονός ότι οι ίδιοι οι Βουλευτές της Νέας Δημοκρατίας, μια ομάδα, τουλάχιστον, έντεκα ατόμων, είχε θέσει ερώτημα σχετικά με αυτό το ζήτημα. Δεν υπάρχει καμία αναφορά στο εν λόγω ζήτημα. Προφανώς, το Υπουργείο Εξωτερικών θεωρεί ότι η αγορά ακινήτων στον Έβρο ή στα νησιά του Αιγαίου από υπηκόους τρίτων χωρών, που διάκεινται εχθρικά στην πατρίδα μας, είναι ένα θέμα άνευ σημασίας.

Ζητήσαμε, επίσης, να υπάρξει μια διάταξη απαγόρευσης άμεσων επενδύσεων σε παραμεθόριες περιοχές από πολίτες κρατών ή από κράτη τα οποία απειλούν ευθέως την πατρίδα μας εάν ασκήσει τα δικαιώματά της, δηλαδή, την επέκταση των χωρικών υδάτων στα δώδεκα ναυτικά μίλια και την ανακήρυξη ΑΟΖ, φωτογραφίζοντας, βεβαίως, την Τουρκία, όπως επίσης φωτογραφίζουμε την Τουρκία όταν ζητήσαμε να υπάρχει η πρόβλεψη ελέγχου επενδύσεων κρατών τα οποία χρηματοδοτούν τρομοκρατικές οργανώσεις. Και τρομοκρατική οργάνωση ήταν ο ISIS, με τον οποίον ο κ. Φιντάν είχε προνομιακές σχέσεις, όπως, βεβαίως, τρομοκρατική οργάνωση είναι και η Χαμάς.

Θέσαμε, επίσης, το ζήτημα της Ziraat Bankası. Πάλι ουδεμία αντίδραση. Δεν μπορώ να κατανοήσω πώς, ενώ υπάρχουν καταγγελίες για τη συγκεκριμένη τράπεζα και τα υποκαταστήματά της σε Κομοτηνή και Ξάνθη, πάλι το ελληνικό κράτος προσπαθεί να δείξει ότι είναι ψύχραιμο, ότι δεν υπάρχει κανένα πρόβλημα, ότι όλα πηγαίνουν καλά. Πραγματικά, δεν μπορώ να κατανοήσω τη λογική της Κυβερνήσεως και του Υπουργείου Εξωτερικών.

Θέσαμε, επίσης, το ζήτημα η όποια εισήγηση της διυπουργικής επιτροπής ελέγχου των άμεσων ξένων επενδύσεων να περνάει από το Ελληνικό Κοινοβούλιο και δεν μπορώ να καταλάβω για ποιον λόγο δεν έγινε δεκτή αυτή η πρότασή μας. Κακό δεν θα μπορούσε να προξενήσει, μόνο καλό. Γιατί πράγματι μπορεί κάτι το οποίο διέφυγε από τη Διυπουργική Επιτροπή, κάποιος Βουλευτής, ενός κόμματος, να το επισημάνει και να αλλάξει η τελική απόφαση που παίρνει ο εκάστοτε Υπουργός Εξωτερικών.

Τέλος –για να μην σας κουράζω-, όπως επικαλείται ο ευρωπαϊκός κανονισμός για ευαίσθητους τομείς, τους οποίους προτείνει να ενταχθούν στην εθνική νομοθεσία, θέσαμε, λοιπόν, το ζήτημα των τομέων των πρώτων υλών, της ύδρευσης, της επισιτιστικής ασφάλειας και των μέσων ενημέρωσης. Και, δυστυχώς, πάλι δεν εισακουστήκαμε.

Φοβάμαι ότι, τελικά, το παρόν νομοσχέδιο δεν ήρθε για να μας καλύψει από τον κίνδυνο της Τουρκίας. Πολύ φοβάμαι ότι ήρθε για να δίνει το δικαίωμα στον εκάστοτε Υπουργό Εξωτερικών να δημιουργεί προσκόμματα στις επενδύσεις κρατών όπως η Ρωσία και η Κίνα. Δυστυχώς, επειδή ουδεμία πρότασή μας δεν έγινε δεκτή, εμείς θα καταψηφίσουμε.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει για τη δευτερολογία του ο κ. Φωτόπουλος, ειδικός αγορητής της Ελληνικής Λύσης.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κυρία Πρόεδρε. Θα είμαι σύντομος.

Τα θέματα της εξωτερικής πολιτικής δεν προσφέρονται για αντιπολίτευση, δεν προσφέρονται για αντιπολιτευτικό λόγο. Από εκεί και πέρα, όμως, πρέπει να είμαστε ειλικρινείς και να αντιλαμβανόμαστε και να μιλάμε ειλικρινά όταν κάτι πάει στραβά. Και στην περίπτωση της συμμετοχής της Τουρκίας στον ευρωπαϊκό μηχανισμό άμυνας ηττηθήκαμε, ηττηθήκαμε κατά κράτος.

Ένα κράτος το οποίο κατέχει έδαφος άλλου ευρωπαϊκού κράτους, ένα κράτος το οποίο έχει σε ισχύ το casus belli, ένα κράτος το οποίο μας απειλεί καθημερινά, απειλεί την εδαφική μας ακεραιότητα, υπάρχει ένας ακήρυχτος πόλεμος εδώ και περίπου πενήντα χρόνια στο Αιγαίο, στον αέρα και στη θάλασσα, δεν είναι δυνατόν να συμμετέχει και να παίρνει μέρισμα από το κοινό ταμείο της ευρωπαϊκής άμυνας, από τα χρήματα των Ευρωπαίων-Ελλήνων φορολογουμένων. Εμείς, δηλαδή, χρηματοδοτούμε, δεν λέω ότι το κάνετε επίτηδες, αλλά το αποτέλεσμα στο τέλος είναι αυτό που μετράει και στο αποτέλεσμα, δυστυχώς, υπέστημεν μία ήττα.

Από εκεί και πέρα, διάβασα μία είδηση που αφορά τον κ. Γεραπετρίτη στη χθεσινή παρέμβαση στο Συμβούλιο Ασφαλείας του ΟΗΕ, στο οποίο λέει ότι η Ελλάδα θέλει να δει τη Συρία να πετυχαίνει. Δεν είμαι τόσο αισιόδοξος. Δεν είμαι τόσο αισιόδοξος διαβάζοντας τις λεπτομέρειες της συνέντευξής του όταν μιλάει για μια χώρα η οποία θα σέβεται τις πολιτισμικές και τις εθνοτικές και τις θρησκευτικές διαφορές μέσα στη Συρία.

Μιλήσαμε -και μιλήσαμε κι εμείς και στην πρωτολογία μας- για τη Χαμάς. Η Χαμάς είναι μια τρομοκρατική οργάνωση. Το γεγονός ότι ο νέος προεδρεύων της Συρίας κόντυνε λίγο τη γενειάδα του και φόρεσε καλό κοστούμι δεν τον απαλλάσσει από τον πρότερο βίο, δεν τον κάνει -σε εισαγωγικά- «άνθρωπο ο οποίος σέβεται τα ανθρώπινα δικαιώματα», «ο οποίος σέβεται τις θρησκευτικές διαφορές». Οι πρώτες ημέρες στη διακυβέρνηση της Συρίας δεν μας κάνουν να αισιοδοξούμε.

Κλείνοντας, θα μπω στον πειρασμό να απαντήσω σε κάτι το οποίο έχει σχέση με αυτό το οποίο είπε ο Κοινοβουλευτικός Εκπρόσωπος της Νέας Δημοκρατίας κ. Λαζαρίδης. Αναφέρθηκε στην εφαρμογή της ηλεκτρονικής κάρτας. Εγώ θα πάω λίγο πιο πέρα και θα ασχοληθώ με τα εργατικά θέματα και με ένα θέμα το οποίο όλοι έχουμε συνομολογήσει και όλοι έχουμε αποδεχτεί ότι είναι το νούμερο ένα πρόβλημα της χώρας. Είναι το δημογραφικό.

Και έρχομαι, κύριε Λαζαρίδη, και κάνω μια άσκηση ως φοροτεχνικός και βλέπω, μετά από τις αλλαγές στον κατώτατο μισθό, οι οποίες έγιναν μεταξύ του Μαρτίου και του Απριλίου του 2025, το οποίο όλοι χαιρετίσαμε, δηλαδή το γεγονός ότι από τα 830 ευρώ ο κατώτατος μισθός πήγε στα 880 ευρώ, ξέρετε πώς είναι η διαφορά για κάποιον ο οποίος παίρνει τον κατώτατο μισθό και έχει ένα παιδί και για κάποιον ο οποίος δεν έχει παιδί στις καθαρές μηνιαίες του αποδοχές; Είναι λιγότερο από 10 ευρώ. Με 9,5 ευρώ το μήνα καλείται κάποιος ο οποίος έχει παιδί σε σχέση με αυτόν ο οποίος δεν έχει παιδί να καλύψει τις ανάγκες διαβίωσης, τις ανάγκες της μόρφωσης, τις ανάγκες νοσηλείας αν τύχει κάτι για το παιδί του. Και μιλάμε για το νούμερο ένα πρόβλημα της χώρας, που είναι το δημογραφικό. Αυτό είναι το πρόβλημα, και ας φροντίσουμε τα όποια υπερπλεονάσματα έχουμε να τα κατευθύνουμε προς αυτήν την κατεύθυνση, γιατί ειδάλλως δεν θα υπάρχουμε ως έθνος.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Τρία λεπτά στην κ. Νοτοπούλου.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ευχαριστώ, κυρία Πρόεδρε.

Άκουσα τον κ. Λαζαρίδη και άλλα στελέχη της Νέας Δημοκρατίας. Πραγματικά, είναι σαν να ζείτε σε ένα παράλληλο σύμπαν, σαν ο ελληνικός λαός να επιχαίρει με τους χειρισμούς της Κυβέρνησής σας. Κοιτάξτε, κάποια στιγμή θα πρέπει να κόψετε την καραμέλα. Όποιος αυτήν τη στιγμή μιλάει και καταγγέλλει τη γενοκτονία και το έγκλημα κατά της ανθρωπότητας που συντελείται στην Παλαιστίνη εις βάρος αμάχων, παιδιών, βρεφών δεν σημαίνει ότι είναι αντισημίτης ή με την τρομοκρατία όπως εσείς λέτε. Πραγματικά, κόψτε την καραμέλα.

Δηλαδή, προσπαθείτε να μας πείσετε ότι η πλειοψηφία των ευρωπαϊκών κρατών, η Αυστραλία, ο Καναδάς είναι με τη Χαμάς, είναι αντισημίτες και οι μόνοι δημοκράτες είναι η Κυβέρνηση Μητσοτάκη, ο Όρμπαν και οι ακροδεξιοί στην Ευρώπη; Σοβαρευτείτε. Η κατάσταση είναι πάρα πολύ κρίσιμη.

Η χώρα μας όφειλε τόσον καιρό να είχε μιλήσει, να εκμεταλλευτεί την ιδιότητά της ως μη μόνιμου μέλους του Συμβουλίου Ασφαλείας του ΟΗΕ για να προωθήσει τα ειρηνευτικά αιτήματα.

Δεν είναι τυχαία, όμως, η στάση που κρατάτε. Είναι ακριβώς η ίδια στάση που κρατάτε και στα υπόλοιπα διεθνή ζητήματα, άριστοι στη συγκάλυψη, στην ανικανότητα, στην αδιαφάνεια.

Εμείς επιμένουμε: άμεση εκεχειρία, ανθρωπιστική βοήθεια και δίκαιη λύση του Παλαιστινιακού. Ακριβώς γι’ αυτό, λοιπόν, από τις 20 Μαΐου θέλω να υπενθυμίσω στο Σώμα ότι καταθέσαμε ερώτηση.

Ρωτήσαμε την Κυβέρνηση αν προτίθεται να προχωρήσει στην αναγνώριση του παλαιστινιακού κράτους, να υλοποιήσει, δηλαδή, την ομόφωνη απόφαση της Βουλής του 2015 επί κυβέρνησης ΣΥΡΙΖΑ και πρωθυπουργίας του Αλέξη Τσίπρα.

Σήμερα, εξακολουθούμε να προχωρούμε σε συντονισμένες θεσμικές παρεμβάσεις και πολιτικές. Προφανώς, αποδεχόμαστε την πρόταση του ΚΚΕ. Απευθύναμε και επιστολή -ο Πρόεδρος, ο Σωκράτης Φάμελλος- στον Πρόεδρο της Βουλής, αλλά και στα υπόλοιπα κόμματα, έτσι ώστε να καλέσουμε τον Πρόεδρο της παλαιστινιακής αρχής, τον Μαχμούντ Αμπάς, να μιλήσει στο Ελληνικό Κοινοβούλιο, να μας ενημερώσει για το τι ακριβώς συμβαίνει και έτσι η χώρα μας να φύγει από τη συνθήκη της ντροπιαστικής αφωνίας που μας έχει φέρει η Κυβέρνηση Μητσοτάκη και να σταθεί στη σωστή πλευρά της ιστορία, με την ειρήνη, με τη δικαιοσύνη, με τους λαούς που υποφέρουν.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία.

Ολοκληρώθηκε και ο κύκλος των δευτερολογιών.

Τον λόγο έχει ο Υφυπουργός Εξωτερικών, ο κ. Χατζηβασιλείου.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών):** Ευχαριστώ πολύ, κυρία Πρόεδρε.

Πριν ξεκινήσω την τοποθέτησή μου για το νομοσχέδιο -και παρακαλώ για την ανοχή σας, κυρία Πρόεδρε, ως προς τον χρόνο-, θα ήθελα να απαντήσω στα όσα ακούστηκαν νωρίτερα για ζητήματα εξωτερικής πολιτικής, τα οποία είναι πάρα πολύ σοβαρά. Ξεκινάω, λοιπόν, με μια ανακοίνωση, μια πληροφορία. Πριν από λίγα λεπτά, με πρωτοβουλία της Ελληνικής Προεδρίας στο Συμβούλιο Ασφαλείας του ΟΗΕ και του κ. Γεραπετρίτη υιοθετήθηκε κοινή δήλωση για την προστασία των αμάχων σε καθεστώς πολέμου, στην οποία προσχώρησαν ογδόντα κράτη-μέλη του Οργανισμού Ηνωμένων Εθνών. Το ανακοίνωσε πριν από λίγο ο ίδιος ο Υπουργός των Εξωτερικών.

Πρόκειται για μια ελληνική πρωτοβουλία που έχει ως προμετωπίδα της, προφανώς, τη Γάζα και την εκεί ανθρωπιστική τραγωδία. Μάλιστα, να σας ενημερώσω ότι ο Υπουργός αναφέρθηκε ρητά στην κατάσταση στη Γάζα, αλλά και σε άλλες εμπόλεμες περιοχές του κόσμου. «Η προστασία των αμάχων είναι ηθική επιταγή που δεν μπορούμε να αγνοούμε. Καλούμε να διευκολυνθεί η απρόσκοπτη ανθρωπιστική πρόσβαση σε όποιον το έχει ανάγκη.», λέει η κοινή δήλωση που εξεδόθη με πρωτοβουλία της Ελλάδας πριν από λίγα λεπτά και με την υπογραφή ογδόντα κρατών του ΟΗΕ.

Άρα, λοιπόν, επειδή από το πρωί ακούγονται διάφορα στην Αίθουσα αυτή, η Κυβέρνηση εργάζεται για λογοδοσία και για ειρήνη. Αυτό κάνει στο Συμβούλιο Ασφαλείας η χώρα μας ως μη μόνιμο μέλος του, που τώρα, μάλιστα, έχει την Προεδρία. Δυστυχώς, όμως, η Αντιπολίτευση διαστρεβλώνει από το πρωί την πραγματικότητα γι’ ακόμα μία φορά. Τα είπαμε και στην επιτροπή πάρα πολλές φορές. Δυστυχώς, εμμένετε στον γκαιμπελισμό: «Λέγε, λέγε, στο τέλος κάτι θα μείνει».

Η χώρα, λοιπόν, επαναλαμβάνω, δεν απέχει από τις πρωτοβουλίες που αφορούν στην ανθρωπιστική βοήθεια στη Γάζα. Τις απαρίθμησα αναλυτικά νωρίτερα και εξήγησα το επαναλαμβανόμενο ψεύδος ότι δήθεν καταψηφίσαμε πρωτοβουλία στο Συμβούλιο Εξωτερικών Υποθέσεων της Ευρωπαϊκής Ένωσης τις τελευταίες ημέρες. Σταθερά, λοιπόν, και ο Πρωθυπουργός και ο Υπουργός Εξωτερικών καλούν σε άμεση εκεχειρία και άμεση έλευση της βοήθειας στη Γάζα. Τελεία και παύλα.

Και δεν έχετε εσείς το μονοπώλιο του ανθρωπισμού σε αυτήν τη χώρα, κύριοι της Αντιπολίτευσης. Όσο κι αν προσπαθείτε να χτίσετε ένα ψεύτικο αφήγημα, η πραγματικότητα η ίδια σάς διαψεύδει. Και επαναλαμβάνω ότι η Ελλάδα έχει τον ρόλο του γεφυροποιού. Και για το Ισραήλ έχει μιλήσει πολλές φορές δημόσια και ο Πρωθυπουργός ο ίδιος -σας θυμίζω- πριν από μερικές ημέρες στην επίσημή του δήλωση με τον Αιγύπτιο Πρόεδρο Σίσι στο Μέγαρο Μαξίμου. Προχθές μάλιστα, επειδή είπατε πάλι για το Συμβούλιο Ασφαλείας, η συζήτηση στην οποία προήδρευσε ο Πρωθυπουργός αφορούσε στην θαλάσσια ασφάλεια. Η Ελλάδα ανέλαβε την πρωτοβουλία διά του κ. Γεραπετρίτη να γίνει σήμερα η συζήτηση αυτή για τους αμάχους και να εκδοθεί πριν από λίγα λεπτά η κοινή δήλωση, την οποία –υπενθυμίζω- υπογράφουν ογδόντα κράτη-μέλη. Είναι η ανακοίνωση της Ελληνικής Προεδρίας. Άρα, λοιπόν, μην συνεχίζετε, σας παρακαλώ, την ίδια σπέκουλα διότι θα καταντήσει στο τέλος αστεία.

Σε ό,τι αφορά στην Παλαιστίνη, επειδή ερωτήθηκα νωρίτερα από τον κ. Χαρίτση, ο οποίος δεν είναι στην Αίθουσα, έχω να πω τούτο. Οι μονομερείς αναγνωρίσεις, δυστυχώς, δεν έχουν ωφελήσει μέχρι σήμερα στο να επέλθει σταθερότητα και ειρήνη στην περιοχή. Η ίδρυση παλαιστινιακού κράτους πρέπει να έρθει, πρώτα απ’ όλα, μέσω αναγνώρισης στον ΟΗΕ. Και ήδη η παλαιστινιακή αντιπροσωπεία στα Ηνωμένα Έθνη, με θετική ψήφο της Ελλάδας, έχει αναβαθμίσει τη συμμετοχή της ως ένα πρώτο βήμα προς την αναγνώριση. Εμείς συνεχίζουμε να εργαζόμαστε, όχι μόνο για την εκεχειρία στη Γάζα, αλλά για τον στόχο της δημιουργίας δύο κρατών στη Μέση Ανατολή στα όρια του 1967.

Ως προς τα σχόλια δε που ακούστηκαν νωρίτερα για «δουλική», για «απάνθρωπη στάση», με συγχωρείτε, αλλά πρόκειται για λόγια του αέρα, είναι έπεα πτερόεντα, κατηγορίες ατεκμηρίωτες, τις οποίες εκστομίζετε εδώ από το πρωί στην Αίθουσα αυτή προς άγρα ψήφων. Ευτυχώς, όμως, οι πολίτες παρακολουθούν, ξέρουν και καταλαβαίνουν.

Περνάω, λοιπόν, στο νομοσχέδιο. Σήμερα καταθέτουμε προς ψήφιση ένα πολύ σημαντικό νομοσχέδιο για τον έλεγχο των άμεσων ξένων επενδύσεων στη χώρα. Πρόκειται για μία ρύθμιση η οποία στοχεύει στην προστασία της χώρας, αλλά και της Ευρωπαϊκής Ένωσης από επενδύσεις οι οποίες ενδέχεται να θέσουν σε κίνδυνο την ασφάλεια, τη δημόσια τάξη και, μάλιστα, μας ευθυγραμμίζει και με τον ευρωπαϊκό κανονισμό. Και εδώ κάνει από το πρωί και πάλι η Αντιπολίτευση ένα μεγάλο λάθος. Μιλάμε για κανονισμό, όχι για Οδηγία, κυρίες και κύριοι συνάδελφοι. Κανονισμός σημαίνει ευχέρεια στο κάθε κράτος να υιοθετήσει εθνικό μηχανισμό κατά τη δική του κρίση. Για τον λόγο αυτό δεν μιλάμε για ενσωμάτωση, αλλά για ευθυγράμμιση.

Και επειδή από το πρωί ρωτάτε τι ψήφισε το Ευρωκοινοβούλιο στις 8 Μαΐου, θα σας πω, λοιπόν, τι ψήφισε. Ενέκρινε την έκθεση για τον νέο κανονισμό, για να ξεκινήσει η γνωστή διαβούλευση. Δεν ψήφισε νέο κανονισμό, αυτό έχει πολύ δρόμο ακόμη, ενδεχομένως και δύο χρόνια. Τι ορίζει, λοιπόν, ο κανονισμός που έχουμε σήμερα, ο 2019/452; Θεσπίζει, λοιπόν, ένα ενιαίο και σαφές πλαίσιο για τον έλεγχο των άμεσων ξένων επενδύσεων στην Ευρωπαϊκή Ένωση και καθιέρωσε παράλληλα έναν αποτελεσματικό μηχανισμό συνεργασίας όπου τα κράτη-μέλη και η Κομισιόν μπορούν να ανταλλάσσουν πληροφορίες και να εκφράζουν ανησυχίες για συγκεκριμένες ξένες επενδύσεις.

Η Ένωση, όπως γνωρίζετε, είναι ανοιχτή στην προσέλκυση των ΑΞΕ. Ωστόσο, σε ορισμένες περιπτώσεις προφανώς οι ΑΞΕ μπορεί να καταστούν προβληματικές. Πότε συμβαίνει αυτό; Όταν ξένοι επενδυτές επιδιώκουν να αποκτήσουν τον έλεγχο ευρωπαϊκών επιχειρήσεων, των οποίων οι δραστηριότητες συνδέονται με κρίσιμες τεχνολογίες, υποδομές ή ευαίσθητες πληροφορίες που μπορεί να θέσουν σε κίνδυνο τη δημόσια τάξη, την ασφάλεια της Ευρωπαϊκής Ένωσης. Επομένως, ο κανονισμός αυτός ήρθε να προστατεύσει την ασφάλεια και τη δημόσια τάξη των χωρών της Ένωσης από κακόβουλους επενδυτές και τέθηκε σε εφαρμογή τον Οκτώβριο του 2020.

Στην Ελλάδα, λοιπόν, αρμόδιο είναι το Υπουργείο των Εξωτερικών, στο οποίο ανατέθηκε ο συντονισμός του ελέγχου των ΑΞΕ, η υποβολή της ετήσιας έκθεσης στην Κομισιόν και η συνεργασία με όλα τα αρμόδια Υπουργεία και τους φορείς για να ολοκληρωθεί ο μηχανισμός συνεργασίας για τον έλεγχο των επενδύσεων στη χώρα μας. Η αλήθεια, λοιπόν, την οποία πάλι από το πρωί διαστρεβλώνετε, είναι ότι ο κανονισμός αυτός δεν προβλέπει υποχρεωτική θέσπιση εθνικών μηχανισμών ελέγχου των ΑΞΕ. Αντίθετα, δίνει στα κράτη-μέλη την απόλυτη ευχέρεια να επιλέξουν εκείνα το μοντέλο που επιθυμούν. Παρ’ όλα αυτά, σήμερα -το έχουμε πει και στην επιτροπή- τα μόνα κράτη που δεν διαθέτουν μηχανισμό είναι η Ελλάδα, η Κύπρος και η Κροατία. Σε λίγη ώρα η Ελλάδα θα έχει ψηφίσει τον νόμο αυτό, επομένως απομένει μόνο η Κυπριακή Δημοκρατία και η Κροατία.

Η απουσία, λοιπόν, μηχανισμών, προφανώς, δημιουργεί τρωτά σημεία στην Ένωση και την καθιστά ευάλωτη ξεκάθαρα, καθώς ενδέχεται να μην εντοπίζονται δυνητικά επικίνδυνες ξένες επενδύσεις. Για την κάλυψη, λοιπόν, αυτού του κενού, τον Γενάρη του 2024, σε μια περίοδο με αυξανόμενες γεωπολιτικές εντάσεις και τεχνολογικές μεταβολές, η Ευρωπαϊκή Επιτροπή εισηγήθηκε υιοθέτηση νέου κανονισμού, αυτός που όπως είπα και νωρίτερα είναι αυτήν τη στιγμή σε διαβούλευση και θα χρειαστεί και πάρα πολλά χρόνια.

Εμείς, λοιπόν, ερχόμαστε και λέμε το εξής, ότι η χώρα μέχρι σήμερα δεν διαθέτει ένα συνεκτικό νομοθετικό πλαίσιο το οποίο να ρυθμίζει and hoc το ζήτημα του ελέγχου των ΑΞΕ για λόγους δημόσιας ασφαλείας και δημόσιας τάξεως. Υφίστανται, βέβαια, ρυθμίσεις εγκατεσπαρμένες σε διάφορα νομοθετήματα, αλλά δεν έχουμε έναν προκαθορισμένο ελεγκτικό μηχανισμό που να ασκείται από συγκεκριμένα όργανα και με σαφή στάδια, δηλαδή έναν μηχανισμό που να ανταποκρίνεται σε μια οικονομία που είναι σύγχρονη, ανταγωνιστική και προφανώς φιλοεπενδυτική. Έτσι, λοιπόν, η θέσπιση αυτού του εθνικού μηχανισμού σήμερα είναι αναγκαία και έρχεται σε μία σωστή και καίρια στιγμή, τη στιγμή αυτή όπου έχουμε ένα ασταθές γεωπολιτικό περιβάλλον, με ρευστότητα, με ασύμμετρες απειλές, αλλά και με ταυτόχρονα ταχεία πρόοδο της τεχνολογίας.

Άρα, τι πιστεύουμε εμείς; Ότι η ενίσχυση της ασφάλειας στην Ένωση είναι για όλους μας μία αδιαπραγμάτευτη προτεραιότητα.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, σας διακόπτω για λίγο, για να καλωσορίσουμε το σχολείο που βρίσκεται στα άνω δυτικά θεωρεία και θα πρέπει μετά από λίγο να βγει από την Αίθουσα για να συνεχίσει.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα μαθήτριες και μαθητές και τέσσερις συνοδοί εκπαιδευτικοί από το Δημοτικό Σχολείο Βαμβακόπουλου Χανίων.

Καλώς ήρθατε στη Βουλή και τα παιδιά και οι εκπαιδευτικοί!

(Χειροκροτήματα από όλες τις πτέρυγες της Βουλής)

Ορίστε, κύριε Υπουργέ, συνεχίστε.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών):** Ευχαριστώ, κυρία Πρόεδρε.

Σήμερα, λοιπόν, καθιερώνουμε έναν μηχανισμό ελέγχου των ΑΞΕ που αφορούν υποδομές, περιουσιακά στοιχεία, τεχνολογίες ή υπηρεσίες σε τομείς ευαίσθητους για την ασφάλεια, τη δημόσια τάξη, όπως άμυνα, ενέργεια, μεταφορές, ψηφιακές υποδομές, κυβερνοασφάλεια και τεχνητή νοημοσύνη, κρίσιμες λιμενικές και υποθαλάσσιες υποδομές και τουριστικές υποδομές στις παραμεθόριες περιοχές της χώρας.

Και θα ήθελα να σταθώ στο τελευταίο, κυρίες και κύριοι συνάδελφοι. Είμαι βέβαιος ότι στην Αίθουσα αυτή όλοι συμφωνούμε ότι πρέπει να προστατεύσουμε ευαίσθητες εθνικά περιοχές, όπως είναι η Θράκη και το βορειοανατολικό Αιγαίο και το νομοσχέδιο αυτό κινείται προς τη σωστή κατεύθυνση. Άλλωστε, είναι σαφείς και οι οδηγίες του κ. Γεραπετρίτη προς τούτο.

Κυρίες και κύριοι συνάδελφοι, τα τελευταία έξι χρόνια, χάρη στην πολιτική της Κυβέρνησης του Κυριάκου Μητσοτάκη, η χώρα έχει μεταμορφωθεί σε έναν ελκυστικό επενδυτικό προορισμό, σε έναν αξιόπιστο επιχειρηματικό συνεργάτη.

Η Ελλάδα, λοιπόν, σήμερα, με το νομοσχέδιο αυτό, θα είναι σε θέση να αποτρέψει οποιαδήποτε κακόβουλη δήθεν επενδυτική στρατηγική αλλότριων συμφερόντων, εκπέμποντας, ταυτόχρονα, μήνυμα εξωστρέφειας και ενθάρρυνσης της υγιούς επιχειρηματικότητας, αποδεικνύοντας, βεβαίως, ότι μπορεί η χώρα να υποδεχθεί σημαντικές και σοβαρές επενδύσεις. Την ίδια στιγμή επιτυγχάνεται συνθήκη ασφάλειας δικαίου, μίας από τις βασικότερες προϋποθέσεις για να έχουμε ξένες επενδύσεις. Έτσι, λοιπόν, σήμερα καθιστούμε τη χώρα ακόμα πιο αξιόπιστο εταίρο και σύμμαχο, ακόμα πιο ασφαλή επενδυτικό προορισμό.

Συστήνουμε, λοιπόν, τη Διυπουργική Επιτροπή Ελέγχου των ΑΞΕ, τη ΔΕΕΑΞΕ σε επίπεδο γενικών γραμματέων, γιατί πολλές φορές ακούστηκαν από κάτω και πάλι ανακρίβειες. Θα συμμετέχουν γενικοί γραμματείς από συναρμόδια Υπουργεία, θα εισηγούνται στον Υπουργό των Εξωτερικών και εκείνος θα λαμβάνει την τελική απόφαση, δηλαδή έγκριση, επιβολή όρων, απαγόρευση, μετριασμό, ή αναστροφή μίας επένδυσης.

Και όλα αυτά, λοιπόν, τα κάνουμε, διότι εργαζόμαστε συστηματικά για να προσελκύσουμε ξένες επενδύσεις, για την οικοδόμηση μιας εξωστρεφούς, πιο ανταγωνιστικής και, τελικά, πιο ισχυρής οικονομικά Ελλάδας προς όφελος των πολιτών της. Και το νομοσχέδιο αυτό στο σύνολό του θωρακίζει τη χώρα από δυνητικά επικίνδυνες ξένες επενδύσεις, ενισχύει την εθνική ασφάλεια, την οικονομική σταθερότητα, την κοινωνική συνοχή και φυσικά, τη δημόσια εμπιστοσύνη. Γι’ αυτόν τον λόγο, λοιπόν, σας καλώ να το υπερψηφίσετε.

Κυρία Πρόεδρε, επιτρέψτε μου δύο λεπτά ακόμα γιατί θέλω να δώσω ορισμένες απαντήσεις σε ερωτήματα που τέθηκαν από συναδέλφους της Αντιπολίτευσης.

Για τον κανονισμό σάς απάντησα νωρίτερα, ότι ο καινούργιος κανονισμός είναι υπό διαμόρφωση και εμείς ερχόμαστε σήμερα και υιοθετούμε στον δικό μας μηχανισμό πρόνοιες του μελλοντικού κανονισμού, ο οποίος αυτή τη στιγμή, όπως σας είπα, είναι σε παρουσίαση.

Ακούστηκαν πράγματα για το νερό. Θα υπενθυμίσω για άλλη μια φορά ότι το νερό δεν ιδιωτικοποιείται -το γνωρίζετε και από το Συμβούλιο της Επικρατείας- άρα, δεν τίθεται θέμα να περιληφθεί κάτι τέτοιο στο παρόν νομοσχέδιο.

Ο σκοπός μας είναι να προστατεύσουμε τα εθνικά και ευρωπαϊκά περιουσιακά στοιχεία από επενδυτές που ίσως τα απειλούν. Επομένως, απορώ ποιος μπορεί να διαφωνεί με αυτό, γιατί άκουσα νωρίτερα και από το ΚΚΕ να λέει διάφορα πράγματα. Η κ. Μανωλάκου μάς είπε ότι θέλουμε επενδύσεις.

Είπατε, κυρία Μανωλάκου, ότι θέλουμε επενδύσεις και ότι με το νομοσχέδιο αυτό κάπως τις δυσκολεύουμε. Αποφασίστε τελικά, γιατί με έχετε μπερδέψει. Είστε με τις επενδύσεις ή δεν είστε;

**ΔΙΑΜΑΝΤΩ ΜΑΝΩΛΑΚΟΥ:** Καθόλου…

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών):** Δηλαδή, δεν θέλετε επενδύσεις, αλλά μας λέτε ότι με το νομοσχέδιο αυτό τις καθυστερούμε. Ε, δεν τις καθυστερούμε, κυρία Μανωλάκου! Το νομοσχέδιο αυτό δίνει διάφανους όρους, καθαρούς όρους και ένα σύγχρονο πλαίσιο και κάθε επενδυτής ξέρει και θα ξέρει τι ακριβώς ισχύει στην Ελλάδα γι’ αυτό.

Σε ό,τι αφορά στην Τουρκία και στη συμμετοχή της στο ReArm Europe -γιατί ακούστηκε από τον κ. Βελόπουλο νωρίτερα- θέλω να πω τούτο: Τα εξοπλιστικά προγράμματα, κυρίες και κύριοι συνάδελφοι, δεν μπορούν να λειτουργούν ως μέσο απειλής προς σύμμαχο ή προς ένα κράτος-μέλος της Ευρωπαϊκής Ένωσης. Δεν μπορεί μία χώρα να έχει casus belli εναντίον ευρωπαϊκής χώρας ούτε να κατέχει ευρωπαϊκή χώρα, όπως εν προκειμένω την Κυπριακή Δημοκρατία και να θέλει ταυτόχρονα εύκολα να μπει στην αμυντική συνεργασία της Ευρώπης.

Στο ζήτημα αυτό, λοιπόν, υπάρχει μία ενιαία διαχείριση από τον Πρωθυπουργό και τους Υπουργούς Εξωτερικών και Εθνικής Άμυνας και θυμίζω ότι η συζήτηση για τη στρατηγική αυτονομία της Ευρώπης ξεκίνησε από εμάς, κυρίες και κύριοι συνάδελφοι, από την Ελληνική Κυβέρνηση, όταν πρώτος ο Πρωθυπουργός μίλησε για τη στρατηγική αυτονομία της Ευρώπης. Άρα, λοιπόν, αυτά τα οποία πέρυσι ήταν επιστημονικά σενάρια σήμερα είναι πραγματικότητα. Πετύχαμε τη ρήτρα διαφυγής, πετύχαμε να γίνει ταυτόχρονα η συζήτηση για την αμυντική θωράκιση της Ευρώπης και επαναλαμβάνουμε σταθερά τις θέσεις μας σε κάθε ευκαιρία.

Και επειδή ακούστηκε νωρίτερα ότι στην Τουρκία απέναντι δήθεν εμείς είμαστε αδρανείς, να θυμίσω, λοιπόν, ότι αυτή η Κυβέρνηση -ακούστηκε πολλές φορές νωρίτερα από την Αντιπολίτευση!- είναι εκείνη που θωράκισε υποδειγματικά τις Ένοπλες Δυνάμεις, είναι η Κυβέρνηση που στάθηκε όρθια και ισχυρή απέναντι σε προκλήσεις, όπως στον Έβρο ή με το Oruꞔ Reis. Είναι η Κυβέρνηση η οποία πέτυχε να συνάψει υποδειγματικές συμφωνίες θαλασσίων ζωνών με την Ιταλία και με την Αίγυπτο. Είναι η Κυβέρνηση που ανακήρυξε χωρικά ύδατα δώδεκα μιλίων στο δυτικό μέτωπο. Εάν αυτό είναι αδράνεια, πραγματικά απορώ με την Αντιπολίτευση πού βρίσκει και τα λέει!

Σε ό,τι αφορά στην Ινδία –ακούστηκε και αυτό νωρίτερα- οι σχέσεις μας είναι εξαιρετικές. Η Ελλάδα στηρίζει ανοιχτά τον οικονομικό διάδρομο Ινδίας-Μέσης Ανατολής-Ευρώπης και προβάλλουμε, μάλιστα, τη χώρα μας ως τη φυσική πύλη για την απόληξη αυτού του διαδρόμου στην ευρωπαϊκή ήπειρο.

Σε ό,τι αφορά στο ελληνικό γιαούρτι στην Ιαπωνία -γιατί δέχτηκα ερώτηση και γι’ αυτό- πράγματι έχει σημειωθεί αυτό το περιστατικό στην Ιαπωνία. Έχουμε κάνει όλες τις αναγκαίες διαδικασίες σε επίπεδο Japan Patent Office, δηλαδή στο Γραφείο Πατέντας της Ιαπωνίας, διενεργήσαμε έρευνα καταναλωτών για τη συνείδηση που έχουν εκεί οι τοπικοί καταναλωτές και έχουμε προσφύγει στη δικαιοσύνη. Δεν έχουν τελεσιδικήσει οι αποφάσεις. Επομένως, πράξαμε τα δέοντα και αναγκαστικώς οφείλουμε να αναμένουμε.

Επίσης, ερωτηθήκαμε για τον όρο του «ξένου επενδυτή». Θέλω να επαναλάβω το εξής: Εμείς βάζουμε επαυξημένο περιεχόμενο στον όρο αυτό -το είπα και εχθές στον Εκπρόσωπο της Νίκης- λαμβάνοντας υπ’ όψιν και το σκεπτικό του μελλοντικού κανονισμού που τώρα συζητιέται. Αναφέρθηκαν από την Ελληνική Λύση στην ευρωπαϊκή Πλατφόρμα Στρατηγικών Τεχνολογιών, στο STEP. Εκεί, λοιπόν, έχουμε ψηφιακά, τεχνολογίες και βιοτεχνολογία.

Με την απόφασή μας, κύριε συνάδελφε, να μπει σήμερα και η υγεία στο πλαίσιο ελέγχου του νομοσχεδίου καλύπτουμε και αυτό πλέον απόλυτα.

Επιπλέον, για τους όρους «ασφάλεια και δημόσια τάξη» απάντησα και νωρίτερα. Αυτά καθορίζονται στο ίδιο τον κανονισμό, επομένως, δεν υπάρχει κάποιος λόγος να επαναληφθούν και στο δικό μας νομοσχέδιο.

Τέλος, θα ήθελα να τονίσω, επειδή ερωτηθήκαμε και γι’ αυτό, ότι προβλέπεται ακρόαση του επενδυτή στη Διυπουργική Επιτροπή, αλλά και από τον Υπουργό των Εξωτερικών. Εάν αυτό χρειαστεί, μπορεί να καλέσει τον επενδυτή και να συζητήσει μαζί του σε περίπτωση διεξοδικής έρευνας. Επομένως, δίνουμε εργαλεία στον επενδυτή και δεν τον αφήνουμε ακάλυπτο έναντι του κράτους.

Σας ευχαριστώ πολύ, κυρία Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Λήψη μέτρων εφαρμογής του Κανονισμού (ΕΕ) 2019/452 για τη θέσπιση πλαισίου ελέγχου άμεσων ξένων επενδύσεων στην Ένωση για λόγους ασφάλειας ή δημόσιας τάξης».

Εισερχόμαστε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, δεκαέξι άρθρα, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΟΥΣΑ (Όλγα Γεροβασίλη):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

**ΑΛΛΑΓΗ ΣΕΛΙΔΑΣ**

|  |
| --- |
| Λήψη μέτρων εφαρμογής του Κανονισμού (ΕΕ) 2019/452 για τη θέσπιση πλαισίου ελέγχου άμεσων ξένων επενδύσεων στην Ένωση για λόγους ασφάλειας ή δημόσιας τάξης |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Άρθρο 3 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Άρθρο 4 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: OXI |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 11 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| ΣΠΑΡΤΙΑΤΕΣ: OXI |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Άρθρο 15 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: OXI |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Ακροτελεύτιο Άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |

**ΑΛΛΑΓΗ ΣΕΛΙΔΑΣ**

**ΠΡΟΕΔΡΕΥΟΥΣΑ (Όλγα Γεροβασίλη):** Συνεπώς, το σχέδιο νόμου του Υπουργείου Εξωτερικών: «Λήψη μέτρων εφαρμογής του Κανονισμού (ΕΕ) 2019/452 για τη θέσπιση πλαισίου ελέγχου άμεσων ξένων επενδύσεων στην Ένωση για λόγους ασφάλειας ή δημόσιας τάξης» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 323α΄)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Με τη συναίνεση του Σώματος και ώρα 17.58΄ λύεται η συνεδρίαση για αύριο, ημέρα Παρασκευή και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**